
PERSONAJELE PRINCIPALE ALE 
ROMANULUI 


Prinţesa de tinichea 


Rebecca Winter (Becky), în vârstă de şaisprezece ani 
James Taylor (Jim), detectiv particular 
Domnișoara Adelaide Bevan, o tânără din cartierul St. John's 
Wood 
Herr Strauss, prințul Rudolf al Razkaviei 
Sally Goldberg, consultant financiar 
Daniel Goldberg, soțul lui Sally, jurnalist politic 
Liam, Charlie, Sean și alți membri ai unei găști de cartier 
cunoscute sub denumirea de „Gărzile Irlandeze” 
Contele Thalgau, ambasadorul Razkaviei la Curtea St. James 
(Marea Britanie) 
Contesa Thalgau 
Frau Winter, mama lui Becky, grafician 
Carmen Isabella Ruiz y Soler, actriță 
Prințul Otto von Bismarck, cancelarul Germaniei 
Herr Gerson von Bleichrâder, bancher din Berlin 
Julius, secretarul lui Bleichrâder 
Regele Wilhelm al Razkaviei, tatăl prințului Rudolf 
Baronul Gödel, lordul șambelan, administratorul Casei Regale 
Karl von Gaisberg, student, membru al Richterbund 
Glatz, student foarte pasionat de politică 
Contele Otto von Schwartzberg, vărul prințului Rudolf, vânător 
Anton, Friedrich, Fritz, Flans, Heinrich, Jan, Michael, Willi, 
studenți, membri ai Richterbund 
Herr Alois Egger, negustor de trabucuri 
Arhiepiscopul Razkaviei 
Frau Busch, văduvă de vânător 
Herr Bangemann, funcționar la Ministerul Afacerilor Externe al 
Razkaviei 
Prințul Leopold 
Matyas, proprietar al Café Florestan 
Soldatul Schweigner, membru al Gărzii Vulturului 
Caporalul Kogler, membru al Gărzii Vulturului 
Miroslav şi Josef, doi frați mai vârstnici tâlhari de râu... și mulți 
alți servitori, soldați, cetățeni, diplomați, doctori, controlori de 
bilete, ingineri mineri, oficialități ale palatului, ajutoare de măcelar, 
conductori de funicular, funcționari, muzicieni, operatori de 
telegraf, proprietărese şi asasini. 


CAPITOLUL 1 
Mașinăria infernală 


Până să împlinească șaisprezece ani, Rebecca Winter, o ființă 
talentată, veselă și săracă, nu văzuse niciodată cum explodează o 
bombă. Asta nu era ceva foarte neobișnuit; în Londra anilor 1882, 
nu aveau loc mai multe explozii decât în zilele noastre; dar nici mai 
puţine, de altfel, dinamita fiind deja un puternic instrument politic. 

Oricum, în această dimineață frumoasă de mai, Becky nu se 
gândea deloc la bombe. Soarele strălucea, cerul era presărat cu nori 
mici şi pufoși, ca niște pete albe de omăt pe suprafaţa unui lac de 
azur, iar ea mergea pe strada mărginită de copaci din cartierul St. 
John's Wood, în nordul Londrei, gândindu-se la verbele din limba 
germană. 

Urma a se întâii cu noua ei elevă — prima ei elevă, de fapt — și 
dorea din tot sufletul să se descurce și să facă o impresie bună. 

Avea o manta cam ponosită, boneta ei părea demodată, iar talpa 
botinei din piciorul drept era găurită. Dar asta nu avea importanță. 
Din fericire, drumul era uscat, aerul proaspăt, iar tânărul cu pălărie 
din pai îi aruncase ceea ce s-ar fi putut numi o privire plină de 
interes, şi de aceea Becky se simțea minunat, pentru că era o femeie 
independentă sau, oricum, ceva de genul ăsta. 

Trecu mai departe, cu capul sus, ignorându-l pe tânărul 
îndrăzneț cu pălărie din pai. Aruncă o privire spre indicatorul 
stradal şi se văzu în capătul unui bulevard mărginit de vile 
confortabile. 

Pentru Becky, germana era prima limbă, de fapt, limba ei 
maternă. Cea de-a doua era engleza, a treia italiana, a patra 
franceza, iar a cincea spaniola; era în plin proces de studiu al limbii 
ruse și știa să înjure în polonă și lituaniană. Locuia împreună cu 
mama și bunica ei într-o pensiune modestă din cea mai sărăcăcioasă 
zonă a cartierului Maida Vale, unde mama ei lucra ca ilustrator de 
romane ieftine și reviste de scandal. 

Toate trei locuiau acolo încă de când fuseseră nevoite să 
părăsească Europa Centrală și să plece în exil atunci când Becky 
avea doar trei ani. Întotdeauna se susținuseră reciproc cu hotărâre 
şi curaj, având parte, în același timp, și de susținerea celorlalți 
oameni care le împărtășeau soarta — atât compatrioți de-ai lor, cât 
și alți străini care luaseră drumul exilului: o mână de oameni săraci, 
gălăgioși, certăreţi, generoși, deosebit de talentaţi din aproape toate 
țările Europei. De aceea, pentru Becky era cât se poate de firesc să 
gândească în mai multe limbi, la fel cum i se părea firească și ideea 

de a-și câștiga cumva existenţa; singurul lucru înțelept, din acest 
punct de vedere, ar fi fost să le îmbine pe cele două. 

În același timp, se simţea stânjenită de limitele care păreau să o 
ţină în frâu. Ca toți oamenii cu o înfățișare lipsită de romantism 
(ușor plinuță, cu niște ochi negri, ageri și pătrunzători, obraji care 
roşeau cu ușurință și un păr negru răzleț, greu de aranjat), ea avea 
- şi era sigură de asta — suflet de aventurieră. Tânjea după o 
aventură. Singura aventură de până atunci fusese o legătură cu un 
băiat de la măcelărie, pe când avea doisprezece ani. Acesta îi 
vânduse o ţigară în schimbul unui sărut — o ţigară pe care nici 
măcar nu o fumase până la capăt, fiindcă el îi spusese că nu era 
bine ca femeia să fumeze, pentru că putea duce la nebunie. 

Așa că se ascunseseră într-un tufiș și împărțiseră ţigara, iar ei i se 
făcuse rău și vomase pe bocancii lui, nu că ar fi meritat mai mult. Și 
totuși, asta nu reușise să o mulțumească. Ea tânjea după pumnale, 
pistoale și whisky; în schimb, trebuia să se mulțumească doar cu 
cafea, creioane și verbe. 

Verbele erau, de altfel, singurele care o puteau consola într-o 
oarecare măsură. Era cu adevărat fascinată de felul în care 
funcționau limbile și, dacă tot nu putea trăi alături de o bandă de 
hoţi în vreo peşteră din Sicilia, era pregătită să studieze lingvistica 
și filologia la universitate. Dar pentru asta avea nevoie de bani. Așa 
că procedase la fel ca mulți alți compatrioți de-ai ei care luaseră 
drumul exilului: publicase un anunț în care își oferea serviciile ca 
meditator specializat în limbile germană și italiană. 

Primise un răspuns în cel mai scurt timp. 

Și încă un răspuns ciudat. Cel care voia să o angajeze era un 
domn tânăr, care insistase să vorbească în engleză, deși atât Becky, 
cât şi mama ei considerau că acesta s-ar fi descurcat mult mai bine 
în germană. Tânărul o rugase să vină în fiecare dimineaţă la vila lui 
de la numărul 43, strada Church Road, din cartierul St. John's 
Wood, pentru a-i da meditații unei anumite domnișoare Bevan. 
Bărbatul îi oferise o sumă deosebit de generoasă, iar stânjeneala lui 
(firească, de altfel, fiind vorba despre un bărbat foarte tânăr) era 
evidentă. Becky și mama ei petrecuseră ore întregi după aceea 
făcând tot felul de presupuneri în legătură cu cel care o angajase. 
Becky era sigură că era vorba despre un anarhist; mama ei era la fel 
de sigură că era vorba despre un nobil sau chiar de un prinț. 

— Ţine cont că eu am mai văzut prinți la viața mea, spre 
deosebire de tine, îi spuse ea fiicei sale. Crede-mă, este un prinț. Cât 
despre ea... 

În legătură cu domnișoara Bevan nu aveau prea multe indicii. Să 
fi fost tânără? Bătrână? Un copil? O frumoasă și periculoasă 
spioană? 


Ei bine, se gândea Becky, avea să afle asta cât de curând. Ajunse 
pe strada Church Road și tocmai se pregătea să deschidă poarta de 
la casa cu numărul 43 — o vilă cu ziduri albe, având în faţa ușii de 
la intrare o alee mărginită de dafini înalți — când auzi o voce: 

— Scuzaţi-mă, domnişoară. 

Se opri surprinsă. Era tânărul cu pălărie din pai. Dar cum 
ajunsese în fața ei? 

Acesta avea vreo douăzeci de ani, cu o privire vivace, inteligentă 
şi ochi verzi. Părul său avea aceeași culoare cu pălăria pe care o 
purta. Atitudinea bărbatului o deruta: la prima vedere părea un 
gentleman, dar ceva din înfățișarea lui - poate siguranța pe care o 
afişa — trăda o oarecare familiaritate cu grajdurile, culisele şi cu 
tavernele. 

— Da? răspunse ea. 

— O cunoașteți cumva pe tânăra domnişoară care locuieşte în 
această casă? 

— Domnișoara Bevan? De fapt, nu, încă nu am avut plăcerea să 
o cunosc. Am fost angajată să-i dau lecţii de limba germană. Dar 
cine sunteți? Şi ce treabă aveţi cu domnișoara? 

Tânărul scoase din buzunarul jiletcii sale o carte de vizită. Pe 
aceasta scria: 

„J. Taylor, Detectiv particular”, și era trecută adresa unei firme 
de grafică și fotografie din Twickenham. Becky fu ușor surprinsă. 

— Sunteţi detectiv? Și ce Dumnezeu investigați? 

— Cred că această domnişoară Bevan de care ați pomenit ar 
putea fi persoana pe care o caut, spuse el. Îmi cer scuze că v-am 
reținut. Pot să vă întreb cum vă numiţi? 

— Sunt domnișoara Rebecca Winter, îi răspunse Becky cu 
răceală în glas. Vă rog să mă scuzaţi acum. 

El se trase într-o parte, schițând o plecăciune satirică, își rearanjă 
șmecherește pălăria din pai şi se îndepărtă. Becky clipi de câteva 
ori, inspiră adânc, apoi străbătu aleea din fața casei și sună la ușă. 

O servitoare drăguță o pofti pe Becky înăuntru, dându-i de 
înțeles dintr-o privire ce impresie îi făcuse. Becky ştia să ridice cu 
dispreț din sprânceană atunci când era cazul, și așa făcu şi acum, 
însă stricând oarecum efectul când se împiedică de covorașul de la 
capătul scărilor. 

— Aşteptaţi aici, îi spuse servitoarea după ce o conduse într-un 
mic salon, după care se retrase și închise ușa în urma ei. 

Becky constată că se afla într-o mică încăpere drăguță, cu vedere 
spre partea din față a casei. Fereastra era deschisă, așa că Becky 
putea vedea cerul albastru și frunzele verzi ale copacilor, și mirosi 
aerul proaspăt. Mobila era scumpă, dar mult prea masivă și încărca 
inutil camera. Nicăieri nu se vedeau cărți, iar tablourile de pe pereţi 


erau destul de anoste; singurul lucru interesant din încăpere fiind 
un stereoscop[1]. Becky îl ridică de pe masă și se uită la primul 
cadru. Imaginea înfățișa o fetiță în zdrențe șezând pe genunchii 
unui bărbat foarte slab cu o mustață uriașă. Pe fundalul imaginii 
erau tipărite versurile unui cântec sentimental. 

— Ce naiba crezi că faci? 

Becky aproape că scăpă obiectul din mâini. Se întoarse și văzu o 
femeie tânără care stătea în prag, privind-o cu suspiciune. Aceasta 
părea foarte țeapănă și severă. 

— Îmi pare rău, bâigui Becky. Domnișoara Bevan, să înțeleg. 

— Dar cine ești dumneata? 

— Domnișoara Winter. Becky Winter. Am venit pentru meditații. 

— Ce faci cu obiectul ăsta? întrebă tânăra privind încruntată 
stereoscopul. 

— Îmi plac la nebunie stereografiile. Îmi cer scuze, știu că nu ar 
fi trebuit să-l ating. 

— Hmm, făcu domnișoara Bevan intrând în cameră. 

Mai întâi o măsură pe Becky din cap până-n picioare, apoi se 
așeză într-un fotoliu de lângă fereastra deschisă. Se afundă languros 
în spătar, fixând-o pe Becky fără prea mare interes, cu amuzament 
și suspiciune. 

Tânăra nu era nemaipomenit de frumoasă; era prea slabă, iar 
chipul ei avea trăsături dure, ascuţite și o atitudine uşor 
provocatoare. Era îmbrăcată pompos și fără prea mult gust, iar 
vocea ei fermă avea un puternic accent cockney. Cu toate acestea, 
tânăra avea o anumită nobleţe pe care Becky nu o putea ignora, o 
urmă de vulnerabilitate şi de fineţe sub tot acel dispreț pe care-l 
afișa ostentativ; se mișca cu grația unei feline, iar ochii ei erau 
minunaţi, negri și enormi. 

— Este cumva o glumă povestea asta cu meditaţiile? întrebă ea. 

— Herr Strauss m-a angajat să vin și să vă învăţ limba germană. 

— Ai cum să dovedești toate astea? 

Becky clipi nedumerită. 

— Dar nu v-a anunţat nimeni că urmează să vin? 

— Oricine ar putea veni aici să îndruge verzi și uscate. Ai putea 
fi vr'un asasin periculos. Poate că în geanta aceea a dumitale se 
ascunde o armă. De unde să știu cine ești cu adevărat? 

— Oh, zău așa — în geantă am niște cărți, priviți. El nu v-a spus 
că trebuie să vin astăzi? 

— Poate. 

Domnișoara Bevan se întinse ușurel, apoi se relaxă din nou. De 
fapt, ea nu era cu adevărat suspicioasă — își spuse Becky; probabil 
că era doar plictisită. Părea să aibă vreo nouăsprezece sau douăzeci 
de ani, iar acum că Becky o văzuse, putea ghici ce tip de relaţie 


exista între tânără și misteriosul Herr Strauss. Cartierul St. John's 
Wood era bine cunoscut ca un loc unde domnii înstăriți își instalau 
amantele. 

— De ce te-ai înroșit? o întrebă domnișoara Bevan. 

— Nu m-am înroșit. Știți, mai bine am începe lecţia. Aţi mai luat 
lecţii de germană... 

— Da” de unde! Cine era individul acela de la poartă? 

— Tânărul cu pălărie de pai? Un detectiv. Mi-a dat cartea lui de 
vizită. 

Becky îi întinse cartea de vizită domnișoarei Bevan, care o privi 
încruntată, ca mai apoi să o arunce indiferentă pe măsuţa din 
bambus de lângă fotoliul în care stătea. 

— Un detectiv, repetă ea plictisită. Ce prostie! Probabil un 
reporter. Uite, știi să joci Halma? 

— Da, dar... 

— Sau ce spui de jocu' ăsta? L-am primit luni și nu l-am mai 
jucat până acum. Am uitat cum se numește... 

Sări dintr-odată în picioare și se repezi la un raft plin cu o 
mulțime de cutii din carton cu jocuri pentru copii. 

— Le joc împreună cu Herr Strauss aproape în fiecare seară, zise 
ea. La ăsta cum îi zice? 

Îşi mijea ochii încercând să distingă cuvintele, de parcă ar fi fost 
prea vanitoasă ca să poarte ochelari. 

— Se numeşte „Ludo” sau „Parcheesi”, îi spuse Becky. Dar nu ar 
trebui să... 

— Ştii cum se joacă? 

— Fi bine, am putea citi instrucțiunile, dar nu credeţi că ar fi 
mai bine să începem lecţia de germană? La urma urmei, Herr 
Strauss mă plăteşte să fac asta. 

— Cu cât? 

— O jumătate de coroană pentru o oră. 

— Ei bine, am să-ți dau dublu dacă joci Halma cu mine. Să 
începem. 

— Nu. O să joc cu dumneavoastră gratuit, dar trebuie să-mi fac 
datoria. Am o înţelegere cu Herr Strauss. 

Domnișoara Bevan o privi încruntată și se prăbuși îmbufnată pe 
sofa. Fără să o scape din ochi pe Becky o întrebă: 

— Eşti sinceră, nu-i așa? 

— Nu ştiu. Nu m-am simţit niciodată tentată să fiu necinstită. De 
ce? 

— Pot să-ți spun un secret? 

— Dacă vreţi. Dar abia dacă mă cunoașteţi. 

— Nu cunosc pe nimeni altcineva, îi mărturisi domnișoara Bevan 
cu amărăciune. Îi știu doar pe bucătar, pe valet și pe menajeră — o 


scorpie băgăcioasă și vicleană de nu i-aș spune nici măcar cât e 
ceasu', chiar dacă aș ști. Nu, nu, asta mă scoate din sărite, să stau 
închisă aici, între patru pereţi, ca o găină. Și nu știu nici să scriu, 
nici să citesc... 

— Acesta e secretul? 

— O parte din el. 

— Prinţul ăsta ar fi trebuit să te pună să mă înveţi, în loc de 
germană. 

— Prinţul? întrebă Becky. Vă referiți la Herr Strauss? Acesta e 
restul secretului? 

— O parte din rest. Ai ghicit oricum, nu-i așa? 

— Mama mea a ghicit, de fapt. Dar despre ce prinţ e vorba, de 
unde? 

— Prințul Rudolf al Razkaviei. Pun pariu că nu ai auzit niciodată 
de el. 

Becky clipi de două ori, cu răsuflarea tăiată. 

— Ba da, am auzit de Razkavia. Dar de ce... vreau să spun... am 
crezut... 

— Şi trebuie să-ți mărturisesc că este în mare pericol. Nici măcar 
nu știu dacă ar fi trebuit să aibă încredere în dumneata. Poate nici 
eu nu ar trebui să am încredere. Ai putea fi o simpatizantă a 
socialiștilor sau mai rău. 

— Dar care-i problema cu socialiștii? întrebă uluită Becky. 

— Îi urăsc. Eu am convingeri conservatoare — de fapt, le-am avut 
de când mă știu. 

— Dar nici măcar nu aveţi drept de vot! 

— Ei şi? Nu ai nevoie de vot ca să-ți dovedești loialitatea. Dacă 
oamenii votează pentru socialism, atunci cu siguranţă că nu știu ce 
e mai bine pentru ei. Avem nevoie de regi și regine și, bineînţeles, 
de prinți. Şi să nu uităm de conservatori. Și de prințese. Chiar dacă 
acestea nu pot nici măcar să citească, nenorocitele... 

Becky era sigură că înţelesese greşit. 

— Staţi puţin. Aţi spus prințesă? 

— Da. Suntem căsătoriţi, prințul și cu mine. Eu sunt prințesă. 

Becky rămase cu gura căscată. 

Domnișoara Bevan chicoti ușurel. 

— Uite, am să-ți dovedesc, îi spuse ea și se ridică de pe sofa ca să 
deschidă un sertar al biroului masiv din lemn de nuc. 

Scoase o foaie de hârtie pe care o despături și i-o arătă lui Becky. 
Într-adevăr, era un certificat de căsătorie. Cununia avusese loc la 
Biserica Catolică St. Patrick, din Hickson Street, Manchester. 

Mireasa se numea Adelaide Bevan, iar mirele era Alteța Sa 
Regală Prințul Rudolf Eugen Wilhelm August Josef von und zu 
Eschten und Rittersthal. Martorii fuseseră un oarecare domn Albert 


Suggs şi o domnişoară Emily Thwaite. 

Prințul se semnase simplu: „Rudolf”, iar domnișoara Bevan se 
semnase şi mai simplu: doar cu un „X”. 

— Ăsta e? Sper că nu ţi-am dat din greșeală o listă de la 
curăţătorie? 

Părea tristă. Becky îi înapoie certificatul, întrebându-se dacă nu 
ar fi trebuit să-i facă o reverență. 

— Nu-mi vine să cred, pur şi simplu, îi mărturisi Becky. 

— Cred și eu. Ei bine, mie-mi vine să-mi iau câmpii. Chiar nu 
ştiu ce am să fac în continuare. 

— Dar cum... de ce...? 

— Fl a insistat. Și e un bărbat atât de drăguţ! Atunci când ai 
trecut prin atâtea și ai văzut aşa de multe ca mine, nu dai cu 
piciorul la o șansă ca asta. Şi totuși, n-ar fi trebuit să o fac, sunt 
sigură de asta. 

— Dar... de ce Manchester? 

— Departe de ochii lumii, înţelegi. Trebuia să ne cununăm la o 
biserică catolică, fireşte, iar el nu voia să afle nimeni, ca să nu 
împiedice cununia, așa că nu o puteam face în Londra. Ne-am 
cununat deci la această bisericuţă prăfuită și pricăjită din spatele 
unei fabrici. Cât despre martori - i-am luat de pe stradă, la 
întâmplare —, ei nu știau nimic în legătură cu asta. Iar preotul era 
un moș ramolit care duhnea a whisky. Își tot ștergea nasul cu 
mâneca hainei sperând ca noi să nu observăm nimic. Dar totul a 
fost legal. Ca la carte. Am devenit prințesă, Becky! Pot să-ți spun 
Becky? Nu trebuie să-mi zici „Înălțimea Ta”. Poţi să-mi spui pe 
nume, Adelaide. 

— Dar... mai ştie cineva despre asta? Familia regală nu știe 
nimic? Nici Curtea? Dar oamenii? Ce vor spune toți când vor afla 
adevărul? 

Domnișoara Bevan ridică mâinile şi se aruncă din nou pe sofa. 

— Nu știu, spuse ea. 

Becky rămase uimită. Cu cât se gândea mai mult la povestea 
asta, cu atât era mai uimită. Căsătoria unui prinț era o chestiune de 
politică externă. O mulțime de regi, regine și înalți demnitari de 
stat erau implicaţi; aceștia trebuiau să consulte ambasadori, să 
încheie anumite tratate, să ia în calcul toate implicaţiile 
diplomatice și dinastice. La ce s-o fi gândit acest prinț când hotărâse 
să-și ducă amanta analfabetă de neam prost la Manchester, ca să se 
însoare cu ea în secret? Probabil că era la fel de naiv cum fusese 
Becky pe vremuri, când trăgea din prima ei ţigară printre tufe, 
împreună cu iubitul ei vânjos de la măcelărie. 

Şi în afară de asta... 

— Aţi crezut că nu am auzit niciodată de Razkavia, spuse ea cu 


oarecare rezervă în glas. Ei bine, am auzit de Razkavia pentru că m- 
am născut acolo. Sunt cetățean al Razkaviei. 

Domnișoara Bevan îi aruncă o privire pătrunzătoare. Apoi 
izbucni cu furie: 

— Eşti o spioană nenorocită! ţipă ea și sări în picioare, bătând 
mânioasă din picior. Ai venit aici ca să-ţi bagi repede nasul unde 
nu-ți fierbe oala, nu-i așa? Cine te plăteşte, ai? De partea cui ești? A 
nemților? A rușilor? Dacă aș avea o armă, te-aș împușca drept în 
şezut, ştoarfă, scârbă ipocrită ce ești! Pe toți dracii! Cum îndrăznești 
să apari aici și să faci pe mironosița, când în tot acest timp... 

— Tacă-ţi fleanca! se răsti Becky cu însuflețire. 

Era o expresie pe care o mai auzise, dar pe care nu o folosise 
niciodată, şi era mulțumită să constate că funcționa. Domnișoara 
Bevan clipi de câteva ori și tăcu, contrariată. Becky continuă: 

— Să nu îndrăzneşti să te înfurii pe mine. Eu sunt din Razkavia, 
cu adevărat, şi habar nu aveam cine este prințul, dar cu siguranță 
nu sunt o spioană. Crezi că aș fi în stare să-mi trădez principele 
tocmai acum, când am aflat cine este? 

— Atunci, ce cauţi în această țară? 

— Eu și familia mea suntem în exil. 

— Dar de ce? 

— Nu te privește pe dumneata. 

— Ba eu cred că da, din moment ce sunt prințesă, ce mama 
naibii? Am dreptul să știu cine este cea care mă meditează. Stai jos 
și continuă. Nu te mai zgâi la mine. Ce-i drept, nu cred că ești 
spioană, pentru că roșești mult prea ușor. 

Becky pufni și se aşeză ţeapănă, plină de demnitate; nici nu își 
dăduse seama când se ridicase în picioare. 

— Prea bine, spuse ea. Am să-ți spun de ce a trebuit să plecăm în 
exil. Tatăl meu era avocat și inițiase o mișcare pentru democraţie, 
iar autoritățile l-au arestat și l-au aruncat în închisoare. A făcut 
febră tifoidă și a murit. Așa că mama împreună cu mine și cu 
bunica mea am ajuns aici, unde ne-am stabilit în cele din urmă. 
Asta-i tot. 

— Probabil că nu eşti de partea prințului, în acest caz. 

— Tata nu a fost închis de către cei din Familia Regală. Curtea a 
decis acest lucru. Personal, nu am nimic împotriva prințului Rudolf. 

Domnișoara Bevan sau prințesa Adelaide ridică elegant din 
sprânceană, dar în cele din urmă încuviință din cap și se așeză, 
trăgând tăcută de un fir răzleț al rochiei. Îi aruncă apoi lui Becky o 
privire neajutorată. 

— Ce pot să fac? întrebă ea. 

Becky pufni, uluită: 

— Ei bine... pentru început ar fi mai bine să înveţi să citești. Și 


să scrii, bineînțeles. Nu poți continua să semnezi tot felul de acte cu 
e cai 

— Cre” că nu, zise și se ridică. În regulă. Când vrei să începem? 

Becky aruncă o privire în jur. În încăpere nu se zărea nicio carte, 
dar planșa jocului Ludo rămăsese deschisă în fața lor. 

— Poţi începe învățând să citeşti regulile jocurilor. Ştii deja cum 
se joacă, așa că o să-ţi fie mai uşor să înţelegi. Iar culorile — iată — 
sunt nostime și foarte uşor de învăţat. Aici scrie „ROȘU”... 

Petrecură o jumătate de oră în acest fel, timp în care Adelaide 
învăţă să citească START, ACASĂ, FINAL și denumirea celor patru 
culori. 

— Va trebui, de asemenea, să înveţi să scrii, îi spuse Becky. O să 
caut un caiet de caligrafie după-amiază. Vei putea învăța cel mai 
elegant stil de caligrafie. De fapt, va trebui să înveţi tot felul de 
lucruri, nu-i așa? Vei avea nevoie de ceva mai mult decât un 
profesor care să te înveţe să scrii și să citeşti. Ți-ar trebui... 

Dar nu apucă să termine fraza, că în momentul următor explodă 
bomba. 

Se auzi un bubuit puternic, iar suflul exploziei umflă draperia și 
închise brusc fereastra, care se făcu țăndări. Amândouă fetele se 
ghemuiră instinctiv, Becky lângă masă, iar Adelaide după sofa, cu 
ochii mari de uimire. 

După primul șoc, Becky sări în picioare. Nu înţelegea ce se 
întâmplase, aşa că se apropie de fereastră urmată de Adelaide. Cu o 
secundă înainte de explozie, Becky auzise clar roţile unei trăsuri 
care se apropia de casă, apoi fornăitul puternic al unui cal care 
scutura din cap. În timp ce praful stârnit de explozie formase un nor 
uriaș care se ridica deasupra drumului uscat și a dafinilor de pe 
marginea aleii, ea văzu trăsura — era distrusă. 

Calul se zvârcolea în agonie, iar vizitiul zăcea nemișcat, întins la 
pământ. La jumătatea aleii din grădină se afla un bărbat nevătămat, 
împietrit de uimire. 

Era Herr Strauss, prințul Rudolf al Razkaviei. 

Preţ de o clipă nimeni nu făcu nicio mișcare. Apoi prințul se 
întoarse și ridică ochii spre fereastră, căutând-o cu privirea pe 
Adelaide, și toată strada fu cuprinsă de forfotă: ușile caselor se 
deschideau, servitorii se ițeau, o doică cu doi bebeluşi în braţe își 
lungea gâtul încercând să vadă ce se întâmplase, un domn trupeș, 
cu baston, se apropia stângaci în grabă; un băiat de la măcelărie cu 
un coș mare de carne în brațe privea cu interes profesional calul pe 
moarte - și apoi, ca din senin, detectivul cu pălărie din pai, J. 
Taylor, apăru lângă prinţ și începu să-i vorbească. 

— Acela e detectivul, zise Becky cu o voce tremurătoare. 

Adelaide nu spuse nimic. 


Privea foarte concentrată scena dezastrului. 

J. Taylor aruncă o privire spre drum și pocni din degete ca să-i 
atragă atenția băiatului de la măcelărie. Acesta își lăsă coșul în 
curte, lângă poartă, și își scoase șapca de pe cap. 

— Du-te să cauţi un poliţist, îl auziră pe J. Taylor spunându-i 
băiatului. Cât poți de repede. Vom avea nevoie și de un doctor, 
pentru a constata moartea acestui bărbat. Încearcă să faci asta în 
zece minute și ai de la mine o jumătate de coroană. Du-te. 

— L-am mai văzut pe acest om, rosti încetișor Adelaide. Sunt 
sigură de asta. 

J. Taylor părea să știe cum să se descurce în situații-limită. Îl 
rugă pe cel trupeș să stea de pază lângă trăsura distrusă și smulse 
draperia de la ușa stricată a trăsurii, apoi acoperi cu grijă trupul 
bărbatului mort. Scoase din buzunar un briceag, cu care îi făcu ceva 
calului. Animalul își găsi sfârşitul. Bărbatul își șterse cu grijă 
briceagul și se ridică, iar ochii lui întâlniră privirea lui Becky. Se 
uită impasibil la Adelaide, apoi intră în casă împreună cu prinţul. 

— Te-ai albit la față, zise Adelaide. 

— Nu e de mirare, după așa ceva, răspunse Becky. 

— Asta nu prea ți se potrivește. Ascultă, când Rudi - adică 
prințul — o să intre în salon, vreau să te prefaci că nu știi cine este. 

Becky se pregătea să riposteze, dar în secunda următoare auzi o 
bătaie în ușă, și prințul își făcu apariția. 

— Draga mea... începu el. 

Adelaide alergă spre el cu o atitudine protectoare, dar se opri 
brusc. În spatele prinţului se ivi figura jovială a detectivului cu 
pălărie din pai — foarte serios, de această dată — care tocmai intra în 
salon. 

Becky fu cuprinsă de senzaţie atât de ciudată: J. Taylor și 
Adelaide se priveau cu o intensitate aproape electrizantă. Momentul 
însă trecu. 

Prinţul — care părea de-a dreptul năucit și care nu observase ceea 
ce remarcase Becky (acel schimb feroce de priviri), se concentră și 
spuse: 

— Draga mea, îmi pare rău că te întrerup în timpul lecţiei, dar 
trebuie să o rog pe domnișoara Winter să plece. După cum aţi 
văzut, domnișoară Winter, sunt în pericol. Cred că momentan a 
trecut, dar nu aș vrea pentru nimic în lume să vă expun. Acest 
domn vă va conduce până acasă. 

Adelaide protestă: 

— Nu, Becky, așteaptă o clipă. Va cobori într-un minut, Rudi. 

Spunând aceste cuvinte, îi împinse pe cei doi bărbați afară din 
încăpere şi le închise ușa în nas. Apoi o întrebă în şoaptă pe Becky: 

— Cum îl cheamă? Băiatu” ăla cu pălărie din pai, cum a spus că 


se numește? 

— Ţi-am dat cartea lui de vizită — oh, desigur, nu ai avut cum să 
citeşti ce scria acolo, spuse Becky și se îndreptă spre măsuța din 
bambus pe care lăsase cartea de vizită a detectivului. 

Citi cu voce tare: 

— J. Taylor, Detectiv particular, firma de grafică și fotografie 
Garland și Lockhart, Orchard House, Twickenham... Dar ce s-a 
întâmplat? 

Eleva ei își dusese o mână la inimă și se făcuse albă ca varul. 

Minunaţii ei ochi ei negri erau măriți de groază. Îi smulse lui 
Becky cartea de vizită și se prăbuşi pe un scaun. Obrajii ei își 
recăpătaseră culoarea, semn că se mai liniștise. 

— Ai face mai bine să pleci, rosti cu voce scăzută. Hai, du-te. 
Probabil că te aşteaptă. Dar să vii înapoi, bine? 

— Promit, o liniști Becky. 

Destul de contrariată, Becky părăsi încăperea și coborî în holul 
de la intrare, unde prințul o aștepta nerăbdător. Înainte de a ieși, ea 
se abținu cu greu să facă o reverență în timp ce el o saluta 
respectuos cu un semn din cap. În grădină o aștepta J. Taylor, 
misteriosul detectiv particular. 


CAPITOLUL 2 


Doamna Goldberg 


Când Becky ajunse la poarta grădinii, se trezi față-n față cu 
băiatul de la măcelărie, roşu la față și gâfâind. Acesta se opri 
surprins când o văzu. 

— A! Tu erai! exclamă el. Ai văzut explozia? Ai văzut cum a 
murit omul ăla? Cu mațele și pipota pe-afară? 

— Te rog, ești dezgustător. 

— Uite, ai chef de niște ţigări? Ţi-ar plăcea să mai tragem câte 
un fum în tufișuri, ca-n vremurile bune? Ce spui? 

Becky îi întoarse spatele. J. Taylor ajunse lângă ei, iar băiatul de 
la măcelărie își concentră atenţia asupra lui. 

— Am găsit un polițai, zise el. Unu” gras de tot. Va ajunge aici 
într-un minut. Juma’ de coroană aţi spus, nu? 

J. Taylor îi dădu câteva monede și se îndepărtă împreună cu 
Becky. 

— Nu ar trebui să-i așteptați pe cei de la poliţie? îl întrebă fata. 

— Herr Strauss va discuta cu ei. Oricum, i-am lăsat cartea mea 
de vizită; vor putea să mă găsească dacă o să vrea să discute cu 
mine. Sper să nu creadă cineva că i-am văzut pe cei care au pus 
bomba; nimeni nu a văzut nimic. Au folosit probabil o mașinărie 
infernală. 

— Ce anume? 

— Un dispozitiv cu ceas pentru detonarea dinamitei. În acest fel 
nu mai este nevoie să arunce cu bombe - asta e o procedură 
demodată. Acum unde mergeţi, domnişoară Winter? Vă pot însoți? 

Ajunseseră pe la jumătatea străzii Church Road, iar Becky realiză 
că tremura încă. 

Se simțea neajutorată. Nu ştia dacă putea să aibă sau nu 
încredere în el; dar totuși era evident că prințul avea încredere și... 

Deodată i se păru că pământul îi fuge de sub picioare, iar el o 
prinse de braţ. 

— Uşurel, aşezaţi-vă pe banca asta și puneţi capul jos pentru 
câteva clipe. E din cauza șocului; se înțelege. O să vă simțiți mai 
bine după un minut sau două. 

— Mulţumesc, murmură Becky. Mă simt ca o proastă. 

— Ei bine, nu păreţi a fi aşa ceva. Nu vă mai faceţi atâtea griji. 

— Bietul vizitiu... 

Tot mai mulți oameni se adunau în stradă, la locul exploziei. 
Cineva se apucase să taie hățurile calului ca să elibereze animalul 
mort din atelaj, iar un poliţist se apropia greoi de mulțime din 


celălalt capăt al drumului. 

— Chiar sunteţi detectiv? întrebă Becky. 

— Da. Printre altele. O caut pe acea tânără domnişoară de... oh, 
de vreo zece ani de zile; de când eram copii, mai bine spus. Am 
crezut că a dispărut pentru totdeauna. Dar acum o lună am zărit din 
întâmplare un chip care mi-a amintit de ea și am urmărit-o pe 
femeia în cauză de la distanță până ce a ajuns acasă. Aveam de 
gând să o strig pe nume și să-i fac o surpriză, dar m-am hotărât să 
fiu discret. I se spunea Adelaide... 

— Așa se numește și acum... 

— Dar cum a ajuns să stea cu un prinţ? 

Becky tresări și ridică privirea. 

— De unde știți că e prinț? 

— Nu e prea greu de aflat. Servitorii vorbesc; în plus, mai e și 
blazonul de la intrare. Am făcut cunoștință în urmă cu o săptămână 
sau două; de aceea știa cine sunt în această dimineaţă. Vezi 
dumneata, am vrut doar să mă asigur că o tratează pe Adelaide așa 
cum trebuie. E îndrăgostit de ea, bietul naiv; e la fel de inocent ca 
un copilaș. Sunt îngrijorat, pentru că, dacă este vreun scandal 
politic, nu vreau să o tragă și pe ea după el. 

— Ea este deja implicată, îi spuse Becky. E căsătorită cu el. 

— Cum? 

— Mi-a arătat certificatul de căsătorie... presupun că nu mai 
contează dacă divulg acest secret din moment ce o cunoaşteţi, 
adăugă Becky destul de nesigură. 

Ochii îi scăpărară de mânie. 

— Ce idiot iresponsabil! Chiar trebuie să-i poarte cineva de grijă! 
Să o expună astfel... știind care este situaţia... Ar fi greu chiar și 
pentru o prințesă de neam. Dar ce așteptări are de la ea, pentru 
numele lui Dumnezeu? 

— Fl nu a obligat-o să-l accepte drept soț. Presupun că a fost 
alegerea ei. Apropo, ea ştie cine sunteți. 

El o privi pătrunzător. Becky îi descrise reacţia lui Adelaide 
atunci când auzise numele de pe cartea lui de vizită, iar el 
încuviință încet din cap. 

— Ar fi trebuit să-și amintească şi de Lockhart și Garland, spuse 
el. Nu mai am nicio îndoială că este cea pe care o caut. După atâta 
timp... să fiu al naibii. 

— Dar cine sunt Lockhart și Garland? 

Bărbatul aruncă o privire spre drum, își consultă ceasul, îl 
închise și se ridică. 

—  Ascultați, domnişoară Winter! Cred că ar fi mai bine să 
lucrăm un timp împreună. Dacă nu sunteţi prea ocupată pentru o 
oră sau două, ați putea veni cu mine în Twickenham ca să vă 


prezint o veche prietenă? Ea garantase pentru mine și pentru 
Adelaide. De asemenea, cu această ocazie o să aflați întreaga 
poveste. 

Becky nu era sigură că ar fi fost tocmai cuviincios, dar părea 
totuși sincer, iar ea era foarte intrigată; la urma urmei, nu-i strica să 
afle mai multe detalii. Așa ar fi putut să o ajute mai mult pe 
Adelaide. 

— Prea bine, încuviință ea. 


În tren el îi povesti că în urmă cu mai mulți ani fusese curier în 
City of London și o ajutase pe o tânără pe nume Sally Lockhart să 
rezolve misterul legat de moartea tatălui ei. Era o poveste 
încurcată, cu niște societăți secrete chinezești, opiu și un rubin de 
dimensiuni impresionante. 

Adelaide fusese servitoarea (mai mult sclava, de fapt) unei 
scorpii bătrâne, doamna Holland, care fusese implicată în povestea 
lui Sally Lockhart. 

După elucidarea misterului și pedepsirea criminalilor, Adelaide 
dispăruse fără urmă. Toţi se temeau să nu fi murit, dar J. Taylor o 
zărise în urmă cu o lună și reușise să îi dea de urmă până la casa cu 
numărul 43 de pe strada Church Road. Acolo îl întâlnise pe prinţ. 

Becky spuse: 

— Această domnişoară Lockhart este prietena cu care mă voi 
întâlni acum? 

— Da. Ea este doamna Goldberg acum. 

Din câte auzise, Sally (domnul Taylor îi spunea așa) era foarte 
pricepută în mânuirea pistolului. De profesie consultant financiar, 
aceasta era măritată cu un jurnalist politic, Daniel Goldberg, care o 
ajutase să-și salveze fetița atunci când aceasta fusese răpită cu un 
an în urmă. 

Fl îi povestise toate aceste detalii într-o manieră cât se poate de 
simplă, de parcă răpirile și localurile unde se fuma opiu ar fi fost 
nişte lucruri cât se poate de fireşti. De fapt, Becky era mult mai 
impresionată de aerul lui degajat cu care privea el aceste aspecte 
decât dacă ar fi încercat să facă pe grozavul. Apoi își dădu seama că 
domnul Taylor menţionase un copil. 

— Aţi spus că doamna Goldberg a avut un copil? Înainte... 
înainte de a se căsători? 

— Da. Se mai întâmplă, știți? Micuța Harriet era fiica lui Fred 
Garland; el a murit într-un incendiu. 

Fred era cu mine în noaptea în care a dispărut Adelaide. Ea își va 
aduce aminte de el, sunt sigur de asta. 

Acest lucru o convinse pe deplin: Becky era de-a dreptul 
fascinată. O femeie singură avea nevoie de o mare tărie de caracter 


ca să facă un copil şi să rămână în același timp o persoană 
respectabilă. Oh, avea nevoie şi de un iubit, bineînțeles, dar asta nu 
era o problemă: iubiți se găseau pe toate drumurile; Becky ştia 
foarte bine acest lucru de la băiatul de la măcelărie. Murea de 
nerăbdare să o cunoască pe acea femeie-pistolar, rebela doamnă 
Goldberg, ca să-și dea seama cum reușise această performanţă. 


Orchard House din Twickenham se afla la capătul unui drum 
liniștit mărginit de copaci, pe malul unui râu: era o vilă 
impunătoare stil Regenţă, cu ziduri albe, tencuită cu stuc. În fața 
casei era o alee cu pietriș mărunt, iar în partea stângă, ceva mai în 
spate, se zărea clădirea grajdului. 

În lateral se vedea o verandă de sticlă, cu vedere spre o grădină 
spațioasă, iar balconul de la primul nivel avea o balustradă fină din 
fier forjat. 

Părea un loc ciudat pentru sediul unei agenţii de detectivi. 

— Ei bine, suntem o echipă ciudată, spuse J. Taylor. Eu am un 
birou în Edgware Road, dar încă nu am reușit să trec această adresă 
pe cărțile mele de vizită. Aici e mai degrabă acasă decât locul de 
muncă. 

O conduse pe Becky într-o încăpere confortabilă care părea să 
aibă mai multe întrebuințări: era un soi de studio, atelier și salon 
totodată. Ferestrele franțuzești erau larg deschise pentru a lăsa 
lumina soarelui să pătrundă din plin. În încăpere se aflau mai multe 
piese de mobilier: o vitrină cu vase din porțelan albastru, mai multe 
rafturi pentru cărți, de-a lungul unui perete întreg, și un pian cu 
coadă; iar pe un șevalet, chiar lângă ușă, era ceva care o atrase pe 
Becky ca un magnet — o schiţă în ulei a unui drum suburban într-o 
dimineață însorită —, un lucru absolut încântător: luminos, 
primăvăratic, ca o gură de aer proaspăt. 

— Pissarro! exclamă ea, fără să-şi poată stăpâni entuziasmul. Oh! 
Îmi cer scuze... 

Pe sofaua din dreptul ferestrelor franțuzești stătea o femeie 
tânără cu părul blond și ochi negri-căprui care tocmai încerca să 
rupă cu dinţii un fir subțire de lână bleumarin dintr-un tricotaj 
voluminos pe care-o ținea în poală. 

— Bună, Jim, îl salută ea pe detectiv. Cine e domnișoara? 

— Se numește Becky Winter. Pot să spun că mi-a purtat noroc. 
Domnișoară Winter, aceasta e doamna Goldberg. 

Doamna Goldberg se ridică de pe sofa și îi strânse mâna fetei. 
Era zveltă, drăguță și mult mai tânără decât se așteptase Becky. 

Femeia privea cu aceeași curiozitate directă, agilă, prietenoasă 
ca și J. Taylor, ca și cum cei doi ar fi fost frate și soră. 

— Da, trebuie să recunosc, este un tablou de Pissarro, spuse 


doamna Goldberg. L-am cumpărat săptămâna trecută. Credeţi că 
am făcut o alegere bună? 

— E minunat. Monsieur Pissarro locuiește la niște prieteni de-ai 
mamei atunci când vine la Londra, așa că îl cunoaștem oarecum. De 
aceea îi recunosc stilul... 

Doamna Goldberg ţinea în continuare tricotajul în poală, iar 
Becky rămase cu privirea aţintită asupra lui, un gest destul de 
nepoliticos, de altfel, pentru că femeia despre care auzise în tren — 
acea aventurieră îndrăzneață care trăgea cu pistolul, cea care avea 
curajul să se mărite cu socialiști și să facă un copil în afara 
căsătoriei — cu siguranţă nu era genul care să tricoteze. 

Doamna Goldberg înţelese la ce se gândea fata, zâmbi și îi 
aruncă împletitura lui J. Taylor. 

— Nu-mi vine să cred, zise el ridicând-o și lipind-o pe lângă 
corp. E un jerseu de pescar. Și mi se potrivește perfect. 

Doamna Goldberg începu să râdă. 

— Am pus pariu cu Jim pe cinci lire că pot să-l împletesc, spuse 
ea. Mi-a luat aproape un an să-l termin, dar nu aveam de gând să-l 
las să câștige pariul. Scoate banii, ce mai aștepți, îi spuse ea 
întinzând mâna spre el. 

El numără banii și îi întinse cele cinci lire. 

— Să nu faci niciodată pariuri cu femei, îi spuse el lui Becky. 
Uite, Sal, am intrat într-o mare încurcătură. Într-adevăr chiar e 
Adelaide și este măritată cu un prinț. Domnișoara Winter a fost 
angajată să o înveţe limba germană. Ah, era să uit. Cineva a 
încercat să-l arunce în aer pe soţul ei în această dimineaţă. 

— Sper că nu a reușit. 

— În trăsura lui era o bombă, îi explică Becky. Domnul Taylor 
este de părere că a fost vorba despre o mașinărie infernală. 

— O bombă? făcu mirată doamna Goldberg. Eu nu am auzit 
niciodată o bombă explodând. Ce fel de zgomot face o bombă? 

— Ştiţi, nu-mi mai amintesc. Evident, un bubuit, dar nu aș putea 
spune dacă a fost un bubuit ascuţit, înfundat sau șuierat. Eram sus 
în salon cu domnișoara Bevan și nu știu decât că s-a spart brusc 
geamul din cauza exploziei. Bomba a stârnit un nor de praf... 

— Domnișoara Bevan? Așa își spune acum Adelaide? 

— Da. Dar... 

Becky rămase o clipă în cumpănă; era bine să dezvăluie secretele 
lui Adelaide acestor străini? Dar nu cunoscuse prea des oameni atât 
de primitori. Oameni în care simțea că poate are instinctiv 
încredere. 

Doamna Goldberg observă ezitarea ei. Ea luă un stereoscop de pe 
bufet şi montă un cadru în rama aparatului, apoi îi întinse 
stereoscopul lui Becky. Fotografia înfățișa o fetiță cu niște ochi 


negri enormi, îmbrăcată ca o slujnică. În alte imagini, aceeași fetiţă 
apărea în diferite ipostaze: florăreasă, fecioară biblică, zână și 
Micuța Nell[2]. Să fi fost chiar domnișoara Bevan? Era greu de 
spus. Apoi doamna Goldberg îi arătă încă o fotografie. 

— Da! Ea este! 

Era chiar poza pe care o văzuse în dimineaţa aceea în salonul 
domnișoarei Bevan: fetiţa care stătea pe genunchii bărbatului; poza 
cu versurile cântecului sentimental. Îi spuse şi doamnei Goldberg 
toate aceste lucruri, iar femeia bătu din palme de încântare. 

— Nu-mi vine să cred! exclamă ea. Adelaide... Noi am crezut că 
era moartă, că am pierdut-o pentru totdeauna... 

— Cum de aveţi atât de multe poze? 

— Sunt de pe vremea în care am început această afacere. Le-am 
vândut individual la început, apoi am început să facem seturi — 
scene din scrierile lui Dickens, Shakespeare, castele britanice, 
crâmpeie din vechea Londră și așa mai departe. Dar Adelaide 
dispăruse deja, aşa că apare doar în cele mai vechi. Înseamnă că a 
păstrat fotografia aceea... 

Becky îi povesti cum reacționase tânăra la auzul numelor Taylor, 
Garland și Lockhart. 

— Nu mai am nici urmă de îndoială, zise doamna Goldberg. Și 
spuneți că e măritată cu Prințul Razkaviei... Dar unde este 
Razkavia? Dan trebuie să știe. Probabil că a fost arestat acolo de 
nenumărate ori. Dan e soțul meu, adăugă femeia privind-o pe 
Becky. Dar să nu credeţi că e vreun infractor; de fapt, e politician. 

— Eu ştiu unde e Razkavia, zise Becky. De fapt, acolo m-am 
născut. Presupun că mai sunt încă cetățean al acestei ţări. 

Se simți mulțumită de impresia pe care o făcu. Între doamna 
Goldberg și domnul Taylor avu loc un scurt schimb de priviri 
uimite. Pe chipul bărbatului se ivi apoi un rânjet, iar femeia afișă 
un zâmbet plin de căldură. 

— Cu atât mai bine, zise doamna Goldberg. Va trebui să iei masa 
cu noi acum și să ne povesteşti totul. Nu putem rata așa o ocazie, 
nu-i așa, Jim? 


Masa de prânz se dovedi a fi una obișnuită, spre ușurarea lui 
Becky. După o jumătate de oră, avea senzaţia că îi ştia pe cei doi de 
o viață întreagă, așa cum erau ei: ciudați, inteligenți și foarte 
prietenoși. Le spuse, aşadar, tot ce știa despre micul regat al 
Razkaviei, ținutul ei natal. 

— E uşor mai mare ca Berkshire. Între Prusia și Boemia, acum e 
cumva strivită între Germania şi Austro-Ungaria. Înainte erau zeci 
de regate mici între aceste teritorii, dar cele mai multe dintre ele au 
fost asimilate între timp. Cu o singură excepţie; Razkavia. Totul a 


început în 1253... 

Le povesti tot ce-și amintea despre legenda Vulturului Roșu. 
Razkavia fusese invadată de Ottokar al II-lea, regele Boemiei, dar 
un nobil pe nume Walter von Eschten, însoţit de o sută de cavaleri, 
i-au ținut piept lui Ottokar pe o stâncă înaltă de pe cotul râului 
Eschten, luptând sub un stindard ce înfățișa un vultur roșu. 

În pofida avantajului lor numeric, cotropitorii lui Ottokar nu i-au 
putut clinti din loc pe războinici. În timpul nopții, pentru că ştiau 
atât de bine munţii, Walter și oamenii săi s-au strecurat în liniște — 
fără armuri, ca să nu facă niciun zgomot - și au distrus toate 
proviziile soldaţilor din Boemia. Cavalerii lui Ottokar au continuat 
să umble zăngănind, flămânzi, însetați și complet nedumeriţi, până 
ce Walter i-a atras într-o capcană, la castelul său din Wendelstein, 
unde majoritatea invadatorilor au fost uciși. 

Ottokar nu a mai călcat teritoriul după acea bătălie și la fel au 
făcut toţi ceilalți; iar steagul cu Vulturul Roșu, Adlerfahne, a fluturat 
de atunci pe Stânca Eschtenburg. Atâta timp cât vulturul zboară, 
Razkavia va fi liberă, a spus atunci Walter von Eschten, și așa a fost. 
Steagul a fost dat jos de pe stâncă doar de două ori de atunci: o 
dată pentru că trebuia cusut (nu mai rămăsese nimic din țesătura 
originală, dar era același steag) și a doua oară cu ocazia unei 
încoronări, când a fost dus la Catedrală pentru a fi binecuvântat. 
După aceea, steagul a fost purtat de noul rege înapoi peste vechiul 
pod până la Stânca Eschtenburg, ca să fluture în continuare. De 
aceea Regele Razkaviei era uneori numit Adlertrăger, adică 
„Purtătorul Vulturului”. 

Pentru razkavieri, Vulturul Roșu nu era doar un steag; era chiar 
identitatea acestui neam. Dacă avea să cadă vreodată, să se 
prăbușească la pământ... Nimeni nu îndrăznea nici măcar să se 
gândească la așa ceva. 

Ţara nu era deosebit de prosperă. Pe vremuri existaseră mine 
bogate în munţii Karlstein, principala sursă de cupru și puţin argint, 
dar cu două secole înainte producţia acestora începuse să scadă, iar 
până la urmă minele au rămas fără cupru. 

În mine se găsea în schimb din plin un minereu asemănător cu 
cuprul, care-i otrăvea pe toți minerii. Era atât de nefolositor și 
neplăcut încât minerii îl numeau Kupfer-Nichel sau „Arama 
Dracului”, așa că l-au lăsat în plata Domnului. 

Mult mai târziu cineva a descoperit că acest minereu era un 
compus al arsenicului cu un nou metal, pe care ei îl numeau nichel, 
iar la începutul secolului al nouăsprezecelea i-au găsit şi anumite 
întrebuințări, așa că minele din Karlstein au început să fie din nou 
exploatate. 

Dar secole la rând Razkavia nu a reprezentat niciun câștig, așa că 


celelalte națiuni nu s-au atins de ea. Oamenii mulgeau vacile care 
păşteau pe pășunile alpine, făceau vin din strugurii care creșteau pe 
povârnișurile văii Elpenbach și vânau animalele sălbatice din 
păduri. 

În capitală, Eschtenburg, exista un teatru de operă, unde 
compozitorul Weber a fost cândva dirijor; existau un teatru, o 
catedrală și un palat baroc minunat - cu toate acele coloane 
fantastice, fântâni arteziene şi tencuială decorativă albă ca bezeaua. 
Castelul mai avea și un parc cu un pavilion-grotă construit de 
singurul rege nebun al Razkaviei, complet inofensiv - așa cum 
ajung de obicei toţi regii nebuni ai unei țări. 

În anul 1840, cei mai tineri reprezentanţi ai aristocrației, sătui 
de viața anostă și plină de opreliști de la Curte și de conservatorii 
din jurul Regelui, au încercat să facă dintr-o mică stațiune balneară, 
Andersbad, chiar în valea Elpenbach, cel mai la modă loc. Exista 
acolo și un cazinou; Johan Strauss în persoană a cântat în acest 
cazinou împreună cu orchestra sa și l-au plătit chiar să compună un 
Vals al Andersbadului, care nu s-a numărat însă printre cele mai 
bune compuse de el. 

Au existat şi câțiva turiști, din când în când, și câte un rege sau 
un mare duce care veneau în vizită; dar nu îndeajuns de mulți 
pentru a strica atmosfera. 

De fapt, Razkavia era una dintre cele mai plăcute țări din 
Europa. Pădurile ei dese erau pline de romantism, iar valea 
Elpenbach era un loc foarte pitoresc. 

Eschtenburg - faimoasă pentru stânca și stindardul ei — era 
medievală, barocă și artistică, Andersbad era un loc jovial și pestriţ, 
berea era straşnică, vânat se găsea din plin, iar oamenii erau foarte 
ospitalieri. 

— Sună grozav, zise doamna Goldberg. Dar dumneata nu mai 
locuiești acolo... 

— Mama, bunica și cu mine am luat drumul exilului. Când eram 
copil, tatăl meu - care era avocat - și niște prieteni de-ai lui au 
încercat să întemeieze un partid politic. Un partid liberal. Ei 
intenționau să pună bazele unui sistem mai democratic, pentru că 
nu exista atunci nici Parlament și nici Senat. Dar până la urmă tatăl 
meu a fost închis, a făcut febră tifoidă și a murit. Așa că mama a 
hotărât să ne ducă pe mine și pe bunica cât mai departe de ţară, 
apoi am ajuns aici, unde am și rămas de atunci. Ea nu s-ar mai 
întoarce acolo pentru nimic în lume. Se pare că e mai democratică 
acum, dar cele două mari puteri reprezintă un real pericol pentru 
țară. 

— Dar ce vor de fapt? întrebă domnul Taylor. 

— Nichelul din minele țării. Dacă nu mă înșel, nichelul servește 


la fabricarea unui aliaj pentru puști sau carcase blindate. Ambele 
puteri stau la pândă, așteptând parcă momentul potrivit să se 
năpustească. Germania ar putea cuceri micul teritoriu în mai puțin 
de o oră și jumătate - la fel și Imperiul Austro-Ungar, dar, dacă ar 
face asta, s-ar isca neînţelegeri chiar între ele, aşa că deocamdată se 
ţin la distanță. Mama crede că suntem în siguranţă aici. 

— Probabil că are dreptate, zise doamna Goldberg. Iar 
Adelaide... mica Adelaide! Măritată cu un prinț... 

Femeia clătină din cap de parcă tot nu-i venea să creadă. 

— Trebuie să fi fost o căsătorie morganatică, spuse Becky. 

— Ce înseamnă asta? întrebă domnul Taylor. 

— Legală, răspunse doamna Goldberg, dar limitată. Dacă ea va 
avea copii, aceștia nu vor fi socotiți moștenitori, nu-i aşa? 

Becky încuviință din cap. 

— După cum v-am mai spus, a existat un rege al Razkaviei, 
Michael al Doilea, care era nebun. A vrut să se căsătorească cu o 
lebădă. Așa că l-au lăsat, cu condiţia să fie o căsătorie morganatică. 

— Perfect logic, zise domnul Taylor. Nu prea ar fi mers ca un ou 
să-i urmeze la tron. Dar mi se pare o coincidență ciudată, nu-i așa? 
Prințul Rudolf a ales tocmai un cetățean al Razkaviei ca să facă 
meditații cu soţia lui. 

— Ar putea fi doar o întâmplare. Sunt foarte mulți compatrioți 
de-ai mei în Maida Vale — oameni care au părăsit Razkavia dintr-un 
motiv sau altul. Eu cunosc cel puţin o duzină. Scriitori, pictori, tot 
felul de artiști. Cea mai bună cale de a face rost de bani este să dăm 
lecţii de germană, iar Maida Vale e doar la o aruncătură de băț de 
Church Road. Prințul ar fi putut alege pe oricare dintre noi fără să 
ştie de unde vine fiecare. 

— Dar dumneata? o întrebă doamna Goldberg. Ce ai vrea să faci 
cu viața dumitale? 

Aceasta era o întrebare destul de rar adresată unei fete, și Becky 
nu era sigură ce fel de răspuns ar fi trebuit să dea. Îi plăcea gândul 
că ar putea intra vijelios într-o sală de curs, purtând robe, având o 
atitudine solemnă și plină de măreție, toți adresându-i-se cu 
apelativul „Doctor Winter”, dar i-ar mai fi plăcut să fie patroana 
unui bar de ghetou, cu un trabuc în colțul gurii, un diamant în 
ureche și o armă la brâu. Era destul de dificil să se decidă. 

— Trebuie să câștig ceva bani, zise ea. Aș vrea să studiez la 
universitate, dar trebuie să o ajut pe mama. Ea face diverse 
ilustrații pentru reviste. Iar acum sunt implicată în toată această... 
I-am promis domnișoarei Bevan că mă voi întoarce. Vreau să spun, 
lui Adelaide. Adică prințesei. Ea trebuie să înveţe, iar eu vreau să o 
ajut. În plus, sunt al naibii de curioasă. Prințul Rudolf e descendent 
al lui Walter von Eschten, înțelegeţi? Iar asta înseamnă mult pentru 


mine. Pentru că Razkavia e țara în care m-am născut, la urma 
urmei, în ciuda nedreptăţilor de care a avut parte tatăl meu; și dacă 
unii încearcă să-i arunce în aer pe cei din Familia Regală a 
Razkaviei... 

— Da? întrebă domnul Taylor. 

— Ei bine, o să-mi dau silința să-i opresc cumva. 

— O atitudine demnă de laudă, spuse bărbatul. Dar va trebui să 
stai departe de dinamită. 

— Vedeţi voi, aş vrea din tot sufletul să văd cum se vor sfârși 
toate astea, interveni doamna Goldberg, dar poimâine plec în 
America împreună cu soțul meu. El studia situaţia pe piața muncii 
în Chicago, iar eu vreau să văd cum merge Bursa de Valori din New 
York; o să fim deci plecați pentru o vreme... Ascultă, Rebecca... îmi 
dai voie să-ți spun pe nume? 

— Spuneţi-mi Becky. 

— Becky, atunci: te rog să-i transmiţi toată dragostea mea lui 
Adelaide. Ai încredere în Jim - adică domnul Taylor — și acceptă-i 
sfaturile. El mi-a salvat viaţa de trei ori până acum. Sper să nu fie 
vreodată nevoit să o salveze şi pe a ta, dar, dacă va fi pus în această 
situație, poţi fi sigură că o va face. 

Vă urez noroc! 


CAPITOLUL 3 


Gărzile Irlandeze 


Jim Taylor avea douăzeci și trei de ani. Așa cum îi mărturisise 
lui Becky, el și Sally Goldberg trecuseră prin multe aventuri și 
primejdii; iar el lucra într-adevăr ca detectiv, cu toate că aceasta 
era doar una dintre numeroasele sale ocupaţii. El mai scria și 
povestioare sângeroase pentru reviste ieftine — precum cele pe care 
le ilustra mama lui Becky -, deși avea ambiţii literare mult mai 
mari. De asemenea, obișnuia să joace jocuri de noroc; fusese curier 
european, bodyguard, pe scurt: avusese o mulțime de meserii și știa 
multe despre cea mai pitorească — adică cea mai puţin supusă legii 
— parte a Londrei. 

Ştia însă foarte puţine lucruri despre politica europeană. După ce 
o conduse pe Becky înapoi în Maida Vale, luă omnibuzul până în 
Soho şi urcă până la etajul al treilea al unei pensiuni ieftine din 
Dean Street, care servea în același timp drept club al socialiștilor. 

Acolo îl găsi pe soțul lui Sally, Daniel Goldberg, cu un trabuc 
puturos între dinți, împachetându-și niște cărți pentru călătoria în 
America. 

— Ai fost vreodată în Razkavia, Dan? 

— Am trecut odată prin ea. Să nu bei niciodată apă din stațiunea 
lor balneară, pentru că o să te balonezi și o să stai o săptămână la 
pat cu dureri de burtă. De ce mă întrebi? 

Jim îi spuse. Goldberg se opri din împachetat pentru câteva clipe 
ca să asculte. 

— Să fiu al naibii! exclamă acesta. Cum reușești să faci asta? 
Cum poți da de bucluc atât de repede? 

— Am noroc, atâta tot. Dar vreau să aflu altceva. Cine să fi avut 
intenţia să-l omoare? Tu ce crezi? Anarhiștii? 

— Pfui! Cine poate să ştie? Jumătate dintre aceştia sunt nebuni, 
iar cealaltă jumătate sunt incapabili. Tu să-mi spui, pentru că tu ai 
stat de vorbă cu prințul. El ce părere are despre asta? 

— Fl crede că ar putea fi vărul lui, Otto. Contele Otto von 
Schwartzberg. Mi-a dat o fotografie... 

Jim începu să se caute în buzunarul jiletcii sale și scoase o poză 
cu un grup de bărbaţi, printre care se afla și prinţul. 

Bărbaţii purtau niște jachete tiroleze și pălării împodobite cu 
pene sau cu câte un pămătuf din păr de viezure, aliniați în fața unui 
pavilion de vânătoare, iar la picioarele lor se zăceau mai mulți cerbi 
morți. 

Câţiva vânători ţineau puștile pe umăr. 


— Acesta e Otto, cel cu arbaleta, zise el arătându-i lui Dan un 
bărbat înalt, cu sprâncene negre și mustață deasă. Ochii lui aveau o 
sclipire sălbatică, iar obrazul îi era brăzdat de o cicatrice mare. Se 
pare că odată a omorât un urs cu... mâinile goale. De fapt, 
împușcase un pui de urs, iar mama acestuia l-a atacat înainte de a 
reuși să încarce din nou pușca. Otto i-a smuls mandibula ursoaicei, 
apoi i-a zdrobit ţeasta cu o piatră. La sfârșitul luptei era plin de 
răni, dar s-a ridicat și a început să râdă. După Rudolf, el este cel 
care urmează la tronul Razkaviei. Prințului îi este teamă de el, asta 
e destul de clar, dar nu știu ce să zic... Ceva nu se potrivește în 
toată povestea asta. 

— Sunt de acord, zise Goldberg. Trebuie să ţii cont de 
problemele politice, în primul rând. Razkavia se va supune până la 
urmă uneia din cele două Mari Puteri. Acesta este, de fapt, 
răspunsul la ceea ce te frământă, după părerea mea. Cât despre 
sălbaticul care smulge capete de urși — nu cred; nu pare genul care 
să folosească bombe ca să scape de cineva. Dă-mi cartea aceea, te 
rog... cea de sub picioarele tale. Aceea scumpă, frumos legată. 

Jim îşi luă picioarele de pe masă și-i întinse lui Goldberg 
registrul de adrese la care se referise acesta. Goldberg răsfoi 
paginile și urmări cu degetul una dintre coloane. 

— Iată, am găsit, spuse el. Acest registru e de acum doi ani, dar 
Razkavia nu e nici acum o ţară democratică - aceiași oameni 
trebuie să fie la putere. 

Îi întinse registrul lui Jim. Făcând apel la toate cunoștințele sale 
de limbă germană, acesta citi o scurtă descriere a regatului 
Razkaviei, în care erau trecute numele și adresele oficiale ale 
regelui, prințului moștenitor și prințului Rudolf, precum și numele 
unor înalți demnitari: cancelarul, primarul din Eschtenburg, șeful 
Inspectoratului Minelor, șeful Poliţiei și aşa mai departe. 

— Vrei să spui că prințul despre care vorbim nu e primul 
moștenitor la tron? întrebă Goldberg. 

— Nu. Prințul Moștenitor e Wilhelm, fratele lui, care este 
căsătorit, dar nu are copii; deci, prințul Rudolf ar fi următorul. Dar 
hai să ne lămurim odată, Dan: cine crezi tu că ar fi putut plasa o 
bombă în trăsura prințului? Pe cine ar trebui să urmăresc? 

— Ei bine, poţi să-ți iei gândul de la vârcolacul Schwartzberg. E 
interesant, ce-i drept, dar mai mult din punct de vedere 
antropologic decât politic. Nu cred că este el. Poate fi vorba despre 
un complot din umbră pentru a provoca o criză; pentru a crea 
pretextul perfect ca Prințul Bismark în Berlin și împăratul Franz- 
Josef în Viena să trimită în teritoriu câte un regiment pentru 
anexarea provinciei. Şi, odată ce vor face asta, nu se va schimba 
mare lucru. Regele va deveni probabil duce și își va putea păstra 


palatul şi pavilionul de vânătoare, Otto von Schwartzberg va 
continua să spintece animale sălbatice, și tot nichelul din mine va fi 
transportat pe calea ferată dintr-un loc în altul. Pun pariu că în 
Germania. Minereul va ajunge Krupps, în Essen. 

— Nu ești prea optimist din câte văd, nu-i așa? 

— Sunt realist, dragă băiete. Faptul că am întotdeauna dreptate 
mă face să-mi păstrez buna dispoziție. Vrei cartea asta? Eu nu o să 
am nevoie de ea în Chicago. Din întâmplare, știu o povestioară 
despre Eschtenburg, capitala Razkaviei. Străzile de acolo sunt atât 
de vechi, sinuoase și înguste încât nici nu au nume, iar casele nu 
sunt numerotate după strada pe care se află, ci în funcţie de anul în 
care au fost construite — așa că numărul 3, de exemplu, vine după 
numărul 46, și aşa mai departe. Oricum, se pare că Diavolul în 
persoană s-a rătăcit pe străzile din Razkavia și nu a mai reușit să 
iasă din acel labirint. Ceea ce înseamnă, desigur, că acesta se află 
încă acolo. 

— Cred că prefer străzile din Chicago. 


Cu un an sau doi în urmă, Jim făcuse cunoștință cu membrii unei 
găști de cartier din Lambeth[3]. Aceștia erau o ceată gălăgioasă de 
irlandezi, niște indivizi vulgari şi ticăloși, dar neîntrecuți în 
tenacitate şi viclenie când era vorba despre vreo bătaie. 

Dacă șobolanii s-ar fi încrucișat cu terierii, urmașii lor așa ar fi 
fost. Jim îi folosise în mai multe rânduri și îi plătise bine de fiecare 
dată, așa încât acești indivizi îl respectau în mod firesc ca pe un crai 
dichisit ce era, dar și ca pe un tip care cunoștea valoarea lucrurilor. 

Imediat ce începuse să aibă anumite bănuieli că fata pe care o 
văzuse ar fi putut fi Adelaide, Jim îi pusese pe irlandezi să păzească 
vila din St. John's Wood -— fără ca nimeni să-i observe, bineînțeles. 

Ei trebuiau să se ascundă în tufișurile din fața unei vile nelocuite 
şi care se afla vizavi de vila lui Adelaide, iar în caz de primejdie 
trebuiau să facă gâlceavă. În acea dimineață Jim vorbise mai întâi 
cu ei chiar după explozie; aceștia nu văzuseră pe nimeni aruncând 
vreo bombă, de aceea a dedus că fusese vorba despre o mașinărie 
infernală. 

Mai târziu, în seara aceleiași zile, în timp ce prințul era plecat la 
ambasada Braziliei, unde avea loc o serată, Jim s-a gândit să le facă 
o vizită neașteptată celor din Gărzile Irlandeze. Membrii găștii erau 
într-o dispoziţie foarte bună. Prea bună, de fapt; printre tâlharii din 
cartier nu găsiseră pe nimeni pe măsura lor, iar când Jim ajunse la 
ascunzătoare, aceștia tocmai se lăudau cu victoria lor asupra unui 
ucenic de măcelar și prăjeau la foc niște cârnaţi suculenți. 

— Dar noi trăim din ce prădăm! protestă Liam atunci când Jim 
începu să-i certe. Nu asta ar trebui să facă luptătorii tăi de gherilă? 


— Era vorba să treceţi neobservaţi. Să lăsaţi luptele de stradă 
pentru mai târziu, după ce veţi fi îndeplinit această misiune. 
Doamna este acasă? 

— A ieșit la o plimbare, zise un băiețel pe nume Charlie. S-a 
întors acum o oră. Da’ do'mn, de servitoare știți... 

— Ce-i cu ea? 

— Are un drăguţ. 

— E un boieraș! 

— Un fustangiu, dacă mă-ntrebaţi pe mine. 

— În regulă, dar vorbiți mai încet, le spuse Jim. Și ce-i cu tipul 
ăsta? 

— Vine în fiecare zi pe întuneric, spuse Liam. Ea se strecoară 
afară din casă și stau la poveşti în tufișuri. M-am gândit că poate ar 
fi bine să-i mângâiem puţin căpățâna. Ce zici? Să-i cercetăm puţin 
buzunarele. 

— Răspunsul meu e nu. Mai bine l-ați urmări, să vedeţi unde 
locuiește. 

— Psst! Uite-l că vine... îi atenţionă cel care stătea de veghe, iar 
Jim începu să se cațăre peste picioarele băieților ca să vadă. 

Deși iluminată cu gaz, strada era umbrită de dafinii înalți din 
grădina lui Adelaide. Jim reuși să distingă o siluetă întunecată 
strecurându-se pe lângă zidul lateral al casei. Silueta dispăru în 
întuneric, iar după câteva secunde zăriră o rază de lumină de la ușa 
bucătăriei, care se deschise și se închise din nou. 

— Bine, zise Jim. Haideţi să ne apropiem ca să auzim ce vorbesc. 
Eu, Liam, Charlie și Sean. Dacă strig, sărim pe el. Dacă nu, staţi 
ascunși și nu vorbiţi tare. 

Cei din Gărzile Irlandeze erau pricepuţi la așa ceva. Trecură 
drumul cu mișcări agile, ca nişte pisici, şi în câteva secunde erau 
sub copacii din grădina lui Adelaide, împreună cu Jim. 

Jim simți o mână pe umăr, iar Liam îi șopti la ureche: 

— Ascultă! 

Două voci se auzeau șușşotind foarte aproape de ei. Fata spunea: 

— ...lar ea i-a zis acelei ţărănci obraznice că este căsătorită cu el! 

— Căsătorită? se auzi cealaltă voce. 

Jim simţi un fior ciudat pe șira spinării, întrucât ceva nu era în 
regulă cu vocea aceea. Accentul era străin? Sau era vorba despre 
altceva? 

— Şi am reușit să iau asta. 

Se auzi foșnetul unei hârtii, apoi bărbatul aprinse un chibrit. Jim 
vedea ochii lui Liam sclipind în întuneric. 

— Un certificat de căsătorie, spuse bărbatul. Dar ce-i cu semnul 
ăsta? 

— E un „X”, semnătura ei. E așa vai de ea că nu știe să scrie și să 


citească, şi a semnat cu un „X”. Dar acesta e într-adevăr numele ei, 
totul e legal. 

Bărbatul făcu doar: 

— Aha... 

Se auzi clinchetul unor monede. În același timp, Jim le şopti 
amicilor săi: 

— Cum intră femeia în casă, sărim pe el. Vreau hârtia aia — e o 
problemă de viață și de moarte. Și nu vreau să-i scape vreun țipăt. 

Nu era nevoie să le spună mai mult. Ca majoritatea băieților de 
vârsta lui, Liam purta un fular de mătase care avea o mulțime de 
întrebuințări. 

El îşi scoase fularul de la gât, făcu câțiva pași până ce găsi o 
piatră, pe care o legă de un capăt al fularului, încât acesta să se 
poată înfășură cu ușurință pe gâtul bărbatului și să-i taie suflarea. 
Ceilalți băieţi se îndepărtară pe furiș și se ascunseră în dosul porții. 

Nu avură prea mult de așteptat. Bărbatul îi spuse în șoaptă 
femeii: 

— Mâine la aceeași oră? 

— Bine. Să văd ce mai pot afla. Dar vreau mai mulți bani data 
viitoare. 

— Îi vei avea, promise el. 

Servitoarea se îndepărtă și se strecură înapoi pe unde venise. 
Bărbatul rămase pe loc și își aprinse o ţigară, în timp ce Liam se 
foia neliniștit lângă Jim; apoi bărbatul o luă din loc îndreptându-se 
spre poarta grădinii. 

Nu făcu nici doi pași și Liam era deja în spatele lui. Fularul se 
roti vâjâind suav prin aer de câteva ori, apoi se înfășură ca un bici 
pe gâtul omului. Liam trase cu putere, iar Jim se repezi la genunchii 
bărbatului. Urmă o întreagă harababură: preţ de câteva secunde nu 
se mai auziră decât zgomote înfundate, pumni, icnete, horcăieli, 
până ce bărbatul confuz fu țintuit cu faţa în jos pe un petic de iarbă, 
în întuneric, sub dafinii din grădină. Liam își propti un genunchi în 
spatele spionului, iar ceilalți doi băieți îi imobilizară mâinile și 
picioarele. 

— Ascultă, șopti Jim la urechea bărbatului. Prietenul meu nu o 
să te mai strângă de gât dacă stai liniștit. Fă un semn din cap dacă 
eşti de acord. 

Bărbatul mișcă disperat din cap, iar Liam slăbi puţin strânsoarea, 
lăsându-l să respire. 

— Ce vreţi? reuși să îngaime bărbatul printre horcăieli. 

— Hârtia aceea pe care ţi-a dat-o servitoarea. Ai face bine să mi- 
o dai, amice. 

ÎI întoarseră cu fața în sus, iar Jim începu să-i verifice 
buzunarele. În timp ce căuta hârtia, sentimentul că ceva nu era în 


regulă îl cuprinse din nou. O bănuială stranie îi încolți în minte. 
Ezită o clipă, iar ochii bărbatului - mari, întunecaţi și foarte 
expresivi — sclipiră în întuneric. 

Jim găsi hârtia în buzunarul de la vestă și o îndesă în al său, apoi 
se așeză pe vine. 

Liam se ridică în picioare și își aranjă din nou fularul în jurul 
gâtului. 

Ceilalți băieți se retraseră la rândul lor. Spionul se ridică încet, 
dar în secunda următoare se ghemui ca o pisică, cu o graţie feroce, 
gata să sară. Ceva sclipea în mâna lui. 

Jim abia apucă să facă un salt în spate, dar nu reuși să evite 
lama cuțitului. Tăișul îi atinse articulațiile degetelor de la mâna 
dreaptă: simți o durere bruscă, ascuţită, care se transformă imediat 
într-o usturime  insuportabilă.  Înjură și sări într-o parte, 
rostogolindu-se, atunci când celălalt se repezi să-l atace din nou, 
apoi sări din nou în picioare. 

Îşi trase brațul drept din mânecă și își înfășură rapid sacoul în 
jurul mâinii stângi, ca să se apere de cuţit, dar nu avea nicio armă 
cu care să atace. 

Liam își smulse din nou fularul de la gât. Spionul se feri, 
îndepărtându-se, şi atunci Jim auzi mai multe zgomote în același 
timp: ropot înfundat de copite și roţile unei trăsuri trecând pe 
stradă, o fereastră deschizându-se deasupra, undeva la etaj, iar 
spionul țâșni pe poarta grădinii și se făcu nevăzut. 

— După el, băieţi! strigă Jim. Urmăriți-l și vedeţi unde se duce! 

Liam îi strigă și pe ceilalți din ascunzătoarea de peste drum. 
Când ajunse la poarta grădinii, Jim apucă să-l vadă pe bărbat 
gonind pe stradă, cu un șir de băieți din Lambeth pe umbrele lui, 
scoțând strigăte războinice. 

Apoi își dădu seama că prințul se afla lângă el. Acesta tocmai 
coborâse din trăsură și era în ţinută de gală: papion alb, frac, 
decoraţii strălucitoare și un chip răvășit de spaimă. 

— Ce s-a întâmplat? întrebă el. Ea e teafără? 

— Am prins un spion. Da, e teafără — deocamdată. Dar noi doi 
trebuie să stăm de vorbă. 

— Văd că sângerațţi, zise prințul, iar Jim realiză că rana de la 
mână îi sângera abundent și îl durea îngrozitor. 

— Credeam că sunteţi la ambasada Braziliei, domnule, îi spuse el 
prințului în timp ce-și înfășură batista în jurul mâinii. 

— Am fost acolo, dar s-a întâmplat ceva, ca acum să aflu că și 
spionii ne dau târcoale. Doamne, e prea mult... 

— Să intrăm în casă, zise Jim, apoi i se adresă vizitiului care se 
holba la ei de pe capra trăsurii: Du-te şi caută un polițist. Repede! 

Vizitiul pocni din bici şi plecă. După ce intrară în casă, Jim îl 


însoți pe prinţ în salon și trimise după servitoare. Aceasta era destul 
de speriată, dar se uita când la unul, când la altul cu o privire 
îndrăzneață, calculată. Jim o măsură din ochi, apoi îi spuse direct: 

— Eşti o hoaţă. Am chemat un polițist care te va lua neîntârziat 
în arest. Dacă nu ești dispusă să ne spui adevărul, acum o să stai 
închisă mult și bine. Cine e bărbatul cu care ai stat de vorbă? 

— Nu știu, zise ea ridicând trufașă bărbia. Nu voi sta la 
închisoare pentru atâta lucru. 

— Poate că nu. Aici e vorba despre trădare, de fapt, iar asta se 
pedepsește cu ștreangul. Îți poți imagina cum i-ar şedea pe banca 
acuzaților când judecătorul îți hotărăște soarta? Ce spui? 

Un bluf, dar reușise să o convingă în cele din urmă. Ochii i se 
făcuseră mari de spaimă și scoase un mic suspin panicat. 

— Eu... Eu nu ştiu cum îl cheamă... mi-a dat cinci lire, dar n-am 
vrut să fac rău... am crezut că nu avea prea mare importanţă... 

Nu era sinceră, dar nici nu știa mare lucru. Jim o încuie la 
spălătorie și se întoarse la prinț. Acesta pășea nervos dintr-un capăt 
în altul al încăperii, rozându-și unghiile. 

— Ce a furat? întrebă el. 

— Asta, îl lămuri Jim scoțând din buzunar certificatul de 
căsătorie. 

Prințul se luă cu mâinile de cap. Avea în ochi o sclipire sălbatică; 
părea disperat, dar, își spuse Jim, bietul naiv arăta la fel și atunci 
când intraseră în casă; probabil că se mai întâmplase ceva. 

— De ce nu vreți să-mi spuneți ce se petrece, domnule? îl întrebă 
el. De ce nu-mi explicați? Lucrez pentru dumneavoastră, nu-i așa? 

Prințul rămase neclintit în hainele lui de seară, cu decoraţiile 
sale de aur Crucea Sfântului „Cutare” sau Ordinul „Cutărică” 
licărind la lumina lămpii. Părea copleșit. Și atunci îi povesti lui Jim 
de ce venise atât de devreme acasă. 

— Am fost nevoit să plec de la recepţie. Am primit un mesaj — 
nişte vești groaznice. Fratele meu, Prințul Moștenitor, și soţia lui, 
Prinţesa Ana, au fost împușcați. El este mort, iar ea e în stare foarte 
gravă, nu se ştie dacă va scăpa cu viață. Trebuie să mă întorc de 
urgenţă. Am venit aici ca să o avertizez pe soția mea... l-am rugat 
pe ambasador și pe soția lui să ajungă aici în douăzeci de minute. Ei 
nu știu de ce i-am chemat. 

În acel moment ușa se deschise, și Adelaide intră în încăpere. 
Jim simţi că inima i se opreşte în loc, de parcă sufletul i s-ar fi 
smuls din trup ca să zboare la ea. Ochii aceia mari și întunecați, 
silueta aceea fragilă, chipul plin de viaţă pe care se citeau uneori 
îndrăzneala şi  neastâmpărul, iar alteori melancolia sau 
îngrijorarea... Jim nu se îndoia nicio clipă că, orice s-ar fi întâmplat 
în acel joc, el avea să facă parte din el. Simţi că spiritul lui se înalță, 


plin de entuziasm, pentru ca în secunda următoare să revină cu 
picioarele pe pământ amintindu-și că era măritată, că era prințesă, 
iar el era omul soțului ei. 

— Bună, Jim! îl salută ea încetișor. 

— Micuța Adelaide, spuse el cu vocea tremurându-i de emoție. 
Unde ai fost în tot acest timp? 

Ea îi aruncă o privire prințului, observând expresia de pe faţa 
acestuia, apoi zări mâna lui Jim. 

— Eşti rănit, zise ea cu îngrijorare în glas. 

Se apropie de el și începu să desfacă batista pe care Jim și-o 
înfășurase destul de neîndemânatic în jurul mâinii. 

— Lasă-mă să te bandajez cum trebuie - mai întâi ar fi bine să-ți 
speli rana. Rudi, ce se petrece? îl întrebă ea pe prinţ. S-a întâmplat 
ceva? 

În timp ce Adelaide sună din clopoțel și trimise bucătăreasa după 
un bol cu apă caldă, prințul îi povesti ce se întâmplase în Razkavia. 

— Asta înseamnă că eu sunt moștenitorul tronului, adăugă el. 
După moartea tatălui meu, voi fi rege. În câteva minute 
ambasadorul va fi aici. L-am rugat să o aducă și pe soţia lui. 
Amândoi trebuie să afle. Apoi va trebui să plecăm fără întârziere. 

— În Razkavia? 

— Desigur. Nici nu mă gândesc să plec fără tine. Trebuie să vii 
cu mine, Adelaide. La fel și dumneata, domnule Taylor. 

Adelaide îi aruncă o privire întunecată lui Jim, apoi îi spuse 
soțului ei: 

— Vreau ca și Becky să vină cu noi. 

Toate se întâmplau parcă prea repede. 

Bucătăreasa aduse apa caldă și nişte bucăţi curate de flanel. În 
aceeași clipă cineva bătu la ușa de la intrare. Jim se uită pe geam și 
văzu un polițist care stătea pe alee și luminile trăsurii care se 
apropia de casă. 

— Să mergem sus, îi spuse Adelaide luând bolul, iar Jim o urmă, 
lăsându-l pe prinț să facă plângere împotriva servitoarei și să-i 
primească pe ambasador şi pe soția acestuia în salon. „Dumnezeu 
ştie ce-și închipuie, își spuse Jim; ei bine, vor afla într-un minut...” 

Adelaide îngenunche pe podea, apoi îi tamponă rana dureroasă 
şi îl bandajă în timp ce vorbeau repede, în șoaptă, ca niște copii 
spăsiţi: 

— Ce se va întâmpla, Jim? Nu pot să fiu naibii prințesă 
nenorocită... 

— Dar ești. Taci din gură! Unde ai fost până acum? Ce s-a 
întâmplat de te-am pierdut? În noaptea aceea în care am fugit de 
doamna Holland... 

— Acolo, pe chei — când tu și domnul Garland v-aţi luptat cu 


bărbatu' ăla masiv... 

— L-am omorât. Aproape că ne omorâse el pe noi, știi? Dar de ce 
ai fugit? 

— Nu știu. Pur şi simplu eram foarte speriată. O, Jim, am făcut 
lucruri îngrozitoare... 

— Dar cum se face că te-ai căsătorit în acest fel? 

— El m-a cerut. Mă iubeşte. 

— Cred și eu. Dar cum l-ai cunoscut? 

— Am... am fost... mi-e foarte ruşine, nu pot să-ți spun. 

— Asta e singura șansă pe care o ai, Adelaide, pentru că ei vor fi 
aici într-un minut și nu o să mai fim din nou singuri, înţelegi? Ai 
făcut trotuarul, nu-i așa? 

Ea încuviință cu un semn din cap. Faţa ei mică era roșie și plină 
de tristeţe, iar el și-ar fi dorit să o sărute; apoi își jură că atâta timp 
cât prințul era în viață acest lucru nu avea să se mai întâmple. 
Mâinile lor nu aveau să se mai atingă aşa cum se întâmpla acum și 
niciodată nu avea să se mai apropie atât de mult de ea. Una era 
dragostea, alta era onoarea, iar atunci când se intersectau rămâneai 
cu inima frântă. 

— M-am rătăcit, Jim. Nici nu mai știam ce fac: am cerşit, am 
furat, era să mor de foame... În cele din urmă am ajuns într-o casă 
din Shepherd Market. Cred că îți dai seama despre ce fel de casă era 
vorba. Proprietăreasa, femeia aceea bătrână, doamna Catlett, avea 
șase fete care lucrau pentru ea. Nu era o femeie rea și avea un 
doctor pe care îl chema în fiecare lună pentru a ne menține 
sănătoase... Și într-o bună zi, un nobil german a apărut acolo însoțit 
de mai mulți prieteni. Fl voia să le arate prietenilor săi atracțiile 
Londrei, ca unor turiști. Unul dintre bărbaţii aceia era prințul. Mi- 
am dat seama că nu se simţea deloc în largul lui — el nu voia astfel 
de lucruri, dar a fost foarte drăguţ cu mine și am stat de vorbă, 
atâta tot, și... presupun că atunci s-a îndrăgostit de mine, în locul 
acela. Nu a avut parte de prea multă afecțiune din partea mea, 
bietul de el. Oricum, i-a dat doamnei Catlett o mulțime de bani ca 
să mă poată lua de acolo și m-a adus aici. Apoi ne-am căsătorit. El 
nu ar fi acceptat un refuz. Ştii, eu... eu obișnuiam să merg foarte 
des în Bloomsbury la început. Mă opream peste drum și stăteam să 
privesc minute în șir clădirea firmei Garland, geamurile de la 
birou... 

— Dar de ce nu ai intrat, prostuţo? Ştii că am pus o armată de 
detectivi să scotocească Londra în căutarea ta? 

— Mi-era teamă că făcusem ceva rău. Apoi, mai târziu, când mi- 
am luat inima în dinți și am mers din nou acolo, am văzut clădirea 
făcută scrum... 

— Fred a murit în incendiul acela. 


— EL niciodată... O, Doamne... Dar domnișoara Lockhart? Și 
Trembler? 

— Domnișoara Lockhart s-a căsătorit. Acum e doamna Goldberg. 
Iar bătrânul Trembler s-a însurat cu o văduvă bogată. Acum e 
proprietarul unei pensiuni în Islington. 

Adelaide îl întrebă din nou: 

— Jim, ce se va întâmpla acum? Nu pot pleca, pentru că nu pot fi 
prințesă. Pur și simplu nu pot să fac asta... 

— Te-ai măritat cu el. Acum trebuie să suporţi consecințele. Nu 
poți da înapoi când e vorba despre astfel de lucruri. Dar eu o să fiu 
alături de tine, şi Becky... 

— Crezi că va veni? Eu nu plec fără ea, îţi jur! 

— Da, sunt sigur că va veni, zise Jim, deși în sinea lui avea unele 
îndoieli în această privință. Uite — ascultă — urcă acum. Bărbia sus, 
fetițo. Am trecut noi prin situații mai grele decât asta. Îţi amintești 
de mina de cărbune? 

Adelaide afișă un zâmbet crispat, iar Jim se simţi copleșit de 
tristeţe. Se auzi un ciocănit scurt, și ușa se deschise. 

Jim se ridică în picioare la vederea prințului. Bărbatul mai în 
vârstă care-l urma clipi nedumerit la vederea tânărului cu părul 
vâlvoi și jacheta ruptă. Privirea lui se opri apoi asupra tinerei fete 
care-și netezea încurcată fusta, având la picioare un bol plin cu apă 
însângerată. 

În cele din urmă bărbatul pocni zgomotos din călcâie și făcu o 
plecăciune adâncă. Era un ins corpolent, cu fața roşie, părul țepos și 
ţinută de militar. Avea o mustață deasă și o cicatrice mare pe obraz, 
iar pieptul îi era plin de medalii. Soţia acestuia, masivă și sobră, era 
încărcată de bijuterii, strălucind mai ceva ca sala operei. 

Prințul închise ușa. 

— Vom vorbi în engleză, începu el. Era palid și părea agitat, dar 
încerca să-și păstreze calmul. Nu așa aș fi vrut să vă aduc astfel de 
veşti. Oricum, nu se mai poate face nimic acum. Adelaide, dă-mi 
voie să ţi-i prezint pe ambasador, contele Thalgau, și pe soția 
domniei sale, contesa. 

Jim sesiză că ambasadorul și soția lui observaseră imediat 
protocolul. Ei erau prezentaţi fetei, și nu invers, așadar, le era 
superioară în rang. După expresia lor de ușoară surprindere, veni 
rândul lui Jim: 

— Conte Thalgau, acesta e secretarul și consilierul meu - omul 
meu de încredere cum s-ar spune, domnul James Taylor. După cum 
vedeţi, el s-a ales deja cu o rană în această seară încercând să-mi 
apere interesele. 

Expresia lor păru aprobatoare de această dată: bărbatul ciocni 
din călcâie, iar soţia lui încuviință din cap. Pentru că nu le putea 


strânge mâinile, Jim schiță un gest respectuos din cap, în stil 
prusac. 

El simțea însă curiozitatea colosală din spatele politeţii celor doi 
— o curiozitate pe cale să răbufnească, precum aburul sub presiune. 

Prințul luă mâna lui Adelaide și o trecu pe sub brațul său, 
spunând: 

— lar aceasta e soția mea, Adelaide, și prinţesa voastră. 

Contele făcu un pas în spate. Contesa rămase cu gura căscată. 

Apoi bătrânul conte explodă: 

— Dumnezeule mare! Căsătorit! Sunteţi căsătorit! Aţi înnebunit 
de tot, sire? V-aţi pierdut mințile? Căsătoria unui prinț - și nu 
numai atât —, a unui prinț moștenitor acum nu e o joacă de copii 
îndrăgostiți, pentru numele lui Dumnezeu! Sunteţi moștenitorul 
tronului — aici nu poate fi vorba despre romantism și poezii, pentru 
Dumnezeu! E o chestiune de diplomaţie, de politică externă! 
Dumnezeule mare! Viitorul Razkaviei depinde de alianțele pe care 
le faceți prin căsătorie — ah! Mein Gott! 

— Nu e nevoie să existe vreun alt motiv, zise prințul, palid, dar 
calm după ploaia de acuzaţii ce se abătuse asupra lui, în afară de 
dragostea pe care i-o port ca să-mi justific căsătoria cu această 
doamnă. O căsătorie aranjată pe criterii diplomatice ar fi fost 
interpretată ca un anunț al poziției mele politice, iar asta ar fi fost 
fatal pentru mine. Acum am libertatea de a acţiona în interesul 
Razkaviei așa cum cred de cuviință, fără a fi condiționat de tot felul 
de alianţe care ar putea diviza ţara. 

— Ah! Sanda simplicitas! oftă contele. Dar din ce familie provine 
doamna? Cine este ea? 

Prințul o privi pe Adelaide și spuse: 

— Soţia mea este englezoaică. Din câte îmi amintesc, relaţiile 
dintre englezi și cetățenii Razkaviei au fost întotdeauna bune. 
Nimeni nu mai poate face nimic care să împiedice căsătoria noastră. 

— Să o împiedice, nu. Să o anuleze, da. O să cerem de îndată 
Vaticanului anularea căsătoriei. 

Cardinalul arhiepiscop va face astfel încât... 

— Niciodată! zise prinţul, apoi începu să vorbească în germană. 
Foarte supărat, spuse ridicând tonul: Poziţia dumitale nu-ți permite, 
conte Thalgau, să cauţi să desfaci hotărârile principilor. Dacă v-aș fi 
cerut sfatul, aș fi ascultat respectuos opinia dumitale, dar nu am 
făcut asta. Nu am nevoie de sfaturile dumitale. Am nevoie doar să- 
mi fiți loial. Aţi fost întotdeauna un prieten credincios al familiei 
mele, vă cer să nu mă trădați acum. O iubesc pe această doamnă 
mai mult decât propria viață. Doar moartea ne-ar mai putea 
despărți, și nu vreun aranjament jalnic pus la cale de Vatican. 
Înţelegeţi? 


Pentru prima dată, Jim observă o urmă de regalitate în 
atitudinea prințului. Contele închise ochii. Apoi își frecă tâmplele și 
spuse: 

— Ei bine, ce-i făcut e bun făcut. Dar, desigur, va fi o căsătorie 
morganatică. Linia de sânge a familiei regale Eschtenburg se va 
sfârși odată cu Înălțimea Voastră. Regele August al doilea... 

— Nu poate fi o căsătorie morganatică. 

— De ce nu? 

— Pentru că ne-am căsătorit în această țară. Conform legilor 
englezești, aceasta nu este o căsătorie morganatică. Soția mea are 
rangul de prințesă. 

Numai faptul că prințul stătea în picioare îl împiedică pe 
ambasador să se prăbușească într-un scaun. Începu să se clatine, 
când Adelaide i se adresă: 

— Excelența Voastră, se auzi glasul ei mic cu accent cockney. Vă 
înțeleg perfect surprinderea. Sunt foarte încântată să vă cunosc; 
soțul meu mi-a spus în repetate rânduri cât de mult vă admiră și 
mi-a povestit despre faptele dumneavoastră de vitejie pe câmpul de 
luptă. Doresc să aflu mai multe despre acestea. Vă rog să luaţi loc, 
dumneavoastră și contesa. Și poate că domnul Taylor va fi destul de 
amabil să trimită după niște gustări? 

Frumos lucrat, fetiţo, se gândi Jim în timp ce ieșea pe ușă ținând 
în mână bolul cu apă însângerată. Ajuns pe coridor, se apucă să 
caute bucătăria. Îi găsi pe bucătăreasă și pe valet în toiul a tot felul 
de speculaţii și le spuse să trimită cât mai repede la etaj un platou 
de sandvișuri şi niște vin. 

Când urcă înapoi, cei din încăpere vorbeau despre Becky, iar el 
consideră potrivit să intervină: 

— V-aş sugera, sire, să mergeţi acum împreună cu Înălțimea Sa 
și contesa la mama Rebeccăi, Frau Winter. Este vital ca Rebecca să 
vină cu noi — sunt de acord cu Ad... vreau să spun cu prințesa —, dar 
fata are doar șaisprezece ani, iar mama ei trebuie să se asigure că, 
ăă, că... 

— Die Richtigkeit, zise contesa. 

— Ja. Cum se cuvine, încuviință ambasadorul. Foarte adevărat. 
Ja. 

Cei doi încă nu-și reveniseră din uimire. Jim îi înțelegea perfect, 
dar mâna rănită începea să-l doară îngrozitor, iar atunci când 
valetul cel nerod aduse vinul goli pe nerăsuflate trei pahare, ca să-și 
mai aline durerea. 

Apoi prințul se ridică și plecă însoțit de Adelaide și de contesă ca 
să-i facă o vizită-fulger doamnei Winter, lăsându-l pe Jim cu 
ambasadorul. 

— Și acum, domnule Taylor, i se adresă ambasadorul aruncându- 


i o privire cu care ar fi reuşit cu siguranță să răstoarne un husar din 
șa. Vreau să-mi spui adevărul. Dumneata ce rol ai în toată șarada 
asta? Și cine îl spiona pe prinț de ai fost în stare să-ți verși sângele 
ținându-l la distanță? Te avertizez, domnule Taylor. Mărturisesc că 
am fost șocat în seara asta, dar îmi iubesc ţara, îmi respect prințul, 
iar acum - trase adânc aer în piept — sunt cel mai credincios 
servitor al prinţesei. Sunt multe lucruri pe care nu le înțeleg în 
toată afacerea asta. Spune-mi totul sau vei regreta. 
Așa că Jim începu să-i povestească. 


CAPITOLUL 4 


Teatrul Alhambra 


Becky stătea aplecată deasupra mesei, adâncită în studiul 
gramaticii limbii italiene. Cartea ei se afla la marginea porțiunii 
iluminate a mesei unde mâna mamei sale îl schița răbdător pe 
Deadwood Dick în acțiune. Acesta avea două pistoale și trăgea într- 
un bandit bărbos aflat la vreo doi metri în faţa lui. Banditul, mare 
cât un munte, era și el înarmat cu două pistoale și trăgea în 
Deadwood Dick. Probabil că gloanţele se întâlniseră undeva între 
cei doi, pentru că niciunul din ei nu fusese rănit. Mama Rebeccăi 
înmuie încă o dată tocul în cerneală și retușă o ultimă buclă din 
barba răufăcătorului, apoi șterse penița, își duse braţele la spate și 
se întinse. 

— Destul pentru astăzi, rosti ea căscând. 

— Nişte cacao? întrebă Becky punând un semn de carte între 
filele gramaticii. 

Ibricul sâsâia încetişor pe plită, şi micul ceas de lemn din 
Elpenbach era pe cale să bată ora zece. 

Dar nici nu apucă să se ridice bine de pe scaun că se auzi un 
ciocănit în ușa de la intrare. Becky și mama ei se priviră uimite: 
această pensiune era un loc sigur și foarte respectabil, unde vizitele 
se tăceau de obicei până în ora șase seara. O auziră pe 
proprietăreasă, doamna Page, traversând greoi holul și deschizând 
ușa. 

Murmur de voci; zgomot de pași, apoi cineva bătu chiar la ușa 
sufrageriei lor. 

Becky alergă să deschidă ușa, iar doamna Winter rămase 
precaută în spatele ei. În ușă se ivi bătrâna doamnă Page, pe al 
cărei chip se citea nedumerirea. Aceasta spuse: 

— Un domn și, ăă, două doamne... au venit să vă vadă, dragă... 
nu le-am putut reține numele, mai șopti ea. 

Ochii lui Becky se opriră asupra lui Adelaide, cu mantie și 
pălărie pe cap; apoi îi zări pe prinţ și pe doamna care-i însoțea. 
Aceasta era atât de grandioasă și rece, și monumentală, încât părea 
făcută din marmură. 

— Oh! Ad... Prinţul... Înălțimea Voastră... doamnă... mamă... 
este... vă rog, intrați, spuse ea, peste măsură de surprinsă. 

Mama Rebeccăi părea destul de încurcată și jenată din cauza 
aspectului umil al încăperii, dar se strădui să-și păstreze cumpătul și 
să fie politicoasă. Oh, Doamne! Aveau doar patru scaune! Dar 
doamna Page văzuse acest lucru și avusese grijă să mai aducă unul 


din salon. 

Becky își frământa mintea încercând să-și dea seama pe cine ar fi 
trebuit să prezinte mai întâi și dacă ar fi fost bine să recunoască 
faptul că ştia despre identitatea prințului. De asemenea, nu știa 
dacă ar fi trebuit să-i fi spus mamei ei adevărul despre cei doi — 
bineînţeles că îi spusese, dar Adelaide i-o luă înainte, salvând-o: 

— Rudolf, spuse ea, le cunoşti pe domnișoara Winter și pe mama 
ei. Becky, cred că mama ta știe că Herr Strauss este, de fapt, prințul 
Rudolf. 

Mama lui Becky făcu o reverență în fața prințului, roșind de 
emoție. 

Cu gesturi mecanice, Becky făcu și ea o reverență, apoi Adelaide 
se întoarse către cealaltă doamnă. 

— Contesă, spuse ea, permiteți-mi să vi le prezint pe Frâu și — 
und — Fräulein Winter. Aceasta e contesa Von Thalgau, soţia 
ambasadorului Razkaviei. 

Încă un rând de reverențe, urmate de o scurtă strângere de 
mână. 

Contesa aruncă o privire în jur și închise sugestiv ochii, fără să 
scoată vreun cuvânt. Doamna Page intră în încăpere și aduse încă 
un scaun, iar, după ce toţi se așezară, prinţul începu să vorbească. 
Mai întâi le informă despre asasinarea prințului moștenitor, apoi 
vorbi despre căsătoria lui. La început folosi limba engleză - în care 
se descurca bine, deși nu se simțea în largul lui —, însă la un 
moment dat se întoarse spre Adelaide și spuse: 

— Te rog să mă scuzi, draga mea; trebuie să vorbesc în germană 
acum. Nu mă pot exprima precis decât în germană. 

Faţa lui de visător era albă ca varul la lumina lămpii când i se 
adresă doamnei Winter: 

— Frau Winter, atunci când soția mea mi-a spus că persoana pe 
care am angajat-o era chiar din aceeași țară cu noi, mi-am dat 
seama că era mâna destinului. Apoi am aflat cine era tatăl ei și am 
fost sigur. Am avut privilegiul de a-l întâlni o dată pe soțul 
dumneavoastră. A venit la palat ca să vorbim despre proiecte de 
lege. Această vizită a fost aranjată în folosul educaţiei mele. Vă rog 
să mă credeţi, regret profund moartea lui. Unul dintre lucrurile pe 
care îmi doresc nespus să le înfăptuiesc este o schimbare a 
conștiinței noastre care să permită partidelor democratice să se 
organizeze aşa cum își dorea soțul dumneavoastră. Dar, ca și în 
toate celelalte privințe, pentru a putea realiza tot ce mi-am propus, 
va trebui să mă bazez pe judecata și sensibilitatea soției mele. 
Experienţa ei de viață a înzestrat-o cu o înțelepciune aparte, rar 
întâlnită la cineva de vârsta ei, și cu o tărie de caracter deosebită, 
pe care sper să mă pot bizui cu încredere. 


Becky observă privirea rece pe care i-o aruncă în clipa următoare 
contesa lui Adelaide la auzul acestor vorbe. Adelaide ședea însă 
tăcută pe scaun, privindu-l pe prinț, cu mâinile împreunate în 
poală, și nu observase acest lucru. 

— Dar soția mea va avea nevoie de ajutor, continuă prințul. Va 
avea nevoie de sfaturi şi companie. Va avea nevoie de cineva care 
să o instruiască. lar ea mi-a mărturisit că Frăulein Winter poate 
îndeplini toate acestea, așa cum nimeni altcineva nu ar putea să o 
facă. Frau Winter, v-am reținut atenţia foarte mult timp și îmi cer 
scuze pentru asta. Dacă nu-i puteți permite domnișşoarei Winter să o 
însoţească pe prințesă în Razkavia ca doamnă de companie, am să 
înţeleg și am să respect decizia dumneavoastră, urându-vă o seară 
bună. În orice caz, doamnă, vă cer sincer iertare pentru deranj. 

Doamna Winter o privi pe Becky și inspiră adânc, apoi își uni 
mâinile de parcă ar fi vrut să se roage, dar începu să bată ușurel din 
palme, semn că luase deja o hotărâre. 

— Înălțimea Voastră, zise ea, vreau să vă spun mai întâi că 
suntem foarte onorate pentru această propunere. Ne pare rău că nu 
v-am putut primi mai confortabil. Îmi amintesc foarte bine vizita 
soțului meu la palat. Mi-a și povestit, de fapt, cu câtă atenţie l-aţi 
ascultat atunci și ce anume l-aţi întrebat. Dacă ar fi trăit, vă asigur 
că nu ați fi putut găsi un consilier mai bun și mai loial decât el. 

Şi, de asemenea, sunt onorată că ați avut încredere în noi, dar 
cererea dumneavoastră e cât se poate de serioasă... Eu sunt doar o 
văduvă într-o țară străină şi trebuie să mă zbat în fiecare zi ca să-mi 
câștig pâinea. Mi-au mai rămas doar bătrâna mea mamă și fiica 
mea, Rebecca, și pe amândouă le iubesc nespus. Dacă Rebeccăi i s- 
ar întâmpla ceva, atunci aș muri și eu. Din fericire, ea este o tânără 
foarte puternică și cinstită, înzestrată cu multe calități. Am încercat 
să o cresc în spiritul dreptăţii, să fie bună şi modestă, să știe ce 
înseamnă munca și să aibă milă pentru semenii ei. Sunt foarte 
mândră de ea. Cred că prințesa va avea nevoie de o prietenă de 
nădejde. Ei bine, nici nu putea găsi o prietenă mai sinceră și mai 
valoroasă decât Rebecca mea. Sire, suntem onorate de cererea 
dumneavoastră. Dar dați-mi voie să spun că prințesa Adelaide se va 
simți și mai onorată de prietenia cu fiica mea. Prin urmare, sunt de 
acord, ea vă poate însoți cu binecuvântarea mea. Dar vă avertizez, 
dacă un singur fir de păr i se va clinti din cap, nu există loc pe faţa 
pământului unde să se poată ascunde de mine cel responsabil de 
asta. Îl voi găsi și-n gaură de şarpe şi îi voi smulge inima din piept 
la fel cum va fi făcut și el cu a mea. Rebecca, liebchen... 

Cu vocea gâtuită de emoție se întoarse spre Becky și deschise 
larg braţele. Mama și fiica se agățară una de alta și se strânseră atât 
de tare că Becky auzi un trosnet de oase. Nu mai știa dacă erau 


coastele ei sau corsetul mamei sale, dar nu mai conta, pentru că 
amândouă plângeau acum în hohote. 

După ce-şi mai reveniră, prințul Rudolf le spuse: 

— Va trebui să plecăm în treizeci şi șase de ore. Veţi avea nevoie 
de mai multe haine, Fräulein... de doliu și așa mai departe. Contesa 
Thalgau vă va sfătui. Frau Winter, o să vă las niște bani care să 
acopere toate cheltuielile. Vă rog să o anunţaţi pe contesă dacă 
aveți nevoie de o sumă mai mare... 

Şi masa se umplu de monede din aur, mai multe decât văzuseră 
vreodată Becky și mama ei în ultimii mulți ani. Adelaide surprinse 
privirea fetei, și pe buzele acesteia se ivi un zâmbet timid. Prințesa 
îi răspunse la fel, printr-un zâmbet, iar în, mintea lui Becky încolți o 
întrebare: care din ele avea mai mare nevoie de cealaltă? 


Gărzile Irlandeze îl urmăriseră pe spion până în Marylebone, de- 
a lungul Baker Street, căpătând întăriri pe tot drumul. La un 
moment dat, pe urmele bărbatului se aflau probabil mai mult de o 
sută de derbedei, care alergau strigând ca nişte descreieraţi. 

Cu toate astea, la colțul cu Oxford Street, spionul sări într-o 
birjă. 

Din fericire, Liam și Charlie erau destul de aproape ca să audă 
adresa pe care acesta i-o dăduse vizitiului. Birja porni clătinându-se 
pe o stradă din Mayfair, iar băieţii le strigară celor din urma lor: 

— Pe aici! Veniţi după noi! și țâșniră pe Oxford Street înainte să 
se îndrepte spre Soho. 

Abia trăgându-și răsuflarea, reușiră să se strecoare pe câteva 
scurtături şi ajunseră în Leicester Square chiar în momentul în care 
o birjă trăgea în faţa intrării actorilor de la Teatrul Alhambra. 

— El e? întrebă Liam. 

— Iată-l! strigă Charlie. 

— După el, băieţi! ţipă Dermot. 

Paznicul de la intrarea actorilor nu avu nicio șansă: ceata de 
derbedei dădu năvală ca un roi de viespi furioase. Spectacolul de 
varieteu din seara aceea tocmai se apropia de sfârşit, iar culisele, 
coridoarele și vestiarele erau înțesate deja cu dansatori, tâmplari, 
tehnicieni de lumini şi schimbători de decoruri; însă în mai puţin de 
un minut, fiecare colț al teatrului — de la foaier și până la sufită — fu 
invadat de ștrengari. 

— Uite-l acolo! 

— ÎI văd... acolo pe scară! 

— A coborât prin trapa aceea! După el! 

— Fuge pe coridor... uite-l! 

Cinci bărbați diferiți: acrobaţi, regizori, chelneri fură încolțiți pe 
rând și interogați înainte ca Laim, Charlie și Dermot să-l zărească 


pe cel urmărit de ei pe un coridor care ducea la Camera Verde. 

Porniră hotărâți după el, dar nu apucară să-l prindă, pentru că 
bărbatul se strecură iute într-o cabină. Auziră doar zgomotul cheii 
în broască și începură să bată cu putere în ușă. 

— leşi imediat, hoț nenorocit! Spion ticălos și laş ce ești! Ieși 
afară și luptă, câine mizerabil ce ești! 

Nu se auzea nimic din încăpere, dar strigătele și larma din 
spatele lor deveneau din ce în ce mai puternice. 

— O să trebuiască să spargem ușa, băieţi, zise Liam, iar ei făcură 
câțiva pași în spate pe coridorul îngust, pregătindu-se să se izbească 
cu umărul în tăblia ușii. Unu... doi... 

Şi atunci ușa se deschise. 

Pe punctul de a-și pierde echilibrul, băieții își înfrânară elanul 
pentru a ridica privirea și văzură o femeie în prag. Actrița era 
îmbrăcată într-o rochie stacojie, avea un chip frumos, de 
spanioloaică, și nişte ochi negri minunațţi, iar părul lung, ca pana 
corbului, îi cădea în valuri pe umerii goi. Părea înspăimântată; 
rămăsese fără grai și inima îi bubuia în piept. 

— Unde este bărbatul? o întrebă Liam. Unde s-a dus? 

Speriată, femeia gesticulă către fereastra deschisă. 

— Pe aici! ţipă Liam, chiar în momentul în care restul 
derbedeilor ajungeau la ușa cabinei. 

La îndemnul lui Liam, aceştia trecură ca un puhoi prin încăpere 
ieșiră pe fereastră, de unde își continuară în linişte coborârea pe 
peretele clădirii ca să se strecoare apoi printre santinelele de pe 
Clastle Street, unde nu se vedeau decât mormane de cărămizi, 
rânduri de lemn și grămezi de moloz. 

Erau ca nişte vaci apucate de streche alergând după un taur 
nebun. Un taur imaginar, de fapt. 

Actriţa închise fereastra și scoase un suspin prelung de ușurare. 
Era epuizată. Tremura și abia se mai putea ţine pe picioare. Inima Îi 
bătea încă nebunește și respira cu dificultate, dar reuși să încuie din 
nou ușa și să tragă draperiile. Apoi își scoase peruca de pe cap, își 
ridică poalele rochiei ca să-și descheie nasturii din talie și se 
dezbrăcă iute de pantalonii ascunși sub jupoane și-i aruncă după 
ușă, peste jacheta, vesta și cămașa de care se descotorosise în mare 
grabă. Apoi se prăbuși pe un scaun, în fața mesei de toaletă. 

Treptat, respiraţia îi reveni la normal. Își desfăcu părul negru pe 
care îl prinsese strâns sub perucă și scoase cuțitul murdar de sânge 
din teaca de la gambă și şterse lama cu o batistă de mătase. Zâmbi 
și îşi studie reflexia în oglindă din față și din profil. Suspiciunea lui 
Jim se adeverise. 


— O femeie? Dar cum se numește? 


— Carmen Isabella Ruiz y Soler, domnule. O actriță. 

— De încredere? 

— Eu cred că știu cum aș putea să o controlez, domnule. 

— Dumnezeule? Ştii cum? Ei bine, trebuie să recunosc că nu m- 
ai dezamăgit până acum, deşi acesta e unul dintre planurile cele 
mai nebunești pe care le-am auzit vreodată. Atunci continuă, 
Bleichroder și ține-mă la curent. 

Suntem la aproape o mie de kilometri depărtare, în Berlin. 
Vorbitorul este un bărbat în vârstă, cu o înfățișare fioroasă; are 
capul rotund, chelie, ochi proeminenţi și o mustață mare. Priveşte 
aspru în jur înainte de a saluta scurt din cap și de a părăsi camera. 

Oficialităţile din anticameră se înclină adânc în fața bărbatului 
servitorii îi deschid larg ușile, funcționarii aleargă în urma lui cu 
braţele pline de documente, toți având un aer temător și 
reverențios, pentru că acest bărbat nu e altul decât Marele Cancelar, 
Prințul Otto von Bismarck. 

Bărbatul de la birou pune mâinile pe braţele scaunului și se 
așază cu grijă. Acesta e bancher și are aceeași vârstă cu Bismarck 
dar este lipsit de energia impresionantă a Cancelarului. Bleichroder 
pare un om foarte preocupat și studios: e nobil, are început de 
chelie, favoriți stufoși, nasul subțire și coroiat, și ochii mijiți 
Așteaptă până ce secretarul său închide ușa, apoi îl întreabă: 

— Ei, Julius? Cum interpretezi discuţia la care ai asistat? 

Acesta este, de fapt, un joc al lor. Tânărul secretar trage 
concluziile, folosește cunoștințele pe care le are, ghicește și pune 
cap la cap informaţiile pe care nu are cum să le afle și încearcă să 
intuiască măsurile subtile și de nebănuit ale șefului său. 

— Razkavia... Nu e ţara în care a fost asasinat astăzi un prinț 
moștenitor, domnule? Am văzut ceva în telegramele de la prânz... 
Micul regat care se învecinează cu Boemia. Am auzit ceva de 
ceremonie pitorească... ceva legat de un steag... 

— Așa este. Ai nimerit-o. 

— Ah. Am mai auzit ceva, de fapt. Ceva legat de minele din 
zonă. Nu-i așa că extrag ceva de acolo? Tinichea, parcă, sau așa 
ceva. 

— Nichel. Foarte bine, Julian. 

— Dar nu înțeleg de ce ar fi implicată o actriță spaniolă în toată 
afacerea asta. E prea complicat pentru mine, domnule. 

— Atunci va trebui să-ți explic eu cum stau lucrurile. Du-te până 
la dulapul acela albastru, te rog, și scoate dosarul pe care scrie 
Thalgau. 

În timp ce secretarul descuie dulapul, mâinile bancherului se 
mișcă încet pe suprafața biroului său, aranjând un stilou sau 
netezind sugativa, scuturând niște fire imaginare de praf, zăbovind 


cu delicateţe asupra unul glob mic și greu de sticlă. 

Secretarul se întoarce cu dosarul, iar Bleichrâder se lăsă din nou 
pe spătarul scaunului, cu mâinile după cap și ochii mijiți. 

— Poţi să începi acum, spune el gânditor. 


CAPITOLUL 5 


Eticheta de la Curtea Regală 


Becky își petrecu aproape toată ziua următoare la cumpărături. 
Nu mai era timp să-și confecționeze rochii: acestea trebuiau 
cumpărate de-a gata și ajustate doar pe ici, pe colo. 

Contesa Thalgau o urmărea cu ochii întredeschiși, dându-i din 
când în când câte o indicație sumară doamnei Winter, care o 
traducea în engleză modistelor, postăvarilor sau croitorilor. 

Și mai erau de cumpărat niște valize și un cufăr, iar Becky, 
aducându-și aminte de principalul motiv pentru care acceptase să 
plece, insistă să cumpere mai multe caiete și dicționare pentru 
Adelaide. Cum ar fi putut să o înveţe mai repede să citească? 

Nu aveau prea mult timp la dispoziţie, așa că alese cele două 
cărți cu Alice, Black Beauty... și un joc nou numit „Cum vă place”, o 
tablă de șah și un joc de dame, piese de șah și câteva foiletoane de 
duzină de pe masa de lucru a mamei. Ar fi trebuit să fie de ajuns. 

Bunica ei, ţintuită la pat și confuză, înțelese că se întâmpla ceva 
important și începu să se agite, așa că la lăsarea serii Becky se văzu 
nevoită să se așeze lângă ea și să-i vorbească. 

Bătrâna femeie nu reuși să înțeleagă prea multe din ce-i spuse 
fata, dar mâna ei uscată rămase în mâna nepoatei sale până ce 
adormi. 

Şi mai aveau încă de împachetat — lucruri de ultim moment, 
foarte necesare într-o călătorie; apoi Becky dormi puțin, mâncă în 
fugă micul dejun, își luă rămas-bun de la mama ei îmbrățișând-o în 
grabă și era deja pe drum. 


Marea era destul de agitată în timp ce traversau Canalul, dar 
râul de mare nu este un subiect potrivit de discuţie; orice ghid al 
etichetei și bunelor maniere v-ar putea confirma acest lucru. 

Iar eticheta deveni principala grijă a lui Becky imediat ce 
ajunseră pe uscat, pentru că, odată urcate în tren, contesa începu să 
le înveţe — pe ea și pe Adelaide - o mulțime de lucruri la care nici 
nu se gândiseră vreodată: cum să se adreseze cancelarului, diferența 
exactă dintre rangurile a două persoane (ca, de exemplu, diferența 
dintre fiul mai tânăr al unui conte și fiul mai mare al unui baron), 
cum să descojească o portocală la masă, cum să se adreseze și cum 
să înceapă o conversaţie cu un episcop - absolut tot ce ţinea de 
etichetă, până ce simțeau că mai aveau puţin și le exploda capul. 

Iar atunci când contesa nu o instruia pe Adelaide în legătură cu 
eticheta și manierele de curte, Becky o învăţa să scrie, să citească și 


puțină germană. Cu toate că Adelaide nu avea prea multă energie, 
era hotărâtă să învețe, și singurul semn de oboseală pe care-l afișa 
era o ușoară încruntare care părea să-i fi lăsat deja o cută 
performantă între sprâncene. Dar până și aceea dispărea atunci 
când prinţul ori Becky jucau cu ea Halma, „Cum vă place”, „Asediul 
Parisului” sau „Spyrol”. Spre surprinderea lui Becky, ea nu știa să 
joace dame, dar îndrăgi jocul imediat și chiar reuși să o învingă pe 
Becky la cea de-a treia partidă. Apoi insistă să înveţe șah, pentru că 
piesele arătau mult mai interesant; și așa trecu timpul. 

În seara primei zile de călătorie, trecură prin Essen - localitatea 
în care se aflau vestitele uzine Krupp, roșii și învăluite de fum în 
lumina sângerie a apusului. 

Puteau auzi din tren zgomotul ciocanelor greoaie, făurind arme 
şi armuri de oţel. Jim Taylor, care venise să se aşeze lângă Becky, îi 
spuse la un moment dat fetei: 

— Acesta e, de fapt, motivul disputelor, știi? Alfred Krupp vrea 
nichelul lor. Ce mai face Prinţesa? 

— Munceşte mai ceva ca uzinele Krupp. E la capătul puterilor. 

— Ei bine, e de datoria ta să o mai temperezi. Invit-o să joace 
Parcheesi, haide. 

— V-ar plăcea să jucaţi? 

— Mie? Fii serioasă! Am lucruri mult mai importante de făcut — 
cum ar fi să-i țin companie contelui și să fumez trabucuri. 

Nu mai era domnul Taylor: era Jim. Becky descoperea din ce în 
ce mai multe despre el și, cu cât îl cunoștea mai bine, cu atât îl 
simpatiza mai mult. 

Încerca să găsească în minte cuvintele potrivite pentru a-l 
portretiza într-o scrisoare pentru mama ei, dar era greu de descris, 
întrucât nu semăna cu niciunul dintre tinerii de care auzise Becky 
până atunci (cei pe care îi cunoscuse personal erau oricum prea 
puţini ca să conteze). Era acea primă impresie pe care și-o făcuse 
despre el — că era un bărbat sprințar cu ocupaţii dubioase — și care 
devenise în orice caz mai puternică văzându-l mai mult. Dar această 
impresie nu se prea potrivea cu sensibilitatea și tactul cu care se 
purta în compania aristocraților. Și, cu toate astea, nu arăta vreo 
consideraţie deosebită față de aceștia și nici nu avea o atitudine 
slugarnică sau lingușitoare față de ei. 

Părea să se considere egalul lor — o presupunere surprinzătoare 
în aparență, dar perfect adevărată. Becky bănuia că acest lucru se 
datora în parte felului stilat de a purta hainele la modă, graţiei 
atletice a mișcărilor sale și mersului său elegant. 

Şi totuși, ceea ce-i dădea o notă de superioritate în faţa tuturor 
era vioiciunea ochilor săi verzi ca de pisică, strălucirea ironică și 
amuzată din privirea lui și încrederea că este mult mai inteligent 


decât oricine de prin preajmă. Și, în cele din urmă - deși, își spuse 
Becky, nu i-ar fi împărtășit mamei sale acest amănunt —, era aura de 
pericol care părea să-l înconjoare în permanență, impresia că nu s- 
ar fi dat în lături de la nimic și ar fi fost în stare să lupte ca să 
ucidă, iar asta i-ar fi făcut plăcere. 

Prin urmare, oricâte calități ar fi avut, Jim nu era un gentleman. 
Era ceva mult mai interesant. Singurul lucru care o oprea pe Becky 
să-și piardă complet capul după el era faptul evident că Jim o iubea 
pe Adelaide, iar asta era încă o chestiune serioasă pentru care 
trebuia să-şi facă griji. 

Dar avu grijă să nu menţioneze nici acest lucru în scrisoare. 

În timp ce soarele pălea treptat în cea de-a doua lor zi de 
călătorie, peisajul începu să se schimbe. Trenul pufăia printre munţi 
(mergea și mai încet acum) și, cu cât înaintau spre sud, cu atâtea i 
culmile deveneau mai înalte - până ce se văzură nevoiţi să 
privească în sus pe fereastra vagonului ca să poată zări piscurile și 
marginile colțuroase ale stâncilor de calcar - rozalii în lumina 
blândă a serii și acoperite din loc în loc de petice pufoase de nori cu 
nuanţe de coral și cărămiziu și galben pastel. Povârnișurile abrupte 
erau acoperite în întregime de pini verzi maiestuoși, iar la un 
moment dat, când trenul trecu pe lângă un luminiș, văzură un 
vânător cu muschetă și corn, însoțit de un copoi. Vânătorul își 
ridică pălăria împodobită cu pene atunci când îi făcură cu mâna. Cu 
cât se apropiau de sfârşitul călătoriei, cu atâta Becky se simțea din 
ce în ce mai însuflețită: aceasta era ţara ei, cu munții și văile ei, 
locul de care aparținea. Se întorcea acasă. 


Nori de abur în gară, pe timpul nopții, un covor roșu, oficialități 
cu capetele respectuos plecate și cu jobene în mâini, o mulțime de 
servitori descărcând grăbiţi cufere și valize ca să le încarce apoi în 
două calești. Era doliu național: toţi erau în haine negre, steagurile 
fuseseră coborâte în bernă după moartea prințului moștenitor, dar 
dinspre cotul râului, unde erau parcurile publice și Labirintul 
Rozelor din Grădinile Spaniole, se auzeau acordurile unei melodii 
vesele. Fanfarele din grădinile publice - plătite dintr-o taxă pe 
muzică colectată de la turiști — interpretau piese de Weber, Strauss 
sau Suppé; iar clopotul mare al Catedralei bătea fără oprire, 
acompaniat de acordurile sonore ale unor clopote mai mici — 
bătând ora în străvechile biserici de prin pieţe și de printre 
străduţe. 

În aer se simțea un miros persistent de trabuc și parfum de flori 
primăvăratice, combinat cu o aromă îmbietoare de tocăniță 
condimentată, varză murată și carne la grătar. 

Casele vechi pe lângă care treceau aveau streșini generoase, 


balcoane încărcate de mușcate stacojii, iar ferestrele cafenelelor și 
berăriilor erau împodobite din belșug cu coarne de cerb, bursuci 
împăiaţi sau alte și toate felurile de trofee de vânătoare. Văzură 
râul, năvalnic și întunecat, și Stânca Eschtenburg, care străjuia în 
depărtare, și Vulturul Roșu, Adlerfahne, fluturând deasupra orașului 
aşa cum făcea de mai bine de șase sute de ani. Apoi Palatul, cu 
coloane albe ca bezeaua în lumina lunii și fântânile arteziene 
susurând cristalin în mijlocul grădinilor monumentale. 

Servitori făcând plecăciuni la tot pasul, trepte de marmură, 
statui, picturi, tapiserii, covoare, porțelanuri. Adelaide mergând 
lângă Becky, încruntată, agitată, dar afișând demnitate și stăpânire 
de sine. 

Şi o lungă așteptare într-o anticameră cu candelabre aurite în 
care ardeau câteva zeci de lumânări în fața unor venerabile oglinzi 
întunecate, în timp ce prințul îi dădea explicaţii tatălui său, regele. 
Adelaide, Becky și contesa așteptară, aşadar, mai bine de o oră în 
anticameră - Becky ţinu socoteala uitându-se la ceasul din bronz de 
pe polița căminului. 

În cele din urmă, cu un sfert de oră înainte de miezul nopții, ușa 
se deschise. Un majordom sau șambelan se înclină solemn în fața 
lor și spuse: 

— Majestatea Sa vă poate primi acum. Când veţi intra în 
încăpere, trebuie să faceți o reverență chiar după ce veți păși 
pragul, apoi să înaintați spre rege și să mai faceţi o reverență. Dacă 
veți părăsi încăperea, iar el va rămâne înăuntru, nu este permis să-i 
întoarceți spatele, aşa că va trebui să faceţi câțiva pași în spate 
urmărind linia covorului până veţi ajunge acolo unde voi fi eu. Apoi 
veţi face din nou o reverență, vă veţi întoarce cu spatele la el și veți 
ieși. Vă rog să mă urmați. 

Becky îi traduse lui Adelaide vorbele majordomului, apoi 
Adelaide intră prima, urmată de Becky și de contesă. Ajunseră într- 
o încăpere spațioasă, puternic iluminată - probabil o sală de 
recepții. Prințul stătea lângă focul ce ardea jucăuș în șemineu, 
vizibil agitat. Contele era și el acolo, având un aer solemn, iar pe 
sofa şedea un bărbat în vârstă, sobru și impunător în același timp, 
purtând doliu mare. Acesta avea niște favoriți lungi și cărunţi, era 
chel, iar pe chipul său palid se citea o ciudată melancolie. 

Mâna dreaptă a bărbatului se rezema pe brațul sofalei — Becky 
observă că degetele lui tremurau încontinuu iar piciorul său era 
sprijinit pe un taburet. 

Toate trei făcură o reverență, înaintară către sofa, apoi mai 
făcură o reverență. Majordomul se retrase în tăcere. 

— Contesă, rosti răgușit regele, de parcă nu ar fi avut destul aer. 
Sper că ați suportat bine această călătorie. 


— Desigur; vă mulțumesc, Majestate. 

— Trecem printr-o grea încercare. Ce mai face verişoara Domniei 
Voastre, lady Godstow? 

La fel ca majoritatea monarhilor, bătrânul rege avea o 
prodigioasă memorie a gradelor de rudenie și știa foarte bine că 
verişoara contesei — de fapt, o verișoară îndepărtată, de gradul trei 
sau patru era englezoaică și se măritase cu un lord de la curtea 
Reginei Victoria. Contesa se îmbujoră de plăcere și începu să 
vorbească cu regele despre verișoara ei și, de asemenea, despre 
restul familiei sale timp de vreo zece minute bune, după care regele 
se întoarse spre Becky. Dar nu spre Adelaide. Ele rămăseseră în 
picioare, iar Adelaide era epuizată, însă regele se întoarse către 
Becky, ignorând-o cu desăvârșire pe prințesă. 

— Fräulein Winter, i se adresă el. Eşti prea tânără pentru a fi 
înzestrată cu atâtea talente, dacă e adevărat ce mi s-a spus. 
Educaţia tinerelor femei trebuie să fie teribil de avansată în Anglia. 
Aici, în Razkavia, suntem mai demodaţi, cum s-ar spune. Pentru noi 
nu există virtute mai mare decât modestia, în cazul unei fete; 
probabil că ne vei găsi destul de rezervaţi în privinţa aprecierii tale. 

Becky nu înțelese imediat ce voia să spună, dar, de îndată ce 
înţelese, îl urî pe loc. 

Nu putea să nu-și aducă aminte că acesta era bărbatul 
responsabil — cumva, indirect — pentru moartea tatălui ei; dar nu îl 
ura doar pentru asta, ci și pentru felul în care o umilea deliberat pe 
Adelaide prin faptul că nu-i acordase cuvântul prinţesei în fața unei 
simple interprete. 

Iar Becky era obosită și flămândă și își dădu seama că nu ar fi 
trebuit să-i răspundă astfel regelui de îndată ce vorbi, dar nu se 
putu abține, așa că spuse: 

— Majestatea Voastră este foarte amabil, dar și eu sunt cetățean 
al Razkaviei, iar mama mi-a spus mereu că, oricât de săracă ar fi 
țara noastră în anumite privinţe, e foarte bogată când vine vorba 
despre generozitate, politeţe și amabilitate. Mă bucur că am ocazia 
să apreciez la Majestatea Voastră aceste calități. 

Şi, rostind aceste cuvinte, făcu cea mai adâncă reverență în faţa 
regelui, până ce nasul ei aproape că atinse covorul. Era perfect 
conștientă de ceea ce se întâmpla în jurul ei: contesa îngheţase de 
spaimă, contele se încruntase amenințător, prințul tremura pierdut, 
dar mai ales Adelaide, care aștepta agitată și confuză alături de ea. 
Becky ridică ochii şi întâlni ochii reci ai bătrânului rege. 

Urmă un adevărat duel al privirilor, apoi regele o concedie cu un 
gest, îndreptându-și atenţia către Adelaide. 

O măsură din cap până-n picioare și apoi i se adresă, iar Becky îi 
traduse prințesei așa cum o sfătuise contesa: repede și cu voce 


scăzută, cât mai exact şi mai discret cu putință. 

Regele spuse: 

— Deci, aceasta e mireasa pe care a ales-o fiul meu. 

Adelaide îi răspunde: 

— Sunt onorată să vă cunosc, Majestatea Voastră. 

— Mi s-a spus că numele dumitale de familie a fost Bevan. 
Spune-mi câte ceva despre familia dumitale. 

— Mama mea a fost croitoreasă, Majestate. Ea și-a găsit sfârşitul 
într-un atelier din Wapping. Tatăl meu a fost sergent de recrutare, 
dar eu nu l-am cunoscut niciodată. Asta e tot ce pot să vă spun. 

Adelaide vorbea cu sinceritate. Faţa regelui - în timp ce Becky 
traducea — era împietrită; numai degetele lui tremurau mai tare ca 
înainte, trădându-i sentimentele. 

Apoi el continuă: 

— Mi s-a spus că ai devenit prințesă. 

— Am devenit soţia unui prinţ. Asta e tot ce pot alege să fac. 
Dacă este dorința altcuiva să facă din mine o prințesă, am să încerc 
să mă ridic la înălțimea acestui rang și să fiu o prințesă vrednică, de 
dragul lui. 

Urmă o pauză îndelungată, întreruptă doar de pârâitul lemnelor 
de pe foc și de bătăile ceasului, care anunțau miezul nopții. 
Degetele regelui începură să tremure mai intens — o dată, de două 
ori, de trei ori — în timp ce încerca să ridice brațul drept, dar nu 
reuși. Becky își spuse că bătrânul suferise probabil vreun atac de 
apoplexie și că, la urma urmei, nu era decât un om foarte bătrân și 
foarte bolnav. 

Dar în cele din urmă regele reuși să-și miște brațul drept și bătu 
ușurel perna de lângă el. Privind-o pe Adelaide, el îi spuse cu 
blândeţe: 

— Vino și ia loc lângă mine. 

Pentru o secundă, gestul îi reaminti lui Becky de bunicul ei drag 
şi se văzu nevoită să-și controleze vocea care începuse să-i tremure 
în timp ce traducea. 

Adelaide se așeză lângă rege, iar acesta trimise după o sticlă cu 
vin. După ce vinul fu turnat în pahare, regele ridică un pahar de pe 
masă și, cu vizibil efort, i-l întinse prințesei. Deși mâna lui tremura 
cumplit, nicio picătură nu se vărsă. Paharul ajunse intact în mâna 
lui Adelaide, iar regele întinse mâna după paharul său. 

— Adelaide, i se adresă el. Acesta e un nume potrivit. Seamănă 
cu numele vulturului de pe drapel, cu Adler al nostru. Ai văzut 
Vulturul Roșu fluturând deasupra stâncii? Am crezut că va veni 
vremea ca fiul meu, Wilhelm, să poarte stindardul de la Catedrală 
până la stâncă, dar Tatăl Nostru ceresc a decis altfel. Așa să fie. 
Rudolf este un om vrednic de toată lauda. Ai grijă să rămână la fel, 


Adelaide! 

Sorbi doar o înghiţitură de vin, apoi rămase tăcut lângă ea vreme 
de un minut sau două, ţinând-o de mână. Apoi scoase un suspin, cu 
chipul crispat de durere, și îi aruncă o privire fiului său. 

Prințul înţelese și luă taburetul de sub piciorul bătrânului, apoi îl 
ajută să se ridice. 

Adelaide se ridică şi ea, iar regele se aplecă și o sărută cu 
gingășie pe obraz. 

— Noapte bună, Adelaide! spuse el. 

Le spuse apoi „noapte bună” prinţului, contelui și contesei, iar 
majordomul îl luă de braţ ca să-l ajute să se deplaseze. Becky era 
conștientă că se făcuse roșie ca racul — de la gât și până la rădăcina 
părului —, dar știa că trebuia să-i vorbească. 

— Majestate, începu ea, apoi se opri și mai făcu o reverență. Îmi 
pare nespus de rău, sire. Am fost extrem de nepoliticoasă cu 
dumneavoastră și îmi cer cu umilință iertare. 

Nu putea să-l privească. După câteva secunde de tăcere, regele 
spuse: 

— Noapte bună! copilă. Când o vei întâlni din nou pe mama 
dumitale, transmite-i, te rog, mulțumirile mele. 

Apoi, clătinându-se pe picioare, părăsi încăperea ajutat de 
majordom. Un servitor închise ușa în urma lor. 


CAPITOLUL 6 
Vulturii și cleiul de prins păsări 


Becky nu se înșelase în privința lui Jim - cel puţin într-o anumită 
privință: el se considera egalul oricui, indiferent de rang, într-un 
mod democratic și direct. Compania grăjdarilor și a hoţilor de 
buzunare îi era destul de familiară, și la fel compania artiștilor, 
actorilor sau a conților, dar niciodată nu mai văzuse o curte regală, 
și era de-a dreptul fascinat. 

În prima dimineață pe care o petreceau în Razkavia el fu 
convocat la biroul șambelanului. Baronul Gödel era administratorul 
Casei Regale, cel responsabil cu organizarea și desfășurarea optimă 
a tuturor ceremoniilor și recepțiilor, cu programarea vizitelor și cu 
administrarea conturilor Casei Regale. Jim intră foarte curios în 
biroul acestuia. 

Baronul era un bărbat la vreo cincizeci de ani, palid, cu pielea 
flască și ridată. Ochii bărbatului erau bulbucaţi și foarte deschişi la 
culoare, iar dinţii lui erau ascuţiţi și înclinați spre interior precum 
ai șobolanilor. Baronul era atât de izbitor de urât încât Jim îl 
compătimi de la prima vedere. Apoi observă privirea lui Gödel și 
înțelese: bărbatul era foarte conștient de efectul produs de aspectul 
lui fizic şi îl urmărea cu atenţie ca să-i vadă reacţia. 

O licărire de triumf păru să-i tulbure pentru o clipă privirea 
sticloasă, opacă, pentru ca apoi să dispară iute, aşa cum se ivise. 

Jim observă apoi aspectul impecabil al hainelor cu care era 
îmbrăcat bărbatul: o redingotă croită perfect și un guler alb 
imaculat. Părul său negru și lucios era aranjat cu atâta grijă încât 
părea lipit de cap. Bărbatul era vanitos pe cât era de urât, iar asta 
era o combinație destul de interesantă pentru Jim. 

— Herr Taylor, i se adresă şambelanul, fără să-l invite să ia loc. 
Am înțeles că Majestatea Sa Prinţul v-a numit în slujba sa pentru a 
îndeplini anumite sarcini confidenţiale. Desigur, eu nu vreau să 
intervin când e vorba despre astfel de aranjamente, dar trebuie să 
vă informez că nu aveţi nicio poziţie în cadrul administraţiei Casei 
Regale. Personalul Casei Regale este complet. Există un număr 
suficient de servitori, iar gărzile de la palatul regal asigură zi și 
noapte paza, prinţului. 

Înțelegeţi ce vă spun? Nu avem niciun post pentru 
dumneavoastră și nicio poziție pe care să o puteţi ocupa, așa că nu 
poate fi vorba despre un salariu. Majestatea Sa a informat acest 
birou că dorește să fiți cazat în spaţiul destinat servitorilor. Camera 
în care ați dormit noaptea trecută a fost solicitată de către unul 


dintre secretarii mei. Cu siguranță, o să vă fie repartizată o altă 
cameră dacă vă veți adresa Biroului Intendentului. Îndatoririle şi 
plata serviciilor dumneavoastră vor fi stabilite de Majestatea Sa în 
persoană; tot ce vă rog este să vă purtaţi într-un mod corespunzător 
pe timpul șederii dumneavoastră la palat și să nu împiedicaţi în 
niciun fel activitatea administraţiei. Vă doresc o zi bună! 

— O zi bună! spuse Jim, după care plecă. 

Deci, așa stăteau lucrurile. Totuși, ar fi putut fi mai rău; Gödel 1- 
ar fi putut obliga să îndeplinească o mulțime de îndatoriri mărunte 
care nu i-ar fi lăsat timp să se ocupe de ceea ce era cu adevărat 
important... 

De fapt, ce era cu adevărat important? 

Prințul nu știa. La fel ca un copil, el se atașase cu încredere de 
cea mai prietenoasă persoană din preajma lui - la fel cum se 
căsătorise cu Adelaide doar pentru că fusese drăguță cu el. El se 
aştepta ca Jim să-i asigure protecţia, dar în același timp se aștepta 
ca Jim să descopere cine reprezenta un pericol pentru el și să 
decidă ce ar fi trebuit să facă în acest caz. 

Jim se simţea obligat să se ocupe de asta — și nu numai de dragul 
lui Adelaide —, îl admira cu adevărat pe prinţ; acesta nu era decât 
un copil, dar unul care voia să-și facă datoria, oricare ar fi fost 
aceasta. Era precum Pierrot în Arlechinada: un îndrăgostit, un 
inocent, un iubit prea tandru și prea simplu pentru această lume. 
Un naiv pentru care Jim era doar un servitor abil, care avea datoria 
de a-l feri de pericole. 

Nu era un rol prea neplăcut, dacă lua în considerare toate 
aspectele. Dar asta însemna că Jim trebuia să se acomodeze mai 
întâi cu locul: acesta nu era un teritoriu cunoscut. Așa că, după o zi 
lungă petrecută certându-se cu cei de la Biroul Intendentului, se 
instală într-o cămăruță îngustă din podul servitorilor - chiar 
deasupra camerei lui Becky de la etajul inferior, care era mult mai 
confortabilă — și decise să arunce o privire în jur. Seara devreme, se 
îmbrăcă într-un costum elegant din tweed, își puse șapca pe cap și o 
cravată verde-închis la gât, apoi plecă la plimbare spre Centrul 
orașului. 

Eschtenburg era un loc ciudat: jumătate german, pe jumătate 
boemian, medieval, dar și baroc, pe de-o parte, rațional și modern, 
iar pe de altă parte, anost și complet haotic. Pe malul vestic al 
râului se aflau palatul, clădirile Guvernului, băncile, ambasadele și 
hotelurile, Universitatea şi Catedrala. Pe malul estic era Centrul 
Vechi, o adunătură de clădiri construite în jurul stâncii, pe care 
flutura Vulturul Roșu. 

Un loc mai insalubru, mai zgomotos și mai nesigur, aşa cum Jim 
nu mai văzuse nicăieri în Europa - cu excepția mahalalelor din 


zona Seven Dials care fuseseră demolate în cele din urmă pentru a 
face loc Charing Cross Roadului. 

Cele mai vechi zone ale orașului nu aveau nici măcar străzi — 
clădirile erau îngrămădite haotic. Conform unei legende, casele se 
mutau singure peste noapte, iar în dimineața următoare localnicii 
se treziseră în cu totul altă parte. 

O altă legendă spunea că aburii de ceaţă ce pluteau deasupra 
râului jucau uneori feste localnicilor, dizolvând statuile, schimbând 
denumirile caselor sau gravând alte ornamente pe tocurile ușilor și 
ferestrelor. 

Intrigat, Jim își propuse să traverseze unul dintre impunătoarele 
poduri vechi de peste râu, ca să vadă dacă reușea să se rătăcească, 
dar se răzgândi şi intră într-o berărie din cartierul Universităţii, 
ademenit de o aromă irezistibilă de cârnaţi la grătar și bere. Se 
auzea și muzică: o polca veselă cu tromboane. Era prea mult ca să 
poată rezista, aşa că deschise ușa și cobori treptele de la intrare. 

Berăria era mică și plină de fum, iar majoritatea clienților erau 
studenți. Aceștia purtau uniforme: câte o tunică având croială 
militărească și pantaloni strâmţi, epoleţi și tot felul de embleme pe 
rever, care indicau frăția de care aparțineau. Erau vreo optzeci sau 
nouăzeci de persoane într-un loc în care ar fi încăput doar treizeci.; 
Nişte muzicanți grași și roşii la față suflau energic în alămuri pe o 
mică platformă dintr-un capăt al încăperii, și printre norii groși de 
fum de trabuc Jim reuși să deslușească pe pereţi suficiente coarne 
de cerb și animale împăiate. Cât să populeze o pădurice. 

Se înghesui la o masă într-un colț și comandă niște wurst cu 
varză murată și o halbă de bere, apoi descoperi că alesese cel mai 
potrivit loc din Eschtenburg ca să afle ultimele noutăți în materie 
de politică — pentru că la numai doi metri de el se stârnise o ceartă 
serioasă. 

Subiectul părea să fie Familia Regală și atitudinea lor față de 
Germania. Unul dintre studenți, îmbrăcat într-o uniformă cu epoleți 
în două culori, roșu și negru, bătea tare în masă și striga cu voce 
stridentă acoperindu-i pe toți. Ochii lui aveau o sclipire sălbatică, 
faţa îi era albă ca varul și făcea spume la gură în timp ce vorbea — 
cu siguranţă, nu era genul de persoană cu care Jim ar fi preferat să- 
şi petreacă timpul. 

Acesta era aclamat de cei care purtau culorile roșu și negru, în 
timp ce un grup mai mic de studenți, cu trese verzi și galbene pe 
epoleţi, încercau să-i acopere, urlând mai tare. Jim încerca să 
înțeleagă ce spunea purtătorul de cuvânt al grupului, când 
chelnerița îi aduse berea — aproape doi litri — într-o halbă arătoasă 
din ceramică și cu capac de cositor. Ridică halba ca să o ducă la 
gură, dar în aceeași clipă primi un ghiont puternic în spate, vărsând 


spumă pe podeaua din rumeguș. 

— Ah! Mein Herr! Vă cer mii de scuze, domnule... la naiba, 
Reiner! fă-mi și mie puţin loc. Daţi-mi voie să vă cumpăr o bere, 
domnule! 

Jim se întoarse și văzu un student îndesat, cu părul creț și ochii 
albaștri, care se chinuia să-și facă loc la o masă. Acesta era un 
membru al brigăzii în culorile verde și galben. 

— Berea nu s-a vărsat, numai spuma, zise Jim. 

— Atunci va trebui să vă mai cumpăr niște spumă. Sunteţi 
englez? 

— Jim Taylor, se prezentă el întinzându-i mâna. lar 
dumneavoastră? 

— Karl von Gaisberg, student la filosofie. Îmi pare rău că trebuie 
să suportaţi trăncăneala infernală a acestor Hegelieni - precum 
Glatz cel de colo, zise tânărul făcând un semn către vorbitorul 
înflăcărat. 

— Dar ce spune? întrebă Jim. Am auzit bine? A spus sânge și 
fier? Asta e lozinca prințului Bismarck, dacă nu mă înșel. 

Karl von Gaisberg făcu dezgustat o grimasă. 

— Prostii. Este un grup de studenți care-l venerează pe Bismarck 
şi tot ceea ce este german. Rasa și sângele, și destinul sfânt al 
Razkaviei Mari. Nimic altceva decât niște prostii demne de tot 
disprețul, după părerea mea. 

— Deci dumneata ești de partea prințului Rudolf și a 
democrației, nu? 

— Absolut! spuse Von Geisberg. Poate că nu e perfect, dar 
singura noastră șansă este să fim alături de el. Acești oameni ne vor 
arunca în braţele lui Bismarck, iar asta va fi fatal pentru noi. Până 
şi Franz-Josef ar fi mai bun. 

De vreme ce acesta era chiar punctul de vedere al lui Daniel 
Goldberg și ținând cont că acest Karl von Geisberg părea un om 
vesel, zgomotos, cinstit şi lipsit de griji, pe placul lui Jim, mai 
comandă două beri. 

În timp ce Jim devora cârnații cu varză murată, Karl începu să-i 
expună fondul problemei. 

— Dar cine e acest Leopold pe care l-a menționat de câteva ori? 
întrebă Jim. 

— Prințul Leopold. Fiul cel mare al regelui... 

— Credeam că Wilhelm era fiul cel mare; prințul moștenitor, cel 
care a fost asasinat. 

— Leopold era cel mai mare dintre frați. A murit şi el, cu mulți 
ani în urmă. Dar a fost ceva ciudat în legătură cu moartea lui — am 
auzit ceva de un scandal care a fost mușamalizat. Acum nu se mai 
aude nimic legat de acest subiect; e ca și cum toată lumea ar vrea să 


uite de asta. Glatz și cei care au făcut din Leopold un fel de lider 
pierdut înșelat de trădători și lași... E o tactică inteligentă, ce-i 
drept; ei nu mai trebuie să se confrunte deloc cu realitatea. 

Oratorul cu spume la gură părea să fi ajuns în culmea freneziei, 
iar mulțimea îl aclama în delir. Jim își ciuli urechile străduindu-se 
să înțeleagă ce spunea acesta, dar nu reuși să distingă decât niște 
urlete guturale. Apoi cineva strigă: 

— Dar tu nu vrei un rege razkavian! Vrei o marionetă germană! 

— E o mare minciună! ţipă Glatz. Vreau un rege razkavian! Un 
rege demn de Walter von Eschten, și nu acest prințişor care și-a 
adus aici târfa din Anglia! 

După aceste cuvinte se făcu brusc tăcere. Până și fanfara încetă 
să mai cânte. Toată lumea tăcea mâlc; și atunci Jim își împinse 
farfuria într-o parte și se ridică în picioare. 

Începu să se descheie la haină. Karl von Gaisberg îi spuse în 
șoaptă: 

— Stai jos, englez nebun ce ești! Glatz este un spadasin 
neîntrecut, o să te spintece cât ai zice pește... 

Jim simți un fior de plăcere atunci când toți ochii se întoarseră 
spre el, dar imediat își regretă inițiativa, spunându-și că nu trebuia 
să se dea în spectacol; el ieșise în oraş să spioneze, și nu să se joace 
de-a D'Artagnan. 

— Dumneata ce vrei? îl întrebă Glatz pe un ton batjocoritor. Asta 
nu e treaba dumitale. Eşti străin, din câte văd. Nu te băga în 
discuţiile despre Razkavia. 

— Vă înșelați, ripostă Jim. În primul rând, aţi pomenit ceva 
despre o doamnă din Anglia, iar acea afirmaţie cere un răspuns pe 
măsură. În al doilea rând, chiar dacă sunt străin, sunt omul 
prințului Rudolf, trup și suflet. Așa că, dacă aceşti domni vor 
accepta ajutorul meu, voi fi fericit să-mi ofer serviciile. 

Și, spunând aceste cuvinte, începu să-și suflece mânecile cămășii 
însoţit de aclamaţiile și bătăile în masă ale echipei în verde și 
galben și de fluierăturile și huiduielile celorlalți în roșu și negru. Cu 
coada ochiului îi zări pe cei din formație începând să-și strângă 
grăbiţi instrumentele și își spuse că distracţia era pe cale să înceapă. 
Apoi Glantz se aplecă peste masă și îi trase o palmă din plin. 

Într-o fracțiune de secundă, Jim îşi imagină tot ce avea să 
urmeze: provocarea oficială, martorii, alegerea armelor, medicii 
asistenți și trupul lui rănit fatal fiind înlăturat de la fața locului. 
Mulţumi zeilor — pentru a suta oară în viață, probabil — că nu fusese 
niciodată un gentleman. Îşi încordă pumnul și îl pocni pe Glantz cu 
toată puterea în nas. Bărbatul căzu ca un bolovan, iar în cramă 
începu cea mai grozavă încăierare, așa cum Jim nu mai văzuse din 
noaptea în care fusese dat afară de la Rose and Crown după o 


dispută pentru două mii de guinee. 

Urmă un adevărat dezastru: mese răsturnate, bănci rupte, căni cu 
bere zburând prin încăpere ca niște ghiulele. Acești razkavieni erau 
niște luptători entuziaști, iar după violența care se dezlănțuise în 
crama aceea neîncăpătoare, Jim putea să-și dea seama câtă patimă 
se acumulase în inimile acestora. Poate că era ușor, dar într-o 
confruntare atât de sălbatică, un bătăuș călit și experimentat ca el 
avea un mare avantaj asupra unor domni cu instrucție aleasă. 

În mai puţin de treizeci de secunde, scăpă de primii trei 
adversari ai săi din echipa roșu-și-negru, pe care-i lăsă scuturați 
bine, apoi se retrase și căută din ochi alți amatori de bătaie. 

Şi atunci îl văzu pe Glatz, al cărui nas sângera mai ceva ca o 
țeavă spartă, cărându-i pumni unui student din echipa galben- 
verzilor. Jim își făcu loc prin mulțime, pregătindu-se să-i acorde 
acestuia atenţia cuvenită, când auzi un zgomot pe care-l recunoscu 
imediat. Poliţiştii sunau la fel în orice țară din lume: pași grei de 
bocanci, fluierături stridente, bătăi puternice în ușă. Cel mai bun 
mod de a trata cu poliția era să dispari imediat. 

Jim își luă jacheta, îl apucă pe Von Gaisberg de braț și-l trase 
după el spre bucătărie. Ospătăriţa voinică sări într-o parte, mai ceva 
ca un purice, ferindu-se din calea lor. Ajunseră într-o curte 
întunecoasă, apoi pe o alee, apoi într-un soi de parc cu cireşși 
ornamentali, unde se prăbușiră pe o bancă, abia trăgându-și 
sufletul. Karl râdea în hohote: 

— Ai văzut mutra lui Glantz când l-ai pocnit? Nu-i venea să 
creadă! Şi Scheiber - când a sărit pe bancă, celălalt capăt al băncii 
l-a lovit pe Vranitzky drept în falcă — minunat! Ei bine, domnule 
Taylor, continuă el, nu știu care este ocupaţia dumitale, dar un 
lucru e sigur: știi să te baţi. Dar cine ești? Şi ce treabă ai cu prințul 
Rudolf? 

Jim începu să-și tamponeze rana de la mână, care îi sângera din 
nou. Luna lumina puternic în noaptea aceea, așa că vedea perfect 
cârlionţii zburliți și ochii strălucitori ai studentului, rupturile din 
tunica acestuia și epoleţii aproape desprinși de umăr. Din toate 
părțile se auzea zgomotul traficului de pe străzile capitalei, și pe 
celălalt mal al râului, cu sclipiri metalice, stânca cea măreaţă se 
contura în toată splendoarea ei, iar Adlerfahne flutura în continuare 
sub stele. 

Jim se decise. 

— Prea bine, am să-ți povestesc, începu el. Totul a început în 
Londra, acum zece ani... 


Îi povesti totul lui Geisberg, de la prima apariţie a lui Adelaide, o 
mică umbră de fetiță timorată cu un iz de Holland's Lodgings până 


la modul în care o acceptase bătrânul rege cu o noapte înainte — 
după cum aflase de la Becky. 

Studentul rămase peste măsură de uimit. Când Jim termină de 
povestit, Karl se plesni peste genunchi, se rezemă de spătarul băncii 
și fluieră îndelung. 

— Cred că nu mai e nevoie să-ți spun ce risc mi-am asumat 
spunându-ți toate astea, zise Jim. Dar am văzut cum te-ai luptat 
acolo și nu cred că interesul prințului va fi lezat în vreun fel dacă îți 
voi spune tot adevărul. Cu siguranță, vor fi tot felul de zvonuri — 
Glatz a auzit deja câte ceva în legătură cu asta — şi cel mai grav este 
că unele chiar sunt adevărate. Ea chiar provine din cele mai infecte 
mahalale ale Londrei şi abia dacă ştie să scrie și să citească. În 
același timp este extrem de dură, prietenoasă, vicleană și inteligentă 
şi sunt sigur că va lupta pentru prinț până la ultima suflare. Ei, cam 
așa stau lucrurile. Atâta pot să-ți spun despre noua voastră prințesă 
şi de asta mă aflu aici, la dispoziţia ei. Pot să contez pe dumneata? 

Fără să ezite nici măcar o secundă, Karl von Gaisberg îi scutură 
mâna cu însuflețire, jurând să îi ridice pe toți cei din Richterbund — 
aceasta fiind denumirea facțiunii galben-verzilor - în apărarea 
prințului și prințesei. 

— Contez pe cuvântul dumitale, zise Jim și în același moment 
auzi orologiul Catedralei bătând miezul nopții. 

Atunci își dădu seama că majoritatea cârnaţilor excelenți pe 
care-i comandase şi aproape toate halbele de bere fuseseră folosite 
ca proiectile înainte de a fi consumate, așa că era flămând mort. O 
încăierare avea întotdeauna acest efect asupra lui. În Londra ar fi 
găsit imediat un stand cu cafea sau ar fi cutreierat străzile din 
Smithfield, unde birturile erau pline de hamali mâncând cu noaptea 
în cap. 

Dar nu era atât de obișnuit cu Eschtenburg, iar, când îl întrebă 
pe Karl dacă știa un loc în care putea mânca ceva, studentul clătină 
din cap. 

— Noi mergem devreme la culcare aici, spuse el. Nu contează. 
Te invit în camera mea - am niște pâine și brânză, și mai am și o 
sticlă de ceva... 

Urcară, așadar, patru rânduri de trepte până la camera lui Karl, 
într-o clădire din Piața Universităţii. Camera studentului oferea o 
vedere superbă asupra dealurilor împădurite din nord, îl asigură 
Karl — asta dacă te-ai fi aplecat mult spre stânga, stând pe vârfuri în 
jgheabul fixat pe streaşină. Jim îl crezu pe cuvânt. Acolo, la lumina 
unei lumânări, mâncară împreună pâine uscată, brânză și mai 
uscată și ţuică de prune, iar Karl îi povesti despre politica 
Razkaviei, dueluri, băuturi și despre meseria grea de student - și 
așa începură să se împrietenească de-a binelea. 


În ziua următoare, Jim vorbi între patru ochi cu prințul, 
informându-l despre bătaia de la cârciumă. 

— Problema este, domnule, că oamenii au aflat despre căsătoria 
dumneavoastră, dar trebuie neapărat ca prinţesa să fie recunoscută 
în mod public. Dacă nu va apărea mai repede în public, zvonurile 
vor lua amploare, iar imaginea dumneavoastră va avea de suferit. 
Aţi putea vorbi cu Majestatea Sa ca să-i sugerați un soi de anunț 
oficial? Poate chiar o ceremonie oficiată la Catedrală? 

— E foarte dificil în momentul de faţă... Curtea este încă în doliu 
după fratele meu și soția lui... Taylor, cine este cel care ne elimină 
pe rând? 

— Asta e ceea ce încerc să aflu, sire. Nu cred că trebuie să vă 
faceţi griji în legătură cu Glatz și ceata lui de studenţi fanatici. Dar 
ei sunt un indiciu, înțelegeţi? Îmi fac mai multe griji în legătură cu 
femeia. 

— Femeia? Care femeie? 

— Spionul din grădină, în noaptea aceea, vă amintiți? 

— Era o femeie? 

— Atunci nu eram sigur. Dar când cei din Gărzile Irlandeze mi- 
au spus că l-au urmărit pe spion până la teatru și o actriță i-a indus 
în eroare, am început să înțeleg cum a reușit să facă asta... Nu v-am 
mai întrebat înainte, domnule, și promit să nu vă mai întreb acest 
lucru, dar trebuie să știu: ați avut vreo relație cu o asemenea 
femeie? Una care să fi vrut să se răzbune pe dumneavoastră dintr- 
un motiv sau altul? 

Prințul îl privea atât de uimit, încât Jim înțelese pe loc răspunsul 
său. 

— Dar trebuie să anunțați în mod oficial cât mai curând 
căsătoria dumneavoastră, spuse el. Chiar dacă-sunteţi în doliu, 
aceasta e singura cale să atrageți poporul de partea dumneavoastră. 


O altă întrebare îl frământa acum pe Jim. În ce împrejurări 
murise prinţul Leopold. În această perioadă de doliu se aduceau 
nenumărate omagii prințului moștenitor Wilhelm și prințesa 
acestuia: în ziare apăruseră o mulțime de articole ce evocau 
remarcabila lui perseverenţă și frumuseţea ei deosebită; peste tot se 
vindeau fotografii şi gravuri care-i înfățișau pe cei doi, toate cu 
rame de culoare neagră; se publicau reportaje în legătură cu 
eforturile de capturare a asasinilor — cărora li se dăduse de urmă în 
funcţie de ce ziar citeai, la Bruxelles, la St. Petersburg sau la 
Budapesta, dar în mod invariabil fără niciun rezultat. Se făcea exces 
de zel în legătură cu moartea prințului Wilhelm, dar despre fratele 
mai mare al acestuia — primul fiu al regelui — nu se scria un cuvânt, 


de parcă nici nu ar fi existat vreodată. 

Şi mai mult decât atât - ori de câte ori Jim întreba despre el 
primea un răspuns glacial: toți se încruntau sau pufneau ocolind 
acest subiect. Până și contele Thalgau ezita să vorbească despre el. 

— Asta s-a întâmplat cu mult timp în urmă, răspunse el. Nu are 
rost să readucem în discuţie scandaluri de pe vremuri. Prințul 
Leopold este mort. Datoria noastră este să-l protejăm pe cel care a 
mai rămas în viață. Dar de unde te-ai ales cu ochiul acesta vânăt, 
dragă băiete? 

Jim îi povesti pe scurt contelui despre bătaia din cârciumă, iar 
venerabilul ambasador chicoti încântat, lovind sugestiv cu pumnul 
în palmă. 

— Dumnezeule! exclamă el. Mi-ar fi plăcut să fiu şi eu acolo. De 
astfel de oameni avem nevoie aici, la palat, tineri curajoși ca tine și 
ca acest Von Gaisberg. Știi, l-am cunoscut pe tatăl lui. Ne-am 
îmbătat împreună de mai multe ori în tinerețe. 

— M-am gândit că ar fi bine să înființăm un soi de gardă 
personală cu ajutorul celor din Richterbund. O gardă de corp 
neoficială, fără uniforme, pentru prinț și prințesă. 

— Excelentă idee! Dar, orice s-a întâmpla, să nu-i spui lui Gödel; 
el te-ar trimite imediat la plimbare. Cât mi-aş dori să fiu din nou 
tânăr, Taylor! M-aș alătura acestei gărzi personale fără să mai stau 
pe gânduri... 

Jim se simţea din ce în ce mai apropiat de acest bătrân și jovial 
războinic; sub  efervescența acestuia se ascundea o mare 
perspicacitate, iar sub asprimea pe care o afişa nu era decât o inimă 
caldă. Contele era, de fapt, un om sărac sau cel puțin așa dădea de 
înţeles; vechile proprietăți ale familiei sale nu mai existau, și — 
lucru foarte ciudat, de altfel — era nevoit să trăiască doar din 
salariul său de ambasador. El rămăsese, așadar, alături de prințul 
Rudolf încă de la întoarcerea lor în Razkavia, și nu doar pentru că 
soţia lui, contesa, o iniția pe Adelaide în manierele de la Curte, ci și 
pentru că Rudolf îi dăruise o poziţie printre oamenii săi. 

Oricum, era limpede că ambasadorul nu avea să-i spună nimic 
despre prințul Leopold. Jim începu să caute informații în altă parte 
şi pe la sfârșitul săptămânii se trezi într-o aripă a Palatului pe care 
încă nu o vizitase: Galeria de Artă. Petrecu acolo mai bine de 
jumătate de oră studiind reprezentările unor bătălii de mult uitate 
şi diferite scene mitologice din care nu înţelegea nimic, nuduri de 
femei cu forme generoase și eroi musculoși în poziții exagerate, 
amintindu-i de actorii de la Teatrul Victoria din Lambeth, care-și 
interpretau rolurile cu patos şi emoție nediluată. Printre altele mai 
erau expuse și portrete ale unor foști monarhi: unul dintre acestea 
înfățișă un biet rege nebun, Michael, împreună cu soţia sa lebădă 


(acest tablou îi atrase în mod deosebit atenţia lui Jim), iar undeva 
sus, în cel mai întunecat colț al galeriei, era portretul unui tânăr în 
uniformă de husar, cu gradul de colonel, care semăna foarte bine cu 
Rudolf. De fapt, semăna atât de bine încât Jim scoase o exclamaţie 
înăbușită de surprindere. Aceasta fu auzită de către bătrânul 
custode al galeriei, care sorta nişte gravuri pe o masă, undeva în 
celălalt capăt al sălii. 

Bătrânul se apropie de el și văzu ce tablou îl impresionase. 

— Răposatul prinț Leopold, rosti el cu voce scăzută. Nu se poate 
spune că e nesemnificativ față de celelalte lucrări ale lui 
Winterhalter. Aţi dori să-l examinaţi mai îndeaproape? 

Trase o scară de mahon dintr-un alcov, iar Jim se urcă pe aceasta 
ca să studieze mai bine uimitoarea asemănare dintre Rudolf și 
fratele său mort. 

După o examinare mai atentă, Jim constată că Leopold nu 
semăna chiar atât de bine cu fratele lui mai mic. În timp ce Rudolf 
avea un aer visător, Leopold părea lipsit de vlagă și probabil că 
fusese un om slab de caracter în viața reală, căci, fără îndoială, 
pictorul Winterhalter îl reprezentase într-o lumină mult mai 
favorabilă - acesta fiind probabil tributul său pentru cel care îi 
comandase tabloul. Felul în care prinţul ţinea strânse buzele sugera 
o oarecare nerăbdare, iar una din pleoape îi era mai căzută, ceea 
ce-i dădea un aer ciudat, de parcă ar fi fost pe punctul de a face 
cuiva complice cu ochiul. Dar era chipeș, după standardele vremii 
şi, fără îndoială, primise multe complimente pentru gropița din 
bărbie. 

— Ce s-a întâmplat cu prinţul Leopold? îl întrebă Jim pe custode. 

Bătrânul inspiră adânc și aruncă grijuliu o privire peste umăr. 

Pesemne că nimeni nu mai vorbise cu el de luni bune, sau poate 
că era doar un moș guraliv căruia-i plăcea să bârfească; Jim cobori 
oricum de pe scară, să spună ceva confidenţial. 

— Adevărul este că acest prinț a încheiat o căsătorie complet 
nepotrivită. O actriță, din câte-mi amintesc, hispanică parcă; total 
nepotrivită. Regele Wilhelm și-a ieşit complet din fire. Femeia a fost 
exilată imediat și a fost tratată, din câte am aflat, cu foarte mult 
dispreț. Chiar și cu cruzime, după cum susțin unii. Ce s-o fi 
întâmplat după aceea, asta nu mai știu. Leopold era atunci prințul 
moștenitor al Coroanei și a murit într-un accident de vânătoare, 
înţelegeți? Toată povestea a fost dată uitării. Fratele său mai tânăr 
s-a dovedit a fi mult mai înțelept decât el — bietul prinț Wilhelm, 
înţelegeți? Așadar, atunci când prințul Rudolf... Dar nu e nevoie să 
mai dezvolt acum acest subiect. 

În mintea lui Jim parcă se deschisese o ușă. Toţi cei de la Curte, 
de la rege și până la servitoarea care spăla vasele, probabil că 


văzuseră uimitoarea asemănare: mai întâi Leopold și apoi Rudolf — 
amândoi se căsătoriseră cu o persoană mult inferioară lor. 

Şi atunci avu o altă revelație: spionul! Femeia de la Teatrul 
Alhambra... 

— Deci, aşa stau lucrurile. Vă mulțumesc că mi-ați povestit toate 
astea; vă sunt profund recunoscător. 

Mai aruncă o ultimă privire către portretul lui Leopold, 
încercând să-și întipărească în memorie figura plăcută a tânărului 
firav din tablou. Nu era de mirare că nimeni nu voia să vorbească 
despre el, dar cine știe ce alte secrete mai erau la Palat. 


Bătrânul Rege își petrecea mult timp în compania lui Adelaide. 
Becky, care o urmă ca o umbră pe prințesă, îi privea surprinsă cum 
se plimbau de-a lungul terasei braţ la braţ în dimineţile însorite sau 
cum stăteau alături pe bancheta unui mic docar condus de Adelaide 
pe aleile acoperite cu prundiș. Era ca și cum regele ar fi căutat să 
compenseze pentru ostilitatea arătată soției prințului Leopold; sau 
poate că pur și simplu prinsese drag de nora sa. 

În orice caz, se părea că regele o acaparase definitiv. 

Totuși, în cea de-a doua săptămână a lui Adelaide în Razkavia, 
regele acceptă că venise timpul să facă un anunţ oficial. 

EI îi invită, aşadar, pe toți liderii politici, reprezentanții clerului 
şi pe marii latifundiari ai țării — toţi cetăţenii de vază ai Razkaviei și 
cei mai importanți ambasadori —, la o recepţie care urma să aibă loc 
la Palat în seara zilei următoare. 

Din moment ce în oraș începuseră deja să circule tot felul de 
zvonuri, exact așa cum prevăzuse Jim, curiozitatea publicului larg 
atinsese cote maxime, iar în seara recepţiei, sala de bal a Palatului 
era ticsită. Jim, în ţinută de seară, supraveghea sala dintr-un capăt 
al acesteia, având un pistol ascuns în buzunar. Era o ocazie ciudată. 
Curtea era încă în doliu, dar toată lumea trepida de curiozitate și 
emoție, iar când Familia Regală intră în încăpere, toți ochii se 
îndreptară simultan asupra chipului palid și a siluetei zvelte a lui 
Adelaide care, îmbrăcată elegant în negru, pășea alături de prinț 
chiar în spatele regelui. 

Becky, la doar un metru în urma ei, văzu toți acei ochii 
îndreptându-se spre prințesă - o mare de priviri; și fu cuprinsă ea 
însăși de trac. 

Bătrânul rege pășea fără sprijinul nimănui, deşi toți cei din 
preajma lui știau cât efort trebuia să depună. Se opri pe un mic 
podium acoperit cu un covor și vorbi tare și clar, însă fără a reuși 
să-și ascundă tremurul vocii. 

— Dragi cetățeni ai Razkaviei! Dragi oaspeţi! În aceste momente 
de doliu o astfel de reuniune poate părea destul de neobișnuită, ca 


să nu spunem chiar nepotrivită, dar vremurile pe care le trăim sunt 
departe de a fi obișnuite. Trăim într-o lume neliniștită; mari 
schimbări se  întrevăd la orizont, invenții și descoperiri 
revoluționare în științe și industrie au loc dincolo de hotarele 
noastre străvechi, între aceste mari transformări există totuși trei 
lucruri care rămân neschimbate: stânca din Eschtenburg, Vulturul 
Roșu și instituţia sacră a familiei. Dragul meu fiu Wilhelm nu mai 
este printre noi. Dar în locul lui a rămas celălalt fiu al meu, Rudolf, 
care mi-a adus în aceste momente triste pe care le trăim cu toții o 
mare bucurie, pe care aș vrea să v-o împărtășesc și vouă fără 
întârziere. Trăim într-o epocă modernă, iar circumstanţele se 
schimbă atât de iute încât trebuie să ne mișcăm rapid ca să putem 
ţine pasul cu ele. Trebuie să zburăm ca un vultur. Ca Vulturul Roșu! 
Așadar, dragi compatrioți, dragi prieteni, vreau să fac un anunţ care 
mă umple de bucurie. Fiul meu Rudolf s-a căsătorit. A fost vorba 
despre o căsătorie simplă, discretă, iar din cauza recentei noastre 
pierderi, orice sărbătorire publică a acestui eveniment ar fi părut 
nepotrivită, dar bucuria pe care o simțim și pe care o anunțăm 
acum în mod public, este nemărginită. Adelaide... 

Becky stătea chiar în spatele lui Adelaide, traducându-i în șoaptă 
tot ce spunea regele. Până atunci fusese destul de simplu să-i 
traducă, dar urmă o parte mai dificilă a discursului, pentru că 
bătrânul făcuse un joc de cuvinte complicat pe baza numelui 
prințesei, în limba germană, Adel însemna nobleţe, iar Becky se 
văzu nevoită să-i explice lui Adelaide acest lucru. 

— Fl spune că nu contează dreptul dobândit prin naștere atunci 
când te naști cu Adel des Herzens, adică nobleţe sufletească, iar 
acum el vorbește din nou despre Vultur, adică Adler, spunând că 
eşti adlig, adică plină de noblețe, și repede! Du-te în față! 

Regele ridicase spre ea o mână tremurătoare. Adelaide aruncă o 
privire spre Becky care arăta un amestec de panică și iritare, iar 
aceasta îi răspunse cu o privire neajutorată. Prinţesa ridică apoi 
ochii ei luminoși spre bătrân cu atâta afecțiune încât toată lumea 
prezentă sesiză acest lucru chiar și cei din celălalt capăt al încăperii. 

Ea urcă pe podium alături de el, în timp ce un consilier îi înmâna 
regelui o panglică de care era prinsă o decorație. 

— Prințesă Adelaide, spuse el punându-i decorația la gât. 

Şi asta era tot; devenise oficial prințesă, fiind recunoscută de 
către rege în persoană, și nimeni nu mai putea să conteste acest 
lucru. Câteva minute mai târziu, Adelaide și prințul (și Becky, 
bineînțeles) se treziră încercuiți de o mulțime de persoane care 
voiau să îi felicite, iar Becky era foarte ocupată să traducă atât 
cuvintele acestora, cât și replicile prinţesei. 

Unul dintre primii care veni să o felicite era ambasadorul 


britanic, Sir Charles Dawson, un omuleț cu mustață sură, plin de 
zel, care i se adresă în germană. Atunci când ea îi răspunse în 
engleză, cu accentul ei cockney, acesta aproape că-și înghiți 
monoclul. 

— Eu sunt londoneză, Sir Charles. Pot vorbi englezeasca la fel ca 
matale. Încântată de cunoștință. 

— Eu... pe sufletul meu, eu... nu pot să cred... eu pe toți sfinţii! 
O dom... ăă... feme... ăă... englezoaică pe legea mea! Ha! Hrrum! 
Da, într-adevăr! 

Bietul bătrân naiv era probabil singura persoană din Eschtenburg 
care nu auzise zvonurile despre prințesă, se gândi Becky. Asta 
spunea multe despre eficienţa Serviciului Diplomatic Britanic. 

Ambasadorul se îndepărtă în cele din urmă, complet zăpăcit, şi 
în fața lor își făcu apariția un adevărat uriaș. Acesta pocni din 
călcâie, făcu o plecăciune și sărută mâna lui Adelaide. Părul lui 
negru era periat cu multă grijă în sus, iar mustaţa sa cernită era atât 
de ascuţită, încât Becky se gândi că ar fi trebuit să-și pună niște 
dopuri de plută la capete ca să-i poată săruta pe cunoscuţi. Ochii lui 
negri scânteiau. 

— Contele Otto von Schwartzberg, murmură un consilier. 

Faimosul vânător! Lui Becky i se făcu pe loc milă de animalele 
sălbatice din zonă, fie acestea lupi, elani sau mastodonțţi, care aveau 
să nimerească în bătaia puștii bărbatului. Intrigată, ea îi privi 
mâinile mari — acele mâini care reușiseră să omoare un urs. Erau 
cele mai mari mâini pe care le văzuse în viaţa ei și pline de 
cicatrici. 

— Verișoară! i se adresă el lui Adelaide, atât de tare de parcă ar 
fi zbierat. Îmi face o deosebită plăcere să-ți spun bun venit în 
Razkavia! 

Contele îl ignora cu desăvârşire pe prinț. Adelaide își retrase 
mâna cu un aer glacial și îi spuse: 

— Mulţumesc, conte Otto. Am auzit de isprăvile dumneavoastră 
vânătoreşti. Abia aştept să aflu lucruri interesante despre păsările și 
fiarele pădurii dacă a mai rămas vreuna în viață, adăugă ea doar 
pentru Becky, având grijă să o atenționeze: Să nu traduci asta. 

Contele Otto cobori privirea spre ea și izbucni în râs: 

— Un mic sticlete englezesc! exclamă el, și dacă pentru un 
bărbat normal volumul acelei voci ar fi părut insuportabil, pentru el 
părea perfect natural. Cu siguranță, nu era făcut pentru spaţii 
închise — asta era problema; Becky se gândi că Von Schwartzberg ar 
fi fost o companie încântătoare dacă s-ar fi aflat în cealaltă parte a 
văii. 

Prințul părea stânjenit, dar Adelaide nu terminase încă. 

— Aţi omorât vreodată un sticlete cu arbaleta dumneavoastră, 


conte Otto? 

— Oh, dar cine omoară sticleți? Pe aceștia îi prinzi ușor cu clei 
de prins păsări și îi păstrezi doar în niște colivii drăguțe! 

— Atunci, probabil că vă referiți la altă specie de păsări, replică 
Adelaide. Păsările englezești nu trăiesc în colivii. Şi nici nu poți să 
prinzi vulturi cu clei de prins păsări. 

În timp ce Becky îi traducea replica, Adelaide îl privea cu 
aroganță pe conte. 

Prințul se uita în altă parte, stând de vorbă cu arhiepiscopul, dar 
Jim era în apropiere și la fel și regele, care asculta cu atenţie 
spusele prinţesei. Atunci când Becky termină fraza, bătrânul rege 
râse atât de tare încât ea crezu că avea să se înece. 

Contele Otto afișă un rânjet sălbatic. Dinţii albi îi sclipeau pe sub 
mustață. 

— Vă las acum în compania celorlalți invitaţi, spuse el. Bună 
seara, dragă verișoară! 

Făcu din nou o plecăciune și le întoarse spatele. 

Şi aşa trecu seara — un puhoi de oameni se perindară prin fața ei 
ca să o cunoască, iar ea trebui să le întoarcă apoi complimentele și 
să le zâmbească. 

Toţi nobilii și ambasadorii trecură pe rând prin fața ei ca să îi fie 
prezentaţi, apoi veni rândul celor cu funcţii inferioare pe scara 
ierarhică: oficialitățile şi politicienii care se aflau la cârma ţării. 
Unul câte unul, aceştia veneau în fața prinţesei, făceau o 
plecăciune, spuneau câteva cuvinte politicoase și se retrăgeau. Pe 
Becky o apucase ameţeala: îi țiuiau urechile, picioarele o dureau 
îngrozitor, iar gâtul îi era teribil de uscat, pentru că, în timp ce toți 
oamenii din sală trebuiau să spună doar câteva cuvinte, ea trebuia 
să muncească de două ori mai mult, traducând replicile când într-o 
limbă, când în cealaltă. 

La sfârșit, ea trebui să-și potolească o ușoară isterie care 
începuse să-i pâlpâie în piept, în timp ce o mulțime de bărbați 
corpolenți îmbrăcaţi militărește își etalau pe rând uniformele și 
decoraţiile înclinându-se și pocnind din călcâie în fața lui Adelaide: 
Herr Schnickenbinder — primarul din Andersbad, Herr Rumpelwurst 
— inspectorul responsabil cu puritatea apei, Herr Knorpelsack — 
directorul serviciilor poștale... 

Cu siguranță, numele acelea nu erau reale? Avea impresia că le 
inventase ea. Poate avea să stârnească un adevărat incident 
diplomatic. Atunci ar fi fost concediată, întemnițată, împuşcată. 
Trebuia să clipească des, să clatine din cap și să se concentreze la 
maxim. 

Cel care supraveghea totul, ocupându-se personal de prezentarea 
persoanelor celor mai importante și părând să graviteze în jurul 


tuturor conversaţiilor, era șambelanul, baronul Von Gödel. Becky 
ştia foarte bine cine era acesta și se temea de el fără să ştie de ce. 
Spre sfârșitul recepției, într-un moment în care prezenţa lui Becky 
nu mai era necesară, pentru că Adelaide vorbea încet cu Rudolf, 
Godel îi făcu fetei semn cu degetul să se apropie. Becky simțea cum 
îi creşte pulsul. 

Gödel o conduse până într-un capăt al încăperii și se aplecă spre 
ea. Becky putea simți mirosul puternic al coloniei bărbatului, al 
briantinei din păr, precum şi parfumul dulceag al dropsurilor cu 
aromă de violete pe care probabil că le consuma pentru 
împrospătarea respirației. 

— Vorbești mult prea tare, îi spuse el calm, aproape în şoaptă. 
Nu așa trebuie să se comporte un interpret. Trebuie să vorbeşti ceva 
mai discret. Şi mai mult, nu ar trebui să te holbezi cu nerușinare la 
chipurile vorbitorilor. Ai un aer insolent care este total nepotrivit 
cu eticheta. Se pare că începi să uiţi care ţi-e locul. Dacă se va 
întâmpla așa ceva, te asigur că îl vei pierde definitiv. 

Becky trebuia să se uite la fețele oamenilor ca să fie sigură de 
nuanțele folosite de aceștia și de ceea ce voiau să transmită; iar 
Adelaide o rugase să vorbească tare. Dar nu avea rost să se certe cu 
şambelanul. Tot ce voia era să scape cât mai repede de el. 

— Prea bine, domnule, spuse ea și îi zâmbi cu seninătate atunci 
când el o concedie cu un gest. 

Jim, care urmărise toată scena din apropiere, îi făcu cu ochiul, 
Complice. 

Şi așa se scurse seara, Adelaide fiind recunoscută în mod oficial 
prinţesă. 


În noaptea aceea regele muri. 


CAPITOLUL 7 
Vârtejul 


La nici zece minute după ce valetul regelui sosise cu cafeaua de 
la ora șapte într-un ibric din argint, toţi cei de la palat știau că 
regele Wilhelm murise. 

Jim, flămând înainte de micul dejun, tocmai se bărbierea și se 
îmbrăca atunci când un lacheu bătu la ușa lui și-i spuse că era 
aşteptat de îndată în camera contelui Thalgau. 

Coborî repede scările şi îl găsi pe conte în compania unui valet 
care îl ajuta să-și lege o cravată neagră, și, imediat ce văzu expresia 
de pe faţa bătrânului, înţelese ce se petrecuse. 

— Majestatea Sa a murit? 

— Majestatea Sa e în viață, îi răspunse contele, privindu-l pe Jim 
pe deasupra mustăţilor sale țepoase în timp ce valetul îi petrece 
materialul în jurul gâtului. Regele Wilhelm a murit liniștit în somn. 
Trebuie să găsim rapid o soluţie în ceea ce privește consilierea și 
protecția regelui Rudolf. Au! Destul, omule, du-te la treburile tale! 
O să-mi pun singur cravata, se răsti el la valet, care făcu o 
plecăciune adâncă și dispăru imediat pe ușă. 

Jim plănuise să-l surprindă pe conte cu tot ce aflase în legătură 
cu prințul Leopold, ca să-i mai ceară acestuia informaţii despre 
actrița spaniolă, dar își spuse că nu era momentul. Bătrânul își 
întinse bărbia privindu-se în oglindă în timp ce-și potrivea cravata 
corect. 

— Cred că e bine așa, spuse el după ce strânse ferm nodul. 
Întinse apoi mâna după periile sale cu mâner de argint. Acum 
ascultă, continuă el, Majestatea Sa nu și-a preluat încă îndatoririle, 
şi mai e mult până atunci. Va avea de purtat o luptă crâncenă până 
să-l învingă pe Gödel ca să-și poată face propriile aranjamente la 
palat. El nu-l poate concedia pe Gödel - e vorba despre un drept 
moștenit. Și, sincer să fiu, Rudolf nu este încă destul de matur ca să 
ştie ce vrea, așa că va trebui să-l ajutăm. Mi-a trimis vorbă că vrea 
să mă vadă în cinci minute, iar pe dumneata te așteaptă în zece 
minute. În Biroul Verde. Am să-l încurajez să-ţi ofere o poziţie de 
răspundere, mult mai importantă. Sunt sigur că Gödel se va 
împotrivi, dar, dacă Regele va fi ferm, acesta va fi nevoit să 
accepte. Nu trebuie decât să ai răbdare și să-ți ţii gura până se va 
decide asta, înţelegi? 

— Da. Conte, spuneţi-mi, vă rog, a fost cumva baronul Gödel în 
spatele asasinării prințului Wilhelm? 

— Cum? 


— A fost? 

— Cu siguranţă, nu. Ideea asta e absurdă. Este o mare pacoste, 
dar un servitor loial al Coroanei. Nu-ţi mai pierde timpul făcând 
astfel de speculaţii, pentru numele lui Dumnezeu! 

În zece minute... nu, opt minute din acest moment... să fii acolo. 
Să nu întârzii! 

Îngândurat, Jim începu să-și roadă o unghie și scurtă drumul 
spre Biroul Verde - locul în care se discutau problemele 
administrative ale Casei Regale —, luând-o pe coridorul din dreptul 
grădinii. La ora stabilită, ușa ce dădea spre exterior se deschise și 
un oficial foarte sobru îl pofti să intre. Biroul era supraîncărcat cu 
tapiţerii de pluș decorate cu franjuri extrem de lungi. Încăperea 
avea un aer de grandoare sufocantă, pornind de la liniile exagerat 
de rotunjite ale biroului masiv și terminând cu picioarele scaunelor 
foarte bombate la bază și subțiri la mijloc. 

Regele Rudolf stătea la birou. Era îmbrăcat în uniformă - 
probabil ţinea cel mai sobru regiment. Jim făcu o plecăciune. În 
dreapta regelui era contele, iar în stânga lui, baronul Gödel. 

— Îţi mulţumesc pentru punctualitate, Taylor, i se adresă noul 
rege. 

Era palid la față și părea pierdut, iar vocea lui era stinsă, de 
parcă abia ar fi putut să respire. 

Godel începu să vorbească în locul lui: 

— Herr Taylor, Majestatea Sa m-a informat că are de gând să vă 
ofere o poziție mai importantă în slujba sa. Am să fiu sincer cu 
dumneavoastră: eu l-am sfătuit să nu facă asta. Nu știm nimic 
despre dumneavoastră în afara faptului că sunteți extrem de tânăr, 
preferați compania unor persoane dubioase și nu aveţi nimic în 
comun cu valorile țării noastre. Sunteţi aici - mi se pare mie — în 
calitate de mercenar. Dacă un inamic v-ar oferi o sumă mai mare ca 
să-l trădaţi pe Majestatea Sa Regele, cum am putea fi siguri că-l veţi 
refuza? Într-un razkavian, născut sub semnul Vulturului Roșu, am 
avea deplină încredere. Dar într-un străin... 

Rudolf se făcuse mic; judecata sa îi era pusă la îndoială. Contele 
Thalgau îl avertiză din ochi, dar Jim clocotea de mânie. 

— E adevărat, răspunse el, sunt un străin. Pledez vinovat și 
pentru celelalte acuzaţii pe care mi le aduceţi: da, sunt tânăr și nu 
sunt de viță nobilă. Prefer compania tâlharilor, artiștilor și a 
vagabonzilor. Cât despre acuzaţia că aș fi mercenar, recunosc că 
prima dată când am apărut în fața Majestății Sale — sau a Înălțimii 
Sale, cum era pe atunci - mi-am oferit serviciile ca detectiv 
particular. Am dat mâna, iar acel gest a fost garanția unui legământ 
pe care l-am făcut cu onoare, pentru că nu sunt doar un străin 
oarecare, sunt englez, pentru numele lui Dumnezeu, și vă 


mulțumesc că mi-ați amintit acest lucru. Nu pot fi mituit cu orice 
promisiune sau intimidat cu amenințări, și nu m-aş lăsa cumpărat 
cu aur. Loialitatea mea e oferită de bunăvoie și din toată inima 
regelui și reginei, pe viață. Dumnezeu să-i ajute pe cei care se 
îndoiesc de acest lucru. 

Contele se pregătea să intervină, iar regele părea îngrijorat, dar 
un zâmbet plin de recunoștință îi lumină chipul pentru câteva 
secunde. Apoi îi aruncă o privire lui Godel. 

Șambelanul făcu o plecăciune scurtă. 

— Desigur, eu nu pot decât să-mi exprim părerea, sire, i se 
adresă el lui Rudolf. Dacă asta e dorința dumneavoastră, fără 
îndoială că putem crea un post pentru Herr Taylor; ceva formal ar fi 
foarte potrivit, din punctul meu de vedere. Acum sunteţi rege, sire, 
iar personalul dumneavoastră intră în subordinea biroului 
șambelanului, așa că Herr Taylor va fi subalternul meu direct, la fel 
ca toți servitorii dumneavoastră. Dacă ordonațţi, sire, o să aranjez 
ceva. 

— Foarte bine, îi răspunse Rudolf fără prea multă tragere de 
inimă. Vreau să te ocupi cât mai curând de asta, baron Gödel! 

Baronul zâmbi, de parcă uleiul s-ar fi răspândit într-o băltoacă. 
Jim îl ignoră și se înclină în faţa regelui. 

— Condoleanţe pentru pierderea suferită, sire, spuse el. Promit 
să vă slujesc atât pe dumneavoastră, cât și pe Majestatea Sa regina 
cu toată dăruirea și priceperea. 

— Ştiu că o vei face, Taylor. Îți mulțumesc. 

Jim plecă. După ce ieși pe ușă, se opri și începu să clatine din 
cap. 

„Nerodul de mine, își spuse el. Te-ai băgat singur în laţ, 
măscăriciule nebun ce ești.” 

Pentru că acum urma să aibă mult mai puţină libertate decât 
înainte — era sigur că Gödel avea să-i impună un program complex 
şi fandosit, care nu i-ar fi lăsat timp să o caute pe actrița spaniolă — 
dacă aceasta exista într-adevăr, și dacă era persoana la care se 
gândea el. 

Bombăni în sinea lui și trase nervos un șut unei mingi imaginare 
de pe podea, trimițând-o direct în ferestrele holului, care în 
imaginația lui se sparseră în mii și mii de țăndări. Coborî apoi 
pentru a lua micul dejun. 


Petrecu restul dimineţii urmărind numeroșii demnitari veniți 
pentru a-și prezenta condoleanţele regelui și reginei. Arhiepiscopul 
sosi printre primii: un găgăuță bătrân cu aspect cadaveric - își 
spuse Jim — cu o față lividă şi scheletică sub potcapul negru. 

Apoi începură să sosească ambasadorii, mai întâi cei ai 


Germaniei și Austro-Ungariei — care printr-o ciudată coincidență își 
făcură apariţia în același moment, punându-l în încurcătură pe 
șambelan în privința protocolului: pe cine ar fi trebuit să anunțe 
mai întâi? Dar șambelanii sunt plătiți ca să rezolve astfel de 
probleme, iar cei doi ambasadori se despărțiră în termeni destul de 
cordiali la plecare, și era și firesc — își spuse Jim — pentru că asta 
era slujba lor. Vizitatorii veneau și plecau pe rând și, în tot acest 
timp, toată lumea de la Palat trebăluia de zor: argintăria trebuia 
curățată, caii trebuiau adăpați și hrăniți, gărzile trebuiau schimbate 
periodic, iar prânzul urma să fie servit. 

La ora două și jumătate după-amiaza, trimiseră după Jim: regina 
îi solicitase serviciile. 

El o găsi pe Majestatea Sa în salon, lângă geam, privind spre 
terasa pe care se plimbase braţ la braț cu bătrânul rege. 

Era îmbrăcată în negru, desigur, și se juca cu un evantai. Fața ei 
delicată era palidă, iar ochii negri ca tăciunele erau plini de 
lacrimi... 

Jim reuși să se adune și făcu o plecăciune adâncă. 

— Vă mulțumesc, doamnă contesă, zise Adelaide. Vă rog să ne 
lăsaţi singuri cinci minute. 

Contesa Thalgau făcu o reverență — era nevoită, acum - și se 
retrase glacial spre ușă. Becky dădu să plece, de asemenea, dar 
Adelaide clătină din cap, așa că fata rămase în încăpere. Ea era mai 
obosită decât Adelaide: palidă, cu urme roșii în jurul nărilor, Becky 
părea să fi răcit. 

— Tu tre' să rămâi, îi spuse Adelaide cu o voce lipsită de orice 
expresie. Dumnezeu știe ce-ar zice ăilalți dacă rămân numa” io c-un 
tip — în afar’ de arhiepiscop. Ăla parcă-i schelete ambulant. Pe unde 
ai fost, Jim? 

Vocea îi era răgușită și părea la capătul răbdării. Jim recunoștea 
aceste semne: le văzuse de-atâtea ori la micuța Harriet, fetița lui 
Sally, atunci când aceasta avea febră şi nu putea să doarmă! 

— Dacă Majestatea Voastră îmi va permite, spuse el, o să vă 
povestesc. Cred că știu cine ar putea fi în spatele asasinării. V-a 
vorbit vreodată regele despre fratele său mai mare, prinţul Leopold? 

Ochii i se îngustară. Dar părea descumpănită, și nu furioasă, 
când clătină din cap. 

— Nu. Ştiu cine a fost, dar asta-i tot. Ei nu vorbesc mai nimica 
despre el. De ce? 

Jim îi povesti în câteva cuvinte tot ce descoperise. 

— Iar acum am făcut cea mai mare prostie, termină el, 
acceptând să fiu în subordinea șambelanului. Baronul Von Gargui. 
Trebuie neapărat să dau o raită prin oraș împreună cu Karl von 
Gaisberg și cei din Richterbund. Putem vorbi normal acum, 


Majestate? Dacă nu... 

— Desigur, spuse ea, numai dacă încerci să vorbești mai încet. 
Nici nu aș putea suporta să vorbim formal. Dar numai când suntem 
doar noi trei. Altfel, asta va ajunge la urechile... lor, ale oamenilor 
ca studentu' tău nebun Glatz. Atunci ei o să aibă încă ceva de 
reproșat regelui Rudolf, vezi? Bietu” de el, încă nu și-a revenit din 
şoc. Nu s-a gândit niciodată că va ajunge rege. Dar eu tre’ să-l ajut. 
lar asta înseamnă că voi tre? să mă ajutați pe mine, vezi? Nu aș 
putea supraviețui dacă nu aș mai schimba o bârfă cu voi din când în 
când. 

Se prăbuși apoi într-un scaun. Adelaide părea să aibă două 
personalități: una liniștită și grațioasă, cealaltă leneșă, puţin vulgară 
şi afectuoasă. Lui îi plăceau amândouă, dar în mod special ultima, 
pentru că era cea pe care ea o ţinea ascunsă. Dar acum, când se 
gândea la acest aspect, lui Jim i se părea din ce în ce mai dificil să 
își dea seama cum era de fapt. 

Graţia și şarmul ei de regină păreau întotdeauna ușor forțate; iar 
vulgaritatea ei păstra o urmă de delicateţe captivantă... Ar fi putut 
să se gândească la ea o veșnicie și tot nu s-ar fi săturat. 

— Trebuie să-mi continui cercetările pe ascuns, spuse el. Nu am 
de gând să renunţ. Se ascunde ceva important în spatele acestor 
lucruri și încă nu îmi dau seama ce anume... Deci, ce avem de făcut 
mai departe? 

— Funeraliile au loc marţi, zise Adelaide. Apoi urmează două 
săptămâni de doliu național și ceremonia de încoronare. Pot să fac 
față. Contesa îmi spune tot ce tre’ să fac și un’ să stau, și io tac și 
fac. Dar politica nu e punctul meu forte... 

— Și? făcu el. Las-o pe seama regelui. Politica e pentru bărbați. 

Spusese asta special ca să o provoace, dar cea care îi răspunse fu 
Becky. Vocea ei era răgușită. 

— Nu fi idiot, spuse ea. Majestatea Sa se bazează pe Adelaide, 
nu-ți dai seama? Regele nu l-a lăsat să vadă niciodată documentele 
de stat. El a ocupat doar poziţia de prinţ moștenitor o lună și ceva — 
nu uita acest aspect — aşa că e la fel de neștiutor în această privință 
ca oricare dintre noi, şi primește atât de multe sfaturi contradictorii 
încât simte că i se învârte capul. Adelaide trebuie să fie cel mai bun 
consilier al său. Se bazează pe ea, așa că trebuie să fie pregătită, ca 
să știe în orice moment ce să-l sfătuiască. Prin urmare, tu trebuie să 
afli totul şi să-i spui ei. 

Vocea i se stinse complet. 

— Vedeţi voi, continuă regina, va fi Germania ori ăilalți, iar dacă 
nu vor lua o decizie în cel mai scurt timp, se vor lupta, iar dacă 
dimpotrivă vor lua o decizie, va fi oricum război, pentru că cea care 
va pierde va obiecta. Și, în tot acest timp, un asasin, nu glumă, se 


furișează nestingherit prin preajmă. Ce naiba am să fac, Jim? 

El se scărpină în cap, apoi spuse: 

— Cred că l-aş întreba pe Dan Goldberg și ştiu deja care ar fi 
răspunsul lui. El te-ar sfătui așa: încearcă să-i atragi pe oameni de 
partea ta. leși cât mai mult în public, afișează-te. Ei nu te cunosc 
încă și nu au suficientă încredere în Ru... în Majestatea Sa, vreau să 
spun. Sunt sigur că oamenii ar prinde drag de tine, dar depinde 
doar de voința ta să le oferi această șansă. Apoi, dacă se ajunge la 
război, vei dispune de bunăvoința lor, iar asta ar putea înclina 
simțitor balanţa. Se opri și o privi posomorât pe Becky. Nu o să vă 
ascund însă, continuă el, că s-ar putea să fiți în primejdie. Vă pot 
promite totuși că Richterbund - frăția aceea studențească cu 
epoleţi: verde și galben despre care v-am pomenit — va fi mereu în 
preajmă, oriunde v-aţi afla. S-ar putea să nu-i vedeţi, dar ei vor fi 
acolo. Așa că ieșiți cât mai mult și faceți cât mai multe cunoștințe, 
dar fiți pregătite în același timp să înfruntaţi pericolele. Acesta e cel 
mai bun sfat pe care vi-l pot da. 

Adelaide încuviință din cap. 

— Mersi, Jim, spuse ea simplu. 

El plecă în timp ce Becky scotea obosită tabla jocului Halma. 


Becky îi scria mamei sale de două ori pe săptămână, evitând să 
menționeze din ce în ce mai multe lucruri. Îi scrise, aşadar, despre 
sfatul lui Jim, dar omise să pomenească ceva despre pericolele la 
care era expusă, preferând să umple scrisorile cu descrieri 
amănunțite ale activităților zilnice la care lua parte în serviciul 
reginei. Şi avea despre ce să scrie, pentru că descoperise că a fi cea 
mai bună prietenă a unei regine era cumva mai dificil decât a face 
meditații sau a fi partener de joacă pentru o prințesă. Avea mult 
mai puţin timp la dispoziţie, fiecare moment al zilei părea să fi fost 
programat în avans de către o mașinărie anonimă și sofisticată de 
planificare a timpului, iar lecţiile — nemaivorbind de jocul de Ludo 
sau șah - trebuiau făcute printre picături. 

Ziua lui Adelaide începea la ora șapte dimineața, când 
servitoarea îi aducea la pat o tavă cu cafea și rulouri dulci, după 
care-i pregătea baia. Apoi îmbrăca niște haine pregătite de 
costumiera ei personală (o franțuzoaică dolofană care se albise la 
față când văzuse ce haine adusese cu ea Adelaide și care angajase 
un croitor de la Paris ca să se ocupe fără întârziere de toaletele 
reginei). Apoi un secretar își făcea apariţia la nouă și jumătate, cu 
niște note de confirmare ale scrisorilor de condoleanţe pe care 
trebuia să le semneze (ea putea face un „A”, după care spunea plină 
de graţie că era de ajuns). 

Primea apoi un musafir sau doi: o delegaţie de la Comitetul de 


Caritate al Doamnelor din Andersbad, soția cancelarului sau soția 
rectorului Universităţii, care veneau să-şi prezinte omagiile. 

Apoi urma masa de prânz -— inevitabil în compania unor oaspeți 
sofisticați și a contesei Thalgau, care veghea permanent prin 
preajmă. După-amiaza urma o altă ședință de instrucţie cu contesa: 
cum să se poarte în timpul funeraliilor Regelui, cum să-i salute și 
cum să se adreseze celorlalți șefi de state, care cuţit și furculiță 
trebuiau folosite atunci când aveau sturion în meniu... Adelaide se 
supunea tuturor acestor cerințe cu răbdare și perseverență. 

În tot acest timp, desigur, întregul oraș ardea de nerăbdare să o 
vadă pe regină. Curiozitatea era imensă și de aceea era foarte 
important să stea de vorbă cu fiecare dintre cei care o vizitau, 
străduindu-se să fie politicoasă. Ţinând cont de sfatul lui Jim, 
Adelaide îi ceru contesei să stabilească un număr de vizite publice — 
la Catedrală, ca să verifice stadiul pregătirilor pentru 
înmormântarea regelui, la Labirintul Rozelor din Grădinile Spaniole 
de pe malul râului, ca să ia parte la ceremonia de dezvelire a unei 
statui, la spitalul Fever pentru inaugurarea unei aripi noi. Unul sau 
două dintre ziarele locale o criticară pentru aceste ieșiri — nu se 
cuvenea, spuneau semnatarii articolelor, să apară în public atât de 
des în timpul unei perioade de doliu. 

Dar criticile erau nesemnificative pe lângă respectul de proporţii 
pe care-l câștiga Adelaide. De fiecare dată când oprea caleașca 
pentru a cumpăra câţiva trandafiri de la vreo florăreasă bătrână, ca 
să-i mulțumească apoi cu un zâmbet, ori de câte ori străbătea 
saloanele vreunui spital strângând călduros mâinile pacienţilor, sau 
când cumpăra mici daruri pentru copiii din orfelinate, ea câștiga tot 
mai multe inimi. 

Mai multe chiar decât regele. Ea emana o drăgălășenie adorabilă, 
era sinceră și naturală, în timp ce Rudolf era sobru și încordat la 
toate apariţiile sale în public. 

Becky îl privea cu simpatie, dar, cu cât se străduia mai mult, cu 
atât părea mai stângaci. 

Și, oriunde mergea Adelaide, Becky o însoțea. Stătea în spatele ei 
la masă, în fața ei în trăsură, în spatele scaunului atunci când 
Adelaide primea vizite, și fiecare cuvânt rostit — cu excepţia celor 
schimbate cu soţul ei, desigur - ajungea la ea prin intermediul lui 
Becky. Destul de des, atunci când tactul lui Adelaide se risipea sau 
când aceasta își pierdea de tot răbdarea, Becky reușea să termine 
frazele începute de regină, iar la traducerea în engleză a cuvintelor 
vizitatorilor mai strecură câte o frază în plus, ca de exemplu: 

„Nu-ţi mai ţuguia așa buzele, pentru numele lui Dumnezeu”, sau 
„Ai grijă cum te comporți, ștrengărițo” ori „Nu ai nimic de zis? 
Spune-le ce treabă bună fac”, şoptite în cel mai diplomatic mod cu 


putinţă. 

Becky nu era sigură dacă doamna contesă Thalgau sesiza 
vreodată aceste lucruri, pentru că aceasta era întotdeauna de față, 
stătea destul de aproape ca să le audă și știa destulă engleză, dar nu 
lăsa să se vadă nimic pe faţa ei. 

Oricum, într-o dimineață, Becky află ceea ce o interesa. Ea stătea 
ca de obicei lângă Adelaide, în Camera de Matineu, iar contesa 
Thalgau îi explica acesteia ce legături existau între regii Razkaviei 
și alte familii nobiliare din Europa. Ele se obișnuiseră să lucreze 
împreună: contesa era rece și pedantă, Adelaide era rece și corectă, 
iar cea care intermedia întrebările și răspunsurile era Becky. Astfel, 
fata se simțea ca un tub de transport pneumatic din marile 
magazine universale, prin care facturile și chitanțele circulau 
zgomotos de fiecare dată când se stabilea câte un contact între 
persoane. 

Se auzi o bătaie în ușă, iar lacheul anunță un oaspete: 
şambelanul în persoană. Lingușitor și calculat, acesta le ceru scuze 
pentru deranj, apoi le spuse în engleză, ignorând-o cu desăvârșire 
pe Becky: 

— Majestatea Voastră, mâine am vrea să vă prezentăm un nou 
interpret, doctor Unger — un mare savant de la Universitate, care a 
absolvit la Heidelberg şi Sorbona, precum și un foarte apreciat 
consultant al Ministerului de Externe din Razkavia. El o va înlocui 
pe Frăulein Winter, care se va putea întoarce la familia și la studiile 
ei, în Londra. 

Becky căscă ochii mari, uimită, contesa Thalgau îngustă ochii, 
iar Adelaide îl săgetă cu privirea pe baron. 

— Cum? întrebă ea. 

— Acum, că Majestatea Voastră e regină, ar fi normal să 
angajeze o persoană cu experienţă, care să fie la dispoziţia ei. În 
aceste circumstanţe veţi vrea — desigur — să o răsplătiți pe Fräulein 
Winter pentru serviciile ei și fără îndoială că o mică medalie ar fi 
bine meritată. Dar... 

— A cui este ideea asta? întrebă Adelaide. 

Nările îi fremătau de furie, iar o roșeață intensă îi coloră brusc 
obrajii. 

— Se presupune că ar fi mai potrivit. Sunt sigur că Frăulein 
Winter e foarte talentată, dar... 

— Se presupune? Dar cine ar presupune așa ceva? Eu în niciun 
caz. Vreți să-mi spuneţi că a fost ideea regelui? 

— E firesc ca Majestatea Sa să se asigure că aveţi parte de cele 
mai bune servicii și asistență. Doctor Unger este un învățat de 
mare... 

Adelaide se ridică. Becky și contesa trebuiră să se ridice, de 


asemenea, iar rapiditatea cu care o făcură se datora mai mult 
faptului că trupul zvelt al lui Adelaide tremura de revoltă. Furia și 
disprețul ei erau atât de evidente încât șambelanul făcu un pas 
înapoi. 

— Îi doresc doctorului Unger mult succes în cariera sa, spuse 
Adelaide cu răceală. Dar Frăulein Winter este interpreta mea. Ea și 
nimeni altcineva. Și, mai mult, eu decid cine trebuie să mă 
sfătuiască. Înţelegeţi? 

— Eu... fireşte, eu... 

— Bună ziua! 

— Poate că ar fi mai bine ca doctorul Unger să lucreze împreună 
cu Frăulein Winter, ca să asigure un soi de consultanţă... 

Adelaide inspiră adânc încercând să-şi păstreze cumpătul, dar, 
înainte de a spune ceva, contesa Thalgau interveni prompt. Spre 
surprinderea lui Becky, contesa începu să turuie indignată în 
germană: 

— Baron Gödel! Cred că nu mai e nevoie să vă amintesc că vă 
adresaţi reginei! Ați auzit răspunsul ei. Cum îndrăzniți să insistați 
cu atâta impertinență? Fräulein Winter îşi îndeplinește toate 
îndatoririle și - mai mult decât atât — o face cu pricepere, tact și 
promptitudine. Nu-mi pot imagina pe altcineva care să facă mai 
mult. Aţi abuzat destul de timpul Majestății Sale. Vă rog să vă 
retrageţi! 

Becky rămase mută de uimire. Șambelanul făcu o plecăciune și 
ieși pe ușă. Câteva minute mai târziu, lecţia de bune maniere 
continuă ca și cum nimic nu s-ar fi întâmplat. Contesa era la fel ca 
înainte: rece, fermă și politicoasă, dar Becky o privea altfel acum, 
cu profundă admiraţie și respect. 


Jim se întâlnea cu Karl von Gaisberg și cu ceilalți studenți din 
Richterbund ori de câte ori reușea să scape de îndatoririle de la 
palat. Ei se întâlneau de obicei la Cafe Florestan, o cafenea mică din 
zona podului Matthias, al cărei proprietar era discret și generos 
când era vorba despre consumaţii pe datorie. Cu două zile înainte 
de ceremonia încoronării, Jim o luă pe Becky cu el. 

Ea nu avea prea des prilejul de a se îndepărta de formalitățile de 
la Curte și îi plăcea nespus să se plimbe neobservată pe străzile 
înţesate de lume, ca și cum ar fi fost o persoană oarecare. 

Dar, de îndată ce intră în cafenea și comandă un pahar de 
ciocolată şi o felie de tort, Becky se trezi că toți ochii erau 
îndreptați asupra ei. Studenţii din Richterbund se întreceau care 
mai de care în a-i face complimente și să-și ascundă îmbujorarea — 
ceea ce era absolut fermecător, și tulburător, și jenant — toate în 
această ordine, desigur, apoi sosi Karl von Gaisberg, Jim făcu 


prezentările și fu rândul lui Becky să roșească. Asta pentru că 
studentul făcu o plecăciune adâncă în fața ei și-i sărută foarte 
respectuos mâna, dar și pentru că realiză că acesta nu se distra pe 
seama ei, ci era foarte serios şi politicos în efortul de a-și învinge 
evidenta timiditate. Şi ea care fusese pe punctul de a face haz el! 
Nu era de mirare că roșea acum. 

— Aveţi vreo noutate, băieți? întrebă Jim. 

— Am fost pe la toate hotelurile, spuse unul dintre studenți. Erau 
pline de jurnaliști. Am reușit să găsesc cinci femei care călătoreau 
singure, dar trei dintre ele au peste șaptezeci de ani, iar celelalte 
sunt două surori invalide venite la tratament în Amdersbad. Acum 
au venit ca să asiste la încoronare, dar după se vor întoarce la băi. 

— Continuaţi căutările. Dar tu, Gustav, ai aflat ceva? 

— Am căutat articole din ziare mai vechi, dar nu am găsit mare 
lucru despre căsătoria prinţului Leopold. Cenzorii trebuie să fi oprit 
tipărirea lor. Am găsit totuși un articol despre moartea lui. Se pare 
că a fost ucis de un mistreț lângă pavilionul de vânătoare din 
Ritterwald. Singurul martor a fost vânătorul care-l însoțea atunci — 
un bătrân servitor al familiei regale, pe nume Busch. Presupun că 
am putea merge să vorbim cu el, dacă mai este în viață. 

— Merită să încercăm. Hans? 

— Eu şi Friedrich l-am sabotat pe Glatz. Am auzit că intenționa 
să saboteze vizita reginei la Școala de minerit, care era programată 
pentru mâine, așa că i-am spus că planurile s-au schimbat și că 
Regina vizitează mâine Conservatorul. Probabil că va pierde timpul 
pe acolo cu o ceată de rebeli și vor constata că nu au pe cine să 
hulească. 

— Excelent! Dar ce planuri aveţi pentru ziua încoronării? Karl? 

Karl îşi drese glasul și îi aruncă o privire timidă lui Becky înainte 
de a începe să descrie modul în care intenționau să păzească ruta. 
După un minut sau două, uită de orice timiditate și vorbi clar și 
răspicat, iar Becky văzu în el încă un lider, un alt fel de Jim: mai 
potolit, poate mai puţin efervescent și cu siguranță mai puțin 
experimentat, dar la fel de puternic. 

— Singura problemă e că suntem cam puţini, spuse Karl 
încheindu-și raportul. Putem aduna șaizeci de studenţi, cel mult 
șaizeci și trei, dar nu mai mulți. Şi, bineînţeles, singurele noastre 
arme sunt săbiile. Ne este permis să le purtăm, după regulile frăției, 
dar nu avem nici măcar un pistol. 

— Aș vrea să pot veni cu voi! spuse Becky. 

— Ştii să tragi cu arma? întrebă cineva. 

— Sunt sigură că m-aş descurca dacă aș încerca. 

— O să te învăţ eu, se oferi altcineva. Acum se fabrică niște 
pistoale mici și elegante pe care le poţi purta în gentuță. Am văzut 


câteva. 

Becky îl privi curioasă pe cel care se oferise. 

— Dar ce legătură are eleganța cu armele? spuse ea. Aș putea la 
fel de bine să mă alătur unor pirați și să trag cu tunul. Oricum, eu 
trebuie să o însoțesc pe regină; ea are nevoie de mine. Dar am să fiu 
cu ochii în patru și am să vă ajut şi eu cum am să pot. 

— Sper să nu ai nevoie de noi, spuse Karl. Dacă ajungem să 
intervenim, înseamnă că situaţia ar fi deosebit de gravă. 

— Destul, spuse Jim. Aţi făcut tot ce v-a stat în putință. Acum 
hai să bem niște bere. Dar fiți cu ochii pe hoteluri și în special pe 
gară... 

Mai târziu, în timp ce Jim traversa podul însoțit de Becky, 
aceasta îl întrebă: 

— De ce crezi că vor fi probleme în ziua încoronării? 

— Mi-aș dori să nu fie. În schimb, tu pari foarte entuziasmată de 
această idee. 

— Chiar? 

— Păi, toate vorbele astea despre tunuri și mai știu eu ce. Eşti, 
de fapt, o mică războinică, nu-i așa? 

— Nu știu, răspunse ea cu modestie. Nu am avut niciodată 
ocazia să aflu. Dar sunt sigură că aș lupta dacă nu aș avea încotro. 
Nu m-aș preda cu una, cu două și nu m-aș apuca să țip, să fug sau 
să leșin. Majoritatea oamenilor cred că fetele nu au curaj, dar mie 
mi-ar plăcea să încerc... Măcar o dată, ca să văd ce înseamnă să-ți 
riști viaţa și să lupți până la moarte. Asta nu înseamnă că vreau să 
omor pe cineva, dar aș vrea să aflu de ce sunt eu în stare. Nu voi ști 
niciodată dacă nu voi încerca. 

— Eu nu cred că fetele sunt mai puţin curajoase decât bărbații, 
mai ales că o cunosc pe Sally. Doamna Goldberg. Cred că aș putea 
să mă bazez pe tine într-o confruntare. 

— De ce? 

— E doar o bănuială. Dar știu că l-ai impresionat pe Karl von 
Gaisberg. 

— Crezi? Oh. Mmm. Ei... ei par foarte competenți, știi? Cei din 
Richterbund... 

— Nu aș fi putut găsi o gaşcă mai bună. Karl, mai ales... Asta mă 
face să mă întreb ce am pierdut în viață, Becky, pentru că nu am 
fost niciodată student. E o viață palpitantă la universitate. Lupte, 
cântece, beţii și așa mai departe. Când toate astea vor lua sfârșit, s- 
ar putea să mă apuc să studiez filosofia, dacă voi fi în stare. 

Mai târziu, când Becky se retrase în camera ei, Jim se apucă să 
cutreiere împrejurimile palatului. Era o noapte senină, fără lună, iar 
grădinile înmiresmate ale palatului se întindeau până departe, sub 
miile de stele. Jim pășea agale pe aleea cu prundiș, mărginită de 


gardurile lui joase şi întunecate, pe jumătate adormit, dar vrăjit de 
frumuseţea nopții și îndrăgostit până peste cap de Adelaide. Din 
locul în care se afla îi putea vedea fereastra, deasupra terasei din 
piatră împodobită cu urne din marmură. Rămase pe loc și privi o 
vreme spre fereastră, apoi părăsi grădina pentru a intra într-un parc 
ceva mai sălbatic. Ajunse pe o pajiște presărată din loc în loc cu 
arbori, unde iarba înaltă se înclina în bătaia vântului spre pădurea 
care se întrezărea la distanţă. 

Merse fără ţintă prin iarbă vreo douăzeci de minute, 
îndepărtându-se mult de palat. Era o tăcere profundă. Parcă ar fi 
fost singurul om rămas pe faţa pământului. 

Dintr-odată auzi un sunet care-i îngheță sângele în vine. Ţipătul 
unui bărbat. Acesta tăie pe neașteptate tăcerea și se stinse într-o 
secundă. 

Jim nu mai simţise niciodată atâta groază. Mușchii lui păreau să 
se fi topit; era pur și simplu încremenit de spaimă. Fusese mai mult 
decât un țipăt, fusese un urlet oribil de durere, un vaiet sfâșietor de 
suferință. Strânse tare băţul pe care-l avea în mână și rămase pe loc, 
încercând să-și potolească bătăile inimii și să-și dea seama din ce 
direcție auzise urletul: din față? Dinspre pădure? Să fi fost vreun 
animal nocturn sau o bufniță inofensivă? 

Nu, cu siguranță nu fusese un animal. Cu un nod în gât, porni 
tiptil în direcția din care i se părea că auzise urletul, spre un pâlc de 
stejari de pe marginea unui povârniș. Mergând încovoiat, ca să nu 
fie văzut, îşi mai veni în fire și reuși să se apropie de copaci, 
ascultând încordat orice zgomot suspect şi aşteptându-se ca din 
clipă în clipă o ființă malefică să sară pe neașteptate la gâtul lui; 
dar nu se întâmplă nimic. Ajunse la primul copac, puse mâinile pe 
trunchiul acestuia și ciuli urechile, însă nu auzi nimic. 

Bătu de câteva ori cu băţul în trunchiul copacului, dar nimic nu 
răspunse. 

Se furișă pe sub copaci uitându-se peste tot în jur, atent la fiecare 
umbră. Nimic nu se mișca, umbrele erau doar umbre; nu se zărea 
nimic periculos prin preajmă, nicio ființă care să fi putut tipa. 

Cu mare grijă, se îndepărtă apoi de pâlcul de stejari și cercetă cu 
privirea împrejurimile. Nimic, doar lumina stelelor, tăcerea și 
întunericul. 

Scoase un fluierat ușşurel, tremurător și prelung, apoi se duse la 
culcare. 


În seara de dinaintea încoronării, palatul şi întregul oraș erau 
animate de forfota pregătirilor. În bucătăriile de la palat, cofetarii și 
patiserii completau turnurile de glazuri și prăjituri care urmau să 
decoreze masa la Banchetul de Stat, iar în depozitul de gheață, un 


sculptor era ocupat cu tăierea și cioplirea unui bloc uriaș adus 
tocmai de la St. Petersburg și păstrat intact încă din timpul iernii. 
Sculptura trebuia să reprezinte clădirea Catedralei, dar, dacă ziua s- 
ar fi dovedit prea călduroasă și gheața ar fi început să se topească, 
sculptorul avea instrucţiuni să o transforme repede într-o 
reprezentare brută a Stâncii din Eschtenburg, cu tot cu linie de 
funicular şi steag. 

În grajdurile palatului caii erau adăpaţi şi hrăniţi, cozile le erau 
împletite şi coamele pieptănate. Caleaşca fusese lustruită și unsă, 
dichisită şi repoleită, roțile fuseseră schimbate, iar banchetele 
umplute cu păr de cal. În oraș străzile erau măturate și curățate, iar 
florile din jardinierele de la ferestre erau udate și aranjate. Toate 
geamurile clădirilor de pe ruta alaiului regal fuseseră spălate și 
străluceau de curățenie. Pe malul lacului Nenuphar din parcul 
Stralitzky, o echipă de pirotehnicieni napoletani aranja fitilele și 
dispozitivele rotative pentru focul de artificii. Corul începuse 
repetițiile la Catedrală. Orchestra Operei pregătea programul pentru 
Balul încoronării, inclusiv Valsul Andersbadului, compus de Johann 
Strauss cel Tânăr. 

În faţa palatului, gărzile tropăiau cadenţat, se aliniau și executau 
diferite comenzi, salutând și prezentând armele; totul cu mai multă 
însufleţire decât în mod obișnuit, în timp ce poliția patrula pe străzi 
cu favoriți răsuciți și priviri oficioase încruntate. 

În fiecare hotel, han sau berărie din oraș, patronii, hangiii și 
bucătarii îşi verificau halbele de bere, cramele de vinuri sau 
preparau de zor mâncăruri din carne de căprioară. În baruri și 
cafenele, jurnaliști și corespondenţi din toată Europa - și unul sau 
doi chiar din America - adunau informaţii despre ceremonia 
încoronării și scriau despre culoarea locală în maniera lor specifică, 
adică schimbând impresii unii cu alții la un pahar de tărie. 

În sacristia Catedralei, acolo unde vechiul steag fusese păstrat de 
la moartea bătrânului rege (pentru că în perioada cuprinsă între 
moartea unui rege și ceremonia încoronării unui nou monarh 
steagul nu era arborat), călugărițele de la mănăstirea Sfânta Agata — 
cusătoresele care se îngrijeau de aspectul drapelului - făceau 
ultimele retușuri cu ace fine și aţă și mai fină. Acestea reparau 
rupturile sau peticeau țesătura în locurile unde era mai rărită, 
întăreau fiecare cusătură, conturau străvechiul vultur cu fir de 
mătase stacojie și atașau noi ciucuri aurii pe margine. 

Iar cei pentru care tot orașul se pregătea de zor, noul rege și 
tânăra lui regină, stăteau față în față la o masă mică jucând un joc 
pentru copii, bătând din palme, râzând sau oftând dezamăgiţi, în 
timp ce Becky stătea lângă ei, supraveghindu-i ca o doică cu dublă 
responsabilitate. 


Era un joc numit „Vârtejul”, pe care Becky și Adelaide 
începuseră să-l joace înainte de sosirea regelui. Inițial, Adelaide 
voise să joace șah, dar Becky pierdea mereu la acest joc, iar regina, 
care găsise un manual cu probleme de șah (ea putea citi acum 
denumirile pieselor) nu avea răbdare să joace șah cu cineva atât de 
neexperimentat, așa că prefera să joace „Vârtejul”. 

Regula jocului era simplă: cel care ajungea ultimul în vortex era 
câștigătorul, aşa că era nevoie de puncte cât mai puţine la zaruri, 
iar Adelaide trișa cu nerușinare. 

În ciuda faptului că scăpa accidental pe jos zarurile pretinzând 
apoi că acestea arătaseră doar două puncte, chiar dacă număra 
greșit pătratele de pe tabla de joc și deschidea noi subiecte de 
discuţie ca să-i distragă atenţia lui Becky imediat ce aceasta își 
executa mutarea (ca apoi să susțină că rândul ei trecuse și că era 
din nou rândul lui Becky), Adelaide se văzu nevoită în cele din 
urmă să accepte că micuța ei navă avea să fie trasă la fund cu mult 
înaintea navei lui Becky. 

În cele din urmă, începu să susțină cu tupeu că Becky probabil 
trişase. Când auzi acest lucru, Becky izbucni în râs. 

Adelaide era pe punctul de a-și pierde cumpătul — Becky 
cunoștea prea bine semnele — când se auzi o bătaie ușoară în ușă și 
regele își făcu apariția. 

Becky se ridică și făcu o reverență. Adelaide sări în picioare și îl 
întâmpină cu un sărut. 

„Ţine cu adevărat la el”, își spuse Becky. Adelaide era extrem de 
afectuoasă cu toţi cei din jurul ei. Ea i se adresase lui Becky cu 
„surioară” de vreo câteva ori, iar acest lucru reuşise să o surprindă 
până şi pe ea, nu numai pe Becky. Ce-i drept își dăduse imediat 
silința să schimbe vorba, destul de încurcată după această dovadă 
de afecțiune. 

Așa că Becky nu era niciodată surprinsă să vadă cât de iubitoare 
era cu Rudolf, cu toate că ea considera că era un soi de dragoste pe 
care cineva ar fi manifestat-o mai degrabă față de un frate favorit, 
și nu față de un soț. 

Becky se îndreptă spre ușă, dar regele îi spuse: 

— Nu, domnişoară Winter, te rog să rămâi cu noi. Jucaţi un joc? 
Care dintre ele? 

— Aproape că am terminat o partidă, îi explică Adelaide. Te rog, 
Rudi, hai să jucăm șah. Becky poate privi, ca să înveţe o deschidere 
nouă. 

— Nu, nu. Mie îmi plac mai mult celelalte jocuri. Pot să joc cu 
voi? 

Un mic zâmbet triumfător înflori pe buzele reginei: putea începe 
o partidă nouă cât mai departe de vortex, înainte să o piardă pe 


aceasta, aşa că mătură cu o mână toate piesele de pe tabla de joc, 
iar regele se așeză alături de ele în camera aceea confortabilă și 
relativ încărcată de mobilier, la masa acoperită cu o țesătură roșie. 
Afară se lăsa întunericul, iar lămpile erau aprinse aruncând reflexe 
gălbui asupra mesei, tablei viu colorate, asupra zarurilor din fildeș 
și navelor miniaturale din metal din mâinile celor doi jucători: 
mâna regelui - pe care strălucea inelul de suveran - și mâna lui 
Adelaide, delicată și rozalie, scuturând bine zarurile în palmele 
strânse căuș înaintea unei duble. 

— Ochi de șarpe[4]! strigă ea bătând încântată din palme. O să 
fie bine de data asta. 

Îşi mută nava peste două pătrăţele, și jocul începu. 


Într-una dintre vechile clădiri frumoase și impunătoare din Piaţa 
St. Ștefan, cu vedere spre treptele Catedralei, o femeie suna la ușa 
unui apartament de pe palierul etajului al patrulea. 

Bărbatul din spatele ei căra un cufăr îmbrăcat în piele și un sac 
verde din pâslă în care se distingea un obiect ce semăna cu un 
trepied. 

Un servitor le deschise ușa. 

Proprietarul, un burlac comerciant de trabucuri pe nume Alois 
Egger, nu o cunoştea pe acea doamnă care se recomandase drept 
Señora Menendez, reprezentanta unei importante reviste de modă 
din Madrid. Asociatul ei era fotograf. Ea îl întrebă pe Herr Egger 
dacă era conștient de interesul deosebit manifestat de întreaga 
Europă față de ascensiunea acestei tinere și frumoase regine, 
explicându-i că voia să fie printre primii care să descrie — și să 
fotografieze, bineînţeles — rochia purtată de regină la încoronare... 
iar acel apartament cu vedere spre treptele Catedralei îi oferea — 
nu-i așa? — un unghi mai bun. 

Într-adevăr, aşa era. Balconul oferea una dintre cele mai 
captivante priveliști asupra orașului. 

Herr Egger nu era un provincial nătâng; el era, de fapt, un om de 
afaceri cosmopolit care călătorea la Amsterdam de câteva ori pe an 
(vizitase și Havana o dată). Ce plăcere să facă acum afaceri cu o 
femeie modernă atât de agreabilă și fermecătoare ca Sefiora 
Menendez! Femeia îi amintea de o seară minunată pe care o 
petrecuse în Cuba - luna care se întrezărea printre palmieri, 
acordurile calde de chitară, un trandafir roșu, părul negru... 

Iar prețul pe care îl oferea aceasta era destul de generos. 

Căzură de acord: el avea să elibereze apartamentul a doua zi, la 
prima oră a dimineţii, ca să-l lase la dispoziţia ei și a fotografului pe 
toată perioada ceremoniei de încoronare. 

El avea să câștige niște bani, doamnele din Madrid urmau să se 


delecteze cu fotografiile alaiului regal și poate că în seara zilei 
următoare - cine știe? - o cină romantică, la o plimbare în 
Grădinile Spaniole, orașul en fête... Putea să fie la fel de frumos ca 
la Havana. 

Totul era, așadar, pregătit pentru încoronare. 


CAPITOLUL 8 


Incoronarea 


Servitoarea o trezi pe Becky la șase dimineața. Nu mai zăbovi 
nicio clipă în pat; sări ca arsă și se duse la fereastră ca să privească 
de la înălțime parcul și acoperișurile brun-roșietice ale caselor din 
oraş, precum și dealurile verzi din depărtare. Soarele dimineţii 
învăluia totul într-o superbă lumină perlată și clară pe care 
monsieur Pissarro, cunoștința doamnei Winter, cu siguranță ar fi 
reuşit să o reproducă, dar pe care Becky nu putea decât să o 
admire. 

Apoi spălat, îmbrăcat, micul dejun, repede în cameră, coafat, 
oglindă, pantofi, înapoi în pălărie, broșă, gentuţă... Oh, unde 
Dumnezeu era? Şi portofel, bani... Să se fi organizat vreo colectă? Se 
strângeau fonduri cu ocazia încoronării? 

Cu siguranță nu, dar mai bine câteva monede pentru orice 
eventualitate... Cât e ceasul? Nu se poate. Repede, repede. 

Coborî în fugă scările, împiedicându-se de covorul pe coridorul 
din aripa vestică și se izbi din plin de cineva. Era Jim. Acesta părea 
foarte nervos, dar nu din cauza ei. O trase după el în micul antreu 
de lângă bibliotecă. 

— Ascultă, zise el, nu avem prea mult timp... 

— Ştiu! Trebuie să ajung la Intrarea Vestică în trei minute! 

— Taci și ascultă ce-ţi spun! Nenorocitul de Gödel a născocit o 
misiune ridicolă și mi-a ordonat să nu mă mișc de la palat. Am 
reuşit să mă strecor o dată pe sub nasul comandantului gărzilor, 
dar, dacă mă găseşte din nou, mă băgă sub cheie. Am să încerc să 
ies din palat într-un minut ca să mă întâlnesc cu Karl și cu ceilalți 
membri ai grupului. Se întâmplă ceva, Becky, sunt sigur de asta. Pe 
Dumnezeu, dacă aş putea... 

Se opri brusc și ascultă cu atenţie, apoi se ascunse în spatele 
draperiei grele din antreu. Se auzi o bătaie insistentă în ușă, iar 
Becky își făcu de lucru cu mănușile. Uşa se deschise, iar Becky se 
întoarse prefăcându-se surprinsă. În faţa ei stăteau doi soldați. 

—  Scuzaţi-mă, Fräulein, zise unul din aceștia, nu l-aţi văzut 
cumva pe englez? Pe Herr Taylor? 

— În această dimineață nu l-am văzut, răspunse ea. Sunteţi 
siguri că nu e cu Majestatea Sa regele? 

— Nu, nu l-am găsit nicăieri, Fräulein. Mă scuzați că v-am 
întrerupt. 

Soldatul salută și se retrase. Becky trebuia să ajungă de urgență 
la Intrarea Vestică a Palatului, altfel toți ar fi întârziat din cauza ei. 


Ea trebuia să meargă la Catedrală împreună cu contele și contesa, 
pentru că Adelaide insistase să-i fie în preajmă. 

— Jim? șopti ea disperată. Trebuie să plec! 

— Mai întâi vezi dacă mai e cineva pe coridor, spuse el ieșind de 
după draperie. Fă-mi un semn din cap dacă e liber. Și să nu uiţi: cei 
cu verde și galben sunt de-ai noștri. 

Becky deschise ușa. Coridorul cu covor roșu era pustiu și în 
stânga, și în dreapta. Întoarse capul și șopti în direcția lui Jim: 

— Liber, apoi o luă la fugă. 

Alergă într-un suflet până la intrare și ajunse la timp, 
împleticindu-se pe trepte ca un comediant dintr-o farsă după ce 
trecu de lacheul surprins de apariţia ei. În trăsura care o aştepta îl 
văzu pe conte, care o privea furibund. Când își dădu seama că erau 
patru pasageri în trăsură, Becky oftă în sinea ei. 

— Vă cer iertare, zise ea în timp ce urca pe scara trăsurii 
complet lipsită de graţie. Mi-am agăţat tocul în covor și am călcat 
strâmb după ce am reușit să mă eliberez. 

Era o tăcere de gheață. Becky ocupă locul de lângă conte, cu 
spatele la vizitiu. Lacheul închise portiera trăsurii, vizitiul scutură 
hățurile și porniră în spatele caleștii regale, care trecea deja de 
porți. Becky simţea nevoia să privească în spate ca să poată studia 
mulțimea, dar știa că nu se cuvenea să facă acest lucru, pentru că în 
acel moment contele i-l prezenta pe bătrânul domn din fața ei, un 
duce oarecare al cărui nume nu reușise să-l rețină. Neștiind cum ar 
fi putut face o reverență stând jos, dar fiind sigură că se cădea să 
facă un gest cât mai politicos cu această ocazie, Becky schiță un soi 
de salut stângaci, iar bărbatul îi răspunse ridicându-și politicos 
jobenul de pe cap. Trăsura încetini când ajunse din urmă caleașca 
regală și apoi alte două trăsuri porniră în spatele lor. O trupă de 
husari sau ulani, sau lăncieri apăru ca din senin ca să li se alăture 
călărind la trap. Caii forăiau scuturând din zurgălăi, iar călăreţii 
plini de ei îi aruncau priviri piezișe lui Adelaide pe sub căciulile lor 
negre din blană. 

Apoi ajunseră în oraș, întâmpinați de ovaţii asurzitoare care 
făceau să vibreze acoperișurile caselor și speriau porumbeii. Mii de 
steaguri fluturau la ferestre, uși și balcoane. Distanța până la 
Catedrală nu era prea mare, dar drumul cu trăsura dură mai bine de 
o jumătate de oră, pentru că de pe bulevardul Cesky alaiul trecu pe 
sub Arcul Eroilor, apoi traversă Parcul Stralitzky și o luă pe malul 
lacului Nenuphar, pe lângă Pavilionul Grotă pe care regele Michael 
îl construise în 1765 pentru mireasa lui lebădă. 

Pe tot traseul, cetățenii adunaţi în stradă fluturau înflăcărați 
steagurile, iar turiștii își ridicau pălăriile, în timp ce polițiștii 
salutau ţepeni cu mâinile la chipiu. Din loc în loc Becky vedea câte 


un tânăr care se mișca prin mulțime și zărea epoleţii bine-cunoscuţi 
ai galben-verzilor. Sau cel puțin așa i se părea. 


Jim se furișă pe coridorul din aripa vestică a palatului și, când 
ajunse în capătul acestuia, se uită după colț, spre salon și Sala de 
Banchet. La celălalt capăt al sălii, destul de departe de locul în care 
se afla el, era o încăpere de serviciu cu un dulap cu aburi pentru 
păstrarea la temperatura optimă a preparatelor, iar în spatele 
acestuia, un coridor scurt până la bucătărie. Se întreba însă dacă ar 
fi putut traversa neobservat Sala de Banchet. Servitorii intrau și 
ieșeau la fiecare minut ca să aranjeze florile, să așeze scaunele sau 
să pună paharele pe masă... 

Auzi voci în spatele lui. Nu mai avea ce face, trebuia să plece. Se 
încovoie și traversă în goană salonul până ajunse în Sala Mare - era 
goală, slavă Domnului! - zgomot de farfurii în sala de serviciu. 
Repede sub masă. 

Faţa de masă ajungea până aproape de podea de jur-împrejurul 
mesei. Fără să facă zgomot ar fi reușit să ajungă cu ușurință dintr- 
un capăt în celălalt al mesei, pentru că pardoseala era mochetată — 
aceasta nu avea cum să răsune sau să scârțâie atunci când mergea 
pe sub masă —, dar mai erau mulți metri de parcurs. Masa era lungă 
cât un teren de cricket. Jim o măsurase odată cu pasul: douăzeci de 
metri dintr-un capăt în altul și era susținută de câteva picioare 
centrale masive cu baze ramificate, ca niște rădăcini fin șlefuite și 
lucioase, pe deasupra cărora el era nevoit să se strecoare. 

Se puse în mişcare. Îi luă mai mult decât sperase, pentru că 
atunci când ajunse la jumătatea mesei mai mulți lachei intrară în 
sală ca să aranjeze tacâmurile cu o precizie milimetrică. Tot ce 
putea vedea pe dedesubt erau șosetele albe ale acestora și pantofii 
negri din piele lăcuită, cu catarame -— de o parte și de alta a mesei, 
mișcându-se încet de la un scaun la altul. 

Auzea clar șuieratul aburului din sala de serviciu, precum și 
clinchetul plăcut al argintăriei puse pe masă sau conversațiile 
purtate cu voce scăzută, care se opriră atunci când intendentul 
(niște pantaloni negri) intră în Sala de Banchet. 

Acesta inspectă tacticos toate aranjamentele, se opri de câteva 
ori ca să le facă observaţii servitorilor și trecu mai departe. 

Apoi se făcu din nou tăcere și toate picioarele se îndreptară spre 
ușa pe care intrase Jim. 

La capătul mesei apărură niște picioare în uniformă: pantaloni 
strâmți de culoare maronie cu vipușcă neagră - uniforma gărzilor 
de la palat. 

— L-aţi văzut cumva pe secretarul Majestății Sale? Pe englezul 
Taylor? 


— Nu, serjeant, îi răspunse intendentul. 

— Dacă îl vedeţi, vă rog să daţi imediat alarma, înțelegeţi? 

— Alarma, serjeant? Dar... 

— E o problemă de viață și de moarte. S-ar putea să existe un 
complot împotriva regelui. 

— Iar englezul este... 

— Exact. Fiţi cu ochii-n patru. În regulă. Caporal, iei în primire 
Sala de bal. Eu o să urc scările până la Galerie... 

Plecară. Jim înjură încetișor. Era mai rău decât își imaginase. 

Dacă urma să se întâmple ceva - și era sigur de asta, acum -, 
aveau să dea vina pe el. Cu atât mai mult trebuia să iasă de acolo 
cât mai repede... Oare cât mai aveau lacheii până ce terminau de 
aranjat masa? 

Aproape o jumătate de oră — așa se dovedi până la urmă. Când 
ultima lingură fu aranjată în sfârșit la locul ei, ultimul scaun pus la 
masă și ultimul fir de praf suflat de pe ultimul pahar, Jim era la un 
pas de a izbucni în lacrimi de furie și frustrare. 

Dar, în cele din urmă, toţi lacheii părăsiră Sala de Banchet. Jim 
numără până la o sută și ieşi târâș din ascunzătoare, apoi se repezi 
în sala de serviciu. Un servitor cu braţele pline de farfurii rămase cu 
gura căscată când îl văzu și îl urmări cu privirea. Jim o luă pe 
coridorul de după colț. Se izbi în ușa de la bucătărie și se pierdu 
imediat printre ajutorii de bucătar și ucenicii care tăiau de zor 
bucăţi mari de carne sau tocau legume. Se trezi apoi într-o curte 
pavată cu dale de piatră, unde trebui să se oprească, pentru că nu-și 
dădea seama unde se afla. Cineva striga ceva, apoi auzi zgomotul 
unor pași alergând, așa că se îndreptă în fugă spre zidul cel mai 
îndepărtat, sări pe un butoi plasat foarte convenabil și reuși să se 
cațăre pe coama zidului, se rostogoli și se trezi în faţa grajdurilor. 

Era timpul să mai aibă și ceva noroc, își spuse el, și atunci o 
văzu: o minunată iapă murgă, înșeuată special pentru Colonelul 
Dragonilor -— cel care certa în acel moment un rândaș într-un colț al 
curții. Jim nu prea se pricepea la cai, dar știa cum să le spună să 
pornească sau să se oprească și cum să-i facă să meargă la pas, aşa 
că sări imediat în șa, găsi scările și apucă hăţurile. 

Colonelul nu apucă să-și tragă sufletul și cu atât mai puţin sabia, 
că Jim trecuse deja de porțile de la curtea grajdului și galopa 
vijelios pe pietrișul aleii îndreptându-se către poarta principală. 

Procesiunea pornise spre Catedrală cu ceva timp în urmă, iar 
mulțimea se risipise deja din zona palatului, așa că nu se mai vedea 
nimeni prin preajmă; dar în scurt timp Jim se văzu nevoit să 
încetinească, deoarece, cu cât se apropia mai mult de centrul 
orașului, străzile erau din ce în ce mai pline de oameni. Lăsă mai 
întâi calul să meargă la trap, apoi la pas, dar mulțimea era atât de 


numeroasă încât ar fi mers mai repede fără iapă, așa că se hotărî să 
o abandoneze. O lăsă, așadar, în grija unui bărbat cu o mustață 
mare, îmbrăcat într-o vestă ungurească, promițându-i acestuia 
douăzeci de coroane dacă l-ar fi găsit în același loc în după-amiaza 
aceea, deși era sigur că bărbatul ar fi putut vinde iapa cu cincizeci 
de coroane, ca să dispară apoi cu banii în mai puţin de jumătate de 
oră. 

„Mult noroc!”, îi ură Jim în mintea lui. 

Apoi continuă pe jos, alergând prin mulțime, ocolindu-i pe cei 
care mergeau prea încet și cotind în fugă sau sărind câte două 
trepte odată, arzând de nerăbdare să ajungă cât mai repede la 
Catedrală pentru a preveni — ce anume? Nu putea ghici, dar putea 
presupune, și acest lucru făcea și mai imperativă necesitatea de a 
ajunge la timp acolo. 


Procesiunea ajunse în Piaţa Sf. Ștefan, chiar în faţa Catedralei, 
iar Becky rămase cu gura căscată în fața mulțimii adunate acolo, la 
auzul nesfârșitelor ovaţii, dar mai ales în fața frumuseţii desăvârșite 
a locului în acea dimineață însorită de vară. 

Frumoasele case vechi cu acoperișurile lor în stil baroc şi ramele 
sculptate ale ferestrelor străluceau în nuanţe de ocru, auriu și crem 
în lumina veselă a soarelui. 

Oamenii își fluturau mâinile entuziasmați din balcoanele cu 
balustrade de fier forjat, iar în celălalt capăt al pieţei, catedrala 
gotică, înnegrită de vreme, se profila semeață și magnifică pe 
fundalul albastru al cerului. Printre case, Becky putea vedea Stânca 
cenușie din Eschtenburg de pe celălalt mal al râului. Stânca veghea, 
așteptându-și steagul. 

În Catedrală își ocupară locurile în acordurile solemne de orgă. 

Mai era și o fanfară de trompete suflând suficient de asurzitor 
încât ar fi reușit să miște faldurile steagului naţional, care fusese 
montat în suportul de lângă enorma ușă vestică a Catedralei. Toată 
lumea se ridică în picioare la apariţia siluetei fragile a bătrânului 
arhiepiscop, care pășea încet în fața regelui și reginei pe culoarul 
central. 

Regele purta uniforma de Comandant Suprem al gărzilor din 
Eschtenburg, cel mai dichisit regiment. Uniforma era de un alb 
imaculat, cu o mulțime de medalii agățate la piept și epoleţi din aur 
pe umeri. La şold purta o sabie lungă și încovoiată, având mânerul 
împodobit cu ciucuri roșii. Era cu capul descoperit, bineînţeles, și, 
în timp ce treceau pe lângă Becky, ea văzu că faţa lui era crispată 
de neliniște. 

Adelaide, care mergea alături de el, purta o rochie superbă din 
mătase crem. Ea ținea mâna pe braţul regelui, iar Becky înțelese 


care din ei îl liniștea pe celălalt. 

Corul începu să cânte, apoi arhiepiscopul oficie liturghia și, în 
cele din urmă, la ora 11 și 15 minute avu loc încoronarea. 
Ceremonia fu simplă: o rugăciune, jurământul solemn al lui Rudolf 
că avea să poarte cu credință Vulturul Roşu și miruirea sa de către 
arhiepiscop cu ulei sfințit. Regele și Adelaide îngenuncheară unul 
lângă altul pe perna din fața altarului, iar Becky își spuse că păreau 
doi copii care jucau o piesă de teatru și simți un nod în gât, dar nu 
din patriotism. 

Urmă o altă rugăciune, pentru viață lungă și prosperă, apoi 
arhiepiscopul se întoarse către paracliser și luă coroana de pe perna 
pe care o ţinea acesta. Coroana nu era cine ştie ce: un cerc negru 
din fier împodobit cu un singur topaz enorm cu margini neregulate, 
de culoare galbenă, dar care avea o valoare simbolică, fiind forjată 
chiar din sabia cu care Walter von Eschten apărase Stânca și-l 
biruise pe Ottokar al II-lea în Bătălia de la Wendelstein. Topazul era 
zestrea lui Erszebet Cséhak, contesa unguroaică devenită soția lui 
Karl, fiul lui Walter, așa că acea coroană a Razkaviei era mai 
prețioasă decât orice bijuterie din aur. 

Rudolf rămase în picioare în fața adunării, iar arhiepiscopul 
ridică și ținu coroana câteva clipe deasupra acestuia, după care o 
așeză ușor pe capul noului rege. Un freamăt străbătu mulțimea din 
Catedrală, iar venerabilul arhiepiscop se așeză în genunchi ca să 
sărute mâna regelui. Becky era sigură că auzise cum îi pârâiseră 
genunchii. 

Apoi veni rândul lui Adelaide să sărute mâna regelui, iar 
trâmbiţele scoaseră un sunet asurzitor în timp ce orga bubuia ca un 
tunet. 

Arhiepiscopul îi conduse apoi pe culoar în jos, îndreptându-se 
spre ușa cea mare unde era agăţat stindardul Adlerfahne și, în timp 
ce regele și regina mergeau spre ieșire, toți ochii erau ațintiți asupra 
lor[5]. 

Ușa era larg deschisă. Arhiepiscopul aşteptă ca adunarea să se 
regrupeze — moment în care toți cei din mulțime începură să foiască 
- foarte politicos, ce-i drept. 

Privirea lui Adelaide se opri asupra lui Becky. Regina părea 
ușurată că-și descoperise interpreta în mulțime, pentru că un 
zâmbet îi înflori instantaneu pe buze și ochii îi străluciră pentru o 
clipă, ca imediat după aceea să-și reia expresia impasivă. 

Ceremonia se încheiase. În piața din fața Catedralei, patru mii — 
cine ar fi putut spune exact? — de perechi de ochi priveau în sus. 
Soldaţi și poliţişti erau pregătiți să elibereze traseul spre străvechiul 
pod. 

Apoi arhiepiscopul se întoarse spre Adlerfahne. Steagul măsura 


vreo doi metri și jumătate în lungime și un metru optzeci în lățime, 
fiind confecționat din mătase aurie, iar vulturul roșu era brodat în 
mijloc cu fir de culoarea rubinului. Steagul avea o bordură din 
franjuri aurii și era agăţat de un stâlp înalt de peste trei metri. 
Probabil că era foarte greu, dar, la naiba, urma să fie purtat de un 
rege. 

Arhiepiscopul rosti o rugăciune și stropi drapelul cu apă sfințită, 
apoi Rudolf desprinse steagul din suport și, după ce merse vreo 
patru metri până la ieșire, cobori cu el în mână treptele Catedralei. 

Din miile de piepturi izbucniră urale asurzitoare. Pălăriile 
zburau prin aer în timp ce soldaţii și poliția făceau cărare prin 
mulțime pentru alaiul regal. Trompetiștii aliniați pe scările 
Catedralei își ridicară instrumentele aurii și începură să cânte 
Fanfara Vulturului. 

Adelaide se apropie în stânga regelui, puţin mai în spate, iar lui 
Becky i se păru că aude și mai multe urale la apariţia ei. 

Oricum, pentru moment, razkavienii lăsaseră deoparte toate 
îndoielile lor în privința regelui Rudolf. Delicat, dandy și visător aşa 
cum a fost, era totuși regele lor, Adlertrăger, purtătorul Vulturului, 
iar ei îl iubeau pentru asta. Acesta era momentul în care întreaga 
națiune renăștea din propria cenușă: purtarea steagului era 
simbolul acestui nou început. 

Becky își simți inima tresăltându-i de mândrie, dar își aduse 
aminte de tatăl ei și o cuprinse tristețea. Fl ar fi trebuit să fie acolo 
ca să vadă toate astea. Se simțea totuși mulțumită și era sigură că 
foarte mulți dintre compatrioții ei simțeau același lucru: regele lor, 
steagul lor, libertatea lor, națiunea lor. Cu toții şi-ar fi dat viaţa 
pentru rege. 

Dar era scris să se întâmple invers. 

Când făcu primul pas în piaţa din faţa Catedralei, se auzi un foc 
de armă - un bubuit teribil, șocant, mai puternic chiar decât 
trâmbiţele și uralele mulțimii, iar Rudolf se opri brusc, poticnindu- 
se. Muzica și forfota mulțimii se opriră instantaneu, tăcerea 
devenind sinistră, iar marele steag din mătase se înclină și căzu, la 
pământ, de parcă Vulturul însuși ar fi fost împușcat. Becky simți 
cum toți cei patru mii de oameni din piață rămăseseră cu respirația 
tăiată. 


Prima care-și veni în fire fu Adelaide. Ea se aplecă imediat 
asupra trupului soțului ei. Un trandafir roșu părea să fi înflorit pe 
albul imaculat al uniformei acestuia — în dreptul inimii —, iar regina 
întinse mâinile spre el, neputincioasă. Cu ultimele puteri, Rudolf 
ridică steagul și șopti: 

— Der Adler... 


O mulțime de mâini se întinseră după el, dar se opriră. Toţi 
bărbaţii, femeile și copiii din piață ridicaseră mâinile involuntar, 
apoi le retraseră, pentru că steagul era acum în mâinile lui 
Adelaide, regina lor, care-l ţinea cu fermitate. 

Arhiepiscopul îngenunchease lângă regele muribund. 

Mulțimea din fața lor fremăta făcându-i parcă lui Adelaide loc să 
treacă, iar ea depunea eforturi străduindu-se să ţină flamura 
dreaptă, proptindu-și din când în când suportul în șold cu un gest 
complet lipsit de eleganţă ca să-l poată apuca mai bine. După ce-i 
aruncă o privire pătimașă și plină de tristețe lui Rudolf (privire care 
rămase întipărită în sufletele tuturor), ea începu să coboare treptele 
și păși în piaţă. 

Contele era în stânga ei, iar Becky în dreapta. Cu coada ochiului, 
Becky reuși să-l zărească pe Karl von Gaisberg și vreo șase tineri din 
echipa galben-verzilor care făceau loc prin mulțime ca să deschidă 
un culoar pentru Adelaide, la fel ca o gardă de onoare. Studenţii 
țineau mulțimea în frâu, iar regina făcu primii pași pe dalele de 
piatră din fața Catedralei, îndreptându-se spre casele vechi din 
celălalt capăt al pieţei, ca să ajungă la podul de peste râu. 

Mesajul era clar: dacă Adelaide reușea să ducă drapelul 
Adlerfahne până la Stâncă, Razkavia avea să rămână liberă și 
independentă. Dar se putea ivi în orice moment un alt asasin sau 
exista pericolul ca același asasin să tragă în ea; și mai era și 
greutatea străvechiului steag, dificultatea de a se descurca cu 
suportul de peste trei metri lungime a steagului, plus cei patru 
metri pătrați de țesătură din mătase. Rudolf repetase de mai multe 
ori acest traseu cu steagul în mână, spre deosebire de ea și, în plus, 
Adelaide era copleșită de durere după ce-și văzuse soțul împușcat 
atât de aproape... 

Contele își scosese revolverul. Karl von Gaisberg se apropie de 
Becky și o întrebă în șoaptă: 

— Unde este Jim? 

— Au încercat să-l aresteze la Palat. Nu ştiu dacă a reușit să iasă 
de acolo. 

Karl fluieră ușurel. 

— Crezi că ea va reuși? 

— Cine poate ști? Dar mai degrabă ar muri decât să renunțe. 

— Să sperăm că nu... 

Karl își ocupă din nou locul în fruntea grupului său, iar Becky i 
se alătură din nou lui Adelaide, care îi aruncă o privire mândră și 
plină de durere. 

— Rudi? o întrebă regina cu voce stinsă. 

Becky nu spuse nimic, doar clătină din cap. 

— Nu pot să o fac, Becky, murmură Adelaide. Nu pot... 


— Ba poți, îi răspunse Becky, încurajând-o. Odihneşte-te dacă 
vrei, dar nu renunţa. Stai pe loc cât vrei. Dar știu că poți să o faci, 
sunt sigură de asta 

Adelaide se opri, dar numai cât să mute steagul în cealaltă mână 
şi reuşi să facă asta proptindu-și suportul steagului în șold. 

O sută de feţe încordate de emoție se înghesuiau în jurul ei, cu 
ochii mari de uimire și gurile căscate, apoi se auzi un strigăt: 

Ein hoch dem Konigin[6]! 

Hoch! Hoch für Adelaide[7]! 

Mai multe voci li se alăturară, iar aceste urale o încurajară 
nespus. Reuși să ridice din nou steagul și întreg alaiul se puse în 
mișcare. 

Jim ajunse în piață în momentul în care procesiunea ieșea pe ușa 
Catedralei; la timp ca să audă fanfara și împușcătura fatală, la timp 
ca să-l vadă pe Rudolf prăbușindu-se la pământ. Simţi un nod în 
gât; îi era milă de bietul tânăr. Rudolf nu ceruse să fie rege; el nici 
măcar nu-și dorise coroana, dar făcuse tot ce-i stătea în putință și 
luase povara pe umerii lui. 

Jim era sigur de un lucru: chiar dacă regele ar fi prevăzut ce 
avea să urmeze, el ar fi mers înainte cu fruntea sus și și-ar fi făcut 
datoria, fără să ezite. Adelaide văzuse în el ceva aparte, bietul 
nebun, iar Jim se simți dator să admită că avea o admiraţie 
profundă față de bărbaţii care, deși nu erau curajoși din fire, puteau 
înfrunta pericolul fără să clipească. Jim o văzu pe Adelaide ridicând 
steagul; un jucător profesionist de cricket nu s-ar fi descurcat mai 
bine decât ea, îşi spuse el. Apoi el îşi aminti altceva. Anticipând ce 
va urma dacă lucrurile nu aveau să meargă bine, el își făcu loc prin 
mulțime şi urcă treptele Catedralei, îi spuse câteva cuvinte 
arhiepiscopului și ridică de jos coroana. Nimeni nu observase acest 
lucru; cercul din metal căzuse de pe capul lui Rudolf și se 
rostogolise ceva mai departe de acesta, într-un șanț. 

Nu avea niciun rost să-și facă drum prin mulțime până la pod, 
așa că-l apucă pe arhiepiscop de braţ și-l trase după el, apoi îi făcu 
semn căpitanului husarilor, ridicând coroana. 

La vederea coroanei, ochii căpitanului se  îngustară, 
amenințători. Bărbatul puse mâna pe sabie, apoi înțelese și i se 
alătură lui Jim. Împreună, îl luară pe arhiepiscop de câte un braţ și 
coborâră în fugă treptele, apoi înconjurară Catedrala și coborâră 
până la malul apei, unde se afla ancorată barja cu care se traversa 
râul. 

Vechea barjă, destinată transportului, traversa râul de pe un mal 
pe celălalt prin intermediul unui cablu de oţel suspendat deasupra 
apei. 

Jim îl urmărise pe barcagiu de mai multe ori și i se păru ușor, 


dar acum avu nevoie de toată puterea sa și a căpitanului, precum și 
de rugăciunile arhiepiscopului și, cu toate astea, barja tot se 
bălăbănea în toate direcţiile numai în cea bună, nu. 

Jim se uită în amonte, văzu mulțimea lipită de parapetul podului 
şi se întrebă îngrijorat dacă ea avea să ajungă prima acolo. 

— Dă-i drumul! strigă el. Trage tare! 


Pe deasupra capetelor mulțimii, Becky putea vedea statuile care 
străjuiau parapetul podului. 

Pe fiecare statuie stăteau agățaţi o mulțime de băieţi care strigau 
entuziasmați fluturându-și șepcile. Ca și piaţa cea mare, podul era 
pavat cu dale de piatră, iar Adelaide cu greu încerca să-și țină 
echilibrul în pantofii ei delicați din satin. 

Încet-încet, alaiul se deplasa acum spre mijlocul podului, iar 
mulțimea era atât de numeroasă - oamenii se înghesuiau, stăteau 
agățaţi unii de alții sau escaladau balustrada de piatră a podului —, 
încât Becky se temea să nu se întâmple vreo nenorocire: era de- 
ajuns ca cineva să calce greșit și ar fi tras după el în apă încă o 
duzină. 

Adelaide plângea încetișor. Avea dinţii încleștați, fața albă ca 
varul, iar braţele îi tremurau. 

— Am făcut mai mult de jumătate din drum, o încurajă Becky. 
Mergi mai departe! 

— Acu” avem de urcat o pantă nenorocită, nu-i așa? murmură 
Adelaide printre lacrimi, dar nu se opri. 

La celălalt capăt al podului trebuiau să treacă pe sub arcul gotic 
al porţii de apărare -— un edificiu la ale cărui ferestre se vedeau o 
mulțime de capete. Calea se îngusta apoi și era din ce în ce mai 
greu ca regina să-şi croiască drum prin mulțime. Karl începu să 
strige: 

— Faceţi loc! Lăsaţi-o pe regină să treacă! Faceţi loc acolo! 

Contele își pusese la loc revolverul și o privea tensionat pe 
Adelaide care mergea foarte aproape de el, gata să o susțină dacă ar 
fi căzut. Pe chipul său aspru și ridat se citea mândrie, dar și 
îngrijorare. 

Când ajunseră la arcul pe sub care trebuiau să treacă, regina 
tremura atât de tare, încât Becky crezu pentru o clipă că avea să 
scape steagul din mână. Ce se va întâmpla atunci? Ce se va întâmpla? 
se tot întreba ea. 

Dar Adelaide nu scăpă steagul; se opri doar ca să și-l proptească 
în şold și ca să-și tragă sufletul. Îi aruncă o privire contelui înainte 
de a se sprijini câteva clipe pe braţul lui, apoi porni din nou la 
drum, pe sub arcul porții de apărare, iar oamenii de pe partea 
stângă îi făcură loc să treacă îmbrâncindu-se, cățărându-se pe 


pervazurile ferestrelor sau agățându-se de orice proeminență a 
zidului. Mulțimea îi deschise astfel drumul către șirul de trepte ce 
urcau până în vârful stâncii. 


— Trage tare, căpitane, trage! 

Cum reușea bătrânul barcagiu să ducă barja de pe un mal pe 
celălalt? Jim se minunase și cu alte ocazii de felul în care niște bieți 
moșnegi anchilozaţi care abia ar fi reușit să ţină lingura în mână ca 
să molfăie nişte terci erau în stare să sape un șanț sau să doboare un 
copac într-un sfert din timpul necesar unui tânăr vânjos cu mușchi 
proeminenți; şi iată că se adeverea din nou acest lucru. Încă nu 
reușiseră să ajungă pe celălalt mal. El și căpitanul husarilor erau 
leoarcă de transpiraţie și tremurau, iar barja se clătina amenințător 
în voia curenților. 

— Ja — hau ruck! Hau ruck[8]! 

La naiba, îşi spuse Jim. Pentru ce se chinuia așa? 

Ei bine, nu făcea asta doar pentru Adelaide, o făcea și pentru 
Rudolf, pentru conte și pentru Becky, pentru Karl von Gaisberg și 
pentru toată țara asta mică și plăpândă, cu toată mândria și 
onoarea, și istoria ei. Se simţea la fel ca orice razkavian loial, 
precum bunul căpitan de lângă el, așa că trase cu îndârjire de cablu 
și în scurt timp reușiră să treacă de curentul puternic al râului și să 
înainteze mult mai ușor către pontonul din lemn de pe celălalt mal. 
După câteva minute, se cățărau deja pe albia înclinată. 

— Și acum încotro? Luăm funicularul? întrebă căpitanul. 

— E singura cale. Vino! 

ÎI zoriră pe slujitorul Domnului pe poteca sinuoasă de la baza 
peretelui stâncos, îndreptându-se spre mica staţie de funicular, unde 
începură să bată în ușa cabanei șefului de staţie. Cineva îi auzi și 
veni repede să le deschidă. 

— Nu, e interzis, le explică bărbatul. Funicularul nu 
funcționează... 

Apoi îl văzu pe arhiepiscop, care ridică sugestiv coroana. Cu 
gura căscată, bărbatul îi privi nedumerit câteva clipe, apoi începu 
să acţioneze pârghiile şi robineţii, întrucât funicularul era pus în 
mișcare de principiul contragreutății. 

Un rezervor de apă de pe culme (alimentat de același izvor care 
îi ţinuse în viață pe Walter von Eschten și pe cavalerii săi cu câteva 
secole în urmă, și care acum juca din nou un rol important în istoria 
Razkaviei) umplea rezervorul vagonetului gol din vârf care, fiind 
mai greu, rula în jos trăgând celălalt vagonet de mai jos. Procesul 
era simplu, precis și silențios, dar îngrozitor de lent, așa că în timp 
ce arhiepiscopul stătea în vagon, așteptând, Jim și căpitanul 
începură să se cațăre pe panta abruptă pe care urca funicularul. 


Adelaide privi în sus pe cărare, închise ochii și își mușcă buza 
înainte să coboare privirea pentru a vedea unde să pună piciorul. 
Cărarea îngustă — abia dacă încăpeau pe ea doi oameni unul lângă 
altul — era mărginită de o balustradă pe partea stângă și de case cu 
ziduri din piatră pe partea dreaptă, care începeau să se rărească în 
scurt timp, făcând loc unui perete stâncos. 

La fiecare fereastră se vedeau chipuri curioase. Cei din fruntea 
alaiului erau Karl și alți doi studenţi, iar în spatele lor veneau 
Adelaide și contele. Becky rămase la un moment dat în urmă, dar 
Adelaide începu să o strige disperată: 

— Becky! Stai lângă mine! Și atunci fata îşi făcu loc cu coatele și 
trecu mai departe prin mulțime până ce ajunse în spatele reginei. 

— Sunt aici, o liniști ea. Sunt cu tine. 

Mai mulți studenţi trecură în spatele lui Adelaide, iar mulțimea 
se îmbulzi înainte. Oamenii se împiedicau, se cățărau și își făceau 
loc cu coatele. Pantofii delicați ai lui Adelaide erau acum zdrențuiți 
şi murdari, nepotriviți pentru actuala misiune, iar picioarele ei 
călcau din ce în ce mai nesigure pe potecă. 

Gemea înăbușit, fără contenire. Dinţii îi erau încleștați — Becky îi 
putea vedea chipul atunci când regina privea în urmă - și avea 
ochii plini de lacrimi. 

Adelaide se opri, iar Becky nu înţelegea de ce, și atunci contele îi 
spuse răgușit: 

— Rochia ei... se va împiedica... și se trase într-o parte, făcându- 
i loc lui Becky să treacă lângă regină și să-i ridice puțin poalele 
grele ale rochiei din mătase pentru ca aceasta să poată păși mai 
departe fără să se poticnească. 

Când o atinse, Becky simți cum tremura din tot trupul și o 
sprijini pentru câteva clipe, apoi o auzi șoptind: 

— Dă-te la o parte, nu mă las, spuse ea, iar Becky se trase într-o 
parte pentru a-i face loc să treacă înainte. 

Tot înainte și tot la deal, pas cu pas — din ce în ce mai greu, ce-i 
drept; iar dintre cei care veneau din urmă, oamenii de pe culme, și 
cei cocoțaţi pe pervazuri sau agățați de tufișurile care creșteau pe 
un versant al stâncii, nimeni nu mai scotea un sunet. 

Uralele conteniseră. Toţi cei din preajma reginei puteau vedea 
îngrozitoarea încordare ce se citea pe fața ei albă ca varul și-i 
împărtășeau suferința în timp ce-și mușca buza până la sânge. 

— Mai e puţin, la prima cotitură eşti acolo, îi spuse Becky. Nu te 
opri. Sprijină-te de brațul meu. Oprește-te dacă simți nevoia. 
Odihnește-te. Stai pe loc cât vrei. Dar nu mai e mult... 

Puterile lui Adelaide o părăsiseră. Nu mai putea vorbi; de fapt, 
abia putea să mai vadă unde să pună piciorul. Un vaiet continuu, 


înăbușit, îi ieșea din piept, iar Becky se înfioră la vederea unghiilor 
ei însângerate. Fața îi era lucioasă din cauza transpiraţiei, iar părul 
care fusese coafat cu atâta grijă i se lipise de cap, atârnându-i în 
şuvițe ude pe frunte și peste ochi. 

Becky întinse mâna ca să-i aranjeze părul și o simţi cum tremură 
ca varga. 

La capătul treptelor, chiar după ultima cotitură, se vedea o mică 
platformă și, în centrul acesteia, stâlpul pe care urma să fie arborat 
drapelul, iar ceva mai departe o staţie de funicular. Mai avea puţin, 
foarte puţin... Dar, când ajunseră la capătul ultimei cotituri și 
picioarele pline de răni ale reginei urcară împleticindu-se ultimele 
șase trepte, o umbră căzu asupra lor. 

Becky ridică ochii și văzu o matahală cu ochi negri și iscoditori. 
Era Otto von Schwartzberg. 

Și atunci Adelaide începu să se clatine. Se opri. 

— Nu pot, șopti ea. Sunt sfârşită, Becky. Vreau să mor, nu mai 
pot... 

Expresia lui Otto von Schwartzberg era de nepătruns. Nimeni nu 
ar fi putut ghici ce gândea acesta; putea să-i dea reginei lovitura de 
grație sau dimpotrivă, să o poarte în brațe până la platforma pe 
care trebuia arborat steagul. Atât de impresionantă era statura 
bărbatului, încât nimeni — nici măcar contele — nu știa ce să facă în 
acel moment. Iar steagul se lăsa jos, tot mai jos... 

Şi atunci, în liniștea aceea mormântală, un bărbat se ivi în vârful 
stâncii și sări ușor de pe platformă drept în fața lui Otto von 
Schwartzberg. Cu părul blond și răvășit, plin de sânge și cu jacheta 
ruptă, acesta se postă furios în fața gigantului, ţinând ceva în mâna 
stângă. 

— Dă-te la o parte, spuse el printre dinți. Stai în calea reginei. 
Dă-te la o parte. 

Nimeni nu-i mai vorbise niciodată în acest fel lui Otto von 
Schwartzberg, indiferent de limba în care i se adresase. 

Uriașul îi făcu loc reginei, iar aceasta ajunse pe platformă. 
Întregul oraș văzu steagul ivindu-se pe culme și toți izbucniră în 
urale. 

Garda Vulturului — soldaţii care stăteau de strajă zi și noapte pe 
Stâncă - se năpusti spre regină atunci când contele îi dădu răstit 
comanda și Garda luă steagul Adlerfahne din mâinile acesteia chiar 
în momentul în care ea se prăbușea leșinată în braţele lui Becky. 

Peste tot în jurul lor mulțimea ovaționa cu înflăcărare. Pălăriile 
zburau prin aer, steagul se ridica mândru în vârful masivului de 
piatră, iar din vale și de pe toate acoperișurile caselor se auzeau 
chiote și urale, exploziile artificiilor şi trâmbiţele Gărzii Vulturului. 
Nimeni nu știa unde dispăruse Otto von Schwartzberg. Contele era 


îngrijorat pentru Adelaide, dar Becky își aminti că avea în gentuță o 
sticluță cu săruri. O găsi și îi scoase dopul, apoi o plimbă câteva 
secunde pe sub nasul reginei. Mirosul înțepător o făcu pe Adelaide 
să tresară. Se strâmbă și deschise ochii, clipi de câteva ori, apoi 
privi în sus și zări Vulturul Roșu fluturând pe culme. 

Se auzi un hârâit, urmat de scrâșnetul unor roți, și vagonul micuţ 
al funicularului se ivi pe platformă. Din el coborî arhiepiscopul: 
plăpând și neliniștit, cu hainele pătate de sângele regelui, iar Jim îi 
înmână obiectul pe care-l ţinea în mână: coroana de fier a 
Razkaviei. 

Becky o ajută pe Adelaide să se ridice. Palidă și tremurând ca 
varga, noua regină rămase cu fruntea sus sub steagul pe care-l 
cărase până pe culme, și în același loc fu încoronată, în timp ce toți 
cei de față îngenuncheară în semn de credință și supunere. 


CAPITOLUL 9 
Dispoziţiile 


La o oră sau două după încoronarea lui Adelaide orașul era 
cuprins de sentimente contradictorii. Unii erau bucuroși, iar alții 
nespus de trişti în urma ultimelor evenimente. Mii de oameni 
asistaseră la cele întâmplate, dar totul părea foarte greu de crezut. 
Abia atunci când Adelaide își reveni şi cobori la poalele masivului 
cu funicularul, oamenii înţeleseră că totul se întâmplase aievea. 

Trăsura care ar fi trebuit să-l ducă pe Rudolf după încoronare se 
întoarse la Palat doar cu regina. Adelaide stătea pe bancheta 
trăsurii, palidă și tremurând îngrozitor după șocul suferit, cu 
coroana de fier pe părul ei negru, având chipul întunecat de 
tristețe. Era distrusă. Nu era în stare să-și ascundă neliniștea și 
gândurile care o frământau și totodată - după cum avea să constate 
de altfel și Jim - acesta era cel mai puternic atu al ei în relația cu 
oamenii, cu poporul ei. Ea nu putea ascunde nimic, era deschisă și 
sinceră, așa că oamenii aveau încredere în ea. Dar situația în care se 
afla era teribil de riscantă. 

Jim confiscă încă un cal şi însoţi călare trăsura reginei până la 
Palat, așteptându-se ca dintr-un moment în altul cineva să tragă cu 
arma. Contele călărea de cealaltă parte a trăsurii. Ghirlande de 
flori, ovaţii și chiote de încurajare se ridicau pretutindeni și în tot 
acest vacarm ea trecea cu trăsura prin mulțime având pe chip 
expresia potrivită: nu afișa un rânjet trufaș, dar niciun zâmbet trist; 
era mândră, solemnă, hotărâtă, sobră, neînfricată. 

Jim surprinse privirea contelui și înțelese că se gândeau la 
același lucru: printr-o întâmplare miraculoasă, Razkavia găsise 
liderul pe care-l căuta de atâta vreme. 

Micuța Adelaide din Hangsman's Whearl era o regină din cap 
până-n picioare. 

Între timp, soldații şi poliția cercetau fiecare centimetru al Pieței 
Sf. Ştefan în căutarea unor indicii în legătură cu asasinul regelui. 
Dar un singur foc de armă e întotdeauna ceva neașteptat și nimeni 
nu poate fi sigur de nimic, fiecare martor având opinii diferite în 
legătură cu direcţia din care se auzise acesta. Numărul ferestrelor 
de la care asasinul ar fi putut să tragă era de ordinul sutelor, și mai 
erau și balcoanele, intrările şi acoperișurile baroce, cu numeroasele 
lor frontoane, mansarde, balustrade și cornișe... Fără a mai pune la 
socoteală multitudinea de alei înguste și sinuoase - multe dintre 
acestea nefiind cunoscute nici măcar de cei care locuiau în piaţă. 
Aceste alei nu figurau pe nicio hartă a orașului. Căutările 


continuau, dar fără vreo speranță de izbândă. 

La Palat era o forfotă nemaivăzută. Totul fusese pregătit pentru 
a-l întâmpina pe rege și pentru petrecerea oficială, iar oaspeţii 
începuseră să sosească (la prânz erau așteptați cetățenii de seamă ai 
țării, iar seara personalitățile din străinătate), dar nimeni nu se 
ocupa de primirea lor. 

Imediat ce trăsura reginei și escorta acesteia se opriră în faţa 
Palatului, dușmanul lui Jim, baronul Von Gödel, își făcu apariţia la 
ușă. Palid și foarte nervos, acesta îi aruncă o privire lui Jim după 
care făcu o plecăciune suavă în fața reginei. Contele se aplecă spre 
Adelaide ca să-i șoptească ceva la ureche, dar cum Becky nu era 
lângă ea ca să-i traducă, ea fu nevoită să ghicească vorbele contelui, 
dar în final dădu din cap a încuviinţare. Contele se întoarse apoi 
spre Gödel şi spuse: 

— Majestatea Sa se va retrage în apartamentele ei. Recepţia va 
avea loc așa cum s-a stabilit. Vă aștept în Biroul Verde în 
cincisprezece minute. 

Jim descălecă, lăsă calul în grija unui rândaș și intră în urma 
contelui în palat, chiar atunci când cea de-a doua trăsură oficială — 
cea în care se aflau contesa și Becky — oprea în fața intrării. Liniștit 
că Adelaide avea să se bucure de compania acestora, Jim îl urmă pe 
conte în biroul verde. 

Imediat ce ușa se închise în urma lor, contele își scoase pălăria 
cu panaș de pe cap și o trânti de pământ. 

—  Schwartzberg! strigă el atât de tare, încât geamurile 
zăngăniră, iar călimara cu cerneală începu să vibreze. 

— Credeţi? 

— Cine altcineva? Nenorocitul... Dar nu a luat în calcul micul 
nostru vultur englez, nu-i așa? Nu poţi prinde vulturi cu clei pentru 
păsări! 

— Nu, domnule conte. Sunt sigur că nu a fost el. Oricum, dacă a 
fost atât de isteţ să facă asta, nu vom găsi nicio dovadă contra sa. 
Am însă altă idee... 

Însă contele era pierdut în gânduri... Se plimba agitat între birou 
şi fereastră, lovindu-se peste coapsă și frământându-și bărbia. 

— Taylor, ea e tare, e puternică, dar mi-e frică, băiete, tremur de 
frică. Ce se va alege de noi? Mai bine am pregăti un discurs pentru 
recepţia de astăzi — ea trebuie să-l ţină — sau crezi că ar fi mai bine 
să-l amânăm? Tocmai a asistat la asasinarea soțului ei — cine s-ar 
aştepta ca o femeie să fie în stare să... 

— S-ar aștepta ca o regină să poată face asta, îl întrerupse Jim. 
Şi asta e tot ce aveţi: o regină. Dacă-mi permiteţi, aș vrea să vă dau 
un sfat: mai bine nu-i spuneţi ce-ar trebui să vorbească la recepție. 
Lăsaţi-o pe ea să hotărască. Sunt sigur că va găsi cuvintele potrivite. 


Aţi văzut ce priză are asupra mulțimii. Aveţi încredere în ea. 

— Hmm, făcu contele, frecându-și nervos falca. Mă întreb. 

— Şi trebuie să luăm repede o decizie în legătură cu baronul Von 
Gödel. Ştiţi că mi s-a interzis să părăsesc Palatul în această 
dimineață? L-au trimis pe sergent să mă caute peste tot și să mă 
aresteze. Aţi văzut expresia lui Gödel atunci când ne-a întâmpinat 
mai devreme? 

— Dar... contele era peste măsură de uimit. Se prăbuși într-un 
scaun. Dar dumneata erai... 

— Am reușit să ies, bineînțeles. Conte, pericolul este foarte 
aproape - poate e chiar la Palat în acest moment. Nu am deloc 
încredere în acest om. Nu am putea să-l îndepărtăm de aici? 

Contele făcu un gest plictisit. 

— Postul de șambelan se moștenește aici, la Curte. Nu putem 
face nimic în privința lui Gödel... Bănuiesc că am putea găsi totuși 
o alternativă, am putea stabili o altă ordine ierarhică... Dar aceste 
lucruri trebuie făcute așa cum trebuie. Lasă-mă să mă mai gândesc 
ce putem face. 

Jim ar fi vrut să spună mai multe, dar se auzi o bătaie în ușă. 
Baronul Von Gödel intră în încăpere, palid, dar destul de calm de 
această dată. 

— Majestatea Sa tocmai m-a numit secretarul-șef, i se adresă 
contele cu glas răsunător. 

Era o minciună, dar Gödel nu avea cum să-l contrazică. Până la 
noi numiri, activitatea de la Palat va continua la fel ca înainte. 
Domnul Taylor este reprezentantul meu. Îi veți pune, așadar, la 
dispoziţie tot ce va fi nevoie. Înțelegeţi ce vă spun? El nu trebuie 
împiedicat să-și exercite atribuţiile în niciun fel. Ce s-a întâmplat cu 
aranjamentele pentru recepție? 

Godel înghiți cu dificultate și spuse: 

— Totul este pregătit, conte Thalgau. Având în vedere tragicele 
circumstanțe, am dat ordin ca fanfara Gărzii Vulturului să nu cânte 
deloc în timpul recepției. Majestatea Sa îi va primi pe oaspeţi în 
Sala Mare. Cred că toți vor înţelege această măsură și se vor retrage 
discret după ce-și vor prezenta omagiile. 

— Ocupaţi-vă în continuare de asta, în acest caz. Imediat ce 
recepţia va lua sfârșit, Majestatea Sa ne va primi pe mine și pe 
domnul Taylor în biroul său privat. Fiți pregătit în orice moment 
pentru noile dispoziţii ale reginei. 

— Desigur, conte. 

Baronul își ciocni călcâiele, făcu o plecăciune și plecă. 

— Credeţi că se va supune? întrebă Jim. 

— Da, cel puţin la început. Poate vedea de unde bate vântul... La 
naiba, trăim niște vremuri pline de primejdii. Cred că abia într-o 


săptămână vom reuși să restabilim ordinea. Dacă până lunea 
următoare nu vom avea ţara sub control, totul va fi pierdut. Acum 
du-te să te schimbi, Taylor! Nu avem timp de pierdut. 


Douăzeci de minute mai târziu, în ţinută de gală, Jim se alătura 
oaspeţilor din Sala Mare. Aceștia erau reprezentanți de seamă ai 
celor mai diverse cercuri ale societății razkaviene: practic, toată 
spuma aristocrației, primari, senatori, purtătorul de cuvânt al 
Parlamentului, consilieri de stat, eminenţi avocați, bancheri, 
profesori și reprezentanţi ai clerului, până și cărțile poetului și 
pictori. Comportamentul tuturor era solemn, reținut, smerit, dar 
fiecare persoană dintre ei ardea de nerăbdare să o vadă pe noua 
regină. 

Cincisprezece minute mai târziu se auziră trâmbițele, și silueta 
zveltă a lui Adelaide, extrem de grațioasă în negru, apăru în capul 
scărilor. Contesa cobora scările alături de ea, iar Becky se afla în 
spatele ei. Jim îi surprinse privirea şi-i făcu semn cu ochiul. 

Planul iniţial fusese ca ea și regele să rămână la baza scărilor ca 
să întâmpine oaspeţii pe rând, în ordinea precedenței. Dar Adelaide 
se opri cu o treaptă sau două mai sus, astfel încât să poată fi văzută 
de toată lumea, și rosti într-o germană clară, deşi puţin ezitantă: 

— Bine aţi venit la palat! Dragul meu soţ şi-ar fi dorit să vă salut 
pe fiecare în parte, și am să-i respect dorința, dar vă rog să-mi 
permiteți mai întâi să vă spun câteva cuvinte. Atunci când soțul 
meu era prinț, am jurat în fața lui Dumnezeu să-l cinstesc și să-l 
slujesc cu credință. lar acum, când conducerea țării - această 
cumplită răspundere, dar și deosebită onoare — îmi revine mie, jur 
în fața voastră, a tuturor, că voi sluji Razkavia cu toată dăruirea și 
priceperea mea, până la capăt! Nu vreau să mai existe vreo îndoială 
în inima cuiva: Razkavia are o regină, iar aceasta își va apăra și iubi 
ţara până la moarte. Trăiască Vulturul Roșu! Trăiască Razkavia! 

Atunci ei înțeleseră că era trup și suflet a lor. 


În seara aceea, după ce emoţiile zilei se mai estompară, Jim ieși 
în oraș ca să-l caute pe Karl von Gaisberg. Unele lucruri îl 
îngrijorau şi existau anumite amănunte pe care nu ar fi vrut să i le 
împărtășească bătrânului conte. 

Îl găsi pe Karl la Cafeneaua Florestan, stând la o masă împreună 
cu alți patru sau cinci amici de-ai lui. Aceștia îl salutară pe Jim cu o 
curiozitate avidă: ce se petrecuse la palat? Fl le răspunse la toate 
întrebările, apoi zise: 

— Din câte știu eu, poliția nu a arestat încă pe nimeni. Sincer, 
nici nu mă aştept să se întâmple acest lucru. Dar sunt aproape sigur 
că nu a fost Otto von Schwartzberg cel responsabil; nu e stilul lui. 


— Dar atunci ce căuta sus pe stâncă? întrebă Gustav. Am crezut 
că avea de gând să o doboare pe regină și să înșface steagul! 

— Eu cred că voia doar să vadă de ce-i în stare. El nu a 
amenințat-o, de fapt. Să ne gândim mai bine la ceea ce s-a 
întâmplat în această dimineață. Eraţi destul de aproape de rege 
atunci când a coborât scările? 

Karl încuviință din cap. 

— Eu eram la vreo jumătate de metru de ei, iar Anton, care e 
aici de față, se afla ceva mai departe, lângă pod... Eu am văzut 
totul. 

— Eu eram în mijlocul mulțimii, zise Gustav, dar am văzut tot ce 
s-a întâmplat. 

— Dar ce anume ai văzut? 

— Ei bine... zise Gustav, am auzit împușcătura și l-am văzut 
căzând. 

— Şi cum a căzut? 

— Pe spate. Ba nu... stai puţin... 

— Nu-i adevărat! interveni Karl. A căzut pe partea stângă, nu-i 
așa? 

— Ba chiar a căzut pe spate, zise Anton. Dar după ce s-a întors 
spre stânga sau cel puţin așa mi s-a părut. 

— Aşa cred și eu, spuse Jim. Glonţul l-a lovit în piept în timp ce 
se întorcea spre stânga și l-a doborât pe loc. Altfel Ade... Majestatea 
Sa regina nu ar fi reușit să prindă steagul. 

— Dumnezeule, e adevărat! exclamă Gustav. Ea era în spatele 
lui, pe partea stângă - el a căzut spre ea! 

— Deci, continuă Jim, asta nu ne poate oferi niciun indiciu în 
legătură cu direcţia din care putea veni glonțul? 

Rămaseră pe gânduri. Apoi Karl trase în fața lui un meniu 
ferfenițit de pe masă și scoase un creion din buzunar. Schiță repede 
un plan al pieţei, cu treptele Catedralei și semnală cu o cruce locul 
în care căzuse Rudolf. 

— Cât de mult se întorsese? Mai avea de coborât patru trepte... 

— Sunt sigur că era ceva mai sus, zise Anton. L-am văzut cât se 
poate de clar din celălalt capăt al pieței. Cred că mai avea de 
coborât vreo zece trepte. Și de altfel nu s-a întors complet. 

— Să zicem că s-a întors doar pe sfert, interveni Gustav. 

— Cam atât, întări Karl. Și totuși, a căzut direct pe spate? 

— Nu. Ţinea capul puţin ridicat. Așa... 

Gustav luă creionul și schiță unghiul. Jim privi atent schița și 
încuviință gânditor. 

— Eu eram într-o parte, zise el. Ea era exact între mine și rege, 
dar eu am zărit steagul căzând spre mine. Cred că așa a căzut. 
Prelungeşte unghiul cu o linie... 


Karl făcu întocmai. 

— Ei bine, ce-i acolo? întrebă Gustav. 

Karl ridică din umeri. 

— Un bloc de apartamente. Nu prea ţin minte. 

— Unchiul meu locuiește acolo, zise şovăielnic Anton. Într-una 
dintre casele din zona aceea... 

— Ce mai așteptăm, băieți? Să mergem să-i facem o vizită, spuse 
Jim. 


Unchiul lui Anton, un dentist înstărit pe nume Weill, era încântat 
să-i primească pe prietenii nepotului său. La fel ca și vecinii săi, el 
și soția lui se aflaseră în balcon atunci când fusese tras focul de 
armă, iar regele murise sub privirile lor îngrozite. 

— Ei bine, împușcătura a fost asurzitoare, nu-i așa, Mathilde? o 
întrebă el pe soţia lui. Cred că s-a auzit de undeva de sus. 

Apartamentul lor se afla la etajul al treilea al clădirii. Frau Weill 
nu era prea sigură. 

— S-a întâmplat atât de brusc... părea să se audă din toate 
direcţiile. Ca un tunet, zise ea. Oricum, la etajul de deasupra cine 
putea fi? Madame Czerny e mult prea bătrână - are optzeci și nouă 
de ani, vă vine să credeţi? —, nu cred că ar fi în stare să împuște pe 
cineva. lar Herr Egg nu era acasă. 

— Cine este Herr Egg? întrebă Jim. 

— E un negustor de trabucuri, îl lămuri Herr Weill. Un om foarte 
prietenos din fire. De fiecare dată îmi oferă de Crăciun câte o 
Havana cubaneză din cea mai fină. lar eu mă ofer întotdeauna să-l 
răsplătesc cu o extracţie, dar el protestează amabil spunându-mi: 
„Nu, nu, insist, întotdeauna e mai plăcut să dăruiești decât să 
primeşti”. Astăzi Herr Egg nu a fost acasă. Se întâmplă să știu, 
pentru că l-am văzut aseară la o oră destul de înaintată la barul 
hotelului Europa, iar el mi-a spus că a închiriat apartamentul 
pentru o zi unui jurnalist... 

Herr Weill păru să se prindă cu o secundă în urma tuturor. 
Ridică privirea, de-a dreptul îngrozit. 

— Cu siguranţă... începu soţia lui. Trebuie să-i fi arătat vreun 
act de identitate... nu-i așa? 

— Poliţia a fost în control? întrebă Jim. 

— Da, au cercetat toate apartamentele, desigur, iar noi le-am 
spus ce am auzit... doar nu credeţi că... 

— O să mergem să stăm de vorbă cu Herr Egg, dacă este acasă, 
zise Jim ridicându-se. Între timp, vă rugăm, nu mai spuneți nimănui 
despre asta. Cred însă că ați putea scrie o relatare pe care să o 
încredințați apoi avocatului dumneavoastră. 

— Da, da, bună idee. Am să scriu chiar acum, spuse dentistul, 


alb la față, repezindu-se spre birou. 

— Sper că Herr Egg nu va avea probleme, nu-i așa? zise Frau 
Weill. Un om atât de cumsecade! Nu aș putea suporta... 

— Nu știu, spuse Jim. Dar vă mulțumesc pentru ajutor. Ce 
număr are apartamentul său? 

Herr Egg era acasă. Ce-i drept, nu era în toane prea bune, pentru 
că venise înapoi cu un buchet mare de trandafiri pentru 
încântătoarea jurnalistă de la Madrid, și constatase dezamăgit că 
aceasta plecase deja fără să-i lase măcar o carte de vizită. Ei, fără 
îndoială colegul ei reuşise să facă o fotografie pe cinste cu moartea 
regelui, dar asta nu era o consolare pentru el. 

Îi primi pe Jim şi pe studenţi în sufragerie. Ușile de la balcon 
erau deschise larg, iar Jim îşi spuse că acela era probabil locul din 
care pornise glonțul. Părul pomădat al lui Herr Egg și mustața sa 
cernită în combinaţie cu aroma tare a apei sale de colonie și 
parfumul de violete de Parma trădau un bărbat a cărui vanitate era 
mai puternică decât simţul ridicolului, iar Jim își dădu seama în 
scurt timp că nu trebuiau să-i dezvăluie ceea ce bănuiau ei. 

— Caut pe cineva, un jurnalist, zise el. Lucrez pentru un ziar din 
Anglia și cred că aţi închiriat apartamentul unuia dintre colegii mei. 
Problema este că avea să-mi dea niște informaţii importante, dar 
acum nu-l mai găsesc nicăieri. Ştiţi din întâmplare unde a plecat? 

— Ah, nu ai noroc, tinere! Nu cauţi unde trebuie. Știu sigur că 
nu colegul tău a fost cel căruia i-am închiriat apartamentul, şi știi 
de ce? 

— Nu, îi răspunse politicos Jim. 

— Pentru că nu era un el, era o ea. Vezi! Ce părere ai de asta? 

— Remarcabil, spuse Jim, simțind un fior în stomac. O 
jurnalistă? Aţi declarat asta poliţiei? 

— Poliţiei? 

— Se pare că au controlat fiecare apartament din clădire. Căutau 
asasinul regelui, presupun. 

— Nu ştiu dacă au fost aici sau nu. Le-am dat liber servitorilor. 

— Un gest foarte generos din partea dumneavoastră. Dar 
jurnalista dumneavoastră cum arăta de fapt? 

— Oh, era o mândreţe de femeie! exclamă entuziasmat Herr Egg. 
Spanioloaică, înţelegi? Păr negru, ochi negri, fină... Bărbatul 
gesticula de zor ca să descrie farmecele femeii. Știţi voi. S-a 
recomandat cu numele Menendez. Desigur, eu sunt familiarizat cu 
hispanicele și cunosc puţin limba spaniolă. Merg în fiecare an în 
Havana cu afaceri. Trabucuri. 

— A lăsat cumva o adresă? A spus pentru ce ziar lucrează? 

— Nu, nu a lăsat nicio adresă. A menţionat doar o revistă de 


modă. Madrid, așa cred. A venit şi cu un coleg fotograf. Acesta căra 
o cutie lungă și un trepied, bănuiesc. O femeie pe cinste, frumoasă 
foc, dar puţin cam coaptă — aș spune — pentru un flăcău ca tine. 

— Vorbea limba germană? Sau aţi vorbit în spaniolă? 

— Oh, nu, vorbea în germană. Avea un accent puternic. O voce 
plăcută, totuși. Ca un violoncel în amurg... Nu vreți o ţigară de foi? 
încercați-le pe-astea. Sunt mai noi. Le-am adus din Las Palmas. Un 
pahar cu vin? 


CAPITOLUL 10 


Sala hărților 


În următoarele câteva zile, Adelaide nu mai avu liniște, fiind 
într-o continuă stare de agitație. Abia dacă mai dormea. Confirmă 
numirea contelui ca asistentul ei personal, inventă postul de 
interpret-șef pentru Becky, o ridică pe contesa Thalgau la rangul de 
doamnă de onoare a reginei, îl convocă pe șeful poliției și ceru să 
afle care era planul lor pentru prinderea asasinului, apoi îi ceru 
acestuia un raport zilnic despre stadiul anchetei, raport ce trebuia 
înmânat contelui Thalgau; supraveghea cu minuţiozitate pregătirile 
pentru funeraliile regelui Rudolf, vorbi cu toți membrii personalului 
de la palat — de la intendent până la servitoarele care spălau vasele 
- şi le spuse tuturor ce aştepta de la ei; stabili o serie de dineuri 
oficiale la care, după o primă perioadă de doliu intenţiona să invite 
mai mulți cetățeni de frunte ai țării; merse cu capul descoperit în 
urma afetului de tun care transporta trupul lui Rudolf la Catedrală; 
lua în fiecare zi câte o lecţie intensivă de germană de două ore și 
făcea progrese extraordinare; ceru ambasadei engleze copii ale 
cataloagelor de la magazinele armatei și marinei militare, pe care 
puse stăpânire cu mare bucurie. 

Comandă astfel toate jocurile pe care le găsi acolo: de la Animal 
Misfitz până la Zelo, Blinking Dandy, Puffette, Tipple-Topple, El 
Teb, Guessodor, Cape to Cairo, Wibley Wob și așa mai departe. În 
cele din urmă, căzu la pat doborâtă de ceea ce medicul familiei 
regale numi epuizare nervoasă și dormi douăzeci și patru de ore 
fără întrerupere. 

În foarte scurt timp, noua structură a Casei Regale începu să 
prindă formă. Șambelanul - dușmanul lui Jim =, baronul Gödel, nu 
putea fi destituit, în schimb putea fi ignorat. 

Toate deciziile lui Adelaide erau transmise către cei de la palat și 
în exterior prin intermediul contelui Thalgau. Cercul ei personal era 
foarte restrâns: fiind, de fapt, limitat la Becky și contesă care, deși 
nu reprezenta cea mai veselă companie, era o persoană de încredere 
—, după spusele lui Adelaide. Becky făcea tot posibilul să înveţe șah 
şi reuși să facă unele progrese; și, mai mult de-atât, făcuse 
cunoștință cu o cameristă care auzise că pisica de la grajduri avea 
pui, așa că trimiseră pe cineva să îi aducă și fu ales unul care îi fu 
dat lui Adelaide cadou. 

Era negru ca smoala, foarte norocos prin urmare, și îi fu 
prezentat lui Adelaide drept „pisoiul ei de companie”. Adelaide îi 
puse numele Saucepan[9]. 


Pe măsură ce Adelaide vorbea din ce în ce mai bine limba 
germană, Becky era acum mai puţin interpret şi mai mult consilier 
al reginei, preferând să înveţe cot la cot cu ea. Felul în care citea 
regina era încă stângaci, așa că făceau foarte des exerciții citind 
însemnări oficiale sau învățând împreună despre extracția 
nichelului din minele Karlstein, despre negocierile pentru taxele 
vamale cu Germania sau despre câștigul obținut de stat din taxe. 

Peste puțin timp, Adelaide decise să vorbească cu Cancelarul. 
Acesta era liderul Senatului, ocupantul celei mai importante poziții 
politice din ţară: nu că asta ar fi însemnat prea mult pentru ea — din 
moment ce acesta nu fusese ales pe cale democratică, ci numit în 
funcţie de regele Wilhelm. Era un om bătrân, baronul von Stahl, și 
atunci când o întâlni pe Adelaide, această ocazie se dovedi deosebit 
de educativă pentru amândoi. 

La început, baronul nu știu cum să se poarte cu ea, aşa că o trată 
oarecum sfătos, cu un aer curtenitor, dar ea îl puse la punct. 

— Am înţeles că Regina Victoria obișnuia să se distreze astfel 
ascultând lingușelile domnului Disraeli, i se adresă ea cu asprime. 
Asta pentru că era o femeie bătrână. Când voi fi bătrână, vei putea 
face şi dumneata așa. Dar acum nu sunt dispusă să te ascult, pentru 
că sunt în doliu, și, în orice caz, sunt o mulțime de bărbați tineri în 
jur capabili să mă flateze cu mai multă pricepere decât dumneata. 
Dacă vrei să te respect, vorbeşte-mi sincer despre Senat și lasă 
deoparte lingușelile. 

Becky trebui să reproducă întocmai tot ce spusese regina, pentru 
că germana acesteia era destul de bună ca să urmărească ceea ce 
traducea ea, dar — având într-o parte ochii îngustaţi ai reginei și în 
cealaltă parte ochii mari de uimire ai Cancelarului - cele două 
minute care se scurseră se dovediră extrem de incomode. 

Bătrânul nu era un ticălos; îşi veni repede în fire și începu să 
vorbească mult mai respectuos despre ceea ce o interesa pe regină, 
reușind să-i prezinte un raport amănunțit și corect. Și în scurt timp 
deveni limpede care era cea mai stresantă problemă - de parcă nu 
ar fi bănuit deja. Ambele state — Germania și Austro-Ungaria — 
voiau să anexeze Razkavia, și nu pentru câteva podgorii, o mână de 
castele sau niște izvoare sulfuroase, ci pentru nichelul extras din 
mine: Cuprul Diavolului. Marile oţelării din Essen tânjeau după 
acest minereu, iar împăratul Franz-Josef nu voia ca minereul să 
ajungă în mâinile acestora ca nu cumva acest lucru să le dea un 
mare avantaj lui Bismarck și împăratului Wilhelm. Necesitatea unui 
acord era urgentă și prioritară, fiind mai importantă chiar decât 
problemele interne ale țării, precum mana care atacase podgoriile 
din Neustadt, veniturile în continuă scădere de la cazinoul din 
Andersbad și nevoia de a găsi noi investitori pentru compania de 


căi ferate. 

Adelaide îl ascultă cu atenţie și îi mulțumi. Imediat cum se 
despărți de Cancelar, luă decizia de a vizita minele de nichel ca să 
se lămurească de ce existau atâtea dispute legate de această 
problemă. Fără a ţine cont de obiecțiile contelui Thalgau care 
susținea că nu se cuvenea așa ceva (în perioada de doliu, astfel de 
vizite păreau de-a dreptul indecente), Adelaide ordonă ca trenul 
regal să fie pregătit pentru o vizită la Karlstein și, într-o dimineață 
însorită de toamnă, parcurseră cei şaizeci de kilometri până la 
Andersbad, care se afla în celălalt capăt al ţării, apoi se deplasară 
pe o linie secundară până la Karlstein. 

Toţi minerii şi familiile acestora veniseră la gară să-i întâmpine. 
Covorul roșu și discursul de bun venit îi deveniseră destul de 
familiare lui Adelaide, iar cuvântarea pe care o ţinu în semn de 
mulțumire se dovedi competentă. Curios lucru, își spunea Becky, 
faptul că nu reușea deloc (şi nici nu încerca, de altfel) să renunţe la 
pronunțatul ei accent Cockney - accentul limbii sale materne. 
Atunci când vorbea în engleză, întreaga ei ființă se relaxa, iar ea 
părea dură și îndrăzneață în același timp, dar, atunci când vorbea în 
limba germană atitudinea ei se schimba radical: stătea mai dreaptă, 
se mișca cu mai multă graţie și părea chic - acesta fiind singurul 
cuvânt (deși franțuzesc, și nu nemțesc) care, socotea Becky, i se 
potrivea pe deplin. 

Adelaide era foarte chic în dimineaţa aceea la Karlstein, iar 
mulțimea o admira nespus. 

Inginerul-șef care trebuia să-i însoțească pe parcursul vizitei era 
un tânăr cu părul cârlionțat pe nume Kopke, care înțelese în scurt 
timp că interesul reginei era autentic și că îi putea explica orice, 
fără să fie nevoit să simplifice prezentarea (așa cum ar fi procedat 
în cazul unei persoane ignorante). Însă, atunci când Adelaide insistă 
să meargă în subteran, acesta rămase perplex. 

— Dar, Majestate, nu ne-am pregătit pentru o vizită în subteran 
- condițiile nu permit... 

Regina îi aruncă o privire pătrunzătoare. 

— Dacă mina este sigură, nu voi păţi nimic. Dacă nu este sigură, 
vreau să văd la ce pericole sunt expuși supușii mei. 

În mai puţin de o oră, replica ei făcea înconjurul Karlsteinului, 
așa că, atunci când se despărți de minerii din localitate, avu parte 
de ovaţii și mai puternice decât cele pe care le auzise pe Stânca 
Eschtenburg. 

Becky însă nu văzuse mare lucru. Nu știuse până atunci că 
suferea de claustrofobie, așa că imediat ce căruciorul pe şine în care 
se aflau trecu de la lumină în întunericul muntelui, ea se simți 
cuprinsă de panică și închise ochii, îngrozită. După ce ieșiră din nou 


la lumina zilei, Adelaide o privi cu reproș şi-i spuse: 
— Sper că ai reținut tot ce am văzut acolo jos. Nu te mai strâmba 
așa și încearcă să fii mai atentă! Trebuie să-i încurajăm pe oameni. 
Inginerul-șef făcu o plecăciune foarte adâncă și îi sărută mâna la 
plecare, iar Adelaide îl răsplăti cu o privire pătrunzătoare și 
înfocată care îl făcu să roșească; așa că Becky avea la rândul ei ceva 
să-i reproșeze reginei. 


Înainte de a părăsi acea parte a țării ca să se întoarcă la 
Eschtenburg Adelaide își manifestă dorința de a vizita castelul 
Wendelstein - locul în care Walter von Eschten reușise să-l învingă 
în cele din urmă pe Ottokar al II-lea. O potecă prin pădure ducea la 
acest castel, aflat la vreo doi kilometri de Andersbad. Domeniul 
contelui Otto nu era prea departe de Wendelstein și, în mod 
normal, eticheta ar fi cerut ca bărbatul să-şi facă apariţia pentru a-și 
prezenta onorurile, dar se spunea că ar fi plecat la o mare partidă 
de vânătoare organizată în Africa de Est. 

Vechiul castel Wendelstein era acum o ruină; numai turnul 
rămăsese intact. Intrarea era blocată cu bucăţi de piatră și moloz, în 
timp ce Adelaide pășea pe iarbă, contele îi spunea cum reușise 
Walter să-i ademenească pe cei din Boemia pe pajiștea întinsă 
dintre castel și marginea pădurii și cum îi atacase în repetate 
rânduri cu ajutorul cavalerilor pe care îi păstrase în rezervă, iar 
boemienii (care aveau moralul la pământ după luni în care 
îndureraseră tacticile de gherilă ale lui Walter) se recunoscuseră 
învinși şi fugiseră. Becky privi priveliștea acum pașnică, fiind 
cuprinsă de emoţii puternice. Ţara ei, istoria poporului ei... 

Soarele fierbinte de toamnă mângâia ţinutul cu razele lui de aur. 
O mulțime de insecte bâzâiau prin iarbă, un bărbat cosea în 
apropierea pădurii, iar de undeva din vale se auzi șuieratul unei 
locomotive. Trebuiau să plece. 


Așa cum Becky îi relatase mamei ei în scrisorile pe care i le 
trimitea de două ori pe săptămână, trăia cele mai ciudate momente 
din viața ei. Ea și Adelaide erau nevoite să treacă prin nenumărate 
formalități: numiri în funcţie, discursuri cu ocazia retragerii vreunui 
general sau a vizitei vreunui prinț oarecare la diferite evenimente, 
inaugurări, recepții, servicii de comemorare sau depuneri de 
coroane... Erau momente în care Adelaide vărsa lacrimi amare - de 
furie sau din cauza epuizării - şi toate se spărgeau în capul lui 
Becky de parcă ar fi fost mereu vina ei. De fiecare dată Becky 
încerca să-şi păstreze calmul, spunându-şi că era doar un cetățean 
loial al Razkaviei şi că Adelaide era regina acestei țări, iar cuvântul 
ei era lege. De cele mai multe ori funcționa. 


Şi în tot acest timp exista contrastul dintre Adelaide — femeia 
vulgară cu accent cockney - și nobilii care o tratau cu atâta respect; 
şi mai era șarmul cu care reușea să provoace pe oricine la o partidă 
de șah, precum și pasiunea extremă cu care juca, abilitățile 
deosebite de care dădea dovadă și măiestria tacticilor pe care le 
aplica. Se vedea o evoluţie în puterea ei de decizie, autoritatea și 
înțelepciunea de care dădea dovadă. 

Becky nu putea fi decât fascinată. 

În cele din urmă, începură tratativele diplomatice. Adelaide 
invită marile puteri să-şi trimită reprezentanţii în Razkavia pentru 
negocieri. Oficialitățile respinseră consternate această decizie. 

—  Majestate, e de neconceput, îi spuse ministrul afacerilor 
externe. 

— Prea târziu. Așa am hotărât. 

— Dar există protocoale. 

— În regulă. Dumneata ai grijă de protocol, iar eu mă voi ocupa 
de negocieri. 

— Dar căile oficiale... 

— Dacă am urma căile oficiale, nu am ajunge nicăieri. 

Chiar dacă nu mai adăugă nimic, obiecțiile celorlalți începură să 
curgă. În cele din urmă, regina îşi pierdu cumpătul şi azvârli cu o 
călimară cu cerneală, țipând într-un mod ce nu necesita traducere, 
chiar dacă Becky cunoștea cuvintele nemţești pentru leneși împuțiți 
umflați cu pompa. Toţi cei de față se înclinară speriați în fața ei și 
ieşiră în mare grabă pe ușă. În aceeaşi după-amiază, secretarul 
pentru afaceri externe trimise invitaţiile reprezentanţilor marilor 
puteri. 

În tot acest timp, Jim și cei din Richterbund o căutau fără odihnă 
pe actrița hispanică. El îi povestise contelui despre presupusa 
jurnalistă care închinase apartamentul lui Herr Egger, iar contele îl 
informase la rândul său pe șeful poliției care se prezentase la 
raport, însă Jim nu prea avea încredere în poliție, în cadrul căreia 
nu exista nici măcar un detectiv. Caschetele cu țepușă, epoleții aurii 
şi uniformele maro dovedeau că pentru polițiștii din Razkavia era 
mai important aspectul, şi nu eficiența. 

Jim era aproape sigur că actrița nu părăsise orașul, dar nu ar fi 
putut să spună de ce. Karl, Gustav, Heinrich și ceilalți verificau 
toate cafenelele și berăriile din Centrul Vechi, vorbeau cu hamalii 
de la gară, supravegheau intrarea actorilor de la clădirea Operei și a 
celor două teatre din oraș, îi sâcâiau cu întrebări pe toți portarii de 
hotel și tot nu reușiseră să afle ceva. 

În cele din urmă, Jim găsi primul indiciu, dar în mod indirect. 
Dintre toate locurile posibile, găsi acest indiciu în biroul 


intendentului, chiar la Palat. Încăperea era un soi de cameră 
comună pentru servitorii de rang superior. Jim avea o părere foarte 
bună despre aceștia, iar ei îl simpatizau pentru modestia lui și 
pentru conversațiile picante pe care le iniția. 

Într-o seară se afla deci în biroul intendentului, când adjunctul 
acestuia intră în încăpere clătinând supărat din cap. 

— Ce s-a întâmplat? întrebă cineva. 

— Gödel ăsta. El vrea acum să-i trimit o servitoare special 
instruită pentru nu ştiu ce fată bătrână care a sosit acum și pe care 
vrea să o instaleze în camera aceea goală de pe coridorul 
mansardei, la numărul paisprezece. Nu mă pot dispensa de o 
servitoare pentru atâta lucru! Și dacă spun că trebuie să mai 
angajăm pe cineva și că avem nevoie de mai mulți bani ca să plătim 
încă un salariu, ne ia din salariile noastre, blestematul! 

— Dar cine e femeia asta? 

— Dumnezeu știe. Vreo hoașcă bătrână, o babă din Schloss 
Neustadt, cred. Nu, mă înșel: Ritterwald... 

Așa se numeau domeniile familiei regale, îşi spuse Jim. De ce s- 
ar fi arătat Gödel atât de interesat de o servitoare bătrână? Își ciuli 
urechile. 

Îl auzi pe adjunctul intendentului spunându-i unui lacheu: 

— Uite ce, ştiu că e târziu și că ţi-ai terminat programul, dar te 
rog să faci asta. N-are prea multe bagaje, doar un cufăr și două cutii 
— du-le, te rog, sus fără să protestezi. 

— E vorba de babă? întrebă Jim. Lasă-mă pe mine. Mereu mi-am 
dorit să fiu lacheu. 

Servitorul se arătă peste măsură de încântat de propunerea sa, 
iar adjunctul intendentului abia catadicsi să ridice din umeri și ieși 
grăbit din încăpere ca să le transmită celor de la bucătărie să 
trimită sus o tavă cu ceva de mâncare. 

Jim îmbrăcă vesta lacheului și haina acestuia și își prinse repede 
în jurul gâtului un ștergar în loc de cravată. 

— Nu te mai obosi să-mi dai pantalonii, zise el. Am să spun că i- 
am dat la spălat, dacă mă întreabă cineva. O să-mi admire 
frumoasele pulpe cu altă ocazie. Unde trebuie să merg? 

Servitorul îi explică, iar el porni iute pe coridorul de la parter 
îndreptându-se către intrarea de la grajduri, unde un hamal 
nerăbdător descărca dintr-o trăsură un cufăr din răchită. Acesta îi 
întinse apoi o cutie mare și uzată unei femei bătrâne care aștepta pe 
trepte. 

— Mamaie, îi zise Jim. Lăsaţi-mă să vă ajut cu cufărul ăsta. Ce- 
ați pus în el? Greutăţi din plumb? 

De fapt, cufărul era foarte ușor. În mod evident, bătrâna nu avea 
mare lucru. Jim duse cufărul în camera de sus, așa cum spusese 


ajutorul intendentului. Cineva pregătise deja focul și lăsase o 
lumânare pe masă. 

— Am ajuns, zise el. O să vină cineva cu masa în câteva minute, 
imediat ce le vor convinge pe servitoare să urce până aici. Ce ziceţi 
de locul ăsta, vă simţiți bine aici? 

Bătrâna aruncă o privire în jur și încuviință încet din cap. Era o 
femeie uscată și ţeapănă, ageră, cu un chip de pasăre și obrajii 
foarte roşii. 

— Mulţumesc, băiete, spuse ea. E foarte frumos aici. O să mă 
simt cât se poate de confortabil. 

— Cum vă numiţi? o întrebă Jim. Îmi place să fiu respectuos cu 
cei mai în vârstă decât mine. 

— Da, îmi dau seama, remarcă ea. Eu sunt Frau Busch. Dar 
dumneata? 

Jim simţi un șoc, de parcă s-ar fi electrocutat. Se gândi repede la 
ceva și răspunse: 

— Jakob. Acesta e numele meu. La dispoziția dumitale, Frau 
Busch, puteți să mă chemați oricând. Iată că vine servitoarea. Poftă 
bună! 

Părăsi în grabă încăperea și rămase un timp pe scări încercând 
să-și dea seama de ce simţise acel fior? Unde mai auzise numele 
acela? 

Și apoi își aminti. În noaptea de dinaintea încoronării, Gustav îi 
spusese că descoperise în arhivele de ziar niște informaţii în 
legătură cu prințul Leopold: singurul martor al morții acestuia era 
un vânător pe nume Busch. 

Şi totul se întâmplase la Ritterwald, locul din care venea bătrâna. 


În ziua următoare, Becky făcu și ea o descoperire. 

Ori de câte ori avea o oră liberă, prefera să meargă în Sala 
Hărţilor. Bătrânul rege Wilhelm fusese foarte pasionat de geografie 
- călătorise pe tot cuprinsul lumii în tinerețe — și se dovedise un 
colecționar înrăit. Sala Hărților avea, așadar, o mulțime de sertare — 
mari, late și nu foarte adânci, din lemn de mahon, cu mânere 
sclipitoare din bronz - în care păstra tot felul de hărți și desene din 
toate colțurile lumii şi o masă enormă pe care putea să le 
examineze în detaliu. Mai avea și o mulțime de globuri, atât 
pământești, cât și cerești; un mic telescop gregorian pe montură 
ecuatorială și diverse dispozitive și echipamente pentru navigaţie 
păstrate în cutii din lemn de trandafir căptușite cu pânză. 

În încăpere se ştergea praful des, şi pardoseala era cernită, dar 
nimeni nu prea intra acolo. Becky o folosea pe post de refugiu, 
pentru că-i plăceau liniștea, mirosul de ceară de albine și precizia 
hărților şi a instrumentelor. 


În după-amiaza zilei premergătoare Tratativelor, Becky petrecu 
câteva minute privind prin telescop, dar nu reuși să-l localizeze. 
Apoi îi trecu prin minte să caute o hartă a Londrei, ca să vadă dacă 
putea găsi strada pe care locuia, dar nu vedea niciun catalog prin 
preajmă ca să poată găsi ce voia. Cum căuta bătrânul rege o hartă a 
Africii de Vest dacă avea nevoie? 

Mintea ei organizată începu să caute răspuns la această întrebare 
și atunci își aminti că în micul birou ce servea drept antreu al Sălii 
Hărţilor era un dulap pe care nu-l cercetase. Poate că acolo era. 

Deschise ușa și intră. Spre deosebire de celelalte uși de la palat, 
aceasta nu era prinsă destul de bine în balamale și se închise foarte 
încet în urma ei, așa că, atunci când (după câteva minute de 
frunzărit registrele care, într-adevăr, se aflau în dulap) Becky auzi 
niște voci în Sala Hărţilor, înțelese că nou-veniţii nu știau că ea se 
afla acolo. 

Nu avea nicio intenţie să se ascundă, dar nu ar fi avut niciun rost 
să tuşească, să tropăie sau să scape vreo carte pe jos ca să-și facă 
simțită prezenţa, pentru că scopul acestora era cu siguranță la fel de 
inofensiv ca și al ei. 

Într-adevăr, una dintre voci — pe care o recunoscu imediat — era 
a contelui. Dar acesta adaptase un ton pe care Becky nu-l mai 
auzise înainte: un soi de insistență din tipar, cu mize de neliniște. 
Celălalt bărbat părea pedant și precis, la fel ca un învățător. După 
ce ascultă o parte din conversație, constată că era prea târziu să se 
mai oprească. 

— Înţeleg, Herr Bangemann că aveți un talent foarte rar, zise 
contele. Mi-ar plăcea să-mi faceți o mică demonstraţie, dacă nu vă e 
cu supărare. Am un document aici. 

Se auzi zgomotul unui sertar și foşnetul unei coli groase de 
hârtie. 

— De cât timp aveţi nevoie pentru această primă pagină? 

— Doar cât să o citesc. Un minut, poate. 

— Foarte bine. Am să vă cronometrez. 

Şi nu se mai auzi nimic un timp, iar Becky nu se putu abține să 
nu numere. Evident, ea număra mai încet decât ceasul contelui, 
pentru că ajunse abia la cincizeci și cinci când îl auzi pe conte: 

— Timpul s-a scurs. 

Se auzi din nou foșnet de hârtie, iar Herr Bangemann își drese 
glasul și începu să vorbească: 

— Un raport asupra expediției la izvoarele fluviului Orinoco și 
afluenților fluviului Rio Bravo, efectuată sub auspiciile Societăţii 
Regale de Geografie a Razkaviei, între 1843-1844... 

Şi continuă așa un timp. Era clar că bărbatul reținuse tot ce scria 
pe hârtie. 


— Remarcabil! exclamă contele. Cuvânt cu cuvânt. Acum, cât de 
mult puteţi reține? 

— Destul de mult, zise modest Herr Bangemann. Nu am mai avut 
ocazia să rețin mai mult de șaizeci de pagini, dar sunt sigur că aș 
putea să o fac, dacă mi s-ar cere așa ceva. 

— Și e de-ajuns să citiți foile o singură dată? 

— Exact. Când eram copil, am primit o lovitură în cap și apoi am 
fost binecuvântat cu acest dar — drept răsplată, presupun. 

— Extraordinar... Am înţeles că aveţi o familie mare. 

— Am cinci fete, Excelenţă. Toate sunt fete cuminţi și 
inteligente. Dar, ah, indiscutabil, sunt cinci guri de hrănit, iar din 
salariul unui biet funcționar... 

— Sunt sigur de asta. În regulă, Herr Bangemann: eu am nevoie 
de cineva cu talentul dumitale. E vorba despre o împuternicire 
privată, ca să nu spun secretă... 

Contele se opri. Inima lui Becky începu să bată mai tare. Oare o 
auzise? Dar apoi ascultă cum se deschide și se închide ușa 
exterioară, iar contele continuă cu voce scăzută: 

— Așa cum am spus, o împuternicire ce necesită cea mai mare 
discreție. Nimeni nu trebuie să afle, înțelegeți? 

— Puteţi conta pe mine, conte Thalgau. 

Vocile lor deveniră un murmur. Becky îţi ciuli urechile și roși: nu 
mai trăsese niciodată cu urechea și nu era prea mândră să 
recunoască acest lucru. 

Cei doi din Sala Hărţilor mai vorbiră preţ de un minut sau două, 
dar ea nu mai auzi nimic din ce se întâmpla, cu o singură excepţie: 
la un moment dat, clinchetul unor monede. 

În cele din urmă, ușa exterioară se închise şi se făcu liniște. 
Becky rămase pe loc un timp, apoi ieși prudentă din ascunzătoare. 
Era destul de tulburată, pentru că ea îl crezuse pe conte la fel de 
puternic și de ferm ca Stânca din Eschtenburg. Și totuși, tonul cu 
care acesta vorbise acolo, în Sala Hărţilor, era conspirativ, și asta o 
descumpănea. 

Nu-i putea spune lui Adelaide: Majestatea Sa avea destule lucruri 
la care să se gândească. Jim era persoana în care avea încredere 
deplină, doar că era destul de greu să-i dea de urmă. 

Becky lăsă un mesaj în camera lui și se rugă ca acesta să-l 
citească. 


În seara aceea, în sufragerie, Becky desfășură pe masă planșa 
unui nou joc: Cursa Continentală a Trenurilor. Planșa pe care se 
juca acest joc era o hartă a Europei, iar Adelaide o studie câteva 
clipe și pufni cu dispreţ, pentru că Razkavia era prea mică pentru a 
fi marcată pe hartă. 


— Ce mai hartă, zise ea și dădu un bobârnac trenulețelor de 
tinichea care trebuiau să se întreacă de la Londra la Constantinopol 
sau de la Brindisi până la Stockholm. Trenuri de tinichea, nave de 
tinichea înghiţite de vârtej — știi ce sunt eu, Becky? Sunt o prințesă 
de tinichea. 

La fel ca la șah: parcurg atâta drum și mă transform într-o 
regină. Dar o regină de tinichea... Vrei să jucăm o partidă de șah? 
Nu? Nici eu nu ţin neapărat să joc în noaptea asta. Hai să ieşim 
puțin pe terasă ca să respirăm aer curat. La naiba, simt că mă 
înăbuș aici... 

Becky deschise larg ferestrele franțuzești și ieşiră pe terasă. Se 
aplecară peste balustradă ca să privească parcul. Nu adia nicio 
boare de vânt, iar aerul era cald și umed. Pădurea se întrezărea vag 
în depărtare. Copacii răzleţi erau acoperiți de o negură deasă, iar 
deasupra lor cerul era mai întunecat ca niciodată - o culoare 
sumbră, cenușie, cu nuanţe de albastru de Prusia. Covorul de iarbă 
din parc, care se întindea până la marginea pădurii, era mângâiat 
de o briză ușoară care tulbura din loc în loc suprafața verde a 
acestuia. Pentru o clipă norii făcură loc razelor târzii de soare care 
luminară încă o dată iarba și copacii scoțând la iveală un verde atât 
de intens, încât lui Becky i se părea că ascultă o simfonie. 

Dintr-odată, o boare de vânt culcă la pământ iarba ca un spirit 
invizibil, îndreptându-se în direcția lor şi răcorindu-le obrajii. 

— Becky, zise Adelaide și întoarse capul ca să privească linia 
întunecată a copacilor deasupra covorului scânteietor al ierbii. 

— Da? 

— Bănuiesc că asta-i casa mea de acu! încolo, nu? 

— Așa cred. 

— N-am crezut că voi avea o casă vreodată. Am crezut că voi 
muri pe străzi, la casa de toleranță sau la pușcărie. Am crezut că 
mi-era scris să sfârșesc așa... Sau de vreo boală. Am crezut, știi tu, 
că aveam să mă aleg cu una dintre bolile acelea... sau cu 
tuberculoză, poate, și apoi să înnebunesc și să mor într-un azil de 
nebuni. Eram sigură de asta. 

— Ei bine, nu se va întâmpla nimic din toate astea, nu-i așa? 

Preţ de un minut, regina nu mai spuse nimic, apoi oftă atât de 
sfâșietor încât tot trupul i se cutremură. Se uită din nou spre pădure 
în timp ce vântul îi învolbura buclele în jurul feței. 

— Bietul Rudi, murmură ea cu tristeţe. Eu niciodată... nu l-am 
iubit niciodată, Becky... am ţinut foarte mult la el, din toată inima, 
dar... cred că atunci când cineva face ce-am făcut eu — atunci când 
se vinde bărbaţilor pentru bani - nu mai e în stare să mai 
iubească... nu ştiu. E ciudat, știi? Au fost trei bărbaţi în viața mea 
pe care probabil că i-am iubit. Unul era un bătrân, domnul Molloy, 


care avea grijă de mine atunci când l-am cunoscut pe Jim și pe 
domnișoara Lockhart. El a fost ca un tată pentru mine, era un om 
bun și blând... Al doilea a fost bătrânul rege. Ciudat, nu-i așa? L-am 
cunoscut doar o lună de zile și ar fi avut toate motivele să mă 
urască, dar m-am atașat foarte mult de el... 

Vocea i se stinse. 

Lumina soarelui dispăruse complet, iar cerul devenise vânăt 
întunecat cu nuanțe de purpură. Vântul care venea dinspre pădure 
se întețise acum, iar rafalele puternice o făcură pe Becky să-și tragă 
șalul mai bine pe umeri. 

— Cred că și el te-a iubit, zise ea. 

— Becky, mă descurc bine ca regină? 

— Ce întrebare caraghioasă! Cred că nimeni din lumea asta nu s- 
ar putea descurca mai bine. 

— Domnișoara Lockhart ar putea să o facă. Doamna Goldberg, 
vreau să spun. Atunci când negocierile se vor sfârși, crezi că va veni 
să ne viziteze? 

— Sunt sigură că va accepta. O să-i scriem și vom vedea. 

— Cred... rosti încetişor Adelaide cu mâinile pe balustrada de 
piatră, ținând capul întors — cred că ea... mi-ar plăcea să aflu că a 
fost mândră de mine... dacă ea ar fi de acord cu ce fac, nu mi-ar 
mai păsa de nimic altceva. 

— Cine e cel de-al treilea bărbat? o întrebă Becky după câteva 
momente. 

— Al treilea? 

— După domnul Molloy și bătrânul rege. 

— Oh, acela. Nu știu. Probabil că am numărat greșit; e vorba 
doar de doi. Mă duc înăuntru, s-a făcut frig. Am să beau o ciocolată 
caldă și apoi la culcare. Nu mai sta nici tu. Ai să răcești. Ai mult de 
vorbit mâine. 

După ce Adelaide se duse la culcare, Becky se apucă să citească, 
dar nu-și găsea locul. Bătu la ușa lui Jim, dar, ca de obicei, acesta 
nu era în cameră. Încercă apoi să joace şah de una singură, dar la 
un moment dat uită a cui era mutarea; încercă Cursa Continentală, 
dar renunță să mai joace atunci când trenuleţul ei de tinichea 
ajunse la Viena. Se apucă din nou să citească, însă singurele cărți pe 
care le avea la îndemână erau ori prea plictisitoare, ori prea frivole, 
iar ea era prea obosită pentru cele care se încadrau în prima 
categorie și prea tulburată pentru cele dintr-a doua. 

În cele din urmă îşi puse șalul pe umeri și ieşi din nou pe terasă. 
Vântul serii devenise sălbatic; putea auzi freamătul copacilor ca o 
tânguire chiar de la asemenea distanţă și avea o senzaţie ciudată, de 
parcă niște spirite o pândeau din întuneric, purtate de vânt încoace 
şi-ncolo ca niște frunze uscate, fără odihnă și fără să se resemneze, 


fără să dispară complet de pe faţa pământului, continuând să 
cutreiere oceane de timp între viață şi moarte, zvârcolindu-se 
etern... 

Becky stătea în capătul terasei, cu mâinile pe balustradă. La un 
moment dat, închise ochii în faţa întunericului ca să simtă mai bine 
vântul ce-i răcorea fața. 

O cuprinse brusc teama și deschise din nou ochii, iar o secundă 
mai târziu un braţ îi cuprinse gâtul și o mână îi acoperi gura, iar 
cineva o trânti la pământ. 


CAPITOLUL 11 


În Grotă 


O voce șopti la urechea ei: 

— Becky... sunt eu, Jim... taci, nu spune nimic, suntem în 
pericol! 

Becky simţi că trece dintr-o spaimă într-alta. Jim îi luă mâna de 
la gură şi rămase aplecat în spatele balustradei, trăgând cu ochi 
printre zăbrelele acesteia. 

Mișcându-se cu cea mai mare grijă, Becky se ridică la rândul ei și 
privi în direcţia în care se uita el. Pe fundalul palid al zidului 
palatului văzu silueta întunecată a unei femei care tocmai ieșea 
tiptil de sub terasa pe care stăteau ei. 

— Cine e? întrebă Becky în șoaptă. 

— E o servitoare bătrână, Frau Busch. E văduva unui vânător 
care era cu prinţul Leopold atunci când a murit... 

Abia atunci Becky realiză că Jim ţinea în mână un pistol, cu 
toate că nu observase când îl scosese. Lumina șovăielnică a lunii 
făcea ochii să sclipească. Femeia se oprise la mai puţin de douăzeci 
de metri de locul în care se aflau, în umbra unui tufiș stufos. 

— Ce se petrece? întrebă în șoaptă fata. Ce face? 

— Şşş, fu singurul răspuns. 

Jim privea nemișcat în direcția femeii. După un minut, Becky 
văzu că expresia lui se schimbă, se întâmpla ceva și ea era curioasă 
să afle ce anume, așa că privi printre pilonii groși de piatră ai 
balustradei și zări o altă siluetă apăsând silențios de după colțul 
clădirii, ca să se îndrepte apoi către femeia ce aștepta lângă zid. 

— O altă femeie, murmură Becky. Așa cred. 

Simţi încordarea lui Jim: ca o pisică gata să sară asupra unui 
şoarece. Nu mai era nevoie să-și ducă degetul la buze: ea știa foarte 
bine că nu trebuia să scoată vreun sunet. 

O urmăriră pe cea de-a doua femeie care ajunse în cele din urmă 
lângă Frau Busch. Urmă un schimb de replici în șoaptă și cele două 
femei se îndepărtară de zidul palatului preferând să traverseze tiptil 
aleea cu prundiș și să meargă prin iarbă în direcţia copacilor din 
depărtare. 

— Am să le urmăresc, îi șopti Jim. Tu rămâi aici. 

— Nici nu mă gândesc. Vin cu tine! 

— Ba nu, nu ai să vii, zise ferm. Cealaltă femeie e periculoasă. Ea 
e aceea pe care am căutat-o în tot acest timp — ea e asasina. Cum aș 
mai putea da ochii cu mama ta dacă ţi s-ar întâmpla ceva? Și, de 
parcă asta nu ar fi de ajuns, Adelaide are nevoie de tine mâine, așa 


că trebuie să fii în formă, nu uita. Asta e treaba ta, iar eu o să-mi 
văd de treaba mea. 

Becky își mușcă buza. Avea dreptate. Apoi ea își aduse aminte de 
ceva și duse mâna la gură. 

— Oh! Ai citit mesajul meu despre Sala Hărților? Ti l-am lăsat în 
cameră. 

— Nu am trecut pe-acolo de câteva nopţi, zise Jim privind în 
direcția parcului. Cele două siluete abia se mai zăreau în întuneric. 
Uite ce, nu mai e timp — o să le pierd. Vorbim mai târziu. 

Jim alergă spre treptele din mijlocul terasei, unde se opri o clipă 
ca să verifice în ce direcţie o luaseră femeile, apoi traversă repede 
aleea cu prundiș și o luă la fugă prin iarbă. Becky îl urmări cu 
privirea strângându-și mai bine șalul pe umeri, până ce silueta lui 
dispăru în întunericul nopții. 


Mergând aplecat, Jim străbătu pajiștea urmărindu-le pe cele 
două femei. Nu avea niciun rost să fie silențios, pentru că vântul era 
și mai sălbatic, suflând armate de nori turtiți peste conul de lumină 
al lunii și biciuind frenetic copacii de la marginea pajiștii. Jim se 
furișa, fără să piardă din ochi siluetele întunecate din fața lui — una 
grăbită, cu umerii încordați şi cealaltă suplă, ca o pasăre —, care 
pășeau cu mare grijă pe pământul denivelat. 

Neliniștea îi crescu atunci când își dădu seama că femeile se 
îndreptau în direcția din care auzise cu ceva timp în urmă urletul 
acela sinistru. Era greu să-și dea seama: copacii nu se deosebeau 
între ei în întuneric, iar la tot pasul se poticnea de câte un dâmb, 
însă noaptea aceasta era mai luminoasă datorită lunii, cel puţin pe 
moment. 

Totuşi, Frau Busch, care părea să deschidă drumul, o luă la un 
moment dat spre stânga, schimbând direcția de mers și 
îndreptându-se către un pod palladian de la coada unui lac. Jim știa 
că apa lacului se revărsa într-o cascadă artificială formând în vale 
un romantic ochi de apă — unul în miniatură, înconjurat de cedri și 
străjuit de ruinele unei capele, apoi cursul de apă își continua 
drumul într-o grotă. Cele două femei coborâră în mica depresiune și 
curmară cursul apei îndreptându-se către grotă. 

Locul arăta sinistru la lumina lunii. Era destul de sinistru și la 
lumina zilei. Jim știa grota, pentru că se aventurase până acolo într- 
o după-amiază căutând sursa acelui strigăt. 

Nu-i plăceau grotele în general, cu toată umezeala și aspectul lor 
grotesc, iar această peșteră era de-a dreptul înfiorătoare. 

Intrarea în grotă era formată, de fapt, de gura deschisă a unui 
cap enorm din piatră năpădit de buruieni, ai cărui ochi bulbucaţi 
păreau să fixeze sinistru pe oricine păşea în interior. Stânca avea de 


jur-împrejur tot felul de reprezentări diforme: șerpi, broaște, 
șopârle, care păreau cioplite în piatră. O breșă în plafonul de nori 
lăsă pentru câteva clipe lumina șovăielnică a lunii să se reverse din 
nou, iar umbrele negre, vinete și murdare făceau ca grota să semene 
cu o ilustrație dintr-un roman bulevardier cu titlul Grota fatală sau 
Misiunea ucigașului. 

Jim se ghemui lângă peretele întunecat al ruinelor artificiale 
năpădite de iederă. Cele două femei se opriră pe cărarea din fața 
cascadei. Frau Busch se aplecă printre niște trestii și apucă o 
frânghie de care trase cu putere. 

O luntre îngustă și lucind de umezeală, apăru la capătul sforii. 
Bătrâna se urcă repede în barcă, iar cealaltă femeie păși după ea și 
se așeză în timp ce Frau Busch punea mâna pe vâsle. Se zări mai 
întâi flacăra unui chibrit, apoi strălucirea unui felinar pe care 
actrița îl ţinea în mână. Se îndepărtară de mal și în câteva clipe 
barca fu luată de curent și începu să plutească spre peşteră. 

Jim înjură şi coborî povârnișul. Când ajunse pe mal nu mai era 
nici urmă de barcă. Gura neagră și enormă a grotei se căsca 
batjocoritor în timp ce apa neagră se revărsa tăcut în măruntaiele 
ei, reflectând lumina lunii în mii de rotocoale uleioase și cercuri 
argintii. Acum ce putea să facă? 

Ei bine, trebuia să continue urmărirea, dar, la naiba! nu se 
gândise la o barcă. Porni pe cărarea năpădită de buruieni de pe 
malul apei și intră pe gura grotei. Prima încăpere era întunecoasă, 
abia vizibilă la lumina lunii de afară, dar arcada pe sub care 
continua cărarea era cufundată în întuneric. Șuierul vântului se 
auzea mai slab acolo, iar vuietul apei era mai puternic din cauza 
ecoului produs între acoperișul şi pereţii din piatră ai grotei. 

Podeaua grotei era udă și neregulată, noroioasă pe alocuri și 
probabil periculoasă, pentru că pârâul curgea la doar câţiva 
centimetri distanță. 

Jim înaintă în întuneric. Ar fi aprins un chibrit, dar nu voia să fie 
descoperit. Dintre toate isprăvile trăsnite de care era în stare, să 
plonjeze într-un hău sinistru trebuie să fie cel mai nebunesc lucru 
cu putință. Dacă se rătăcea; dacă tunelul se bifurca, iar el nu-și 
dădea seama... 

Ţine mâinile pe zid, își spuse. Acesta era cleios și rece și, spre 
marele său dezgust, și mișcă la un moment dat, transformându-se 
într-o broască. Asta îl făcu să dea înapoi cu o exclamaţie de silă și 
evită în ultimul moment să cadă în șuvoi. Dar, dacă îşi ţinea mâna 
pe perete și la dus, și la întors, avea să găsească cu siguranță calea 
de ieșire... 

Apoi simți un fior glacial pe șira spinării. Din întunericul de 
nepătruns al grotei răsună din nou acel strigăt. 


Era urletul unui vârcolac captiv; al unui suflet torturat, suferind, 
aflat în culmea disperării. Sunetul era distorsionat și înăbușit din 
cauza ecoului și clipocitul apei, iar Jim nu putea să-şi dea seama de 
cât de departe se auzea, dar știa sigur că-i înghețase măduva-n oase. 
Îşi aduse aminte de Minotaur, care își aştepta în întuneric 
următoarea victimă ce avea să se afunde temător în inima 
labirintului... 

Nu ar fi putut spune cât de mult timp stătuse acolo încordat și 
crispat, în timp ce inima bătea să-i spargă pieptul. În cele din urmă, 
își reveni, și asta tocmai la timp, căci văzu o lumină deasupra 
pereților stâncoși din fața lui. Luntrea se întorcea. 

Se uită repede în jur căutând cu privirea un loc în care să se 
ascundă. Umbre, întuneric peste tot, dar un loc anume îi atrase 
atenţia, fiind cel mai întunecat colț - aici, un mic alcov fusese 
scobit în stâncă. Era atât de mic încât el nici nu-l observase atunci 
când pipăise peretele, dar, dacă se strecura în el... 

Auzi clipocitul vâslelor în apă. Nu era timp să se mai ascundă în 
altă parte. Își ridică gulerul și își trase șapca în jos ca să-și ascundă 
paloarea feței, apoi rămase cu mâna pe pistolul din buzunar. 

Plescăitul se auzea tot mai aproape, iar lumina devenea din ce în 
ce mai puternică și în scurt timp deveni clară pe suprafața apei. 
Raza oscilantă a felinarului era de-ajuns pentru a lumina întregul 
tunel din grotă. Oare chiar nu-l văzuseră? 

Îşi ținu respirația urmărind cu ochii întredeschiși barca, pe sub 
cozorocul şepcii sale, în timp ce aceasta trecea pe lângă el. Dar 
niciuna dintre femeile din barcă nu-l observă, pentru că amândouă 
păreau cuprinse de o emoție lăuntrică. Faţa femeii bătrâne era 
întunecată de tristeţe, iar chipul actriței era acoperit de o glugă, dar 
la un moment trupul îi fu scuturat de un suspin. 

Apoi trecură de el. Tunelul rămase din nou în întuneric și 
zgomotul vâslelor se pierdu treptat. 

— Ei bine, ce ai de gând să faci acum, drac împielițat ce eşti? se 
întrebă încet Jim, deși știa deja răspunsul. 

Trase adânc aer în piept, expiră apoi încetișor și începu să-și 
caute chibriturile. Acum nu mai conta dacă făcea lumină, ele nu 
aveau să se întoarcă. Încercă să aprindă un chibrit şi merse câțiva 
pași înainte protejându-i cu grijă flacăra până ce acesta se stinse. 

Repetă acest proces de peste zece ori. La un moment dat, auzi un 
plescăit în apă, chiar în spatele lui, și aproape că scăpă chibritul din 
mână, dar când întoarse privirea văzu capul unui șobolan care se 
îndepărta înotând, apoi auzi un geamăt sinistru, plin de durere, 
care părea să vină din toate direcţiile şi care îl făcu să tresară. 

Vaietul acesta îi dădu de înţeles că se apropia. Era vocea unui 
om. Nu era vorba despre niciun vârcolac sau demon, și mai mult: cu 


fiecare pas Jim era tot mai convins că știa cui aparținea vocea 
aceea. 

Urmă o cotitură a tunelului. Apa clipocea în stânga lui, iar 
cărarea se lăţise cu vreo jumătate de metru. În peretele din dreapta 
era încastrat un grilaj din fier. Barele — groase cât degetul cel mare 
al lui Jim — erau înfipte în rocă, iar ușa din mijlocul lor era închisă 
cu un lacăt masiv. 

În spatele gratiilor era o celulă de vreo șase metri pătraţi. Pe o 
saltea, într-un colț al celulei, cu ochii deschiși și cu fața împietrită 
de groază, stătea întins un bărbat în zdrenţe. Acesta era o versiune 
palidă și sfrijită a prințului Rudolf, dar când se ridică și se apropie 
de gratii, atras parcă de flacăra chibritului, Jim știu că bănuielile lui 
se adeveriseră. Acolo, sub barba nerasă și stratul de murdărie, dar, 
la fel de clar ca în portretul din galerie, erau pleoapa căzută și 
bărbia cu gropiță a fratelui mai mare al lui Rudolf - prințul 
Leopold, în viață. 


— Înălțimea Voastră, îi șopti Jim în germană ridicând chibritul 
aprins. 

Bărbatul nu reacționă. Ochii lui scânteietori nu păreau să 
exprime ceva; era ca şi cum ar fi privit un animal. 

— Prinţe Leopold? Sunteţi chiar dumneavoastră, nu-i așa? 
Ascultaţi, eu sunt Taylor, înțelegeţi ce vă spun? Taylor. Am să vă 
scot de aici. Să aruncăm o privire la lacătul ăsta... 

Dar chibritul se stinse, iar prinţul scânci și se îndreptă înapoi în 
întuneric. Jim mai avea doar trei chibrituri. Înjură încetișor și 
tocmai când se pregăti să-l aprindă pe următorul auzi un zgomot 
puternic de undeva din tunel: ecoul unei porți masive de fier care se 
deschidea, urmat de tropăitul unor bocanci grei. Venea cineva. 

Prințul auzise și el și începuse să scoată niște ţipete slabe, 
nearticulate. Jim îi șopti: 

— Ascultaţi ce vă spun, Înălţimea Voastră! Am să plec acum, dar 
mă voi întoarce! Am să vă scot de aici, înțelegeţi? 

Apoi, pipăind cu mâna stângă peretele tunelului, porni înapoi 
încercând să nu facă zgomot. După prima cotitură se opri o clipă și 
privi în urmă. Pe peretele ud și denivelat se zărea o lumină slabă, 
dar care nu se mișca deloc, iar pașii se opriseră. 

Auzi apoi vocea unui bărbat care i se adresa prințului cu o 
oarecare blândeţe: 

— Haide, haide, nu mai plânge, bătrâne. Lutz s-a întors. Vezi? 
Am mers puţin până sus ca să-mi mai dezmorțesc picioarele şi să 
iau o gură de aer. Ce spui tu acolo? Foc? Flacără? Nu, nu, asta e 
doar felinarul, nu o să te ardă. Pune capul jos și încearcă să dormi, 
haide. Nu vrei să fii treaz când vine tura lui Kraus... 


Un țipăt stins, de groază, urmat de un râs răutăcios. 
Jim mai trase un timp cu urechea, dar nu mai auzi nimic. Făcu 
cale întoarsă și ieși din tunel. 


O jumătate de oră mai târziu, în timp ce orologiul de la palat 
bătea ora unu, Jim deschidea ușa camerei sale. Mâinile și fața îi 
erau murdare, bocancii și pantalonii plini de noroi, cămașa jilavă 
cleioasă și rece, și înainte să-l trezească pe conte voia să se spele 
puţin. 

După ce închise încet ușa, zări o hârtie împăturită pe covor. O 
deschise și citi: 


Dragă Jim, trebuie să-ți spun neapărat ce am auzit în 
această după-amiază. Nu știu ce poate însemna, dar mă 
îngrijorează nespus; cred că din cauza caracterului secret al 
discuţiei, dar şi ceea ce au spus... 


Era biletul lui Becky din ziua precedentă, în care ea îi relata tot 
ce auzise fără să vrea în Sala Hărţilor. În timp ce citea, Jim se aşeză 
încet pe scaun; în acest caz nu mai avea niciun rost să-l anunţe pe 
conte de ceea ce aflase. 

Nu mai exista nicio persoană de încredere? Tot palatul acela 
mustea de putreziciune și lașitate; la tot pasul descopereai 
conspirații și secrete. Bine ar fi fost să li se surpe de sub picioare. 
Doar Adelaide... 

Adelaide încerca să salveze locul acela demn de tot disprețul, la 
naiba cu el! 

Jim aprinse și ultimul dintre chibrituri și arse biletul; nimic nu 
mai era sigur acolo. 

Dar, dacă nu mai avea rost să vorbească cu contele, putea în 
schimb să meargă la Frau Busch. Probabil că era deja înapoi în 
camera ei. 

Se spălă pe față și se schimbă repede în niște haine uscate. Se 
încălță apoi cu niște pantofi cu talpă din cauciuc și părăsi camera. 

Coridorul era întunecat, dar știa destul de bine drumul: până în 
capătul scărilor, la mansardă. Apoi numără ușile până la numărul 
14. 

Se opri și ascultă cu atenţie. Pe sub ușă se zărea o dungă de 
lumină şi din interior se auzea foșnetul așternuturilor. Bătu 
încetișor la ușă și auzi o tresărire. 

— Cine e? 

Jim apăsă pe clanță și intră, apoi închise încet ușa în urma lui. 

— Jakob, răspunse el. Mă mai ţineţi minte? V-am dus cufărul la 
etaj. 


— Ce vrei? Nu ești servitor, sunt sigură de asta. Cine ești, de 
fapt? 

Bătrâna stătea în picioare, lângă pat, într-o cămașă de noapte 
lungă și voluminoasă, iar o bonetă din dantelă îi acoperea părul sur. 
Lumânarea de pe noptieră pâlpâia în bătaia curentului. 

— Sunt asistentul personal al contelui Thalgau și vreau să vă 
spun că sunteți în pericol, Frau Busch, spuse Jim. V-am urmărit 
până la grotă în această seară și l-am văzut pe bărbatul închis acolo. 
De ce este ținut prizonier prințul Leopold? Şi de ce o ajutaţi pe soția 
lui? 

Femeia rămase tăcută, cu gura căscată. Se așeză încet pe pat și 
încercă să spună ceva, dar buzele începură să-i tremure. 

— Aţi face bine să-mi spuneți, îi explică el. Ştiţi foarte bine că 
femeia aceea l-a ucis pe regele Rudolf. Vedeţi cicatricea asta de pe 
mâna mea? Ea m-a rănit, cu cuțitul. Nu m-ar surprinde deloc să aflu 
că tot ea s-a aflat în spatele morții prințului Wilhelm și a prințesei 
Anna. Soțul dumneavoastră era împreună cu prinţul Leopold atunci 
când s-a raportat decesul acestuia, iar acum sunteți amestecată în 
această afacere. Sunteţi în primejdie. Deschideţi bine ochii și 
acceptaţi ce vă spun. Ce se petrece de fapt? 

Femeia își apăsă mâna pe piept și închise ochii. Un hohot îi 
scutură trupul și începu să plângă încetișor. 

— Nu am vrut să fac ceva rău! Tot ce am făcut a fost din 
dragoste! Ce ai de gând? Ai să mă predai baronului Gödel? M-ar 
trimite în fața plutonului de execuţie! Și cui ar folosi acest lucru? 

— Dumneavoastră să-mi spuneţi, zise Jim. Am să mă așez aici și 
am să ascult. Suntem singuri și avem tot timpul din lume. Spuneți- 
mi absolut totul. 

Bătrâna se urcă în pat și se acoperi cu pătura până la gât, 
tremurând ca varga de parcă i-ar fi fost frig. 

— Eu am fost doica prințului Leopold, îi mărturisi ea. Am fost 
doica tuturor, dar pe el l-am iubit cel mai mult. Atunci când s-a 
căsătorit, eu am fost prima persoană pe care a anunţat-o. A adus-o 
apoi și pe soția lui să mă vadă, în mare taină. El voia 
binecuvântarea mea, înţelegi? Eu îi eram cea mai apropiată. Nu era 
tocmai femeia pe care aș fi ales-o pentru el, dar nu era treaba mea 
să aleg pentru el, iar ea îl iubea în felul ei. Era pătimașă și 
neînfricată. Eram sigură că avea să-i fie loială, iar el avea nevoie 
foarte mult de asta. Lui îi era frică de tatăl lui și de baronul Gödel. 
Îi era frică până și de îndatoririle sale. Așa că nu am divulgat 
secretul lor, dar, desigur, după un timp totul a ieșit la iveală. Ei au 
aflat și au exilat-o, apoi l-au dus la Ritterwald. Soţul meu era șeful 
vânătorilor. Fi i-au spus ce avea de făcut: trebuia să-l ducă pe 
prințul Leopold în pădure și să ucidă un porc mistreţ, dar să facă în 


așa fel încât să se creadă că mistrețul fusese cel care-l omorâse pe 
prinț. Câțiva bărbaţi s-au întâlnit cu ei în pădure și l-au dus pe prinț 
la Neustadt, la azilul de acolo, unde a fost ţinut prizonier. Știu asta, 
pentru că baronul Gödel m-a plătit să mă duc acolo ca să am grijă 
de el. 

— Înseamnă că a fost planul lui Gödel? 

— Da, desigur. 

— Regele a știut toate astea? 

— Asta nu era treaba mea. Pentru rege, prințul Leopold a murit 
atunci când s-a căsătorit cu femeia aceea. 

— Deci, a fost opera lui Gödel. A fost ideea lui să-l ţină în 
viaţă... Dar e nebun, bietul om. 

— Dumneata nu ai fi? închis departe de toți, sub pământ, și 
nimeni să nu ştie că ești în viață, fără să poți schimba o vorbă cu 
cineva. Bineînţeles că a înnebunit, bietul de el. Mi-am dat silința 
cum am putut să am grijă de el, dar nu am reușit să previn asta. A 
înnebunit sub ochii mei, puțin câte puţin. Nebunia a pus stăpânire 
pe el precum... precum pânzele de păianjen care năpădesc treptat o 
cameră goală. Oh, m-am blestemat în sinea mea de mii de ori! M- 
am rugat ca o putere divină să ne întoarcă cu zece ani în urmă, 
înainte ca toate astea să se întâmple! Bietul meu soţ — el știa totul — 
nu și-a putut ierta fapta. S-a împușcat la scurt timp după acea 
monstruozitate. Am avut grijă de prințul Leopold de când s-a născut 
— prunc, copil, tânăr, prizonier, nebun. Am stat cu el în Neustadt, 
iar când l-au adus aici, cu puţin timp în urmă, m-au adus și pe mine 
ca să-i fiu aproape... 

— Dar de ce l-a adus Gödel aici? 

— Asta nu știu. Nu e treaba mea. Bănuiesc că vrea să o 
detroneze pe englezoaică... dumneata ești englez? 

— Da. 

— Bănuiam eu. Eşti unul dintre oamenii ei? 

— Da. La fel și dumneavoastră, Frau Busch. Ea e regină, și nu 
Gödel. Ceea ce face el se numeşte trădare și, dacă veți face ceva să-l 
ajutaţi, veţi fi considerată o trădătoare. Acum spuneți-mi câte ceva 
despre actriță. Cum se numește? 

— Carmen Ruiz e numele ei de scenă. Mai folosește însă și alte 
nume. 

— De ce aţi dus-o acolo în seara asta? Și asta face parte din 
planul lui Gödel? 

— Nu! Doamne fereşte! El nu știe nimic despre ea. Am ținut 
legătura cu ea de dragul prințului Leopold. Prinţ! Ha! Acum e rege 
cu drepturi depline, iar ea e regină! Englezoaica aceea... 

— Dar nu vă cunoașteţi istoria? Regina Adelaide este acum 
Adlertrăger şi are tot dreptul să guverneze. Credeţi că bietul nebun 


ar putea să conducă țara? El nu va mai fi bun de nimic până la 
capătul zilelor sale. Ce credeți că s-ar putea întâmpla dacă o veţi 
implica și pe soția lui? Ştiaţi că ea este cea responsabilă pentru 
asasinatele celorlalți doi prinți? 

— Asta nu mă privește pe mine. 

Femeia îl privea cu asprime. Avea buzele strânse și obrajii în 
flăcări, iar ochii ei erau roșii de plâns. Se înfruntară din priviri un 
timp, apoi femeia cedă și vărsă din nou lacrimi pe așternuturi. 

— Nu e treaba mea! spuse ea printre hohote de plâns. I-am scris, 
pentru că l-a iubit! Şi am dus-o acolo în noaptea asta, pentru că 
voia să se convingă că trăiește! Tot ce fac e pentru el, pentru bietul 
meu Leo, micul meu prinț... 

— Aţi vrea să-l vedeţi eliberat din gaura aceea ordinară? 

— Da! 

— Şi eu la fel. Trebuie să-l scoatem de acolo ca să poată fi 
îngrijit așa cum trebuie. Dar ascultaţi-mă, Frau Busch! 

— Ascult... 

Ochii ei erau congestionați și respira cu dificultate. 

— Deja ați acţionat pe la spatele lui Gödel. Dacă va afla ce aţi 
făcut, o să vă pedepsească. O să vă trimită departe și nu-l veți mai 
vedea niciodată pe prinţ. Iar, dacă nu o să vă pedepsească el, am să 
o fac eu. Exilarea dumneavoastră ar fi sfârșitul prinţului. Unde o 
pot găsi pe Carmen Ruiz? 

— Ce aveţi de gând? 

— Cum aţi spus de atâtea ori, nu e treaba dumneavoastră. Dacă 
vreţi ca prințul să rămână în viaţă și dacă speraţi să-l puteţi îngriji 
în continuare, trebuie să-mi spuneți unde se află femeia. 

Femeia înghiți cu dificultate. Părea că nu mai avea aer și respira 
din ce în ce mai greu. În cele din urmă, rosti: 

— În Para... Parasol... Paracelsus... 

Apoi capul îi căzu în piept. Un geamăt surd ieşi din gâtul ei și un 
fir de salivă i se scurse pe bărbie. Jim sări în picioare căutând din 
ochi clopoțelul, dar imediat în secunda următoare își dădu seama că 
nu avea cum să găsească așa ceva în camera unei servitoare. Frau 
Busch avea un soi de criză de apoplexie. Nu știa ce ar fi trebuit să 
facă. O întinse pe pat, cu capul pe spate, având grijă să nu se înece, 
şi alergă la ușa alăturată, în care începu să bată cu putere. 

Deschise ușa fără să mai aștepte vreo invitație și-i spuse 
servitoarei somnoroase care îl privea surprinsă din pat: 

— Frau Busch, repede, alături. E bolnavă - nu ai auzit când a 
strigat? Pe mine m-a trezit din somn! Du-te repede să-i dai o mână 
de ajutor. Grăbește-te. 

Lăsând-o pe fată să se ridice din pat, el se întoarse iute în camera 
sa, își puse revolverul în buzunar și plecă din nou. 


CAPITOLUL 12 
Arta guvernării 


Patruzeci şi cinci de minute mai târziu, Jim urca treptele prăfuite 
ale mansardei în care locuia Karl von Gaisberg. Bătu uşor în ușă, o 
deschise și la lumina unui chibrit văzu că amicul său Karl dormea 
dus. O farfurie pe jumătate plină rămăsese pe masă și un șoarece 
gras se furişă nemulțumit pe lângă perete, ca apoi să se oprească și 
să-l pândească pe Jim dintr-o gaură din lambriu. Lângă farfuria 
murdară trona un volum de Schopenhauer al cărui loc fusese 
marcat cu lama unei săbii. O lumânare se topise până la capăt între 
coarnele unui craniu de capră, ale cărui orbite erau acoperite cu o 
pereche de ochelari sparți, iar un dop de plută (de la o sticlă de 
şampanie, probabil) acoperea gura unei călimări prăfuite. Un scaun 
rupt zăcea lângă plita de fier - urmând a fi utilizat drept 
combustibil —, iar o fotografie a actriței Sarah Bernhardt era agățată 
pe perete, deasupra patului, înconjurată de inimi desenate pe 
tencuiala crăpată. Pe podea erau împrăștiate o mulțime de coli de 
hârtie acoperite de pete de cerneală, mâzgălituri, cruci, diagrame și 
un scris mărunt cu caractere gotice. 

Pe una dintre coli văzu titlul: „Un studiu asupra implicațiilor 
Idealiste ale platonismului lui Schopenhauer”. Mai jos de jumătatea 
ultimei coli, era un cuvânt triumfător: „FINISH”. 

Jim sări peste colile de hârtie, deschise obloanele și răscoli cu 
vătraiul jăraticul din sobă ca să aprindă din nou cărbunii. 

Karl începu să se foiască și întrebă mormăind: 

— Ce faci acolo? Cine e? 

— Sunt eu, Jim. Unde ţii cafeaua? 

— În ghiveci. Pe pervaz. Cât e ceasul? Ce faci treaz la ora asta? 

Karl se ridică înfrigurat din pat și își puse pe umeri halatul pe 
care i-l aruncă Jim. Orologiul Catedralei, aflat la o aruncătură de 
băț, se trezi la viață. Mai întâi se auzi un huruit metalic: roți 
zimțate și arcuri, şi greutăți, apoi străvechiul mecanism își începu 
greoi reprezentaţia sonoră înainte și bătu ora cinci. Karl își aranjă 
părul şi căscă în timp ce Jim punea niște apă la fiert pe plită. 

— Ascultă, amice, zise Jim, avem probleme... 

Aruncă și ultimul picior de scaun în gura plitei, apoi se așeză ca 
să-i povestească lui Karl tot ce se întâmplase în noaptea aceea. Când 
termină de povestit, văzu că apa începuse să fiarbă, iar Karl se dădu 
jos din pat și păși înfrigurat pe podeaua rece ca să caute două căni. 

— Leopold? întrebă el. Eşti sigur? Imposibil. 

— L-am văzut cu ochii mei și am văzut-o şi pe actrița hispanică. 


Am auzit toată povestea de la bătrâna lui doică. E adevărat. 

— Dar... de ce? Cui bono[10]? Cine ar avea vreun avantaj dacă l- 
ar ţine prizonier atâta timp? În niciun caz familia regală. 

— Nu. Mă îndoiesc că bătrânul rege știa ceva despre asta. A fost 
planul lui Gödel, de la bun început. El l-a ţinut pe Leopold la 
îndemână ca să îl poată urca într-o bună zi pe tron. Îți amintești 
bătaia de la berărie, în seara când ne-am cunoscut? Individul acela, 
Glatz, a spus câte ceva despre Leopold. Cred că există un adevărat 
curent de loialitate extremă aici, în special când e vorba despre 
secrete vechi și îngropate. Gödel pune ceva la cale. De aceea l-a 
adus pe Leopold de la azilul din Neustadt și l-a închis în grotă. 
Așteaptă doar momentul potrivit ca să-l înfățișeze celorlalți... 

— I-ai spus contelui Thalgau? 

— Nu, la naiba! Și el e implicat în ceva. 

Jim îi povesti lui Karl despre biletul lui Becky și se duse la 
fereastră ca să privească orașul. Vântul de peste noapte împrăștiase 
toți norii, iar aerul era proaspăt. Stelele nu se mai vedeau, iar 
dinspre răsărit se ivea lumina palidă a zorilor. 

— Prin urmare, avem de făcut două lucruri, continuă Jim. 
Trebuie să-l salvăm pe prințul Leopold - atât pentru binele său, cât 
şi pentru a strica planurile lui Gödel -— şi trebuie să o găsim pe 
actriță. Vom face toate astea fără să-i spunem contelui. Cunoști pe 
cineva din Centrul Vechi pe nume Paracelsus? 


Adelaide se trezise devreme. Zăcea încordată și nerăbdătoare, 
dar mai zăbovi în cearșafurile fine din olandă, mângâind cu o mână 
pisicuța neagră care dormea alături de ea. Își făcea griji la gândul 
că trebuia să-și expună planurile în fața reprezentanților Germaniei 
şi Austriei prezenți la negocieri. 

Simţea miezul unei multitudini de vieți în timp ce întreg orașul 
se trezea în jurul ei. Aproape că putea să-i vadă pe toți supușii ei cu 
ochii minţii: servitorii care căscau somnoroși și aprindeau focul în 
bucătăriile înghețate, brutarii strecurându-și paletele pe sub crusta 
pâinilor aburinde ca să le scoată din cuptoarele încinse, fermierii 
bătând peste pulpe vacile din hala de muls, călugării de la abația Sf. 
Martin murmurând în cor la oficierea Treimii. Cu toţii se trezeau pe 
rând și numai micul Saucepan mai dormea. 

În timp ce soarele se ridica pe cer, şi traficul se întețea pe străzi, 
în timp ce chelnerii din cafenele se repezeau de la o masă la alta 
servind cafea fierbinte, chifle calde, șeful delegației austriece stătea 
în faţa ferestrei deschise a ambasadei inspirând adânc, ţinând în 
mână două greutăți cu care făcea mișcări de înviorare pentru 
îmbunătăţirea circulaţiei. Șeful delegației germane stătea întins pe 
pat şi se gândea, moțăind, să comande o porție dublă de brioșe 


pentru micul dejun, ca să se fortifice în fața încercărilor acelei zile. 

Într-un apartament de la etajul al treilea al vechii clădiri de pe 
Glockengasse, unul dintre funcţionarii Ministerului Afacerilor 
Externe din Razkavia își tamponă mustaţa cu un șervețel imaculat, 
după care se ridică și împinse scaunul sub masă. Își netezi cu o 
mână părul lucios și se duse în hol ca să-și ia rămas-bun de la 
familia sa. 

Soţia lui ţinea în mână servieta diplomat și pălăria Homburg a 
bărbatului, iar cele cinci fiice ale sale stăteau aliniate - după 
înălțime — ca să-l sărute. 

— Cu bine, Gretl... Inge... Bertha... Anna... Marlene! Să fiți 
cuminţi. Munciţi cu râvnă astăzi, la fel ca tăticul vostru. La 
revedere, draga mea! Am să întârzii puțin în seara asta; avem o 
însărcinare specială. Formidabilă, aş putea spune. Formidabilă! 

Așteptară respectuoase ca bărbatul să-și mai răsucească o dată 
vârfurile mustăţii în oglindă și să-și aranjeze vesel pălăria pe părul 
pomădat, după care acesta le făcu cu mâna și începu să coboare 
scările. 

— La revedere, papa! La revedere! 

Din toate colțurile orașului, colegii lui Herr Bangemann - 
funcționarii și secretarii, precum și subalternii asistenților din 
administraţie — se îndreptau spre palat. Pasul lor era mai iute, iar 
pantofii mai lustruiţi ca de obicei. Uşierii şi lacheii de la palat erau 
foarte ocupați cu pregătirea Camerei de Consiliu pentru negocieri. 

Camera de Consiliu se afla în aripa de răsărit a palatului, astfel 
că lumina superbă a toamnei poleia toate obiectele din încăpere cu 
o meticuloasă splendoare. Masa era acoperită cu o țesătură verde, 
iar în faţa fiecărui scaun (în număr de șaisprezece: câte cinci pentru 
Germania și Austria, cinci pentru Razkavia și unul pentru regină), 
chiar în centru, se afla hârtie sugativă, o călimară din cristal cu 
două tipuri de cerneală: roșie și neagră, un mic suport cu stilouri și 
creioane, o carafă cu apă, un pahar și o scrumieră. 

În spatele fiecărui scaun principal se afla câte un scaun mai mic 
şi mai puţin confortabil. Acestea urmau a fi ocupate de funcționari 
sau secretari. În spatele scaunului reginei, desigur, era scaunul lui 
Becky, aşezat puţin spre dreapta. 

În timp ce delegații începeau să sosească în anticameră, 
secretarii acestora strângând teancuri de hârtii în brațe, cutii cu 
documente şi compendii de legi, la etajul superior, Adelaide, regina, 
stătea în salonul ei, și se privea cu atenţie în oglinda ținută de 
camerista ei. 

— Arăt foarte bine, zise ea. Ar trebui să-i dau gata pe toți. Aici... 
încearcă să-mi dai șuvița asta după ureche, haide, aranjeaz-o ca 
lumea.. Becky! Nu mai căsca! E al treilea căscat din ultimele două 


minute. Ei nu au venit până aici ca să se uite la amigdalele tale, 
fetițo. Ce-ai făcut? Ai stat trează toată noaptea? Arăți îngrozitor. 
Trebuie să te odihnești când știi că avem treburi atât de importante. 
Cât e ceasul? De când așteaptă? Mai lasă-i un minut. O regină are 
voie să întârzie cinci minute; ar fi prea devreme, dar șase ar fi un 
semn de slăbiciune. Nu vreau să dau semne de slăbiciune astăzi. Am 
să-i fac să joace după cum le cânt, nenorociţii ăştia, ai să vezi. În 
regulă, Marie-Hélène, nu mai protesta atâta, obraznico, du-te mai 
repede şi deschide ușa. Unde e contele? Ah, iată-l... 

Încruntându-se amarnic în încercarea de a-și înăbuși un nou 
căscat, Becky ieşi în urma reginei. Nu dormise bine; visele ei 
fuseseră bântuite de o femeie în negru înarmată cu un cuţit, cu 
capul acoperit de o glugă - o femeie fără chip, care se cățăra 
silențios pe zidul de piatră al palatului până la o fereastră —, dar nu 
putea spune dacă era vorba despre fereastra ei sau a lui Adelaide. 
Iar acum capul o durea îngrozitor și avea ochii roșii. Ei bine, 
trebuia să se concentreze mai mult decât oricând ca să o poată ajuta 
pe Adelaide să treacă cu bine de aceste negocieri. Acesta era, de 
fapt, motivul pentru care devenise regină. Era cel mai important 
lucru pe care avea să-l facă, cel mai important din viaţa ei. 

Majestatea Sa era palidă, calmă, încântătoare. Doar linia buzelor 
şi tremurul aproape imperceptibil al degetului mare de la mână îi 
trădau încordarea. Ușierii făcură o plecăciune adâncă în faţa ei și 
deschiseră larg ușile duble de la Camera de Consiliu. 

Ei bine, dacă ar fi fost detronată, ar fi putut să-și câștige cu 
succes existența pe o scenă, își spuse Becky văzând cele treizeci de 
perechi de ochi care o fixau pe regină cu profundă admiraţie. 

Adelaide se duse la locul ei și luă cuvântul. Își scrisese singură 
discursul, literă cu literă, iar Becky i-l tradusese și-l repetase 
împreună cu ea de mai multe ori. Acum profesoara își privea 
mândră eleva în timp ce aceasta pronunța impecabil cuvintele în 
germană cu voce tare, glasul răsunându-i desăvârşit, iar tonul ei 
fiind potrivit cu solemnitatea ocaziei. 

— Bună dimineaţa tuturor! Bine aţi venit la palat! La început am 
crezut că ne vom întâlni pentru negocieri în Marea Sală a Castelului 
lui Walter von Eschten, unde acesta a semnat Tratatul din 1254 
care garanta independența Razkaviei. Apoi am decis altceva: 
castelele sunt pentru vremuri de război, palatele sunt pentru 
vremuri de pace. Razkavia nu este amenințată acum așa cum era 
atunci. Mica noastră țară este recunoscută ca stat independent, este 
sigură și garantată. 

Se opri pentru câteva clipe, surâzând în așteptarea unei reacții, și 
imediat aceasta nu întârzie să apară: un murmur aprobator, o 
oarecare agitaţie şi câteva încuviințări discrete din cap. Cine s-ar fi 


putut împotrivi unor opinii exprimate cu atâta inocenţă? Și asta era 
destul ca să se stabilească o atmosferă de voie bună și optimism, 
înţelegere și bune intenţii, chiar plăcută puteau spune. 

Becky se puse pe treabă și uită în cel mai scurt timp de durerea 
de cap și de spate, de-a dreptul fascinată la gândul că participa la 
scrierea unei pagini de istorie. 


La cafeneaua Florestan, membrii frăției Richterbund își etalau 
cunoștințele despre obiectivele turistice ale orașului. Paracelsus... 
Ce naiba însemna acest cuvânt? 

— Paracelsus Strasse? sugeră cineva. 

— Există un astfel de loc? 

— Nu! Te referi la Agrippa Strasse, cea de lângă castel. 

— Ei bine, e tot un alchimist... Paracelsus-Garten, cred că asta a 
vrut să spună. 

— Nu e grădina Paracelsus, e Parasol! Acolo unde e și teatrul de 
marionete! 

— Oh, da. Așa e. Păi, mai este și Paradies-Garten. Ar putea fi 
aceea. 

—  Opriţi-vă la Paracelsus, pentru numele lui Dumnezeu. 
Paracelsus-Platz? Există oare așa ceva? 

— E un cod. Cred că se referea la aur, pentru că e vorba despre 
alchimie. Cred că voia să spună Goldener-gasse[11]. 

— Există un tablou al lui Paracelsus pe undeva. Sunt sigur că l- 
am văzut. La muzeu... 

Jim îl privi pe Karl. Acesta părea exasperat. 

— Mai bine am începe să căutăm prin oraș, zise el. O să luăm 
fiecare câte o zonă și o să scotocim peste tot. Dacă aflați ceva, dați- 
mi de știre. Anton, rămâi aici și ţine evidenţa tuturor. Ai grijă să 
notezi orice indiciu... 

Şi așa începu căutarea lui Paracelsus. 


Adelaide juca jocul puterii cu toată șiretenia și pasiunea pe care 
o investea în celelalte jocuri, iar Becky începu să înțeleagă că 
fiecare aruncare a zarurilor și fiecare mutare a pieselor pe tabla de 
şah o pregătiseră probabil pentru această încercare. Orele dimineţii 
se scurgeau, iar detaliile negocierilor deveniră mai clare. Becky, 
alături de regină în orice moment, îi urmărea tactica cu admirație 
crescândă. 

Spre orele prânzului, Ministrul german al Comerțului insistă 
asupra unei reduceri semnificative aplicate prețului nichelului din 
Razkavia - ca o compensație oferită Germaniei, care nu ar fi putut 
să-l cumpere în întregime. Adelaide ceru o amânare, iar, în timp ce 
restul delegaților ieșeau pe terasă ca să fumeze, ea îi aruncă 


ministrului german o privire suavă pe sub genele magnificilor ei 
ochi negri și îl invită să o însoţească în grădină ca să-i arate ultimii 
trandafiri. Neajutorat, acesta se supuse, iar Becky, traducându-le de 
undeva din spate, îi însoțea ca o fantomă în timp ce se plimbau 
printre straturile de trandafiri. Adelaide ridică ochii spre el și îi 
vorbi cu înflăcărare despre marea admiraţie și afecțiune a Razkaviei 
pentru Germania, precum și despre legătura mistică dintre cele 
două popoare înrudite, despre uniunea lor spirituală care era 
deasupra oricăror tratative comerciale. După nici cinci minute, 
bietul om era pe jumătate convins în primul rând că Adelaide era 
îndrăgostită de el, în al doilea rând - că el era prea nobil să profite 
de acest lucru, și în al treilea rând — dacă el se oferea să o ajute, ea 
avea să-l poarte în inima ei pe vecie. Aşadar, atunci când reluară 
negocierile, reducerea convenită de ambele părți fu mult mai mică 
decât cea cerută inițial de Germania. 

Apoi austriecii ridicară altă problemă. Șeful delegaţiei lor insistă 
pentru creșterea cantității de nichel pe care Razkavia o vindea 
Austriei — de la două sute la trei sute cincizeci de tone pe an. Becky 
îi văzu pe cei din delegaţia germană încruntându-se amenințători, 
dar în acel moment se anunță pauza de prânz. 

Adelaide șopti un ordin contelui Thalgau, care vorbi cu un 
lacheu, iar atunci când intrară în Sada de recepții — cine avea locul 
rezervat lângă Majestatea Sa? Ministrul austriac de finanţe. Acesta 
era foarte diferit față de sentimentalul ministru german, și la 
început lui Adelaide i se păru greu să trateze cu el... În orice caz, 
capul mesei, un loc atât de expus privirilor, nu era tocmai cel mai 
potrivit pentru un flirt provocator. 

În cele din urmă, odată cu desertul Charlotte à la Parisienne se ivi 
şi o ocazie. Adelaide îndreptase conversaţia către viaţa personală a 
ministrului austriac. Era pasionat de muzică? 

Viena era un mare centru muzical... Destul de rezervat, ministrul 
menționă ceva despre vânătoare. 

Becky o văzu pe Adelaide aplecându-se foarte puţin în față. 
Vânătoare? Ea ardea de nerăbdare să-l audă povestind despre 
vânătoare. Ce ar fi trebuit să vâneze? Cum ar fi trebuit să înceapă? 
În mai puţin de un minut, ministrul uită de farfuria din faţa lui și 
începu a vorbi cu atâta pasiune despre arta vânătorii, încât Becky se 
gândi că ar fi trebuit să traducă pe acompaniament muzical de 
goarne. 

Adelaide îl ascultă cu atenţie, strecurând câte o întrebare sau un 
comentariu pe ici, pe colo, iar Becky înţelese că bărbatul era la 
cheremul ei. Bineînţeles, în timpul sesiunii de după-amiază, reieși 
că pădurile din jurul minelor de nichel erau populate de o mulțime 
de animale sălbatice de tot felul, iar creșterea producţiei de 


minereu ar fi impus construirea unui nou drum prin munți. Asta ar 
fi însemnat compromiterea activităților vânătorești pentru 
totdeauna. 

Aceste concluzii aruncară o lumină nouă asupra perspectivelor 
expansiunii. În mine exista o cantitate impresionantă de minereu, 
dar trebuiau dezvoltate noi metode de exploatare a acestuia — poate 
cu sprijinul Institutului Imperial de exploatare minieră de la 
Viena... Ministrul austriac se arătă foarte dornic să o ajute. 

Becky nu contenea să se minuneze de transformarea pe care o 
suferise fata aceea ursuză, plictisită, vulgară și analfabetă pe care o 
întâlnise cu numai câteva luni în urmă. Acea Adelaide ar fi rânjit 
disprețuitoare, s-ar fi îmbufnat și ar fi stat bosumflată; cea de acum 
era răbdătoare, grațioasă, inteligentă și fermă. Lui Becky - o 
persoană modestă și sinceră - nu-i trecu nicio clipă prin cap că o 
parte din această transformare i se datora și ei. 

La sfârşitul zilei, rămase cu impresia că avusese loc o mare 
schimbare -— nu numai în imaginea lui Adelaide, ci, de asemenea, în 
istoria Razkaviei, pentru că marile puteri discutau pașnic despre un 
subiect care, în alte circumstanţe, ar fi dus în mod sigur la război; și 
nimănui nu i-ar fi trecut prin cap după acea zi că viitorul Razkaviei 
nu era sigur. 

Oricum, mai rămânea necesitatea de a obţine garanţia acelei 
siguranţe, iar aceasta avea să fie tema următoarei zile de negocieri. 

Becky de abia se mai ţinea picioare de oboseală; se duse direct în 
camera ei şi se aruncă pe pat. Avea gâtul uscat, capul îi bubuia din 
cauza epuizării și adormi mai repede ca niciodată. Își făcea datoria 
- avea o misiune complexă și importantă. Cineva avea nevoie de ea, 
așa că se simţea nespus de fericită. 

Străzi fără nume, alei fără capăt, mici pieţe care te ademeneau 
ca apoi să nu te mai lase să pleci, pentru că nu știai pe unde... 

Studenţii din Richterbund puteau urmări un argument subtil al 
filosofiei întortocheate hegeliene, dar pentru a descoperi ceea ce 
căutau acum era nevoie de alt tip de iscusinţă. Cercetările avură loc 
în prima zi de negocieri, dar fără vreun rezultat. Garda de la postul 
de comandă - cafeneaua Florestan - se schimbă de trei ori şi o 
hartă a orașului începea să se lățească pe masă, lipită bucată cu 
bucată -— în funcţie de fiecare zonă care fusese cercetată. 

Verificară toate variantele și combinaţiile posibile: Paradise, 
Paris, Parallel, Paraguay, Parasol, Paralysis; apoi Cornelius Agrippa, 
Albertus, Magnus și orice alt nume care ar fi avut vreo legătură cu 
alchimia, nume care începeau cu „gold”[12]; şi nu în ultimul rând 
tot ce era legat de Theophrastus Bombastus von Hohenheim — 
acesta fiind numele întreg al marelui Paracelsus —, dar nu ajunseră 


nicăieri. 

La căderea serii, Jim și Karl se plimbau pe vechiul pod din oraș. 
La un moment dat, se opriră și se aplecară peste balustrada din 
piatră, privind apa râului. 

— Parapet, zise Karl. 

— Parakeet. 

— Secţiuni parabolice. Ce vom face atunci când o vom găsi, Jim? 
O vom aresta? 

— Nu. Poliția nu e în stare de nimic, iar eu nu mai sunt sigur de 
contele Thalgau. M-am gândit că ar fi mai bine să ne oferim să o 
ajutăm. 

— Poftim? 

— Sau cel puțin să ne prefacem. Mergem la ea și-i spunem: „Uite 
ce, vrei să-l vezi pe Leopold liber, nu-i aşa? Noi o să te ajutăm să-l 
salvezi”. El e complet inofensiv; are nevoie de cineva care să-i 
poarte de grijă. Frau Busch a avut un atac cerebral. Nu se poate 
mişca şi nici nu poate vorbi, aşa că va trebui să o găsim pe Carmen 
Ruiz. Ea știe în ce stare se află acesta, la urma urmei; știe și unde se 
află și cât de bine este păzit. Ea nu-l poate elibera de una singură. 
S-ar putea să aibă un complice — bărbatul acela pe care Herr Egger 
l-a luat drept fotograf —, dar pentru o treabă ca asta are nevoie de o 
trupă întreagă. Are nevoie de noi. 

— Vrei să spui că îl vom folosi pe prinț ca momeală ca să o 
prindem? 

— Exact. Și, odată ce-i vom avea pe amândoi, îl vom putea pune 
la punct pe ticălosul de Gödel. Am putea să o închidem într-un loc 
sigur și să găsim pe cineva care să aibă grijă de Leopold - am putea 
face asta. Ai cumva un plan mai bun? 

— Nu, nu am. Apropo, ai dormit azi-noapte? 

— Nu, tocmai mi-am amintit că nu am închis ochii deloc, spuse 
Jim căscând de-i trosneau fălcile. 

— Nu ar fi mai bine să te odihnești? Nu ai să fii în stare de 
nimic, cu atât mai puţin pentru o luptă într-un tunel. Noi o să 
căutăm mai departe. Dacă o găsim înainte de ivirea zorilor, am să-ți 
trimit un mesaj. 

Jim îl bătu pe umăr. 

— Bine, prietene. O să-i transmit lui Fräulein Winter salutări de 
la tine, nu-i așa? Am avut impresia că i-ai căzut cu tronc cu o zi în 
urmă. Am să vin la cafenea mâine-dimineață, la prima oră. 


CAPITOLUL 13 


Micul glob de sticlă 


Vremea începea să se schimbe. O depresiune deasupra Europei 
Centrale adusese vânturi reci dinspre Rusia și primele căderi de 
zăpadă ale iernii. Ferestrele Camerei de consiliu nu mai erau 
luminate de un soare palid în cea de-a doua zi de negocieri 
tripartite. 

Becky se trezise după un somn adânc și frământat de vise, în 
care ea fusese capturată de trei femei hispanice identice. Jim 
năvălise precum D'Artagnan în camera în care ea era prizonieră, cu 
o sabie în mână, o pălărie cu panaș și o barbă falsă ridicolă, pe care 
el pretindea că o poartă ca să-l ferească de țânțari. Tocmai îi 
reproșa supărată că încurcase cuvântul mousquetaire cu moustique, 
dar el nu voia să o asculte, așa că ea începu să-l zgâlțâie și se trezi 
din somn luptându-se cu camerista. I se părea că trecuse doar un 
minut de când plecase la culcare. 

Baie, mic dejun, gargară și înapoi în Camera de consiliu. În ciuda 
cerului mohorât de afară, buna dispoziție generală din ziua 
precedentă rămăsese intactă. Părea că o vrajă fusese aruncată 
asupra participanţilor, făcându-i joviali și toleranţi, foarte interesați 
să se adapteze la nevoile celorlalți și căutând activi soluţii care să 
preîntâmpine obiecțiile acestora. Becky, care lua parte la toate 
discuţiile, vedea mai clar ca oricine cui se datora acest lucru. 
Adelaide era cea care-i vrăjise, ei i se datora buna dispoziţie 
generală, ea le trezea tuturor cavalerismul vremurilor apuse, 
răsplătindu-i prin graţia ei subtilă. 

În pauza de prânz, Becky se întrebă dacă un bărbat ar fi putut 
face asta, și răspunse tot ea: Nu. Dar să fi însemnat asta că 
realizările lui Adelaide se datorau în întregime farmecului ei 
personal? Ar fi reușit orice femeie frumoasă să ducă la bun sfârșit 
un tratat de o asemenea importanță doar flirtând și zâmbind? Nu, 
desigur. Nu farmecul ei realizase atâtea lucruri, ci inteligența ei de 
jucător pasionat, încăpăţânarea ei nativă și iscusința ei rară. 
Frumuseţea ei era doar un atu pe care avea tot dreptul să-l 
folosească. Becky, care nu era atât de frumoasă, nu simțea deloc 
invidie, ci doar o profundă admiraţie. 


Mai târziu, în aceeași după-amiază, un student intră la cafeneaua 
Florestan și se apropie de cele trei mese lipite peste care harta 
crescuse simţitor. 

Uzată, şifonată, îngălbenită și pătată, harta se întindea în faţa lui 


Anton și a altor doi studenţi care o studiau dezamăgiţi, părând cea 
mai murdară față de masă din lume. 

— Nu sunt sigur... începu studentul, destul de rezervat. Știu o 
piaţetă cu o fântână arteziană plină de frunze moarte, și cu o statuie 
din marmură. Cred că ar putea fi statuia lui Paracelsus. Cel puţin, 
arată la fel ca în tabloul de la muzeu. Nu scrie nimic pe postament. 

— Unde se află? întrebă Anton întinzând plictisit mâna după 
stilou. 

— Ei bine, este... pe lângă... bâigui studentul aplecându-se 
deasupra hărţii ca să-și dea seama unde trebuia să caute. Acolo. Așa 
cred. La capătul unei alei înguste. Se numește Hohenheim-Platz. Aș 
putea să te duc până acolo... 

— Hohenheim-Platz? 

— Asta înseamnă... începu unul dintre studenți. 

— E numele lui! zise cel de-al doilea. 

— Cred că l-ai găsit! la-ţi un rom! Câte două pahare de rom! Karl 
și Jim trebuie să se întoarcă în cinci minute. Poţi să bei două 
pahare de rom în cinci minute, nu-i așa? 


Şi după treizeci de minute, studentul, doar puțin cherchelit, le 
arăta lui Jim și lui Karl mica piață atât de mică încât părea mai 
degrabă o curte. Un platan mare din centrul acesteia acoperea toată 
piața, inclusiv micuța fântână arteziană — acum acoperită de frunze 
moarte - și statuia din marmură a unui bărbat înveșmântat într-o 
robă, care privea gânditor şi încruntat într-o carte deschisă. 

În piaţă era o singură casă, celelalte laturi ale acesteia fiind 
mărginite de zidul unui cimitir, aripa unei biserici și de partea din 
spate a unui depozit de papetărie. Jim începu să-și roadă unghia 
degetului mare, gânditor. 

— Ar fi bine să ne asigurăm că nu mai există o altă ieșire prin 
spatele casei, zise el. Nu vă zgâiți acum la casă, așezați-vă pe 
marginea fântânii și încercaţi să desenaţi statuia sau ceva de genul 
ăsta. Mă întorc în cinci minute. 

Şi se întoarse, într-adevăr, ținând în mână un buchet mare de 
trandafiri. Karl ridică o sprânceană. 

— E actriţă, îi explică Jim, iar eu știu foarte bine cum sunt 
actrițele. Au nevoie de atenţie și lingușeli. La fel și actorii. Chiar au 
nevoie, așa cum tu și cu mine avem nevoie de aer ca să putem 
respira. Florile astea ne vor înlesni intrarea, vei vedea. 

Scrise ceva pe o bucăţică de hârtie pe care o aranjă apoi între 
trandafiri, apoi sună din clopoțelul de la ușa casei mici și 
întunecate. 

După un minut, o menajeră cu haine ponosite deschise ușa. Jim 
îi întinse florile spunându-i: 


— Pentru doamna hispanică ce locuieşte aici. Doar duceţi-le sus 
și spuneţi-i că are și un mesaj. 

Femeia deschise gura să spună ceva, dar se răzgândi și ridică din 
umeri. 

— Vom aștepta aici, îi mai spuse Jim. 

Menajera încuviință cu un semn din cap și închise ușa. Trecură 
vreo zece minute, timp în care Jim aruncă mai multe pietricele în 
fântână, pe care le pescui apoi ca să construiască o mică piramidă 
pe bordura lată de piatră, și exersă câteva mișcări de golf lovind 
niște pietre cu băţul pe care-l ţinea în mână. 

În cele din urmă, ușa se deschise din nou, iar servitoarea îi 
strigă. 

— Vă rog, intrați. Fräulein Gonzalez vă va primi acum. 

— E Gonzalez acum? îi șopti Jim lui Karl. 

ÎI lăsară pe celălalt student să stea de pază afară și intrară 
amândoi în urma servitoarei. Urcară o scară întunecoasă mustind a 
varză şi se opriră în fața unei uși de pe palierul etajului al doilea. 
Jim ţinea mâna pe pistolul din buzunar. 

Menajera bătu la ușă, o deschise și anunţă: 

— Vizitatorii dumneavoastră, Frăulein, apoi le făcu loc să intre. 

Carmen Ruiz stătea în picioare lângă singurul fotoliu din 
încăpere, ținând în braţe buchetul de trandafiri. Chiar dacă nu ar fi 
ştiut că era actriță, Jim şi-ar fi dat seama de acest lucru după ţinuta 
deosebită a femeii, după felul în care înclina capul și expresivitatea 
remarcabilă a ochilor ei negri și mari. Părul ei negru și drept era 
strâns și pieptănat peste cap, fiind aranjat într-un coc sofisticat. 
Avea ochii conturați puternic cu negru și buzele rujate meticulos. 
Machiajul ei ar fi fost de efect pe o scenă, dar în această încăpere 
strâmtă, la lumina sumbră a după-amiezii târzii, cu un șemineu gol 
şi o ceașcă de ceai murdară lângă o poșetuță pe măsuţa de lângă 
scaun, impresia era dezolantă. Femeia purta o rochie uzată și boțită, 
iar pantofii ei erau prăfuiți. Tremura. Jim își spuse că tremura de 
frig. 

— Cine sunteţi? întrebă ea într-o germană considerabil mai bună 
decât a lui Jim. Numele dumitale nu-mi spune nimic. Ce vreţi? 

— Vrem să vă ajutăm să-l scoateţi pe prințul Leopold din grotă, 
îi spuse Jim. 

Pentru câteva clipe femeia nu spuse nimic, surprinsă probabil de 
cele auzite, apoi aruncă florile și se repezi la el ca o tigroaică, cu 
dinții încleştați şi unghiile pregătite de atac, căutându-i ochii. 

Toată fiinţa ei exprima o ură primitivă, instinctuală. Dacă Jim nu 
s-ar fi ferit din calea ei, femeia ar fi fost în stare să-l sfâșie în bucăți 
şi să-i bea sângele sau cel puţin așa i se părea; dar din fericire el era 
un bun luptător și știa să pareze cu ușurință loviturile, așa că reuși 


să-i pună o piedică, iar femeia se prăbuși pe podea. 

Ea sări din nou în picioare și se proțăpi în faţa lui, dar el era 
pregătit: înainte ca femeia să poată sări la gâtul lui, Jim avea deja 
pistolul în mână. Oricât de pătimașă ar fi fost, era imposibil să nu 
observe acest amănunt, aşa că se ghemui, tremurând de furie, cu 
ochii scăpărând de mânie. Karl urmărea toată această scenă cu gura 
căscată. 

— Stai jos, îi spuse Jim femeii. Să ne prefacem că suntem 
persoane civilizate. Vreau să aflu mai multe despre dumneata, 
señora Ruiz. Sau Menendez. Sau Gonzalez. Momentan, eu dețin 
controlul, și dumneata nu poți să faci nimic. Ai să faci ce-ţi spun eu. 
Stai jos. 

— Englez! exclamă ea. Eşti englez. 

— Așa este. 

Femeia nu se mișcă. Jim îi arătă scaunul și în cele din urmă ea se 
ridică cu o atitudine trufaşă și se apropie de scaun, făcând o 
întoarcere plină de grație înainte să se așeze. Respira cu dificultate, 
pieptul tresăltând sub țesătura rochiei din mătase roșie, iar buzele 
ei stacojii schițau o grimasă dispreţuitoare. 

— Ea e englezoaică, continuă femeia cu o voce plină de venin. 
Ființa aceea neînsemnată, lepădătura aceea londoneză, femeiușcă 
bună de nimic. Eu ar fi trebuit să fiu în locul ei. Un copil! Un pui de 
mâţă fără ochi, cu caş la gură. Ce ştie ea? Și soțul ei, măscăriciul! 
Copilul etern care nu se maturizează niciodată! Uitaţi-vă la ea și 
apoi la mine: cum ne-aţi putea compara? Ea e doar o lumânare 
prăpădită de un penny pe lângă mine! Ștearsă, comună, vulgară, 
needucată, ignorantă, stupidă, da, da, stupidă și fără valoare! 

— Când ai aflat că soțul dumitale e în viață? o întrebă Jim. 

Ea clipi nedumerită și încercă să se concentreze. 

— Acum un an. Bătrâna lui doică mi-a scris. Credea că i se 
apropie sfârșitul și se simțea vinovată. Obișnuia să taie articole din 
ziare în care era pomenit numele meu! Avea decupaje cu toate 
spectacolele pe care le-am susținut în Europa! Vă puteţi imagina! Ea 
a avut grijă de el la azil și le-a păstrat pe toate pentru el. Dar apoi a 
început să aibă mustrări de conștiință, simţea nevoia să-și găsească 
liniștea. Așa că mi-a scris. Am avut un șoc când am aflat. Dar știam. 
Am știut întotdeauna că el nu era mort. Inima mea era în 
închisoare, dar nu într-un mormânt. Simţeam acest lucru. Știam că 
era în viață. 

Din ochi îi ţâșniră lacrimi de furie. Emoţiile ei puteau fi teatrale, 
dar erau intense. 

— Câtă cruzime, ţipă ea, să-l ţină închis atâta timp în taină! Mai 
bine l-ar fi ucis atunci, pe loc! S-ar fi dovedit mai generoși dacă i-ar 
fi tăiat gâtul și l-ar fi lăsat să sângereze până la moarte! Ticăloșii! 


Neno... 

Mâna ei se strecură sub scaun. Karl zări ceea ce Jim nu avea cum 
să observe — sclipirea unei lame de oțel —, iar de această dată el fu 
cel care sări şi se luă la trântă cu ea atunci când femeia sări în 
picioare. Rânjind furioasă, ea căzu la podea și se răsuci sprintenă în 
timp ce Karl se rostogoli răsturnând măsuţa între ei. Ceașca de ceai 
se făcu țăndări. Jim puse repede piciorul pe încheietura femeii, 
imobilizând-o, și se aplecă încercând să-i smulgă cuțitul din mână. 

— Potolește-te! se răsti el. Karl, toarnă-i, te rog, doamnei niște 
brandy într-un pahar — cred că am văzut o sticlă pe bufet. Acum 
ascultă, continuă el, aplecându-se ca să o apuce zdravăn de păr și 
întorcându-i cu forța capul ca să-l privească în ochi. Eu nu sunt un 
gentleman. Nu mă deranjează câtuși de puţin să te pocnesc. Din 
câte văd nu eşti decât o asasină ordinară și, dacă te-aş ucide acum, 
lumea ar deveni un loc mai bun. Dar mă gândesc la bietul nebun 
închis acolo, în întuneric, iar eu îi datorez acest serviciu acum că 1- 
am văzut, așa că vei colabora cu noi, înţelegi? 

O zgâlțâi tare de umeri. Ea îl scuipă. O zgâlțâi și mai tare. Ea se 
răsuci și încercă să-l muște, dar el o pălmui atât de violent, încât 
femeia abia că-și mai recăpătă suflul după şocul loviturii. ÎL privi 
ameţită. Încet, el îi dădu drumul și o ajută să se așeze în fotoliu. 
Karl îi aduse niște brandy, iar ea apucă paharul cu ambele mâini, 
tremurând ca varga. 

— Bea, o îndemnă Jim. 

Femeia luă o înghițitură. Jim se aplecă să-i ridice geanta, care-i 
căzuse în șemineu, dar constată că era goală. 

Actriţa își duse mâna peste față — nici vorbă să tamponeze 
delicat cu batista, ci mai degrabă un gest grosolan, instinctiv. 

Urma roșie a palmei prindea contur pe obrazul ei. Cu părul 
vâlvoi şi ochii plini de lacrimi, femeia părea dintr-odată mai 
bătrână, dar mult mai umană, mai sinceră. 

Jim se așeză. 

— Trebuie să-mi povestești totul. Poţi începe cu prințul Leopold. 

Femeia oftă din rărunchi, apoi spuse: 

— Ne-am cunoscut la Paris, iar el s-a îndrăgostit. Ne-am căsătorit 
imediat. De ce să nu mă fi căsătorit cu un prinț? Meritam să devin 
regină. Dar ei nu ar fi acceptat. Au încercat să anuleze căsătoria, au 
încercat să mă cumpere ca să îl conving să divorțeze, m-au șantajat 
şi m-au amenințat, dar fără folos. Așa că m-au răpit în cele din 
urmă și m-au dus în Mexic, într-un orășel mizer de pe coasta 
Pacificului, la capătul lumii. Au avut puterea să facă asta! Și după 
aceea am auzit că soțul meu era mort. Dar eu am știut mereu că nu 
era adevărat. Eram sigură că ei ar fi fost în stare de orice, pentru că 
nu aveau scrupule și nici conștiință. Niciunul dintre ei! Ei toți au 


plănuit asta. Nu sunt decât o bandă de nenorociți corupți, 
mizerabili, degeneraţi și lași, o ciumă, un putregai - toți, absolut 
toți ticăloșii de la Curte... 

— Și contele Thalgau? 

— Nu am auzit niciodată acest nume. Cine e? Mie nu-mi spune 
nimic. 

— Otto von Schwartzberg? 

— Un văr. Nu înseamnă nimic. Ei îl disprețuiau, îl considerau un 
sălbatic, un necivilizat. Eu mă refer la corupţia de la cel mai înalt 
nivel — Curtea însăși. Bătrânul rege, el ştia ce i-au făcut lui Leopold. 
Nici nu era nevoie să-i spună ceva lui Gödel sau altcuiva, ar fi fost 
de-ajuns un semn din cap, un tremur al degetelor — gesticulă ea —, 
iar ei ar fi înţeles și ar fi executat. L-au închis și au pretins că a 
murit. Tot ce am făcut eu -— continuă ea, ducându-și mâna la inimă 
şi îndreptându-şi mândră umerii în timp ce-i privea disprețuitoare — 
a fost curat. Dinamita și gloanţele sunt o treabă curată, în schimb, să 
întemnițezi un bărbat și să-l aduci la nebunie este de o lașitate 
mizerabilă. I-am omorât! Da, eu i-am ucis! Și n-am să mă opresc 
până ce nu sunt morți cu toții și vor ajunge în iad! 

— Nu ai făcut-o de una singură. Ai avut complici. 

— Eu nu am avut complici. Am avut bani. Poţi plăti oameni să 
facă orice. 

— Dar acum nu mai ai nimic... 

Spunând asta Jim îi arătă gentuţa goală. 

— Am cât să o plătesc pe proprietăreasă. 

— Şi apoi? 

Femeia îl privi în față. Era sinceră. Jim înțelese că ochii aceia 
erau lipsiți de patima artificială etalată la lumina reflectoarelor. 
Exprimau doar nefericire și confuzie. 

— Nu știu, zise ea. Vreau să-l ajut. Doica lui, Frau Busch, nu-l 
poate scoate de acolo. Ea a mituit un gardian ca să ne lase cu el 
câteva minute, dar se teme de Gödel. Eu nu mă tem de el, dar nu 
am nicio putere de una singură. 

„Nu prea”, se gândi Jim. Îi aruncă o privire lui Karl, apoi îi zise 
femeii: 

— În regulă, acum ascultă-mă. El trebuie să scape din gaura 
aceea blestemată și o să-l scoatem de acolo chiar în noaptea asta. 
Dar, dacă dumneata crezi că banda asta de paraziți din jurul lui 
Godel te va lăsa vreodată să te apropii de tron, înseamnă că ești 
nebună de legat. Imediat ce Leopold va fi din nou pe picioare, te 
vor ucide ca pe un şobolan. Nu, nu mă întrerupe. Leopold nu va fi 
niciodată rege, dar are șansa de a trăi o viață relativ decentă dacă îl 
vei ajuta. Iar asta înseamnă că trebuie să ne ajuţi pe noi. Oricum, nu 
ai de ales. E singura cale pe care poți să o urmezi. 


Femeia clipi de câteva ori, gânditoare. Privirea ei neliniștită 
trăda faptul că nu voia să accepte această idee — era ca o pasăre 
rănită şi neajutorată care încerca să scape de pisică, dar care nu 
putea să-și ia zborul, bătând disperată din aripi la sol. Iar Jim, 
pisica, nu se simţise în viața lui mai nemilos. 

În cele din urmă, femeia plecă fruntea. 

— Ce trebuie să fac? întrebă ea. 

Jim începu să-i explice. Neliniştea din ochii ei dispăru de parcă o 
ființă invizibilă i-ar fi făcut semn să se calmeze și să se închidă în 
sine. Pentru o vreme, Carmen Ruiz se transformă într-o ființă 
spășită și dornică să ajute; atât de dornică, încât Jim se văzu nevoit 
să-și amintească — făcând mari eforturi, ce-i drept — cine era femeia 
şi ce anume făcuse, deși totul i se părea imposibil. 


Cea de-a doua zi de negocieri se apropia de sfârșit, iar în Camera 
de Consiliu de la palat fusese schițat tratatul tripartit. Era o 
realizare colosală. Adelaide reușise să convingă cele două puteri să 
garanteze de comun acord independența Razkaviei; să intervină 
dacă era ameninţată; să-i respecte granițele, să-i extrădeze pe cei 
care încălcau legea, să devină membri ai unei Uniuni Vamale care 
să permită circulaţia liberă a bunurilor, pentru dezvoltarea 
comerțului; pe scurt — să renunţe pentru totdeauna la orice pretenţii 
pe care oricare din cele două puteri le-ar fi putut ridica asupra 
micului regat dintre graniţele lor. 

Funcţionarii şi asistenții celor trei echipe se retraseră ca să 
redacteze tratatul, care urma a fi prezentat în formă finală a doua zi 
dimineață, pentru ceremonia de semnare a acestuia. Regina, 
delegaţii, precum și reprezentanţii altor puteri plecară la un 
spectacol de gală, la operă. Becky însă merse la culcare. 

La ora opt, Herr Bangemann (tatăl celor cinci fete aliniate în 
ordinea înălțimii) tamponă cu sugativa ultima pagină pe care o 
scria, i-o întinse secretarului-șef, apoi își puse pălăria și haina 
pregătindu-se de plecare. 

Secretarul-șef cercetă documentul. Era impecabil: fiecare cuvânt, 
fiecare virgulă erau la locul lor, caligrafia era desăvârşită, iar hârtia 
fină era de cea mai bună calitate. Puse pergamentul și cele două 
copii ale acestuia în seif, îl încuie cu grijă și plecă în grabă să se 
schimbe pentru spectacolul de la Operă. 

Între timp, Herr Bangemann se afla într-o birjă, îndreptându-se 
către dealurile împădurite din zona de vest a orașului. Destinația lui 
era o vilă din apropierea Cazinoului. Planturoasa lui soţie îl aștepta 
răbdătoare în apartamentul lor. Supa de căprioară și găluștele erau 
pe aragaz, iar cele cinci fete stăteau aliniate, gata să-l întâmpine cu 
noutăți despre activitatea lor de la școală. 


Dar salariul de funcționar al lui Herr Bangemann nu ar fost de 
ajuns pentru lecţiile de pian ale lui Gretl, noua rochie de stambă a 
lui Inge, căciula Berthei, pantofii din satin ai Annei sau pentru 
lecţia de dans a Marlenei, fără a mai lua în calcul bomboanele de 
ciocolată care îi plăceau atât de mult lui Frau Bangemann. Toate 
credeau că bărbatul avea un post important și că lucra atât de 
târziu ca să le poată satisface micile lor capricii. Și aveau dreptate 
într-o anumită măsură. 

Herr Bangemann plăti birjarului, sună la ușă, înmână 
servitorului pălăria şi haina sa, apoi fu poftit într-un birou. În 
șemineul din fața ușii ardea un foc zdravăn, iar în încăpere se aflau 
doi bărbaţi. Unul din aceștia stătea într-un fotoliu, iar celălalt în 
faţa unei mese pe care se aflau tot felul de aparate ciudate: cutii din 
lemn de mahon cu borne din bronz, bobine de inducție din sârmă 
de cupru și un instrument asemănător cu claviatura unui pian, ale 
cărui clape erau marcate cu câte o literă. Din borne ieșeau niște fire 
conductoare izolate cu gutapercă, ce urcau până într-un colț al 
tavanului, dispărând printr-o gaură în zidărie. Dispozitivul scotea 
un bâzâit electric intens. 

Herr Bangemann aruncă o privire curioasă spre aparat înainte să- 
l salute pe bărbatul care şedea în fotoliu. 

— Bună seara, Herr Bangemann! îi răspunse gazda. Vă rog să vă 
aşezaţi la cealaltă masă. Puteţi începe când doriți. 

În încăpere mai era o masă ceva mai mică, pe care fuseseră 
aşezate o carafă cu apă și un pahar. Bărbatul care opera claviatura 
își flexa degetele, pregătindu-se. Herr Bangemann se aşeză, își drese 
vocea, închise ochii și începu să citească de pe ecranul memoriei 
sale fotografice întregul text al tratatului tripartit. 

— Având în vedere, începu el... 


Un peisaj hibernal: în fundal un castel pe un munte acoperit de 
pini; în prim-plan un rând de case vechi și fulgi de nea rotindu-se 
nebunește prin aer sub un strat gros de nori, pentru ca, în cele din 
urmă, să se aşeze şovăielnici pe dalele de piatră. 

Ar putea fi Razkavia. De fapt, acest ținut are doar opt centimetri 
lățime și este închis ermetic într-una dintre acele jucării de sticlă 
umplute cu lichid pe care le scuturi ca să obţii ninsoare, iar în acest 
moment se află în mâna unei cunoștințe de-ale noastre mai vechi: 
bancherul din Berlin, Herr Gerson von Bleichrâder. 

Ţine globul în dreptul ochilor și, după ce privește un timp în 
interiorul acestuia, îl pune cu grijă înapoi pe birou. Aceea e singura 
ninsoare din Berlin — vremea e rece, ce-i drept, dar străzile sunt 
uscate. Bleichrâder traversează încăperea și se duce la fereastră, de 
unde priveşte în jos Behrenstrasse puternic luminată și își 


împreunează mâinile la spate, așteptând. 

Așteaptă ca bâzâitul puternic al aparatului de imprimare montat 
într-un colț al încăperii să se oprească — și iată că se opri, într-un 
final. 

Julius, asistentul său, care a pliat răbdător banda lungă de hârtie 
într-o cutie de răchită, rupe capătul benzii și spune: 

— Gata, domnule. Am primit-o. 

— Bine. Citește-mi tot ce scrie acolo, Julius. 

Julius ridică din sprâncene, dar se așeză ascultător pe scaun și 
desfășurară banda ca să găsească începutul. În timp ce asistentul 
citește, bancherul revine la scaunul său de la birou și se așază în 
poziția lui favorită, cu spatele lipit de spătarul scaunului și cu 
mâinile la ceafă. 

Nasul mare și bărbia proeminentă rămân încremenite, dar ochii 
lui limpezi umbriți de sprâncene stufoase fug când într-o parte, 
când în alta, de parcă ar încerca să prindă cu privirea implicaţiile 
fiecărei clauze citite de Julius. 

În cele din urmă, Julius ajunge la capăt și lasă banda de hârtie în 
COŞ. 

— Asta-i tot, domnule, spune el. 

— Bine, bine. Mesagerul așteaptă în hol? 

— Da, domnule. 

— Bine. Trimite mesajul mai departe șefului, atunci. 

Julius sună dintr-un clopoțel și îl instruiește pe un funcționar 
cum să ruleze banda cât mai corect, o pune într-un plic pe care i-l 
înmânează mesagerului. Bleichrâder se ridică în picioare frecându- 
şi mâinile. 

— Acum vreau să scrii o scrisoare, Julius. Vezi bine acolo? Ai 
nevoie de mai multă lumină? 

— Văd perfect, mulțumesc, domnule. 

— Excelenței Sale Contele Emil Thalgau... Corespondenţă 
specială, Julius. Adresează-l Palatului din Eschtenburg. 

Julius, așezat pe un scaun la biroul mai mic, începe să scrie 
ordonat și mărunt pe o bucată de hârtie groasă: 

— „Dragul meu conte, începe bancherul, aflu cu mare plăcere de 
iminenta ascensiune la tron a Înălțimii Sale Prințul Moștenitor 
Leopold. Am încredere că sănătatea sa s-a îmbunătățit în urma 
îngrijirilor medicale pe care nu mă îndoiesc că le-a primit. 
Numeroasele...” Dă-mi un sinonim pentru obstacole, Julius. 

— Impedimente, domnule? 

— Merge. „Numeroasele impedimente constituționale care ar 
putea amâna revenirea sa pe tron nu fac, desigur, obiectul 
îngrijorării Casei de Bleichrâder, şi cu atât mai puţin a prințului 
Bismarck.” 


Bancherul se oprește și atinge cu delicateţe micul glob de sticlă. 
Secretarul așteaptă cu creionul pregătit. 

Bleichrâder continuă: 

— lată un mic test pentru tine, Julius. Am aflat de la 
ambasadorul britanic că Londra nu dă doi bani pe tânăra 
englezoaică ce se crede regină; e o adevărată rușine pentru ei. Ei nu 
au nicio intenţie să o păstreze în funcție, iar, în caz că fata va suferi 
un accident fatal, leul britanic nu se va obosi nici măcar să miște 
din coada sa imperială. Acum, Julius, încearcă să spui toate astea 
într-o manieră diplomatică. 

Asistentul se încruntă uşor, își adună gândurile și spune, 
continuând scrisoarea: 

— „De asemenea, nici Guvernul Britanic nu este preocupat de 
această situație. Surse private de cel mai înalt rang m-au informat 
despre preferinţele declarate ale Londrei cu privire la revenirea 
celui care are dreptul conform aranjamentelor dinastice”. 

— Excelent, băiete! Scrie aşa cum ai spus. 

Creionul asistentului se mișcă rapid pe hârtie, iar Bleichrâder 
continuă: 

— „Cât despre Tratatul Tripartit, fără îndoială că Excelenţa Sa 
Prinţul Cancelar von Bismarck își va face cunoscute dispozițiile în 
viitorul apropiat. Conform înțelegerii noastre vă pot confirma 
transferul a jumătate din suma stabilită, adică optzeci de mii de 
mărci, sub forma unui cec pentru Casa Rothschild. Restul banilor 
vor fi viraţi la o zi după încoronarea Prințului Moștenitor Leopold. 
Cele mai cordiale urări, Gerson von Bleichrâder”, și așa mai 
departe. Asta-i tot, Julius. Trimite-o prin corespondență specială. 
Trebuie să ajungă în Eschtenburg până mâine-dimineaţă. 

— Prea bine, domnule. 

Bleichrâder se lasă din nou pe spate, cu mâinile la ceafă. Julius 
așteaptă respectuos. 

— Acum, Julius, spune-mi ce ai înţeles din această scrisoare. 

— În primul rând, cred că domnul conte Thalgau a avut 
probleme financiare și așteaptă să fie salvat de Casa de Bleichrâder. 

— Foarte corect. O ipotecă pe întreaga lui proprietate; nu a 
putut face față, ar fi fost ruinat. E un patriot, fără îndoială, dar 
domeniul și castelul său vor fi în sfârșit ale sale indiferent ce se va 
întâmpla cu Razkavia. Până aici e corect, dar destul de ușor, dragă 
băiete; ai văzut oricum dosarul. Continuă. 

— Există un complot pentru a o îndepărta de la tron pe 
englezoaică, iar în locul ei va fi înscăunat prințul Leopold... E 
adevărat că trăiește, domnule? Am crezut că murise. Și sunteți sigur 
că pretenţiile ei nu sunt întemeiate? Englezoaica are dreptul să 
ocupe tronul? 


— Da, prinţul trăieşte, cu toate că a înnebunit probabil după 
atâţia ani. lar pretenţiile ei la tron sunt cât se poate de întemeiate. 
Cred că ai auzit de ritualul lor atât de pitoresc: cel cu steagul purtat 
până pe culme și așa mai departe. Încântător! Mi-aș fi dorit să pot 
vedea cu ochii mei scena... Dar — de ce trebuie să fie detronată? 
Haide, Julius, care e motivul ce se ascunde aici? Gândește-te la 
dedesubturile problemei. 

— Tratatul... 

— Da. Ce va spune şeful despre acest tratat? 

Julius încearcă să-și dea seama: tratatul pare convenabil pentru 
toate părțile - înseamnă că ceva nu e în regulă cu el; politica 
oficială a Germaniei este bazată pe negocieri și aranjamente prin 
urmare, politica privată a lui Bismarck trebuie să se bazeze pe 
sfidare şi subminare. În afară de cazul în care, desigur, el face chiar 
ceea ce pretinde, așadar... 

— Șeful vrea să împiedice punerea în practică a tratatului pentru 
a... încheia unul mai bun? 

— Nu tocmai, Julius. Planul real este acesta: șeful vrea să 
limiteze puterea parlamentului german. 

Reichstagul devine din ce în ce mai dominant, iar tratatul este o 
afacere a Reichstagului, și nu a cancelarului. Dacă dă greș, 
hotărârea șefului va fi reabilitată, iar consecinţele vor fi și ele 
favorabile: șeful vrea tot nichelul pe care îl produc în țărișoara aia. 
Uzinele Krupp au nevoie de el. Prin urmare, trebuie să pună mâna 
pe el. Tratatul ar împiedica acest lucru, prin urmare, tratatul nu 
trebuie semnat. Înțelegi până aici? 

— Înţeleg, domnule. 

— Mai mult de-atât: mâine va avea loc o revoltă în capitala 
Razkaviei. În semn de prietenie, șeful va trimite în zonă un 
regiment de grenadieri pedeștri care să ajute la restabilirea liniștii 
publice. Soldaţii se urcă în trenuri chiar acum. 

Julius se minunează. Să stea în acest birou liniștit din inima 
Europei și să afle despre această tăinuită manevră de stat atât de 
complexă. Ce privilegiu — atât de rar și important. 

— Înţeleg, domnule. Dar... Contele Thalgau și misteriosul prinț 
Leopold. Ce legătură au cu tratatul? 

Bleichroder izbucnește în râs. E un râs spontan, la fel ca râsul 
unui bunic jovial la o petrecere de Crăciun. 

— Ei nu au nicio legătură, Julius! Atunci când bietul Thalgau va 
citi primul paragraf al scrisorii se va simţi ca lovit de trăsnet. Și 
când va citi ultima frază va fi din nou fulgerat! Nu, nu, se întâmplă 
să ştiu că elementele conservatoare l-au ţinut de multă vreme pe 
prințul Leopold în viață voind să-și asigure un as în mânecă. Ei îl 
pregătiseră pentru ziua în care a fost încoronată englezoaica, dar ea 


s-a dovedit mai puternică. 

Julius e surprins. 

— Vrei să spuneţi că... Asasinatul... 

— A fost plănuit, da. Îţi amintești de actrița aceea hispanică 
despre care ţi-am pomenit? Ea a fost căsătorită cu prințul Leopold. 
O femeie foarte încăpățânată, știi? Pătimașă, în stare de orice. 
Cunoști femeile, Julius. Ei bine, ea e mai mult decât atât: e o 
torpilă. Dacă o amorsezi și țintești cu ea în direcția potrivită e de- 
ajuns să apeşi butonul și... Bang! Biata femeie crede că lucrează pe 
cont propriu. Dar totul decurge conform planului, Julius, totul a 
fost gândit în avans. Singurul lucru care nu a fost plănuit este 
apariția englezoaicei. A fost prea puternică și a devenit cam prea 
populară printre oamenii de rând. Ei bine, totul se va schimba 
foarte curând. Iar bietul conte Thalgau, care își imaginează că tot ce 
se va petrece va fi o amânare de șase luni a tratatului... 

— Așa i s-a spus? 

— Da, desigur. El nu ar vrea să-i facă vreun rău micuţei sale 
regine. Noi i-am spus că tot ceea ce pretindem este o amânare 
nesemnificativă a tratatului și că totul va fi în regulă după această 
perioadă. lar acum va simţi că-i fuge pământul de sub picioare... 
Oh, Doamne! Și când va vedea că noi credem despre el: că el știa de 
la început toate astea și că este vorba despre o conspirație... 

Julius tace. Bleichrâder, zâmbind în sinea lui, privește undeva în 
tavan, dar începe să tușească și se apleacă în față. 

— Haide, haide, băiete, astfel de lucruri se întâmplă tot timpul. 
Într-un an sau doi am să vorbesc cu șeful în numele lui. Vom crea 
un post pentru contele Thalgau, îl vom numi guvernator de 
provincie sau ceva de acest gen. Eu cred în prietenie, Julius, nu-mi 
place să-mi fac dușmani. Băncile înfloresc pe timp de pace, știi? E o 
lecţie foarte importantă. Acum mai citește-mi o dată scrisoarea. 

Secretarul face întocmai. Bleichrâder se lasă iarăși pe spate 
ascultând cu atenţie, sugerează una sau două schimbări minore și îl 
trimite pe tânăr să transcrie scrisoarea și să o expedieze prin 
telegraf la casa din pădurea de lângă Cazino. 

Apoi ridică de pe birou micul glob de sticlă și îl mai scutură o 
dată. Ţinându-l la câţiva centimetri de ochiul său drept, încearcă să 
distingă jocul fulgilor albi de nea, dar nu reușește. Nu vede decât o 
pâclă deasă. De ceva vreme bancherul nu mai vede cu ochiul stâng, 
iar cel drept nu mai poate decât să distingă lumina de întuneric. 
Fulgii din micul glob de sticlă se rotesc, plutesc și dansează, apoi se 
depun pe drăgălașul peisaj, atât de asemănător cu al Razkaviei, iar 
el nu poate vedea nimic din toate astea. 


CAPITOLUL 14 


Trădarea 


Cufundată într-un somn profund, Becky auzi o bătaie în ușă și 
mormăi somnoroasă: 

— Lăsă-mă-n pace. Hau ab! Leine ziehe! 

Dar oricine era nu o ascultă. Bătu din nou, și ușa se deschise 
puţin. 

— Sunt eu, zise încetișor Jim. Trebuie să-ți vorbesc. Dormi? 
Ghinion. O să înteţesc puţin focul și am să-ți torn ceva de băut. 

Becky mormăi. El închise ușa, iar ea, mai mult adormită, bâjbâi 
după halat. După un minut, reuși să-și târâie picioarele până în 
mica sufragerie, cu părul vâlvoi, ochii pe jumătate închiși și 
picioarele goale, și îl găsi pe Jim stând lângă foc. Ţinea într-o mână 
o sticlă de vin și în cealaltă două pahare. Arăta ca un marinar: 
purta niște pantaloni groși, ghete din cauciuc și puloverul 
bleumarin pe care i-l împletise doamna Goldberg. O jachetă groasă 
de pastor fusese aruncată pe scaun. 

— Cum crezi că arăţi? îl întrebă îmbufnată. „Once aboard the 
lugger and the girl is mine[13]”, bănuiesc. Nu vreau vin. Vreau 
niște cacao. Schokolade. Chiar nu îţi dai seama cât de obosită sunt? 
La ce mi-ar folosi vinul? Iar tu nu mai ai nevoie să bei. Ai băut deja 
destulă bere, pot simţi după miros. Pfui, dezgustător! Dacă ai fi fost 
un gentleman, ţi-ai fi dat seama că nu trebuie să dai năvală în 
camera cuiva fără Schokolade. Du-te imediat și adu-mi o ceașcă. Oh, 
bine, bine, nu-i nevoie. Servitorii dorm, și tu ai da foc la bucătărie. 
Ce vrei? 

— Aș putea să-ți fac un ceai, zise el îndatoritor. Am tot ce-mi 
trebuie... 

— Ceai... nici gând. Poșircă englezească. Ce vrei? 

— Vreau să mă asculți. Stai jos și pune vătraiul în foc. 

— Oh... vin fiert. Asta e ceva diferit... 

Jim scoase o bucată de hârtie răsucită din buzunar, presără puţin 
zahăr şi niște condimente în pahare, apoi le umplu cu vin roșu. 
Când vătraiul se încinse de tot, el îi cufundă ușor vârful în vin — 
atent să nu atingă deloc paharul —, iar lichidul sfârâi și bolborosi 
zgomotos. 

— Are şi puţină cenușă, dar e destul de bun, zise el și îi întinse 
un pahar. 

Ea se aşeză mai aproape de foc, sprijinindu-şi picioarele goale pe 
paravanul șemineului și își îmbrățișă genunchii, sorbind încet vinul 
din care ieșeau aburi. 


Jim îi povesti tot ce se petrecuse din momentul în care se 
despărțiseră pe terasă, în urmă cu două nopți. Ea îl ascultă 
îngrozită. După discuţiile din ultimele două zile, Becky credea că 
învățase foarte multe despre politică și că aceasta era complexă, dar 
deschisă, realizându-se prin negocieri minuţioase şi tot felul de 
compromisuri. Cât de mult se înșela! Pentru că în tot acest timp, pe 
alte căi și în mare taină se desfășura o altfel de politică. 

Iar acea politică era simplă, dar secretă. Era politica violenței și a 
cruzimii. 

— Eu... eu am rămas fără cuvinte, șopti ea. Baronul Gödel l-a 
ascuns pe bietul om într-un azil tot acest timp? Nu-mi vine să 
cred... Dar femeia? Tu spui că e cea care l-a ucis pe regele Rudolf? 
Unde se află ea acum? 

— E cu Karl și cu ceilalți — sub pază, bineînțeles. Avem nevoie de 
ea. O să ne ajute să-l eliberăm pe Leopold. Sunt deja în drum spre 
palat. Odată ce-l eliberăm, îl putem aresta pe Gödel și încheiem cu 
povestea asta. O să clarificăm totul. 

— Ce se va întâmpla cu ea? 

— E o asasină, Becky. 

— Dar ce i se va întâmpla? 

— O vom preda poliției. 

— Și după aceea? 

— Va fi judecată și cu siguranță va fi condamnată la moarte, 
prin spânzurare. De fapt, am să mă asigur că va pleda pentru 
nebunie și atunci va fi închisă într-un azil în locul lui. Ar fi ironia 
sorții, nu-i așa? 

— Nu prea e corect. Ea a făcut asta din dragoste pentru soţul ei, 
iar tu o păcăleşti acum ca să te ajute și ai de gând să o trădezi. 

Jim își trecu degetele prin păr și rămase câteva clipe pe gânduri, 
cu coatele pe genunchi și umerii încordaţi, privind în podea. 

— Cam așa e, făcu el. Dar faptul că-ți iubeşti soțul nu îți dă 
dreptul să împuști pe altcineva. Ea nu pare în toate minţile, Becky. 
Dacă ai fi văzut-o ţi-ai fi dat seama cât de ciudată era. Multe detalii 
nu se potriveau, de exemplu părul ei. Probabil că pierde ore întregi 
ca să-l aranjeze, pieptănându-l atât de strâns peste cap, încât pielea 
de pe frunte e întinsă în mod exagerat; iar cocul e răsucit atât de 
ferm, încât e scorțos la atingere, precum lemnul - l-am simţit atunci 
când ne-am luptat. 

Dar, deși acordă atâta atenţie părului ei, e ciudat că-și neglijează 
pantofii - sunt scâlciați, murdari și au tălpile dezlipite din loc în 
loc, şi mai sunt o mulțime de amănunte de acest fel care arată că a 
luat-o razna. Și nu numai atât — e ceva în ochii ei, în intensitatea cu 
care priveşte. Dar, chiar dacă e sau nu nebună, e mult prea 
periculoasă ca să fie lăsată liberă. Și gândește-te puţin: dacă va 


obține ceea ce vrea, crezi că asta ar face-o mai fericită? Ar putea să- 
şi aducă soțul pe tron și să guverneze alături de el? El e distrus, 
bietul de el. Nu ar fi în stare nici măcar să ridice steagul, cu atât 
mai puţin să-l care acolo unde trebuie, ca să nu mai vorbim despre 
partea diplomatică, unde nu ar putea să facă nici a mia parte din 
ceea ce a reușit Adelaide. Dacă această Carmen Ruiz este în toate 
minţile, viața aia nu ar avea cum să o facă fericită; iar, dacă nu e în 
toate minţile, oricum nu și-ar da seama niciodată. E tragic, 
îndrăznesc să spun — pentru ea, pentru el, pentru amândoi. Iar noi 
contribuim la toată această tragedie. Dar trebuie să o facem. Nu 
putem sacrifica tot ce a realizat Adelaide până acum, tot ce ai 
realizat tu, întreg viitorul țării de dragul unui moment de fericire al 
acestei femei — care, oricum, nu ar fi decât o iluzie. Deci, da, 
recunosc, l-am folosit pe Leopold ca momeală ca să o prindem pe ea 
şi o vom folosi pe ea ca momeală ca să îl prindem pe el; apoi o vom 
trăda pe ea, dar eu voi merge oricând în orice boxă a martorilor din 
lume şi voi jura orbește că ea e nebună. Nu o vor spânzura dacă eu 
voi avea un cuvânt de spus. 

Becky simți un nod în gât. 

— Și contele? întrebă ea. Știe aceste lucruri? 

Jim clătină din cap. 

— Părea foarte palid astăzi, continuă Becky. Chiar bolnav, de 
fapt. Până şi Adelaide a observat. Sunt sigură că se simte vinovat, 
oricare ar fi motivul. 

Jim îşi mușcă buza. 

— Bătrân neghiob. Şi eu care credeam că putem avea încredere 
în el. Ascultă, Becky, vreau să... În dimineaţa aceea, la casa din St. 
John's Wood Street, atunci când a explodat bomba... sunt al naibii 
de bucuros că ai fost tu. Ai făcut o treabă excelentă. Dar mi-aș dori 
să fii la mii de kilometri distanţă. 

— De ce? 

— Pentru că lucrurile devin periculoase. Mă gândesc la mama ta, 
presupun. Dacă ţi s-ar întâmpla ceva, nu mi-aş ierta-o în veci. Ce 
mai face? Îţi scrie? 

— Sigur că-mi scrie. Iar eu îi scriu de două ori pe săptămână, de 
fiecare dată câte o scrisoare lungă. Dar tu? 

— Bătrâna mea măicuţă nu ar fi putut să o citească, zise el. A 
murit când aveam zece ani. Tuberculoză. A fost spălătoreasă în 
Clerkenwell. Taică-miu a fost cel care m-a învăţat să citesc... 
Dickens, în special. Îi plăcea mai ales revista All The Tear Round; o 
cumpăra în fiecare săptămână. Îmi amintesc că m-a dus o dată la 
una dintre întâlnirile lui Dickens cu cititorii, unde marele 
„Inimitabil” în persoană a citit cum Sikes o omoară pe Nancy. Ne- 
au trecut toți fiorii pe șira spinării... Dar despre ce vorbeam? Mama 


ta. De aia aş vrea să te știu departe de acest loc. Ascultă, Becky, nu 
vrei să dormi în camera lui Adelaide în noaptea asta? 

— Păi:.. În regulă. 

— Pentru orice eventualitate. 

Jim se ridică și se apropie de fereastră ca să privească pe după 
draperie. 

— Becky, cum crezi se va termina totul? o întrebă în timp ce 
stătea cu spatele. Ce vei face atunci când tratatul va fi semnat și 
sigilat? 

— Eu? Vreau... vreau să merg la universitate ca să studiez 
cumsecade limbi străine. Dar pentru moment vreau doar să văd 
mâine dimineață tratatul semnat. A fost cel mai emoționant lucru 
din viaţa mea, Jim. Nu cred că-ți poţi imagina ce mult înseamnă. E 
ţara mea, iar eu sunt în centrul evenimentelor, asist la niște 
negocieri foarte importante — nu cred că voi avea parte vreodată de 
ceva mai special! 

El clătină din cap. Se uita în continuare pe fereastră. 

— Dar tu? îl întrebă. Tu ce vrei să faci? 

— Vreau să lupt, Becky. Poţi înţelege? Vreau o confruntare, 
vreau să simt pericolul. Ştii, Sally mi-a spus ceva odată: vorbeam 
despre fericire și despre ce ar putea însemna aceasta. Ea mi-a spus 
că nu vrea să fie fericită, că asta e o senzaţie trecătoare și 
insuficientă; ea voia doar să fie activă şi vie. Voia să muncească. 
Asta e atitudinea care-mi place. Asta e ceea ce vreau, iar munca 
mea e murdară, periculoasă, complicată. Oh, îmi mai doresc și 
altceva, evident. Mi-ar plăcea să scriu o piesă și să-l văd pe Henry 
Irving în rolul principal, pe scenă. Aş vrea să mă plimb ţanţoș prin 
oraş fumând ţigări fine de foi şi să iau cina cu niște fete drăguţe la 
Café Royal. Aș vrea să joc pocher la bordul unui vas, pe Mississippi. 
Vreau să-l văd pe Dan Goldberg în Parlament. Vreau să te văd pe 
tine la universitate şi absolventă magna cum laude. Cât despre 
Sally... ea poate să facă orice își propune, după mine. Vreau o 
mulțime de lucruri, Becky. 

— Nu ai menţionat-o pe Adelaide. 

— Nu. 

Jim întoarse capul spre ea. Ochii lui verzi strălucitori și părul 
blond, răvășit, îl făceau să pară un spirit luminos, încărcat cu 
electricitate. Apoi Becky observă că atenția lui era îndreptată 
asupra unui lucru din afara camerei, pe care-l auzi la rândul ei: 
zgomotul unor pași grăbiţi pe coridor, urmat de o bătaie energică în 
ușă. 

— Intră, strigă Becky, ridicându-se. 

O servitoare cu un aer îngrijorat deschise ușa. 

— Îmi cer scuze, Frăulein, zise ea. Am un mesaj pentru... 


Jenată de ținuta indecentă a lui Becky, care era în cămașă de 
noapte, servitoarea îi aruncă o privire lui Jim și îi întinse un bilet. 

— Mulţumesc, zise el. 

Servitoarea făcu o reverență scurtă și ieşi. 

El desfăcu biletul, îl citi repede și-l aruncă în foc, apoi se ridică. 

— E timpul să plec, spuse el. 

— Ce vrei să faci? 

— O să mă lupt, desigur! 

Și se aplecă spre ea și o sărută iute pe obraz. Becky simţi un 
amalgam complicat de emoţii: Cum îndrăznește? făcea parte dintre 
acestea; la fel și invidia pe care o simţea la gândul că el avea o 
misiune atât de importantă și o minunată energie instinctivă cu 
care pornea la luptă. Dar mai era şi un fior de teamă. Toate 
fanteziile ei cu pirați și aventurieri păreau dintr-odată copilărești și 
stupide. Jim era real. 

Se ridică și-l conduse până la ușă. El se întoarse și-i înmână un 
obiect. Era un pistol. 

— Du-te în camera lui Adelaide, zise el. Și ascunde ăsta. Dacă va 
trebui să-l foloseşti, ţine-l cu ambele mâini și fii pregătită pentru 
recul. Ne vedem mai târziu. 

Și plecă, alergând fără zgomot pe coridor. Servitoarea era în 
apropiere. Becky ascunse pistolul în cămașa de noapte și îi făcu 
semn să vină. 

— Majestatea Sa s-a întors cumva de la operă? 

— Da, Fräulein. S-au întors cu toţii cu excepția contelui Thalgau. 

— Cu excepţia... Dar de ce? Unde este contele? 

— Nu v-aș putea spune, Fräulein. El nu s-a întors odată cu restul 
invitaţilor. Asta e tot ce ştiu. Mai doriți ceva, Fräulein? 

— Nu, Ilse. Mulţumesc. Asta-i tot... 

O urmări pe servitoare îndepărtându-se și se întoarse în camera 
ei, cu inima bătându-i să-i spargă pieptul, ca să-și adune tot ce avea 
nevoie pentru noaptea aceea. 


Karl și alți doisprezece studenți împreună cu Carmen Ruiz 
aşteptau în capela în paragină de deasupra intrării în grotă. Toţi 
purtau haine negre, aşa cum le ceruse Jim. Cerul acoperit de nori 
nu lăsa nicio rază de lumină să se strecoare spre pământ și tot ce 
vedea acesta erau niște fețe palide ițindu-se fantomatic din 
întuneric. 

Anton fusese instruit să o supravegheze în mod special pe 
Carmen Ruiz, iar Jim îl zări pe student stând precaut, la vreo 
jumătate de metru în spatele ei. 

— Bună seara, señora! o salută el în şoaptă, iar ea îi răspunse 
înclinând capul. E liniște? îi șopti apoi lui Karl. 


— Niciun sunet. Ah... cu mici excepţii, adăugă el. Îl poți auzi 
urlând disperat de sub pământ, ca un trol sau așa ceva. Hans 
păzeşte intrarea de sus, împreună cu grupul lui. 

Jim găsise capul scărilor ascuns printre tufișurile din dumbravă 
de unde auzise prima dată strigătul sinistru. 

— E totul pregătit? 

— Pregătit. O să-l lăsăm pe Jan la intrarea în grotă cu alți trei 
băieţi ca să stea de pază. 

Jim încuviință cu un semn din cap. 

— În regulă. Acolo jos, în stufăriș, e ascunsă o barcă pe care o 
vom folosi ca să-l scoatem afară. E prea slăbit ca să poată merge 
repede. După aceea o vom lua prin pădure. 

Le strânse mâinile tuturor, își urară noroc, și cele douăsprezece 
siluete fantomatice porniră împreună cu el pe povârniş în jos spre 
intrarea în grotă. Noaptea era liniștită. Vântul nu mai șfichiuia 
copacii, iar, când ajunseră la poalele povârnișului, Jim auzi 
clipocitul pârâului. Din adâncul pădurii se auzi țipătul unei păsări și 
undeva în apropiere se auzea un plescăit: probabil un animal mic, 
care sărise în apă speriat de prezența lor. 

Se opriră ca să-l lase pe Jan și pe alți trei băieţi să intre primii pe 
gura grotei, iar Jim începu să caute prin stufăriș parâma bărcii. 

Karl, Anton și femeia urcară în barcă, iar Jim îi conduse pe 
ceilalți pe cărarea care se pierdea în întunericul profund al grotei. Îi 
instruise pe toți să meargă pe lângă peretele de pe partea dreaptă; 
ei aveau felinare, dar intenționau să le folosească la întoarcere. 

— Mult noroc, prietene! şopti Jim în întuneric după ce trecură 
de gura grotei. Dacă e nevoie strigă, cât te ţine gura. 

— Cu plăcere, veni răspunsul șoptit al lui Jan. 

Cărarea lungă, umezeala, liniștea sinistră și întunericul de 
nepătruns i se păreau lui Jim la fel de îngrozitoare şi acum când 
avea atâția însoțitori și știa deja temniţa în care era închis prințul. 

Cadenţa sonoră a picăturilor de apă, aerul rece și umed, mâzga 
de pe peretele de stâncă pe care ținea mâna, continua grijă de a nu 
se lovi cu capul de rocile ieşite în afară erau la fel de insuportabile 
ca ultima dată când trecuse pe acolo. Din când în când, se auzea un 
zgomot înfundat sau vreo bufnitură dinspre apă, în stânga lor, 
anunțându-i că amicul Karl nu reușea să ţină barca departe de 
peretele de stâncă, dar zgomotul nu era destul de puternic pentru a 
reprezenta un pericol și, oricum, era bine de știut cât de aproape se 
ținea. 

În cele din urmă, Jim se opri. Pe peretele jilav din faţa lor se 
zărea o pâlpâire slabă. Întinse mâna și-l opri pe bărbatul din spatele 
lui. 

— Ai grijă acum, șopti el. Aproape am ajuns. 


Din moment ce nu știau câți oameni păzeau temnița subterană, 
mizau pe ce aveau să improvizeze atunci când ajungeau la fața 
locului. Cel de-al doilea lucru esenţial era ca Jim să aibă destulă 
libertate de mișcare și timp ca să poată descuia lacătul. Primul 
lucru esenţial, desigur, era șocul surprizei. 

Jim scoase pistolul. Cu ochii ţintă la lumina reflectată pe 
peretele stâncos, el începu să înainteze cu grijă făcându-le semn 
celor din spatele lui să-l urmeze. 

Ieșind treptat din întuneric, ei aveau avantajul că scena care li se 
deschidea în față după cotitură părea luminată puternic. Jim, care 
ajunse primul după colț, sesiză dintr-o privire felinarul aprins 
agăţat într-un cui, masa mică, cei doi soldaţi, cărțile soioase și 
trupul ghemuit din spatele gratiilor. 

Se apropie încet de masa la care ședeau cei doi și îi amenință cu 
pistolul: 

— Rămâneţi pe loc și puneţi mâinile pe masă! 

Soldaţii tresăriră surprinși și strigară atât de tare încât îl treziră 
pe bărbatul întemnițat, care brusc începu să tipe înspăimântat. 

Ceilalți studenţi se repeziră într-acolo, iar Karl o ajută pe Carmen 
Ruiz să coboare din barcă în timp ce Anton o menţinu la mal, apoi 
femeia alergă într-un suflet spre gratiile celulei strigând pătimaş 
numele prinţului. Acesta se trase speriat înapoi. 

— Nu mișcaţi! le strigă Jim soldaţilor. Nu scoateţi niciun sunet! 
Staţi pe loc! Karl, ia pistolul meu și nu-i scăpa din ochi! 

Un alt student le luă puștile celor doi soldaţi care îi priveau pe 
intruși cu gurile căscate și albi ca varul. Unul dintre ei aruncă 
nedumerit o privire peste umăr și constată că Jim era deja ocupat 
cu lacătul celulei. 

— Señora, îi spuse Anton, vă rog să-i faceți loc, lăsați-l să 
lucreze... 

— Ce i-aţi făcut? strigă ea dintr-odată și se întoarse ca o 
tigroaică spre cei doi soldaţi, care tresăriră înfricoșați. Studenţii 
văzură că fața prințului era vânătă și umflată. Cine l-a bătut? Cine a 
îndrăznit să facă asta? 

— Señora! interveni Anton. O să-l scoatem de aici într-un minut. 
Ei își vor primi pedeapsa, fiți fără grijă. 

— Aproape am reuşit, murmură Jim, răsucind, împingând și 
îndoind cu îndemânare firul de sârmă, apoi împingând din nou. 
Drăguţ lacăt. Proaspăt uns. Așa cum îmi place... 

Dintr-odată, în spatele lor se auzi un foc de armă. Bubuitura 
venea de departe, dar fusese amplificată de pereţii tunelului. La 
scurt timp se auzi încă una, urmată de strigătele lui Jan. Toate 
capetele se întoarseră în direcţia intrării, cu ochii căscați de groază. 
Femeia tăcu. 


Peste măsură de șocat, Karl zise: 

— Heini, ia cu tine trei oameni și mergeţi să-i dați o mână de 
ajutor lui Jan. Peter, ia o lanternă și fugi pe cealaltă parte până dai 
de trepte. Așteaptă-ne acolo. 

Jim nu ridică ochii nici măcar o dată. În timp ce toți ceilalți 
executau ordine, el scoase calm sârma din lacăt, o analiză câteva 
secunde, apoi o îndoi ceva mai tare și o introduse din nou în 
mecanism. Mai multe focuri se auzeau din spate. Prinţul Leopold 
stătea ghemuit într-un colț, strângând în mâini o pătură și scâncind 
ca un câine bătut. 

Jim îi spuse încet: 

— Linișteşte-te, amice. Încă un mic truc, și te scoatem de aici. 
Mai bine ridică-te și vino mai aproape, bine? 

Jim reuși să-l convingă în cele din urmă vorbindu-i în șoaptă și, 
încet-încet, bărbatul se apropie de gratii târșâind picioarele. Mai 
multe împușcături bubuiră, și din ce în ce mai aproape. Ecoul unor 
strigăte răsună prin tunel. 

Lacătul cedă. 

— Prinţe, va trebui să ne însoţești, spuse Jim. E datoria Domniei 
tale. Vino acum. 

Lângă el, Carmen Ruiz tremura ca varga. 

— Vino, Leo! murmură ea. Vino, prințul meu! 

Leopold se apropie de ușă și privi înfricoșat tunelul întunecos, 
din care răsunau strigătele cuiva care dădea ordine. Tropăitul 
bocancilor se auzea din ce în ce mai tare. 

Jim îl apucă pe prinț şi-l trase după el; nu era timp de 
delicatețuri acum. Purtându-l mai mult pe braţe între el și Carmen 
Ruiz, trecură repede pe lângă cei doi soldaţi îngroziți, îmbrâncindu- 
i, şi se îndreptă spre Karl, care le făcea grăbit semn de la baza 
treptelor. Un alt student, care ţinea un felinar, stătea alături de Karl 
privind îngrijorat în sus. 

— Aproape că au ajuns, spuse cineva în spatele lor și imediat 
auziră un foc puternic de armă de undeva de deasupra - o 
bubuitură asurzitoare — și un urlet, urmat de zgomotul înăbușit al 
unui trup prăbuşindu-se. 

— Atenţie! strigă Karl și Hans căzu la baza treptelor, mort. 

— Fugiţi! se auzi un strigăt disperat de deasupra. Fugiţi! Ne-au 
întins o cursă... 

Barca, nesupravegheată, plutea în derivă. Cu coada ochiului, Jim 
o văzu pe femeie apucând parâma și trăgând barca spre mal, apoi 
sărind în barcă și apucându-l pe prinț de cămașă ca să-l tragă după 
ea. Leopold căzu cu un strigăt pe marginea malului și cămașa lui 
subțire se rupse. Prințul începu să se zbată încercând să se prindă 
cu mâinile de peretele alunecos de stâncă, iar Anton se aplecă și îl 


urcă înapoi pe mal. Cât despre femeie, ultimul lucru pe care-l 
văzură fu chipul ei alb, cu gura căscată într-un strigăt mut de 
disperare și mâinile palide întinse spre ei, apoi barca fu luată de 
curent — care era mult mai puternic în acea zonă - și dispăru în 
întuneric. 

Jim înjură. 

— Aduceţi-l pe prinţ! strigă el și sări pe trepte. 

Dacă ar fi reușit să le țină piept soldaților, ceilalți ar fi avut timp 
să-l ducă pe prințul Leopold cât mai departe. Cu pistolul ridicat, el 
începu să urce treptele înguste — câte trei odată — și îl lovi cu capul 
în burtă pe primul soldat pe care-l zări. Bărbatul se prăbuși cu un 
geamăt. 

Jim sări peste el și apucă marginea trapei, care se contura ca o 
dungă neagră pe fundalul mai puţin întunecat al cerului. 

Un trup zăcea deasupra deschizăturii. Îl împinse într-o parte și în 
același moment simţi o lovitură în moalele capului. 

Ameţit, Jim căzu și se rostogoli în iarba umedă și rece. Strigăte, 
zgomot de pași alergând, strălucirea felinarelor, apoi își reveni. Se 
ghemui și începu să tragă în direcția soldaţilor, în întuneric, în timp 
ce peste tot în jurul lui răsunau focuri de armă. Se arunca la pământ 
şi se rostogolea câțiva metri, ca apoi să se oprească și să înceapă să 
tragă din nou. Cu coada ochiului, îl văzu pe prinţ cu cămașa sa albă 
sfâșiată, ieşind prin deschizătura trapei. Doi bărbaţi îl trăgeau după 
ei, probabil Anton și Karl. 

— Fugiţi! strigă el cât îl ţineau puterile. Fugiţi! 

Dar apoi auzi niște strigăte, și mai multe siluete masive se 
aruncară asupra lui, culcându-l la pământ, și simţi încă o lovitură 
teribilă în cap, iar ultimul lucru care-i trecu prin minte fu: „Cine ne- 
a trădat? Conte, dacă ai fost dumneata...” 


CAPITOLUL 15 
Tigăiţă 


Becky se trezi țeapănă și înfrigurată pe micuța sofa de la capătul 
patului lui Adelaide. Majestatea Sa nu se trezise încă. În timp ce 
Becky se întindea și căsca somnoroasă, atinse din greșeală pistolul 
care se afla sub perna pe care dormise, iar acesta căzu cu zgomot pe 
pardoseală. Adelaide deschise imediat ochii. 

— Cine e? 

— Sunt eu, zise Becky ridicând repede pistolul și băgându-l din 
nou sub pernă. 

— De ce? Ce cauţi aici? 

— Eu... Jim mi-a spus să vin să te păzesc în caz că... oh, nu mai 
ştiu. Ştiaţi că sforăiți, Majestate? 

Adelaide, cu ochii pe jumătate deschiși între pernele ei mari, îi 
aruncă o privire dispreţuitoare și închise din nou ochii. 

— Unde-mi sunt soldaţii? bombăni ea. De ce nu mă păzesc? Ce 
rost are să faci tu asta? 

Becky se pregătea să-i răspundă, când se auzi o bătaie în ușă, iar 
servitoarea lui Adelaide intră și făcu o reverență, clipind 
nedumerită la vederea lui Becky. Ţinea în mână o tavă cu micul 
dejun. 

— Bună dimineața, Majestate! zise fata. Bună dimineaţa, 
Frăulein... 

Adelaide începu să protesteze când servitoarea deschise 
obloanele și se ghemui ca să ațâţe focul. În mai puţin de un minut 
focul își înteţi vâlvătaia. Pisoiul negru al lui Adelaide se trezi între 
faldurile plăpumii și căscă somnoros, arătându-și dinții ca niște ace 
și limbuţă rozalie. 

— Vino-nco”, Tigăiţă, îl chemă Adelaide și ridică mica ființă 
pufoasă până în dreptul feței, ca să o sărute, în timp ce servitoarea 
aranja pernele mai confortabil. 

— E o zi mohorâtă, Majestate, zise servitoarea. Cred că va ninge. 
Mai doriți ceva? 

— Nu. Cât e ceasul? Las-o baltă. Frăulein Winter o să-mi spună. 
Tu poți să-mi pregătești baia, asta poți să faci. Trebuie să arăt şic 
astăzi, îi explică ea lui Becky. La fel și tu. Dacă ai dormit pe sofa, 
vei avea gâtul înțepenit. Vei sta acolo, în spatele meu, încovoiată ca 
mânerul unei umbrele. Ce-i cu Jim? 

Din spatele ușii închise a toaletei se auzi zgomotul apei turnate 
în cadă. Becky așeză tava cu micul dejun în poala lui Adelaide și 
veni pe pat lângă ea, ca să poată vorbi în șoaptă. 


— Nu am putut să-ți spun mai devreme. Nu am vrut să-ți distrag 
atenția. Dar în seara de dinaintea negocierilor eram pe terasă 
împreună cu Jim şi am văzut o femeie vorbind cu una dintre 
servitoare... 

Adelaide așezase pisoiul pe tavă și îndepărta capacul untierei 
pentru el. 

— Ascult, zise ea. Ai văzut o femeie împreună cu una dintre 
servitoare. Cine era? 

— O femeie despre care am aflat că este soţia lui Leopold, fratele 
mai mare al prințului Rudolf. 

— Regele Rudolf. Fl a fost rege. 

Adelaide, care devenise o adevărată maniacă în privința 
precedentelor și a etichetei, ungea meticuloasă o chiflă cu unt — 
împărțindu-l cu pisoiul care se înfrupta cu lăbuța, mai puţin când 
era vorba de Tigăiţă. lar tu ai spus „soţia”. Poate vrei să spui 
văduva lui, adăugă ea. 

— Nu. Soţia. Pentru că Jim a descoperit că Leopold e încă în 
viaţă. 

Adelaide, dintr-odată palidă la față, cufundă o lingură de argint 
în borcanul cu gem de caise. Tigăiţă lipăia din smântână. Mâna lui 
Adelaide se mișca din ce în ce mai încet pe măsură ce Becky îi 
povestea ce descoperise Jim. 

— Şi unde este Jim acum? întrebă ea atunci când Becky termină 
de povestit. 

— S-au dus să-l salveze din grotă. El și studenții... 

Amândouă se opriră. Becky în mijlocul frazei, iar Adelaide cu 
chifla pe jumătate în gură. Pisoiul se comporta ciudat: mai întâi tuși 
scurt, apoi scoase un soi de miorlăit sfâșietor, părând că se sufocă. 
Începu să se clatine pe picioare și căzu în nas. Împietrite de uimire, 
fetele îl priviră cum căscă gura încercând să respire, cuprins de 
spasme puternice, apoi scoase un mieunat slab și se întoarse pe 
spate, ghemuit, mort. 

În spatele ușii de la baie zgomotul apei se opri. Clanţa ușii se 
mișcă, iar servitoarea intră în dormitor, făcu o reverență scurtă și 
zise: 

— Baia este gata, Majestate. Să pregătesc mătăsurile sau... 

Dar, înainte să poată încheia fraza, ușa se deschise brusc și 
contesa Thalgau năvăli în încăpere. Servitoarea întoarse uimită 
capul spre ea. Contesa, cu o privire îngrozită și palidă la față, o 
văzu și îi făcu semn să iasă. Servitoarea îi făcu o reverență scurtă 
lui Adelaide și ieşi. În clipa următoare, contesa era la marginea 
patului. 

Nici Becky și nici Adelaide nu mai făcuseră vreo mișcare. 
Contesa respira cu dificultate; era încă în halat, cu părul ei sur 


răvășit. 

— Oh, slavă Domnului! exclamă ea și smulse dintre degetele lui 
Adelaide chifla cu unt. 

Apoi văzu pisicuţa. În clipa aceea i se făcu rău și începu să se 
clatine pe picioare. Becky sări și o ajută să se așeze pe un scaun. 

— Ce... se... petrece? întrebă Adelaide cu o voce sumbră. 

Becky nu o văzuse niciodată pe contesă în asemenea stare. 
Gheaţa din privirea ei mereu indignată se topise. Acum plângea în 
faţa lor, pierdută, și nu-și putea găsi locul. Se ridică de pe scaun, 
luă din poala lui Adelaide tava cu micul dejun și o duse în colțul cel 
mai îndepărtat al camerei, cât mai departe de pat, de parcă simpla 
ei prezenţă ar fi fost toxică. Printre suspine, reușea să îngaime: 

— Un complot... am aflat abia acum... soțul meu... nu aș putea 
suporta această rușine... Majestatea Voastră e teafără? Nu ați gustat 
nimic? Slavă Domnului... oh, asta e prea mult pentru mine... 

Becky se duse repede la ușă și întoarse cheia în broască. Apoi o 
ajută pe contesă, care plângea în hohote, să se așeze pe sofa. 

— Soțul meu... Nu mi-am dat seama... a făcut ceva rău... dar nu 
așa ceva! El nu a făcut asta! A fost Godel... ei nu au vrut ca 
dumneavoastră să reușiți... ei au crezut că vă veți prăbuși, că veți 
ceda și veţi eșua, dar dumneavoastră nu ați făcut ceea ce se 
așteptau ei, ați reușit... iar acum negocierile, tratatul... ei nu au de 
gând să vă lase să-l semnaţi! 

— Dar contele? întrebă Becky. El nu se află în spatele 
complotului acesta cu otrava? 

— Mi-a mărturisit în această dimineaţă că a aranjat ca tratatul să 
fie amânat șase luni, dar nu așa ceva, niciodată! A descoperit că 
Godel punea la cale ceva mult mai rău, dar el, eu, noi nu am aflat 
de asta până acum, vă jur... 

Mâna lui Adelaide mângâia automat pisicuța moartă. În timp ce 
contesa îi explica totul, ea se întuneca tot mai mult la față, până 
când căpătă un aspect crâncen. Apoi ridică uşor trupul micuţei 
creaturi şi îl depuse pe noptieră înainte de a se ridica din pat în 
picioarele goale. Ochii ei negri scăpărau fulgere, iar fața îi era roşie 
de furie când i se adresă contesei: 

— Voiau să mă otrăvească? Să o otrăvească pe regină? Deci, în 
asta consta complotul lui Leopold? 

— Leopold? 

Contesa era stupefiată. Era clar că nu știa tot ce se petrecuse. 
Becky îi explică iute. Contesa își luă capul în mâni. 

— Unde este contele acum? întrebă Adelaide. 

— E bolnav. Începuse să-mi explice totul şi inima lui... nu știu... 
i s-a făcut rău. Eu am venit direct aici... 

— Și dumneata? Eşti de partea mea? 


— Ja! Ja, naturlich! Auf alle Zeiten! 

Şi acea masivă și rafinată, şi demnă, şi inimoasă femeie făcu o 
reverență fâstâcită în faţa reginei, înainte să acopere grijulie umerii 
acesteia cu halatul. 

— Mă îmbrac imediat, le spuse Adelaide. Nu mai e nevoie să fac 
baie, sunt destul de curată. Becky! Pregăteşte rochia din mătase 
albă. Azi nu sunt în doliu, sunt în toane. Repede. Și unde naiba e 
Jim? De ce nu s-a întors încă? 

Becky nu putea să răspundă la această întrebare, aşa că tăcu și, 
în orice caz, Adelaide era deja în camera de baie și se spăla pe dinți. 
Becky găsi rochia albă de mătase - comandată după moartea lui 
Rudolf, dar niciodată purtată - şi o întinse pe pat împreună cu 
ciorapii și lenjeria de corp. 

Zece minute mai târziu, Adelaide era îmbrăcată, iar contesa 
încerca să-i aranjeze părul. Becky fugea de la măsuța de toaletă la 
dulap, aducându-i pe rând caseta de bijuterii, parfumul și rujul, 
apoi Adelaide tresări ca și cum și-ar fi amintit ceva şi spuse: 

— Becky, ascultă. În sertarul de jos al biroului este o punguţă de 
catifea. Arunc-o încoace, e un talisman. 

Becky o găsi: era o punguță grea din catifea, cât palma ei, 
brodată cu fir de aur, având o încuietoarea mică din aur. Fata îi 
întinse lui Adelaide punguta, iar aceasta și-o îndesă în corsajul 
rochiei chiar în momentul în care auziră o bătaie puternică în ușă. 
Toate trei se uitară una la alta. Adelaide se ridică. 

— Cum îmi stă părul? 

— Decent. Să deschid ușa? 

— Da, du-te și deschide. Rămâneţi aici, contesă. Garda de 
onoare, așa se cade. 

Becky deschise uşa și făcu un pas înapoi. Baronul Gödel era în 
prag, însoţit de un căpitan și un grup de soldaţi. Respirația 
şambelanului era precipitată. O venă de la gât i se umflase 
amenințător şi pulsa ca un pumn în miniatură mai sus de gulerului 
său alb, înalt și scrobit. Ochii lui păreau să caute ceva prin cameră, 
iar Becky înțelese că acesta se uita după tava cu micul dejun. 
Probabil că ar fi trebuit să o ascundă, fiind o dovadă a complotului, 
dar acum era prea târziu, înainte ca cineva să spună ceva, contesa 
făcu furioasă un pas înainte. 

— Baron Gödel! Aţi putea să-mi explicați această situație? Aţi 
comis un act mârșav de trădare! Asta e o tentativă de crimă. 

Fără să o privească, baronul se întoarse spre căpitan și-i spuse: 

— O vei însoți pe contesă la soțul ei, zise el. Contele e bolnav. 
Prezența dumneaei nu e necesară aici. 

Contesa inspiră adânc și rosti răspicat: 

— Locul meu e lângă regină. E datoria și alegerea mea. Nu am 


de gând să mă mișc de aici. 

Baronul, evitând în continuare privirea contesei, făcu un semn 
tânărului căpitan, care spuse fără prea mare tragere de inimă: 

— Am puterea să vă oblig, Înălțimea Voastră. 

— Și nu mă îndoiesc că o vei folosi. Ei bine, va trebui să mă iei pe 
sus, tinere. Nu am de gând să-ți ușurez situația. 

Contesa ridică mândră bărbia și îl privi cu dispreț. Adelaide, 
începu să bată din palme și atât căpitanul, cât și baronul tresăriră 
ca niște vinovați. 

— Să nu îndrăzniţi să ridicați mâna asupra cuiva! zise ea cu 
ochii scăpărând de furie. Contesă, nu vreau să vi se întâmple ceva. 
Vă sunt foarte recunoscătoare. Preţuiesc nespus loialitatea 
dumneavoastră. Dar vă rog să-l însoțiți pe căpitan fără să mai 
protestaţi. Mergeţi și vă îngrijiţi de sănătatea contelui. El are nevoie 
de dumneavoastră. Nu mă îndoiesc că ne vom întâlni curând, când 
se va sfârşi această prostie. Între timp puteți spune tuturor celor 
cărora le pasă că eu sunt regina lor și că nu mă voi preda niciodată. 

Adelaide vorbea într-o germană limpede, corectă şi, cu toate că 
contesa părea să nu fie de acord cu această hotărâre, făcu o adâncă 
reverență. Cedând unui impuls de moment, Adelaide se aplecă spre 
ea și o sărută. Ochii femeii se umplură de lacrimi, iar mâinile ei se 
întinseră involuntar spre mâinile reginei, pe care le strânse cu 
căldură. Becky se minună de această scenă. Contesa era complet 
schimbată. Nu mai era acel monstru marmoreean și disprețuitor 
care acceptase cu ceva timp în urmă să o instruiască pe Adelaide. 
Căpitanul pocni tare din călcâie în timp ce contesa ieşea din 
încăpere, și numi doi soldați care să o escorteze. Gödel se întoarse o 
clipă cu spatele, și în momentul acela Becky văzu ceva care aproape 
că-i făcu inima să se oprească în loc: pistolul pe care-l avea de la 
Jim era la vedere pe sofaua albastră. 

Făcu un pas spre Adelaide -— ca și cum ar fi vrut să o susțină —, 
dar intenționând de fapt să camufleze pistolul. Putea încerca să-l 
ascundă la un moment dat... 

Godel îi spuse căpitanului: 

— Pune-le sub escortă. Pe amândouă. Du-le la Castel. 

Adelaide înţelese ce încerca Becky să ascundă, așa că interveni 
ca să le distragă atenţia celor doi: 

— Probabil că ești surprins să mă vezi pe picioare, baroane, 
după gustarea otrăvită pe care mi-ai trimis-o. Dumneata ai fost, nu-i 
așa? 

Becky, prefăcându-se că împăturește cămașa de noapte a lui 
Adelaide, luă pistolul de pe sofa și-l ascunse sub halatul cu care era 
îmbrăcată. Ea se întoarse apoi la timp ca să vadă expresia fioroasă a 
lui Gödel chinuindu-se să găsească o replică potrivită. În cele din 


urmă, acesta izbucni: 

— Grăbește-te, căpitane! 

Tânărul ofițer salută și făcu un pas înainte. 

— Sunt nevoit să vă cer să mă însoţiţi până la trăsura de jos. 
Dacă veți opune rezistență, voi fi obligat să le ordon oamenilor mei 
să folosească forța. 

Vocea îi tremura simțitor. Adelaide era încă regina lui. În alte 
circumstanțe ea i-ar fi aruncat căpitanului una dintre privirile ei 
seducătoare, iar el ar fi devenit sclavul ei pe viață, dar probabil că 
rușinea îl împiedica să o privească în ochi. În schimb, ochii lui erau 
fixați undeva la jumătatea distanței dintre ei, bărbatul aștepta cu 
pistolul pregătit, având o expresie total nefericită. 

— Nu sunt proastă, căpitane, și sper că nici dumneata nu ești 
nepoliticos, zise ea. Trebuie să-i acorzi domnișoarei Winter timp să 
se îmbrace înainte să plecăm. Doar nu o vei duce prin tot orașul 
îmbrăcată în halat. 

Căpitanul roși. 

Godel interveni enervat: 

— Un soldat o va însoți până în dormitorul ei și va aștepta afară 
până se îmbracă. Apoi o va aduce la trăsură. Aveţi cinci minute, 
Frăulein. 

Becky plecă, strângându-și mai bine halatul în jurul trupului. Nu 
se uită deloc la soldatul care mergea alături de ea, iar când ajunse 
în cameră trânti cu putere ușa în urma ei. Se spălă în grabă pe față 
și pe dinţi, apoi se îmbrăcă cu niște haine confortabile: nu era 
nevoie să arate prea elegant dacă tot mergeau la închisoare. Era 
mai important ca hainele să fie călduroase — presupuse ea. Aruncă 
repede câteva lucruri de primă necesitate în vechea geantă de voiaj 
a mamei sale şi ascunse pistolul la brâu. 

În foarte scurt timp, Becky ieși pe ușă, cu boneta pe cap și 
mantia pe umeri. Soldatul îi făcu semn să-l urmeze, apoi străbătură 
în pas alert coridoarele ciudat de pustii ale palatului, până la 
intrarea de est — o intrare laterală ascunsă în spatele oranjeriei. 
Acolo îi aștepta o trăsură cu storurile trase, escortată de călăreți. 

Gödel se afla lângă caleașcă. 

— Dă-mi asta, zise el și îi smulse geanta de voiaj din mână. 
Becky privi indignată cum baronul scotocea printre lucrurile ei: 
ciorapi, articole de lenjerie și o cămașă de noapte, apoi Gödel îi 
returnă geanta. Ea o smulse din mâinile lui și îi aruncă o privire 
disprețuitoare. 

Un soldat îi deschise portiera. Ea se urcă, iar caleașca se urni din 
loc în același moment, așa că se clătină și căzu pe banchetă. Singura 
lumină din interior era cea care se strecura pe sub storuri, iar Becky 
întrebă speriată: 


— Cine e? Nu văd nimic... 

— Doar eu, zise Adelaide. Și nu mai ţopăi. Mă ia cu ameţeală. 

Becky se aşeză mai bine și își verifică pistolul de la brâu. Îl 
scoase cu un oftat de ușurare. 

— Nu vreau să mă găurească dacă se descarcă, zise ea punându-l 
în geantă. Sunt doar șase gloanțe în el. Va trebui să le ținem 
socoteala. 

Se așeză alături de Adelaide care — reușea să deslușească — avea 
o expresie fioroasă. 

Caleașca trecu legănându-se printre porți, apoi se îndepărtă de 
palat, îndreptându-se în cea mai mare viteză spre castel. 


La scurt timp după această întâmplare, mesagerii ajunseră la 
ambasadele Germaniei și Austro-Ungariei. Regrete profunde - 
Majestatea Sa ţintuită la pat, bolnavă - incapabilă să participe la 
ceremonia de semnare a tratatului, așa cum era stabilit — ceremonia 
trebuia amânată cel puţin trei zile, conform recomandărilor 
medicului - ultima sesiune de negocieri trebuia amânată până la 
recuperarea reginei, căreia, desigur, toată lumea îi dorea 
însănătoșire grabnică etc., etc. 

Un mesaj similar, mult mai concis, fu înmânat reprezentanţilor 
presei în birourile puse special la dispoziția acestora. Douăzeci de 
corespondenți erau adunaţi acolo, din care două treimi din 
străinătate, inclusiv un domn de la The Times şi trei reporteri de la 
cele mai cunoscute ziare din Londra, dornice să afle informații 
despre Regina Cockney — cum o numeau ei. 

Corespondentul de la Wiener Beobachter citi cu voce tare mesajul 
pe care i-l înmânase oficialul. Imediat colegii săi începură să-l 
chestioneze pe trimisul oficial, care fu nevoit să ridice mâinile și să 
spună neajutorat: 

— Scuzați-mă, domnilor, dar nu vă pot spune mai mult decât 
ştiu. Majestatea Sa s-a simţit foarte rău încă de la primele ore ale 
dimineţii, iar medicul ei personal a fost chemat de urgenţă. La 
prânz va avea loc o informare completă, dar, între timp, negocierile 
sunt amânate. O să primiți mai multe informaţii la prânz. La prânz, 
domnilor. Vă rog să mă scuzați. La prânz! 

Bărbatul plecă, iar reporterii și corespondențţii străini începură 
imediat să-și ia notițe. Câţiva dintre ei, mai isteți, care puteau face 
două lucruri în același timp, își luară repede pălăriile și mantourile 
şi plecară în pripă ca să prindă o birjă în timp ce compuneau în 
minte primele fraze ale articolelor. 

Funcţionarii și copiștii, inclusiv a noastră cunoștință, Herr 
Bangemann, primiseră veştile cu loială îngrijorare și, în absența 
unor îndatoriri urgente, își ocupau timpul făcând speculații, jucând 


cărți sau scriind poezioare. Unul dintre colegii lui Herr Bangemann 
îi arătă acestuia cum putea să împăturească un chip chinezesc dintr- 
o coală pătrată de hârtie, iar Herr Bangemann se apucă pe loc să 
facă cinci astfel de figuri, în ordinea descrescătoare a mărimii. 


Lui Jim nu-i trecuse niciodată prin minte - nu avusese nici 
măcar cea mai vagă urmă de bănuială — cât de mult avea să deteste 
statutul de prizonier. Era absolut dezgustat și se simțea îngrozitor. 
Un prizonier era la fel de neajutorat ca un copil, la fel de pierdut ca 
bietul Leopold. Jim își simți ochii lăcrimând fierbinte când își aduse 
aminte de scena din dumbravă; îl văzuse pe prinț agățându-se 
disperat de Anton și plângând ca un copil după ce soldaţii îl luaseră 
pe sus. Sau doar îşi imaginase asta după cea de-a doua lovitură pe 
care o primise în cap? 

Nu-și putea lua gândul de la imaginea lui Carmen Ruiz în barcă, 
cu mâinile întinse spre ei, neajutorată, îndepărtându-se din ce în ce 
mai repede și dispărând în întuneric. 

Nu avea idee dacă acel canal comunica cu râul sau dacă mai 
ieşea la lumina zilei. Se simţea îngrozitor. 

Îşi trecu furios mâna peste față și încercă să se gândească la 
Adelaide, dar îi venea să urle de frustrare. Degeaba, nu se putea 
linişti. Se ridică de pe patul de scânduri, îl smulse din gușeurile 
ruginite care-l fixau de perete și începu să izbească în ușă cu o 
bucată de lemn până ce auzi o voce strigându-i: 

— Termină imediat cu gălăgia! Încă puţin şi venim şi-ţi tragem o 
bătaie soră cu moartea! 

Jim le răspunse cu o serie de lovituri și mai zgomotoase, însoţite 
de o rafală de înjurături și invective, care îl făcură pe posesorul 
vocii să-şi schimbe intenţiile şi să meargă să ceară noi ordine. 

Obosit de acest efort, Jim se cățără pe resturile patului și încercă 
să sară cât mai sus, ca să ajungă la gratiile micii ferestre de 
deasupra capului său. Putea atinge pervazul de piatră al ferestrei, 
dar acesta era atât de înclinat încât nu se putea agăța de el. Pierdu 
zece minute improvizând o scăriță din scândurile patului rupt, dar, 
imediat ce se urcă pe ea, aceasta se rupse. 

Ţipă furios și-i trase un picior ce o propulsă în capătul celălalt al 
camerei. Lumina care pătrundea înăuntru era cenușie și 
deprimantă. Socotind cât timp trecuse de când era închis, Jim 
estimă că era ora zece dimineaţa. lar această celulă - bănuia el — 
putea fi în castel, însă această idee era sugerată doar de zidurile de 
piatră, iar orice închisoare ar fi arătat la fel. 

După încă o rafală de lovituri disperate în ușă, își aranjă un loc 
de dormit și se așeză. 

— Gândește-te, își spuse cu voce tare. Folosește-ți mintea. 


Dacă nu putea ajunge la fereastră sau la tavan, dacă nu putea 
săpa o gaură în perete și dacă podeaua era din piatră, nu mai 
rămânea decât ușa. Doar o deschiseseră odată — atunci când îl 
aduseseră — și trebuiau să o deschidă din nou la un moment dat. 

Se ridică pentru a o examina mai îndeaproape. Era din lemn 
masiv de stejar și nu avea niciun orificiu pentru cheie și nici vreo 
clanţă pe interior. 

La nivelul ochilor avea un vizor de formă dreptunghiulară, cam 
cât o palmă, acoperit de o plasă metalică rezistentă pe interior și o 
ușiță glisantă din lemn pe exterior - la vreo cinci centimetri 
distanță de plasă -— o grosime considerabilă pentru o ușă de stejar, 
își spuse Jim. 

Ușiţa era închisă. Nu putea ajunge la ea cu degetul, dar în câteva 
minute reuși să desprindă din scândurile rupte ale patului o așchie 
destul de lungă. 

Înfigând-o prin ochiurile plasei, reuși să miște puţin ușița într-o 
parte cu vârful acestuia, apoi introduse așchia în golul format și 
împinse cu grijă ușița până la capăt. 

După cinci minute, ușița era deschisă. Priveliștea nu era 
spectaculoasă: un coridor întunecat cu ziduri de piatră, la capătul 
căruia se vedea o fereastră înaltă cu gratii prin care se revărsa 
aceeași lumină cenușie. Coridorul era gol; nu avea nicio piesă de 
mobilier și niciun gardian nu se vedea prin preajmă, dar ușile 
celorlalte celule erau deschise. 

Era, așadar, singurul prizonier. Oricum, bine de știut. Aruncă 
apoi o privire la încuietorile celorlalte uși: niște lacăte și zăvoare 
negre, din fier, prinse de partea exterioară a ușii cu scoabe 
metalice. Vechituri medievale, își spuse disprețuitor. Dacă lacătul 
lui era la fel, ar fi putut să-l deschidă în câteva secunde cu o bucată 
de sârmă - asta dacă ar fi reușit să ajungă la lacăt. Și de unde să 
facă rost de o bucată de sârmă? 

Închise din nou ușiţa vizorului cu beţișorul — ca să nu se dea de 
gol —, deocamdată acesta fiind singurul său avantaj, apoi începu să 
se gândească la o soluţie privind cu atenţie de jur-împrejurul 
celulei: să fi scăpat ceva din vedere? 

Ei bine, ar fi trebuit să înceapă cu buzunarele. Erau goale; nu 
avea decât o batistă. Îi confiscaseră briceagul și şperaclele, desigur. 
Nicio speranță în această privință. Hainele lui, atunci? Pantofii, 
pantalonii, cureaua, cămașa, jacheta, puloverul... 

Puloverul tricotat de Sally! Și atunci îi veni o idee. Rânji în sinea 
lui; cât se mai chinuise Sally! Șuierând încetișor printre dinți se 
dezbrăcă de puloverul gros de culoare bleumarin, se așeză și începu 
să-l deșire. 


Ușa de la camera guvernatorului se închise în urma lui Becky și a 
lui Adelaide, și o cheie se răsuci în broască. 

— Ei bine, zise Becky. Suntem prizoniere. lar aici e frig. 
Îngrozitor de frig, aş putea spune. Ştii, tatăl meu a fost închis aici — 
tocmai mi-am dat seama. A murit... 

Dintr-odată, pe neașteptate, se trezi plângând: nu pentru situația 
în care se afla, ci pentru acel tată pe care abia și-l mai amintea și 
care murise de febră tifoidă chiar în clădirea aceea. Ea ar fi fost în 
stare să susțină mai departe cauza democraţiei și să-i continue 
munca, dar acum totul se năruia, iar asta era o nedreptate, era o 
cruzime... 

Adelaide, încruntată, se plimba dintr-o parte în alta pe covorul 
zdrențuit din fața șemineului rece și murdar. Castelul nu mai 
avusese guvernator de o sută de ani — de când fusese construit 
palatul —, iar de atunci probabil nu mai locuise nimeni în camera 
aceea. Adelaide nu luă în seamă lacrimile lui Becky, iar după câteva 
minute aceasta se calmă, își șterse ochii și îşi suflă nasul cu putere. 

— În regulă, zise ea. Gata cu plânsul. Nu o să mai plâng de-acum 
înainte. Mă întreb dacă ne vor aduce ceva de mâncare. Să sun din 
clopoțel? 

Lângă polița șemineului era un clopoțel agăţat de un șnur uzat 
din catifea ponosită. Adelaide îl apucă și trase tare de el de câteva 
ori. Șnurul scuturat, stârni o ploaie de bucăţi de tencuială și praf. 
Din fericire, clinchetul clopoţelului răsună satisfăcător pe coridor. 

— Foarte util, zise Adelaide privind șnurul. Am putea să ne 
spânzurăm pe rând cu el. Eu prima. Tu ești prea grasă și l-ai putea 
rupe. 

Ușa se deschise, și căpitanul intră în încăpere. 

— Căpitane, știi că cineva a încercat să ne otrăvească în 
dimineața asta? 

Bărbatul clipi de câteva ori și înghiți în sec, apoi clătină din cap 
și ridică din umeri. 

— Înţelegi, prin urmare, că nu am mâncat și nu am băut nimic. 

— Am să aranjez să primiţi ceva în cel mai scurt timp. 

— Fă-o imediat. 

Bărbatul dădu să facă o reverență, dar se opri brusc și schiță 
doar un salut politicos din cap, pocni din călcâie și plecă. 

Cheia se răsuci din nou în broască. 

— Pfui! pufni Adelaide și se aşeză pe marginea unui fotoliu 
mucegăit, nu înainte de a şterge puţin praful care-l acoperea. Dacă 
au mers atât de departe încât să ne aresteze, bănuiesc că planul lui 
Jim nu a funcționat. Sper că e teafăr. 

Becky simți un nod în stomac. Îi era frică. Nu își dăduse seama 
cât de mult depindeau de Jim. S-ar fi simțit mult mai încrezătoare 


dacă ar fi știut că era liber. 

— Fireşte că e teafăr, zise destul de nesigură. 

— Şi bietul meu Tigăiţă... Mă întreb ce va urma. Sper să am 
parte de o moarte rapidă. Nu m-ar deranja un glonț, dar nu mi-ar 
plăcea deloc să-mi taie capul... 

— Termină, o întrerupse Becky. Termină cu prostiile! Nu te-ar 
deranja un glonț — eu cred că ar trebui să te deranjeze, la naiba! Să 
nu îndrăznești să renunţi. Ei nu au dreptul să facă asta. Noi trebuie 
doar să ne dăm seama ce vor să facă și cum i-am putea opri. 

Ochii lui Adelaide sclipiră periculos. Fusese regină destul cât să 
fi uitat cum era să i se vorbească așa; dar încuviință din cap. 

— Prea bine. Ei nu pot face nimic fără un conducător. Trebuie să 
aibă pe cineva care să semneze documente, să ratifice legi și... să 
poarte steagul. Să fie Adlertrăger. De acolo provine autoritatea unui 
conducător, nu-i așa? 

Becky încuviință. 

— Deci, tu crezi că vor cobori steagul și i-l vor da lui Leopold să- 
l care până pe stâncă, asta dacă el e în ghearele lor. 

— Da. Ei sperau să înfulec tot ce-mi pregătiseră la micul dejun și 
să rămân ţeapănă, ca Tigăiță. Apoi ar fi putut spune: „Oh, ce păcat, 
priviți: regina a dat ortul popii”, după care mi-ar fi făcut o 
înmormântare fastuoasă și toți ar fi vărsat lacrimi amare. Ei ar fi 
ieșit basma curată doliu național. Iar după aceea l-ar fi adus pe 
mototolul de Leopold să fie marioneta lor... 

— Dar nu ştim dacă au pus mâna pe el. Dacă planul de salvare al 
lui Jim a funcţionat... 

Cheia se răsuci din nou în broască, și un soldat deschise ușa 
pentru un altul care ducea o tavă cu o carafa de cafea, două cești și 
o farfurie cu chifle. 

Soldatul lăsă tava pe masă, salută și se pregătea să iasă, când 
Adelaide se ridică în picioare și spuse: 

— Așteaptă. 

Luă o chiflă din farfurie şi i-o întinse soldatului. Nedumerit, 
acesta îl privi pe sergentul care-l aștepta în prag. 

— Mănâncă asta, zise Adelaide. Essen sie. 

Sergentul încuviință din cap, iar soldatul mușcă din chiflă, 
mestecă politicos și înghiți cu dificultate, zâmbind fâstâcit. 

Adelaide turnă cafea într-o ceașcă: 

— Acum bea, spuse ea. 

Cafeaua era fierbinte, așa că bărbatul fu nevoit să sufle ca să 
poată sorbi. Luă o înghițitură, două, și plescăi din buze. 

Adelaide îi aruncă o privire lui Becky: 

— Cât de mult crezi că ar trebui să dureze? Tigăiţă a murit pe 
loc. 


— Era foarte mic. Cred că în cazul unui om durează ceva mai 
mult să-și facă efectul. 

— Mai ales când e bărbat așa voinic ca acesta. Bea mai mult! i se 
adresă din nou soldatului. Trinken sie mehr! 

Încercând să-și ascundă surprinderea, soldatul sorbea din ceașcă, 
în timp ce Adelaide îi urmărea încruntată fiecare mișcare. 

Când bărbatul termină de băut, ea îi luă cana fără să-l piardă din 
ochi și făcu un semn de încuviințare din cap. 

— Bine, spune-i să plece, îi zise ea lui Becky. 

Bărbatul ciocni din călcâie, salută, încă nedumerit, și plecă în 
cele din urmă. Adelaide se repezi imediat la chifle, iar Becky turnă 
într-o ceașcă restul de cafea. 

— Va trebui să împărțim o singură ceașcă, zise ea. 

Adelaide încuviință cu gura plină. Dar ochii ei străluceau: îi 
venise o idee. Becky mestecă o chiflă cu cea mai mare răbdare de 
care era în stare — erau vechi și uscate — și își aşteptă rândul la cafea 
înainte să spună: 

— Ei bine? 

— Mă gândeam. Ce am spus înainte de venirea soldaţilor în 
legătură cu steagul? 

— Că toată autoritatea se trage de la steag. Tot ce vor avea de 
făcut va fi să-l coboare ca să i-l dea lui Leopold să-l care, și tot 
circul ăsta va lua sfârșit. 

— Asta dacă steagul va fi acolo când vor vrea să-l coboare, zise 
Adelaide. 

— Cum? 

— Să presupunem că ei s-ar trezi mâine-dimineaţă și ar constata 
că a dispărut. 

Becky îi aruncă o privire, dar înţelese că vorbea serios. 

— Ce sugerezi, mai exact? Că noi vom ieși de aici fără să fim 
văzute și că vom fura steagul de sub nasul gărzilor, și apoi? 

— Nu ştiu, zise Adelaide. Deocamdată, asta e tot ce mi-a venit în 
minte. E un început bun, totuși. Nu crezi? 

Mâncă foarte calmă și ultima chiflă. Becky se apropie de 
fereastră. Din locul acela se vedea doar o curte îngustă păzită de un 
singur soldat. De partea cealaltă a curții clădirea se înălța semeață 
pe fundalul cerului mohorât. Toate ferestrele aveau gratii. Cu 
excepţia santinelei totul era nemișcat; niciun semn de viață. Becky 
se simți descumpănită. Când era pe punctul de a se întoarce, ochii 
ei surprinseră o vagă mișcare în aer, apoi încă una și tot mai multe. 
Începuseră să cadă primii fulgi de nea mari și pufoși. 


CAPITOLUL 16 


Firul de lână 


Nouă dintre studenţi, inclusiv Karl, Anton și Gustav, 
supraviețuiseră luptei din Grotă, deşi Karl și Gustav fuseseră răniți 
uşor. Fusese mai mult o luptă corp la corp. Soldaţii se feriseră să 
tragă cu arma, temându-se să nu-l împuște pe prinț, aşa că se 
bazaseră mai mult pe pumni și săbii — stilul de luptă la care 
studenții se pricepeau de altfel cel mai bine, fiind pe picior de 
egalitate din acest punct de vedere cu adversarii lor. 

Oricum, confruntarea nu ţinuse mult, soldaţii fiind interesați 
doar să-l captureze pe prinţ. Imediat ce reușiseră să-l smulgă pe 
Leopold din mâinile lui Anton, soldaţii îl duseră la castel după ce se 
descotorosiseră de restul studenților care-i mai urmăreau. 

Apoi trupa de soldați ieși din tunel, iar studenţii, depășiți 
numeric și fără arme de foc, se văzură nevoiţi să fugă. Abia atunci 
descoperiră că Jim fusese capturat. Un sentiment de vină și eşec îi 
chinuia pe toți membrii găștii care, răniți și epuizați, se retraseră în 
cele din urmă împleticindu-se pe aleile sau prin curțile din zona 
universităţii. 

Se treziră în dimineaţa următoare ca să afle că orașul vuia de 
zvonuri contradictorii. La fiecare colț de stradă se adunau oameni 
discutând înflăcărați, răsfoind cele câteva ziare care apăruseră la 
ora aceea, în ciuda îndrumărilor polițiștilor care îi zoreau să își 
vadă de drum. Regina era bolnavă - așa auziseră ei; o caleașcă cu 
storurile trase fusese zărită intrând pe porțile castelului; câteva 
trupe fuseseră mobilizate în zonă de la garnizoana din Neustadt; o 
demonstrație organizată de Glatz și prietenii săi începuse cu surle și 
tobe, dar fusese înăbușită la foarte scurt timp; bursa de valori era 
închisă; din oră în oră era așteptat un comunicat oficial din partea 
reprezentanților Casei Regale în privinţa stării de sănătate a reginei. 
Karl şi ceilalți, care oricum știau mai multe decât majoritatea, 
stăteau ca pe ghimpi din pricina lucrurilor pe care nu le știau. 
Singurul lucru pe care-l puteau face era să-i întrebe pe toți luntrașii 
de prin partea locului dacă știau vreun afluent care să se verse în 
râu, pentru că fiecare dintre cei care fuseseră în tunel era bântuit de 
imaginea bietei Carmen Ruiz rămasă în barcă, purtată de curent 
undeva departe, în întuneric; era adevărat, nu era decât o 
criminală, dar nimeni nu merita să moară ca un şobolan în 
întuneric - aşa cum erau, de fapt, convinși că se întâmplase. 
Cercetările lor se dovediră însă inutile, așa că, din ce în ce mai 
trişti, studenţii din Richterbund se întoarseră pe rând la Café 


Florestan, în timp ce în jurul lor orașul întreg forfotea de teamă și 
speculații. 


Pe când lumina după-amiezii începea să pălească, Jim termină 
toate pregătirile. Un gardian trecuse de două ori pe-acolo și 
aruncase o privire în celulă: o dată ca să-i aducă o tavă cu mâncare 
şi a doua oară ca să ia tava — și de fiecare dată îl văzuse pe Jim 
stând, aparent apatic, pe saltea. Mâncase gulașul rece și unsuros cu 
găluşte doar ca să se menţină în putere. Se prefăcuse letargic și 
neajutorat, iar acest lucru se dovedise folositor; și urmărise rutina 
paznicului, ceea ce se dovedise a fi și mai folositor. Și în tot acest 
timp deșirase răbdător puloverul său de lână. 

Firul era deosebit de rezistent: subţire și lunecos, tors foarte 
strâns și greu de sesizat în lumina aceea cenușie. Când termină de 
deşirat puloverul, Jim tremura de frig, lipsit de căldura acestuia, 
dar se afla în posesia a opt gheme de lână. Însă cum le putea folosi? 

Șuierând încetișor, alese cea mai lungă și mai dură așchie de 
lemn din scândurile patului rupt. Aceasta avea un vârf foarte 
ascuţit, iar el se așeză și rulă pe îndelete în jurul celuilalt capăt al 
așchiei destulă lână cât să improvizeze un mâner confortabil; și iată 
că avea un pumnal. 

Se întoarse către zidul celulei, unde observase câteva pietre în 
jurul cărora cimentul se măcinase. Folosind o altă bucată de lemn 
pe post de pârghie, scoase din zid o piatră de mărimea capului său 
și întinse mâna în golul din zid ca să caute ceea ce-l interesa de 
fapt: bucățele mărunte de piatră și moloz. Scoase câteva mâini de 
pietriș până ce găsi o piatră rotundă de mărimea unui ou de gâscă, 
apoi ascunse restul de pietriș sub saltea și împinse la loc în zid 
piatra mai mare pe care o scosese inițial. 

În continuare, înnodând de mai multe ori firul răsucit de lână, 
reuși să confecționeze o mică plasă în care ar fi încăput perfect 
piatra rotundă. Legă apoi plasa de un soi de mâner improvizat pe 
care-l făcuse împletind trei fire de lână, apoi împletind între ele trei 
astfel de împletituri: un soi de coardă împletită din nouă fire de 
lână, care forma un laț pentru încheietura mâinii sale de care 
atârna un obiect suficient de greu cât să năucească un cal — dacă 
era mânuit cu dibăcie. Exersă mișcările de mai multe ori pe saltea 
până ce mușchii lui se obișnuiră cu greutatea. 

Așadar, acum avea două arme. Când termină, afară era deja 
întuneric, iar el era însetat și înfrigurat. Probabil că nu intenționau 
să-l lase să moară de foame, altfel de ce i-ar mai fi adus mâncarea 
mai devreme? Probabil că trebuiau să vină din nou cu masa, la un 
moment dat. Se gândi să bată tare în ușă și să strige ca să le atragă 
atenția, dar decise că acest lucru i-ar fi putut pune în gardă, 


trezindu-le suspiciunea, iar el intenționa să-i surprindă relaxaţi, 
aşteptându-se să-l vadă apatic, aşa cum îl văzuseră înainte. Mai bine 
să aștepte, îşi spuse el și, după ce scutură bine salteaua ca să 
îndepărteze insectele, ascunse pumnalul în ciorap, se culcă 
ghemuindu-se și, la fel ca o pisică, adormi liniștit într-o clipă. 


Adelaide tocmai terminase de ajustat mica lampă ce le fusese 
lăsată în încăpere și se încruntă, rozându-și nervoasă unghia 
degetului mare. 

— Ai terminat de făcut piesele? 

— Mai am puţin. 

— Hai mai repede. 

În lipsa altor obiecte care ar fi putut să o ţină pe Majestatea Sa 
departe de starea de agitaţie, Becky sugerase o partidă de șah. 
Improvizaseră, așadar, o tablă de joc - în praful depus pe podea -, 
iar Becky se apucase să confecționeze niște piese de șah folosind 
bucățele de hârtii răsucite și bordura destrămată a perdelelor de 
stambă. Nu era uşor, și reuşise deja să-și rupă o unghie tăvălind 
jumătate din pioni prin funinginea din șemineu - ca să-i 
înnegrească. 

— Am rămas fără ciucuri, zise ea. Avem nevoie de patru ciucuri 
pentru regi și regine, iar eu am doar doi. Uite ce, nu am putea să-l 
împușcăm pe gardian și să fugim de aici? 

— Dacă va avea loc un schimb de focuri, poţi să fii sigură că am 
să trag. Dar nu o să împușc gardieni. El face doar ceea ce i se spune. 
El nu face însă ceea ce-i spun eu, înţelegi? Poate că o să-l împușc, la 
urma urmei. Unde sunt nebunii? 

— Nebunii? 

— Nu ai făcut niciun nebun. Dă-te la o parte, lasă-mă pe mine să 
încerc. 

Dându-și părul după ureche, Adelaide îngenunche în praf și 
începu să meșşterească. Becky se apropie de fereastră. Afară era 
aproape întuneric, dar văzu mai mulți soldați care tocmai ieșeau în 
curte, luminându-și drumul cu un felinar. Îi privi apatică şi constată 
că aceştia dădeau la o parte zăpada, eliberând un petic de pământ 
lângă zid, în celălalt capăt al curţii. Doi dintre ei se apucară să sape 
o groapă mică și pătrată, iar alți patru soldaţi aduseră un stâlp lung 
şi greu pe care îl sprijiniră de zid. 

Dintr-odată, Becky își dădu seama îngrozită ce era și se întoarse 
imediat lângă Adelaide ca să-i distragă atenţia. 

— Cum te descurci? 

— Am făcut nebunii, zise Adelaide ridicând ochii. Poți să-ți dai 
seama care sunt, pentru că au chestiile astea mici pe cap. Unde e 
pistolul ăla? Se ridică și-l scoase din geanta de voiaj a lui Becky. 


Doamne, e greu, nu-i așa? Câte gloanţe sunt în el? Șase. Tare aş 
vrea ca domnișoara Lockhart să fie aici. Ea ar ști ce să facă. 

— Sunt sigură de asta. 

Becky înghiţi în sec; își aminti de mama ei și o imagine plăcută i 
se ivi în minte: sufrageria sărăcăcioasă de acasă, atât de familiară și 
primitoare, culorile mamei împrăștiate pe masă la lumina unei 
lămpi și o brioșă înfiptă în prăjitor, bunica în scaunul ei, dând din 
cap, și Tom-Tom torcând pe vatră... Era o imagine atât de vie încât 
o podidi plânsul și trebui să inspire adânc ca să-și revină. 

— Nu are niciun rost să plângi, Becky, spuse Adelaide punând 
din nou pistolul în geantă. Încearcă să te aduni. Eu n-am mai plâns 
de... nici nu mai știu de când. Oh, ba da, îmi amintesc. Ultima dată 
când am plâns a fost în Shepherd Market, la doamna Cadett. 

— Domnișoara... 

Becky se opri, încurcată. 

— Ea m-a găsit moartă de foame pe străzi. M-a luat la ea acasă, 
m-a hrănit și m-a spălat... Nu puteam înțelege de ce la început. Am 
aflat însă, nu după mult timp. Atunci am plâns - când mi-am dat 
seama cât de tare decăzusem, cu toate că mă întindeam pe 
cearşafuri de mătase. Aș fi putut ajunge și mai rău. Am avut noroc 
să ajung la bătrâna Bessie Catlett, și nu în altă parte. Ea slujise la 
Curte, cunoștea tot felul de duci, conți și alți nobili, știa să flirteze, 
ştia cum să-i încânte... Ea ne-a învăţat, ne-a instruit și a avut grijă 
să fim sănătoase. Aducea un doctor o dată pe lună să ne examineze. 
Dar o biată fată — cea care-mi era prietenă - s-a infectat. În aceeași 
zi a fost alungată. Bessie Catlett nu cheltuia niciodată bani pe 
medicamente pentru cineva. Ea nu voia să aibă fete care să stea 
degeaba când străzile erau pline de atâtea altele care ar fi putut 
lucra. Așa că biata Ethel a fost aruncată în stradă. M-am întrebat de 
multe ori ce s-o fi întâmplat cu ea. Sper că o duce mai bine și că și-a 
găsit un om decent, dar, la naiba, sunt atât de puţini... 

— Și atunci l-ai cunoscut pe prinț? 

— Da. Un bogătaş a dat o petrecere acolo, iar Rudi nu a vrut — 
înţelegi tu — să se alăture celorlalți. Așa că el și cu mine am stat 
doar de vorbă. Era atât de drăguţ... Ei bine, știi restul. 

— Și cât ai stat acolo? 

— Aproape doi ani. 

— Dar ce făceai înainte de asta? 

— Am uitat. Privi brusc în podea. Vrei să jucăm șah? 

Becky se așeză în genunchi în faţa ei, de cealaltă parte a „tablei 
de şah”. Era semiîntuneric, așa că aduse mica lampă și o aşeză pe 
podea. 

— Am să-ți ofer un avantaj, zise Adelaide. Dă-i drumul; tu ești cu 
albele, tu începi. 


Becky auzi dinspre curte un vag ciocănit repetitiv. Începu să 
spună tot felul de aiureli ca să acopere acest zgomot și mută pionul 
regelui două câmpuri în față. Adelaide își strânse părul peste cap și 
începu să se concentreze, oftând satisfăcută. 


Jim se trezi. Se auzea zornăit de chei de cealaltă parte a ușii, iar 
o rază slabă de lumină trecea printr-o fantă a vizorului. Într-o clipă 
fu treaz, iar mâna lui dreaptă căută piatra. Ușa se deschise cu un 
scârțâit. Urmări cu ochii întredeschiși fiecare mișcare a gardianului. 
Acesta își lăsă lampa în fața ușii, pe pardoseală, apoi intră în celulă 
cu o tavă cu mâncare. 

Şi mai bine, era doar un singur gardian. Mai devreme veniseră 
doi. Un strop de noroc, în sfârșit... 

Prudent, gardianul îi aruncă mai întâi o privire lui Jim, apoi 
aşeză tava pe podea. Nu era atât de naiv încât să se întoarcă cu 
spatele la deţinut, dar era prea bătrân ca să se poată mișca repede, 
iar atunci când Jim se rostogoli brusc de pe saltea și sări în 
picioare, învârtind piatra ca pe un lasou, gardianul nu reuși să se 
ferească la timp. 

Jim trebui să-și facă puţin curaj: nu-i plăcea să-i lovească pe 
oameni în cap. Dar gândul la Adelaide îl făcu de-a dreptul nemilos, 
şi piatra îl izbi pe bărbat în tâmplă, lăsându-l lat. 

Jim smulse apoi inelul cu chei de la cingătoarea bărbatului. Luă 
o felie de pâine din tava cu mâncare și o îndesă în buzunar pentru 
mai târziu, apoi se strecură pe ușa celulei și ieși pe coridor. 

Cheia celulei era ușor de găsit printre celelalte din mănunchi: era 
cea mai mare și mai ruginită. Jim îl încuie pe bărbat înăuntru ca 
măsură de precauţie, apoi ridică lampa și se îndepărtă pe coridor, 
pășind silențios în pantofii săi cu talpă de cauciuc, fără să lase 
piatra din mână. 

Când ajunse în capătul coridorului, se opri, cu urechile ciulite, 
apoi se iți după colț. La capătul unui rând de trepte se vedea o ușă 
întredeschisă, iar înăuntru era lumină. Urcă tiptil scările, se opri și 
ascultă la ușă. Nu se auzea decât foșnetul unor hârtii. Privi prin 
crăpătura ușii și zări spatele unui bărbat care stătea aplecat 
deasupra unei mese, apoi acesta se mișcă, iar Jim constată că 
răsfoia un ziar. 

Așeză lampa pe podea fără să facă vreun zgomot, își puse piatra 
în buzunar, cu laţul la îndemână și își scoase din ciorap pumnalul 
improvizat. 

Apoi, silențios ca o pisică, păși pragul camerei de gardă. Focul 
ardea în sobă, iar pe plită fierbea un ibric de cafea. Înainte ca 
bărbatul să audă ceva, mâna lui Jim îi acoperi gura, iar vârful 
ascuţit al pumnalului de lemn îi împunse amenințător gâtul. 


— E de-ajuns să faci un zgomot sau o singură mișcare, și cuțitul 
ăsta o să te spintece, îi șopti Jim. 

Gardianul încremeni. Era un bărbat îndesat și greoi, cu faţa roșie 
şi respirație şuierătoare de fumător. 

— Acum apleacă-te şi scoate-ți bocancii. Fără mișcări bruște. 
Pumnalul e în continuare la gâtul tău, așa că e de-ajuns să tresari. 

Bărbatul făcu întocmai. 

— Acum ciorapii, zise Jim și îl împunse mai tare cu cuțitul ca să- 
l încurajeze. 

Gardianul își scoase și ciorapii, deşi se simțea destul de prost în 
această privință: nu se mai spălase de mult pe picioare. Jim nu avea 
însă timp să-și exprime regretele pentru acest neajuns. Şi apoi văzu 
trofeul: un revolver într-un toc, agăţat într-un cui în spatele ușii. 

— Bagă-ţi ciorapul în gură. Da, în gură, în întregime. Repede! 

Bărbatul execută ordinul — ce-i drept, fără prea multă tragere de 
inimă. Jim făcu un salt și luă pistolul din toc înainte ca bărbatul să 
poată reacționa. Văzu că era încărcat. 

— În regulă, zise el. Scoate-ţi ciorapul din gură, ca să poți vorbi, 
iar, dacă intenționezi să strigi, un glonț îți va străpunge inima 
înainte să poți scoate vreun sunet. Și acum spune-mi: ce este locul 
acesta? 

— E castelul, zise bărbatul cu o voce tremurătoare. 

— Unde este regina? 

Gardianul deschise gura și o închise la loc, dar, involuntar, 
aruncă o privire în sus. 

— La etaj, spuse Jim. Înţeleg. Unde anume? 

Gardianul nu deschise gura. 

— Pune-ţi ciorapul în gură, îi spuse Jim. 

Ferocitatea sa era probabil destul de evidentă, pentru că 
gardianul execută fără întârziere comanda, apoi Jim îl lovi cu toată 
puterea în fluierul piciorului. Din gâtul bărbatului ieși un geamăt 
înăbușit. 

— Doare? Ei bine, data viitoare o să-ți rup un deget, și atunci să 
vezi durere. Scoate din nou ciorapul şi spune-mi unde se află. 

Cu ochii în lacrimi de durere, gardianul îşi scoase din gură 
ciorapul de lână ud de salivă și murmură: 

— Tot înainte pe coridor este o scară. E la etajul patru. Vechile 
apartamente ale guvernatorului. O ușă mare, dublă. 

— Şi care e cea mai rapidă cale de ieșire de aici? 

— Capătul palierului, la același etaj, pe ușa servitorilor, apoi pe 
scări. Ieşirea de la bucătărie. Te rog... 

— Pune-l la loc. Grăbește-te sau am să te fac să-l înghiți. 

Având întipărită o expresie deznădăjduită pe faţa sa lătăreaţă, 
gardianul își îndesă ciorapul din nou în gură. Acesta îi atârna 


dezgustător printre buze. 

— Acum ridică-te în picioare și întoarce-te cu spatele. 

Mișcându-se foarte lent, bărbatul făcu întocmai, iar Jim îi 
înfășură rapid în jurul capului firul de lână de pe unul dintre 
ghemele pe care le avea în buzunar, ca să-i fixeze călușul. 

— Pune-ţi mâinile la spate. 

Îi legă degetele mari ale bărbatului între ele, apoi foarte strâns 
de o ţeavă din fier ce ieșea din perete. Firul de lână era la fel de 
rezistent ca o sfoară de bici — bărbatul nu ar fi reușit să-l rupă de 
unul singur. 

După ce aruncă o privire rapidă în jur pentru a se asigura că 
bărbatul nu avea la îndemână vreun obiect pe care să-l răstoarne ca 
să facă zgomot, Jim îi trimise o bezea, luă lampa și pistolul, apoi 
plecă. 

— Șah, zise Adelaide. Nu ești atentă deloc. 

— Abia pot vedea. Ce-i ăsta? Un nebun? Parcă era pion acum un 
minut! Și, mai mult de-atât, era unul de-al meu! 

— Fă cum crezi, spuse Adelaide punându-l înapoi și mutând altă 
piesă. Șah mat. Am preferat să trag de timp. Mai vrei să jucăm o 
partidă? 

Becky se ridică în picioare, căscă se întinse și se zgribuli. Nu 
avea idee cât era ceasul; era înfrigurată, flămândă, obosită și 
moartă de frică — și apoi, se gândi ea, Adelaide îi venea mai mult în 
ajutor decât ea lui Adelaide. Era timpul să-și câștige salariul, însă 
habar nu avea cum să facă asta. 

Verifică lampa, ca să vadă dacă nu trebuia schimbat fitilul, 
pentru că acesta începuse să pâlpâie. Probabil că rămăsese fără ulei. 

Trebuia să se aplece ca să vadă mai bine, iar Adelaide începuse 
să strângă bucățelele de hârtie și de stambă cu care jucau, când 
amândouă auziră același sunet venind dinspre ușă: un râcâit, 
hârșâit insistent printre declicuri. Adelaide se ridică în picioare și își 
netezi fusta. 

Apoi încuietoarea se deschise și clanţa se mișcă. 

— Jim! strigă Becky, iar el ridică imediat degetul la buze. 

Era nebărbierit, murdar și plin de vânătăi; pe frunte avea o 
tăietură urâtă, iar părul îi era răvăşit. Într-o mână ţinea un pistol, 
iar în cealaltă o lampă. Chipul lui exprima duritate, o hotărâre 
nemiloasă, aşa cum ea nu mai văzuse niciodată. Era formidabil. 

Iar Becky mai era conștientă și de altceva, și întoarse repede 
capul spre Adelaide ca să se convingă. Ceva deosebit de ciudat, ca o 
scânteie electrică, părea că se produse între Jim și Adelaide atunci 
când privirile lor se întâlniră. Era ceva de ordin fizic, precum un 
miros animalic. Cei doi se priveau cu atâta intensitate încât lui 


Becky i se părea că uitaseră complet de ea și de locul în care se 
aflau întemnițați. Dar Jim clipi în cele din urmă și, spre marea ei 
surprindere, făcu o plecăciune adâncă. 

— Majestatea Voastră, rosti el încet. Vă rog să vă puneţi mantiile 
- dacă le aveţi, bineînțeles —, apoi urmaţi-mă și încercaţi să nu 
faceți zgomot. Becky, mai ai pistolul acela? În regulă. Să nu tragi cu 
el decât atunci când îţi voi spune. Cel mai important lucru acum e 
să ne strecurăm neobservaţi. O să vorbim mai târziu. 

Îşi aruncară mantiile pe umeri într-o clipă. Becky luă geanta de 
voiaj şi îl urmară pe Jim ieșind tiptil din încăperea care fusese 
temnița lor în castel, care acum nu era nimic altceva decât o 
temniță mai mare. 


Două minute mai târziu, căpitanul îl trimise pe unul dintre 
oamenii săi în camera de gardă, ca să le transmită celorlalți să-l 
aducă pe Jim afară. La vederea soldatului cel voinic în picioarele 
goale, zbătându-se legat de țeava din perete și pe cale să-şi înghită 
unul din ciorapi, acesta începu să râdă; dar gemetele și sunetele 
guturale ale soldatului, ochii bulbucaţi și eforturile disperate al 
acestuia îi înghețară râsul pe buze. 

— Unde s-a dus? îl întrebă el trăgând ciorapul din gura 
tremurândă a bărbatului. 

— Sus, în camera ei, a reginei, apoi a ieşit prin bucătărie. Stai 
puţin! Ce i-a făcut lui Trautman? El nu s-a mai întors din celula 
prizonierului de când i-a dus mâncarea... 

— Du-te tu să vezi! Grozav gardian mai ești, nu aş vrea să fiu în 
locul tău atunci când căpitanul va afla toate astea... 

Nou-venitul se împiedică de bocanci atunci când ieşi pe ușă. 
Înjură, apoi îi ridică şi-i aruncă spre gardian. 

— Ai face bine să te încalți odată. 

Şi se îndepărtă în goană ca să dea alarma. 

Coridoare interminabile, șiruri neîntrerupte de trepte, arcade, 
bolți, portaluri, nișe, ferestre cu gratii de fier și, la un moment dat, 
un hol a cărui podea prăfuită de lemn era suficient de mare -— își 
spuse Jim — ca să poată găzdui o partidă de cricket. 

Coloane masive din piatră se ridicau până la tavanul deosebit de 
înalt, sculptat cu motive florale stilizate. Ferestrele imense, 
înnegrite de praf — ale căror ochiuri de geam erau sparte din loc în 
loc de zeci de ani — vegheau de la înălțime orașul acoperit de 
zăpadă și toți trei se opriră cu respiraţia tăiată ca să admire 
frumuseţea peisajului hibernal. 

Dar își recăpătară suflul atunci când zăriră niște gărzi tăcute 
aliniate de-a lungul zidului din spatele lor. 


Degetul lui Jim se încordă pe trăgaci, și apoi sesiză sclipirea 
stinsă și rece de armuri inofensive. 

Dar pe unde ar fi putut să iasă din castel? 

Reușiseră să se rătăcească în acel labirint îngrozitor. 

— Hei, Jim? şopti Adelaide. 

— Poftim? 

— Îți amintești fabrica de cărbune animal? Atunci când fugeam 
ca să scăpăm de doamna Holland. 

— Nu voi uita niciodată. 

— Nici eu. Mă gândeam... aici cel puţin e destul de curat. 

— Asta nu ne-ar folosi la nimic dacă ne vor prinde. Să încercăm 
pe ușa aceea de acolo... 

La capătul unui coridor cu tavanul înalt și boltit, se vedea un 
rând de trepte late și joase pavate cu dale de piatră care duceau la 
un etaj inferior. Coborâră tăcuţi, ca trei fantome, singura lumină pe 
care o vedeau fiind pâlpâitul slab al lămpii pe care Jim încerca să o 
camufleze, ca să nu-i dea de gol. 

— Aici... ce-i asta? întrebă el oprindu-se lângă o fereastră. 

Fereastra dădea spre grădină sau mai bine zis spre ruinele unei 
grădini. Copaci fără frunze şi arbuşti uscați ridicau spre cer braţe 
scheletice încărcate cu zăpadă, niște statui din plumb, o fântână 
arteziană acoperită de gheață și ruinele unei pergole alcătuiau un 
tablou pustiu și dezolant. 

Mai important însă era faptul că fereastra se afla la numai trei 
metri de sol, și dincolo de zidul grădinii era o stradă publică 
mărginită de case vechi cu geamuri luminate. 

— Ţine pistolul, îi zise lui Adelaide, iar el își scoase din ciorap 
pumnalul de lemn. 

După câteva secunde și un scârțâit ruginit, geamul se deschise, 
iar aerul pe care-l traseră în piept era proaspăt și reconfortant. 

— Ce facem? Doar nu sărim? întrebă Becky. 

— Sunt doar trei metri până la sol și vom ateriza pe zăpadă. Tu 
prima, apoi regina, iar eu ultimul. Când vei ateriza, ai grijă să ţii 
genunchii îndoiţi și să te rostogolești imediat. Așa nu-ți vei scrânti 
glezna. După ce te ridici, am să-ți arunc geanta. Haide, nu mai sta 
pe gânduri, sari! 

Încurcată de fusta grea și de mantia lungă, Becky se chinui să se 
urce pe pervaz şi căzu mult mai repede decât se aștepta. Ateriză cu 
o bufnitură în zăpadă, cu faţa în jos, și icni înfundat, dar se ridică 
teafără imediat ce-şi recăpătă suflul. 

Jim îi aruncă bagajul, apoi o ajută pe Adelaide să sară - mult 
mai delicat decât o făcuse în cazul ei — își spuse Becky. 

Adelaide căzu uşor pe pământ, aterizând cu gingășia unei păsări, 
și se rostogoli, așa cum o instruise Jim. Într-o clipă era din nou în 


picioare. Jim umbla la mânerul ferestrei. Becky nu putea să vadă ce 
anume făcea, dar, după ce sări în cele din urmă, acesta începu să 
caute ceva prin zăpadă și ridică un ghem de lână închisă la culoare. 
Un capăt al firului rămăsese undeva deasupra, iar, atunci când trase 
de el, fereastra se clinti și se închise singură. 

Jim rupse firul și îşi băgă ghemul în buzunar. 

— Nu putem să ascundem urmele pe care le lăsăm în zăpadă, 
spuse el, dar nu are rost să le atragem atenţia lăsând fereastra 
deschisă. Să mergem spre ușa aia și aveți grijă să rămâneți în umbra 
zidului... aşa. 

După ce-şi recuperă lampa, porni primul pe lângă zidul grădinii. 

— Staţi în spatele acestui tufiș. Nu ieșiți până ce nu deschid ușa. 

Când se uită la lacătul încuietorii, înțelese că nu era nevoie să 
facă nimic; acesta era acoperit de un strat gros de rugină. Luă 
pumnalul, îl introduse prin belciugul lacătului și răsuci cu putere. 
Desigur, inelul metalic, foarte fragil, cedă pe loc, și iată — ușa se 
deschise dând la iveală strada din spatele ei. 

Adelaide și Becky străbătură în fugă zăpada afânată şi i se 
alăturară lui Jim. Câteva secunde mai târziu, mergeau cu pași 
grăbiţi pe strada îngustă. 

— Aveţi vreo idee unde ne aflăm? întrebă Jim. 

— Bănuiesc că vom ajunge la râu dacă mergem pe strada asta... 
spuse Becky cu o urmă de îndoială. 

— lată stânca! exclamă Adelaide. 

Se opriră să o admire. Printre clădirile înalte, undeva la distanță, 
stânca încununată cu zăpadă strălucea semeață sub cerul întunecat. 

— Desigur, ne vom ghida după ea, zise Jim. O să mergem mai 
întâi la Café Florestan. Haideţi mai cu viaţă, și trageți-vă glugile pe 
cap. 

Cincisprezece minute mai târziu, Becky şi Adelaide stăteau în 
umbra intrării. Jim se aplecă și luă de jos niște zăpadă cu care își 
şterse fața. Când socoti că se ștersese în mod rezonabil de praf, 
deschise ușa cafenelei și păși în căldura ameţitoare a vaporilor de 
bere. 

Localul era plin, dar se simțea o atmosferă încărcată; clienţii 
discutau, însă nu se auzea niciun hohot de râs; peste tot se vedeau 
numai fețe triste și încruntate. Vreo doi-trei curioşi ridicară privirea 
atunci când Jim își făcu drum printre mese, îndreptându-se spre 
colțul unde obișnuiau să se adune studenţii. Puse mâna pe umărul 
lui Karl. 

Acesta sări în picioare. 

— Jim! Slavă Domnului! Vino și stai jos... 

— Încă nu. Ce mai faceţi, domnilor? Karl, vino afară pentru o 


clipă. 

Karl îl urmă afară fără să protesteze. 

— Ce s-a întâmplat? întrebă el cu voce scăzută. Știi că regina a 
dispărut? Circulă tot felul de zvonuri. Se spune că Gödel o va 
împușca... Cine-i aici? 

Adelaide își trase gluga de pe cap și făcu un pas înainte, astfel 
încât lampa de gaz suspendată deasupra ușii localului să-i lumineze 
faţa. 

Karl tresări și dădu să facă o plecăciune, dar Jim îl prinse de braț 
și-i spuse: 

— Nu aici. Ascultă, trebuie să mergem înăuntru. Camera din 
spate e sigură? Tocmai am evadat de la castel. Avem nevoie de 
mâncare, băutură și căldură, dar nu putem intra pur și simplu să ne 
aşezăm la o masă. 

Karl încuviință. 

— Lasă-mă un minut. O să-l trimit pe Matyas să deschidă ușa din 
spate — trebuie să o luaţi pe-acolo, pe aleea aia. 

Karl intră înapoi, iar două minute mai târziu ușa din alee se 
deschise. După încă un minut, Karl îi duse pe toți trei într-o cameră 
mică încălzită de o sobă din porțelan, cu masa acoperită de o pânză 
în carouri pe care ardea o lampă. O pisică vărgată torcea într-un 
balansoar. 

Karl alungă pisica din scaun, și Adelaide se aşeză numaidecât. 

— I-am spus lui Matyas, proprietarul. Va păstra tăcerea. Aduce 
imediat niște supă și o sticlă cu vin. Vă pot lua mantia, Majestate? 

Se auzi o bătaie timidă în ușă. Karl deschise, și proprietarul își 
făcu apariția cu o tavă imensă, pe care o aşeză pe masă înainte să 
facă o plecăciune în fața lui Adelaide. Era un bărbat îndesat, cu 
ochi albaștri, în vârstă de vreo cincizeci de ani, care părea la fel de 
uimit de prezenţa reginei sub acoperișul său ca un copil în ziua de 
Crăciun. 

— Doamnă... Majestatea Voastră... sper că veţi ierta aceste 
aranjamente umile... orice doriți, e de-ajuns să mă anunțați și veți 
avea de îndată. Sunteţi în siguranţă aici, Majestate, la fel ca în 
propriul dumneavoastră palat. 

— Sper că mai bine ca acolo, zise Adelaide în cea mai bună 
germană de care era în stare. Dar sunt sigură că nu am avut parte 
niciodată de o primire mai frumoasă. Vă mulțumesc. 

Proprietarul se înclină din nou și plecă. Adusese pâine, supă și 
vin și, în timp ce mâncau toți trei, Karl găsi niște pahare și destupă 
sticla. 

— Dumnezeule, făcu Jim, asta a fost cea mai bună supă din viața 
mea! Aș putea să mănânc o tonă. Când ați mâncat ultima dată voi 
două? 


—  Azi-dimineaţă, răspunse Becky. Jim, au încercat s-o 
otrăvească! Pe regină! 

Ea le spuse totul, iar Jim schimbă câteva priviri sumbre cu Karl. 
Karl le povesti apoi despre lupta din Grotă și despre cei doi studenți 
care muriseră. Jim avea o expresie sălbatică. 

— Mai e şi femeia, zise el. Nu ar fi trebuit să o lăsăm să dispară 
așa, în întuneric. 

— Nimeni nu ar fi putut să o oprească, spuse Karl. Am cercetat 
împrejurimile de mai multe ori. Am vorbit cu pescari și luntrași și 
le-am cerut să o caute în caz că acel curs de apă se varsă în râu, 
dar... 

Karl tăcu, pentru că auzi o bătaie în ușă. Se ridică în picioare; la 
fel și Jim, ţinând pistolul ridicat. 

Karl deschise ușa. Un student intră, abia trăgându-și sufletul, și 
se înclină stânjenit când o văzu pe Adelaide. 

— Vă cer iertare, zise acesta cu o voce tremurândă. Vin de la 
gara Tristan-Briicke. Au blocat-o - nimeni nu are voie să mai 
staționeze acolo — şi numeroase trenuri sosesc dinspre nord. Am 
reușit să mă ascund și să văd ce se petrece acolo: trupele germane 
se dau jos din tren. Sunt sute de soldați înarmați. Am venit într-un 
suflet să vă spun... dar, Majestatea Voastră... ce se petrece? 

— Mulţumesc, Andreas, spuse Karl. Bine lucrat. Dar, în timp ce 
rostea aceste cuvinte, Karl părea buimac, de parcă erau prea multe 
evenimente cărora nu știa cum să le facă față. Se întoarse spre Jim 
și îl întrebă: Ei bine, acum ce facem? 

— Ascultaţi, interveni Adelaide. Câţi dintre prietenii voştri sunt 
acum în cafenea? 

— În jur de doisprezece. 

— Sunt înarmaţi? 

— Majoritatea. Vor lupta indiferent dacă sunt înarmați sau nu. 

— Sunt sigură de asta, Herr von Gaisberg, spuse ea. Dar voi avea 
nevoie de ajutorul lor, pentru că am un plan. M-am tot gândit la el, 
la castel, ca să-l opresc pe baronul Gödel, dar acum e și mai urgent 
să-l punem în aplicare. Mă refer la steag, desigur. 

Jim o privi înțelegând în cele din urmă. Ea îi văzu rânjetul și 
continuă: 

— Atâta timp cât vulturul va fi în mâinile mele, Razkavia va fi 
independentă. Vreau să fac ce a făcut Walter von Eschten în 1253. 
Noi nu putem apăra stânca așa cum a făcut Walter - nu împotriva 
mortierelor sau a mitralierelor Gatling. Dar putem duce steagul la 
Wendelstein și să-i adunăm pe oameni acolo. Deci, asta e ceea ce 
vreau să fac. Mă veţi ajuta? 

Karl se ridică înflăcărat și încuviință cu o mișcare fermă din cap. 

— Mă duc să-i aduc pe ceilalți! zise el și plecă. 


Jim o privea pe Adelaide pierdut în admiraţie. Așa murdară și 
nearanjată cum era, pentru el era mai frumoasă decât orice altă fată 
pe care o cunoscuse în viața lui — și în același timp era aceeași ființă 
mică și fragilă ca o umbră pe care o văzuse cu atâţia ani în urmă, 
când ea pășise pentru prima dată în biroul șefilor săi căutând-o pe 
Sally. Hotărârea care o purtase atunci acolo — când era atât de 
speriată încât abia putea să vorbească — era aceeași care o susținea 
acum; dar în prezent ea era simbolul unei națiuni, mândră, furioasă 
şi încântătoare. Ea îi zâmbi, iar el ştia că zâmbetul ei însemna: Am 
încredere în tine, Jim. Putem face asta. Îi zâmbi și el. 

Apoi, unul câte unul, studenţii din Richterbund se adunară în 
mica încăpere aglomerată din spatele Cafenelei Florestan. Aceștia 
îngenuncheară în faţa reginei lor, Adelaide, și îi sărutară mâna 
pentru a consfinți pactul făcut. Se așezară apoi în jurul mesei 
aruncându-și unii altora priviri peste umăr și străduindu-se pe cât 
posibil să nu strice ornamentele de pe bufet cu coatele lor 
neîndemânatice în timp ce o ascultau. 

Adelaide le vorbi repede prin intermediul lui Becky. Le spuse că 
aveau să salveze steagul țării lor - cea mai sacră emblemă a 
națiunii —, pentru ca acesta să nu cadă în mâinile dușmanilor. Cine 
nu voia să ia parte la acest plan era liber să plece acum cu onoarea 
nepătată, iar cei care rămâneau ar fi putut să nu mai prindă un nou 
răsărit. Niciunul dintre ei nu se mișcă, iar, când văzu acest lucru, 
regina începu să clipească repede și întoarse capul într-o parte. 
Apoi rosti în germană: 

— Vă mulțumesc, domnilor! Mă aşteptam la curaj din partea 
voastră, dar voi mi-aţi dat mai mult: mi-ați dat speranță. Vă rog să 
vă așezați ca să discutăm cele mai bune soluții pentru reușita 
acestui plan. 

Regina se așeză, iar ei se adunară în jurul ei, stând cocoţaţi pe 
braţele scaunelor sau cu picioarele încrucișate, pe podea. 

— Trebuie să hotărâm până la cel mai mic detaliu ce avem de 
făcut, zise ea. Deci, dacă cineva dintre voi cunoaște anumite 
amănunte despre funicular, alte căi de acces până la stâncă sau 
orice altceva folositor, vă rog să vorbiți, pentru Dumnezeu. Oh, și 
dacă mie mi se întâmplă ceva... dacă mi se întâmplă ceva, steagul 
va fi preluat de Herr von Gaisberg. El va fi următorul Adlertrăger. 

Studenţii încuviințară la unison hotărârea reginei. Karl părea că 
ar fi vrut să spună ceva, dar preferă să tacă. Obrajii lui erau în 
flăcări. 

Jim interveni: 

— În regulă, domnilor. Vorbiţi. Dacă discutăm acum tot ce 
trebuie, vom evita eventualele neplăceri de mai târziu. Cine e 
primul? 


CAPITOLUL 17 


Funicularul 


Prin tot orașul zvonurile se răspândeau precum o scânteie care 
aprindea mii de fitile. În cafenele, Bierkeller, Weinstube, în saloane 
private și bucătării, în holurile hotelurilor sau în foaierul operei, la 
fiecare colț de stradă sau piață publică, o mulțime de voci rosteau și 
o mulțime de urechi ascultau: 

— Zece mii de soldați germani... 

— Arme în vagoanele trenurilor! 

— Regina a fugit cu un iubit... 

— Contele Thalgau a murit! S-a sinucis! 

— Ba nu — e arestat! 

— Aţi auzit despre tratat? Aveau de gând să ne vândă 
suveranitatea! Nu e de mirare că nu voiau să-l facă public! 

— Nu ar fi trebuit să o împuște în acest fel... 

— Să o împuște? Regina a fost împuşcată? 

— La castel. Am văzut garda intrând acolo. Au trebuit să-i 
convingă pe mulți dintre soldaţi, dar chiar și așa jumătate dintre ei 
au refuzat să se supună ordinelor! 

— Nu o să credeţi asta — prințul Leopold trăiește. Vărul meu e 
lacheu la palat, iar el spune că Leopold are o boală teribilă care l-a 
desfigurat, dar că a ieșit din ascunzătoare ca să-și salveze țara în 
ultimul moment! 

— Aţi auzit... 

Şi aşa mai departe. 

În anumite locuri din oraș străzile gemeau de mulțime. O mare 
de oameni se aduna în faţa gării — de exemplu - de unde trupele 
germane încă nu-și făcuseră apariția, deși zgomotul echipamentului 
descărcat din vagoane răsuna până departe. O altă mulțime - mai 
puțin concentrată, dar mai furioasă — începuse să se deplaseze spre 
palat (așa cum fac mulțimile, schimbătoare în privința simpatiilor 
politice), strigând: „O vrem pe regină! O vrem pe regină!” Indivizi 
care nu aveau nicio idee despre ce voiau de fapt cu zece minute mai 
devreme erau acum mânați de dorința să o vadă pe Adelaide și să o 
apere împotriva — ei bine, împotriva cui nimeni nu știa să spună; 
dar se simțeau însuflețiți de dorinţa de a o apăra împotriva cuiva. 


La palat, baronul Gödel încerca să ţină situaţia sub control — fără 
a ști însă, de la un minut la altul, care era, de fapt, situaţia. Invazia 
germană îl luase prin surprindere: el nu se aștepta să-i vadă 
mărșăluind peste graniţele țării, ci crezuse că aveau să-l susțină de 


la distanță atunci când l-ar fi readus pe Leopold pe tron. Nu acesta 
fusese planul. Căutând pe cineva pe care să-și verse furia, dăduse 
buzna în apartamentele contelui și contesei Thalgau. Contesa 
încercase să-i țină piept, dar el intrase cu forța în dormitorul 
contelui, ca să-l găsească pe bătrân zăcând cu fața în jos, crispată de 
durere, ochii umbriţi și mustaţa zbârlită ca un mănunchi de fân. 
Până și Gödel fusese uluit de schimbarea bruscă a înfățișării 
bătrânului războinic. 

— Care a fost aranjamentul pe care l-ai făcut cu Berlinul? întrebă 
baronul. Insist să-mi spui imediat. 

Contele îl privi o clipă, apoi închise ochii. 

— Unde e regina? întrebă răgușit. 

— Naiba să te ia, Thalgau! Răspunde la întrebare! Ce înţelegere 
ai avut cu Bismarck? 

Contele oftă. Era un oftat profund, mai mult un geamăt, prin 
care întreg sufletul părea că-i iese din trup. 

— Nu am avut nicio înțelegere cu Bismarck, ci cu bancherul său. 
Trebuia să-l înștiințez ce conținea tratatul cu douăzeci și patru de 
ore în avans, asta-i tot. În schimb... mi-a oferit o sumă de bani. 
Regret amarnic. Nu am știut... ar trebui să mă împușc... dar ce ai 
făcut dumneata, Gödel... prinţul Leopold... e de o mie de ori mai 
rău... Unde este regina? Ce ai făcut cu ea? 

În timp ce-l întreba aceste lucruri, contele se ridică susținut de 
propria voință și îl înfruntă pe Gödel ca un spectru, atins de o 
paloare funebră. Gödel făcu un pas înapoi. 

Dar, înainte să-i poată răspunde, un consilier intră grăbit în 
încăpere, salută stângaci și-i întinse o bucată de hârtie 
şambelanului, care o luă cu degete tremurătoare. 

— De la Generalul Von Hochberg pentru baronul Gödel... citi el. 
Cine e acest general von Hochberg? 

— Ofiţerul aflat la comanda forțelor germane, bâigui secretarul. 
Acest mesaj a fost adus personal de la gara Tristan-Briicke acum un 
minut. 

Șambelanul citi: 


Înţeleg că instrumentul prin care este transferată 
autoritatea legală e steagul care flutură pe stâncă. Vă rog să 
aranjaţi ca într-o oră acesta să ajungă în posesia mea -— la 
trenul care staționează în gara Tristan-Briicke. Dacă cererea 
mea nu va fi îndeplinită, trupele mele vor intra în posesia 
acestuia folosind forța. 


Godel se clătină pe picioare. Hârtia îi căzu din mână, iar el se 
prinse de braţul tânărului secretar. Apoi își reveni și ignorându-i pe 


conte și pe contesă, se repezi afară pe ușă cu secretarul după el. 

Pe la jumătatea coridorului, șambelanul se opri brusc. El era un 
bărbat subtil, prudent și foarte temut, care nu era obișnuit să 
acționeze sub influența primului impuls, iar, atunci când era nevoit 
să o facă, se simţea nesigur. Îi făcu semn tânărului consilier să se 
apropie. 

— Ei vor steagul, îi spuse. Ei vor ca eu să le dau steagul. Dar, 
dacă l-aș avea, dacă ar fi în mâinile mele... 

Ochii lui îl îndemnară pe tânăr să răspundă în locul său: 

— Nu ar mai trebui să îl daţi lor deloc? făcu acesta. 

— Chiar așa. Acum, ascultă cu mare atenție. Vreau imediat o 
trăsură la Intrarea de Vest care să mă ducă la stâncă. Apoi spune-i 
infirmierei să-l trezească pe prințul Leopold și să-l îmbrace. Imediat 
ce va fi gata, să fie transportat într-o caleașcă închisă la gara de la 
Grădina Botanică. Ai priceput? 

Secretarul repetă instrucțiunile. Gödel continuă: 

— În cele din urmă du-te la gara Tristan-Briicke şi aranjează ca o 
locomotivă să fie atașată Trenului Regal astfel ca acesta să ajunge 
în gara de la Grădina Botanică, apoi să plece spre Praga. 

Şi, pentru numele lui Dumnezeu, să nu-i lași pe germani să-și dea 
seama ce vrei să faci. 

— Locomotiva — Trenul Regal — Grădina Botanică — Praga, repetă 
îndatoritor secretarul, apoi se îndepărtă în grabă. 

Baronul Gödel își șterse fruntea și se îndreptă rapid către 
apartamentele sale ca să-și facă bagajul. 

În apartamentele Thalgau, contesa ridică de pe jos bucata de 
hârtie pe care baronul o scăpase din mână și o citi cu voce tare 
pentru soțul ei. 

Contele ascultă cu un aer sumbru și apoi spuse: 

— Minna, soldatul acela a plecat de la ușă? Mai suntem încă sub 
arest? 

Ea verifică de îndată. 

— Nu e nimeni, îi zise contelui. 

— Unde mi-ai pus binoclul? 

Probabil că a fost prea mult pentru el, își spuse ea. Golise, din 
grijă, gloanţele din revolver ceva mai devreme, atunci când 
disperarea și aversiunea față de propria persoană atinseseră cote 
maxime, dar cu binoclul nu-și putea face rău. Îi aduse, așadar, cutia 
îmbrăcată în piele și se așeză alături, obosită. 


Pe străzile întunecate, Adelaide și micul grup de studenţi își 
făceau drum spre stânga. Haosul era în altă parte: strigăte 
îndepărtate, zgomot de geamuri sparte și la răstimpuri câte un 
pocnet - probabil o armă de foc. Grupul avansa discret, furișându- 


se pe cărări pline de zăpadă sau pe alei înguste, în cea mai mare 
linişte. 

Când ajunseră la poalele stâncii, fiecare luă în primire câte un 
obiectiv. Unul dintre studenţi plecă spre gara Tristan-Briicke, ca să 
le raporteze ce se petrecea acolo; un altul plecă să facă rost de o 
trăsură și de cai. Karl împreună cu alți patru studenți se postară pe 
partea opusă, ca să înceapă ascensiunea pe cărarea pe care Adelaide 
purtase steagul în ziua încoronării. Situația era mai periculoasă 
pentru ei întrucât riscau să fie văzuţi - toată acea porțiune de 
stâncă fiind perfect vizibilă atât dinspre râu, cât și dinspre podul 
care-l traversa. 

Restul echipei — adică cei însoțiți de Jim, Becky și Adelaide — se 
îndreptară către stația de funicular. 

Nu aveau de gând să se folosească de el: ar fi fost chiar mai ușor 
de descoperit decât cei care urcau pe cărare. În afară de asta, ar fi 
însemnat să-l implice și pe șeful stației, şi nu voiau să riște. Totuși, 
trenul funicular mergea pe șine montate pe niște grinzi orizontale 
de ancorare care urcau pe peretele lateral al stâncii precum o scară, 
şi pe liniile acelea cățărătorii ar fi fost mult mai greu de observat. 

Când ajunseră la mica stație de funicular, găsiră casa șefului de 
stație — care servea drept casă de bilete, cât și sală de așteptare — 
întunecoasă și liniștită. Unul dintre vagoane staționa pe platformă, 
la capătul unui cablu foarte lung care-l unea cu celălalt vagon din 
vârful stâncii. 

Becky trebuia să rămână jos, ascunsă în spatele tufişurilor din 
zona liniilor. 

— Uite, îi spuse Jim întinzându-i un ghem de lână. 

— Pentru ce este asta? 

— Ca să ne dai semnale. Îl ţii bine de un capăt și tragi tare de el 
dacă se ivește vreo primejdie. Fritz o să-l desfășoare treptat, pe 
măsură ce urcăm. 

Becky legă capătul firului de lână bleumarin de arătătorul ei ca 
să se asigure că nu avea să-l scape printre degete. Apoi Adelaide, 
adunându-și poalele mantiei, se cățără peste gardul de lemn și pe 
povârniș, ținându-se de șine, mai sus de vagon. Exista o singură cale 
pentru funicular - folosită atât la urcare, cât şi la coborâre. La 
jumătatea liniei, acolo unde se întâlneau cele două vagoane, drumul 
se despărțea în două formând o buclă, vagoanele virând apoi cu 
precizie unul pe lângă celălalt. 

— Mult noroc! zise încetişor Becky. Viel Glük! 

Se așeză pe o grindă din lemn scoasă din uz, la adăpostul 
tufișurilor. La nivelul ochilor ei erau roțile vagonului, care păreau 
foarte înclinate, orientate în sus pe şine, iar de cealaltă parte a 
barelor de protecţie, stația era cufundată în liniște, cu obloanele 


trase și acoperișul plin de zăpadă strălucind vag sub cerul 
întunecat. 

Un mic pârâu curgea la picioarele ei. Îşi cufundă mâna și duse 
apoi la buze apa rece ca gheața, spunându-și: „Walter von Eschten a 
băut apă din pârâul acesta atunci când lupta aici...” 

Capătul firului de lână din mâna ei se mișca și vibra ușor pe 
când ceilalți escaladau stânca. 


La jumătatea drumului, ghemul de lână se termină. Fritz îl strigă 
pe Jim, iar acesta îi întinse altul. Fritz legă capetele celor două fire. 

Stratul de zăpadă era gros pe grinzile de lemn pe care călcau. 
Erau mult deasupra acoperișurilor caselor din apropiere, iar Jim se 
temea să nu-i vadă cineva. De pe acest versant al stâncii nu se 
vedeau nici străzile sau piețele principale din oraș și nici catedrala, 
podul sau palatul. În schimb, acoperişul din fier şi sticlă al gării 
Tristan-Briicke se desluşea vag în depărtare, iar lui Jim i se păru că 
era cam multă agitație în faţa acesteia. 

La umbra tufișurilor din spatele lor se auzea clipocitul unui 
pârâu și înțelese că acesta provenea din același izvor care alimenta 
rezervorul de apă al vagonului de pe culme. 

— Cum funcționează funicularul? îl întrebă în şoaptă pe 
studentul de lângă el în timp ce urcau. 

— Rezervorul vagonului din vârf se umple cu apă și atunci 
devine mai greu decât cel de la poale, așa că pornește în jos 
trăgându-l pe celălalt sus. Mecanicul controlează viteza cu un 
dispozitiv de frânare. În timp ce pasagerii se urcă şi coboară din 
vagon, el se ocupă de alimentarea rezervorului din vârf și îl golește 
pe cel de la bază. Simplu. 

— Și îl menţine pe cel din vârf din tot timpul? 

— Nu ştiu asta. Doar nu te gândești să coborâm cu el? 

— Eram doar curios. 

Nu mai spuseră nimic până nu se apropiară de mica staţie din 
vârful stâncii. Vagonul de deasupra lor părea că stătea să o ia la 
vale în orice moment amenințând să-i strivească, iar Jim era 
bucuros să pășească în afara șinelor și să se cațăre pe platforma de 
îmbarcare. Ca și vagonul de funicular, aceasta era împărțită în două 
secțiuni, la nivele diferite. Fritz se ghemui ascunzându-se la nivelul 
inferior al platformei, cu ghemul în mână, în timp ce Jim, Adelaide 
şi ceilalți urcară pe trepte către platforma superioară. 

Aceasta era la același nivel cu vârful propriu-zis al stâncii, locul 
unde fusese încoronată Adelaide. În centrul acesteia era suportul 
steagului. În această zi drapelul flutura ţeapăn, probabil înghețat 
bocnă. Singura construcție care mai exista în vârful stâncii era 
ghereta santinelei. 


Garda steagului era formată din doi soldaţi care stăteau de pază 
câte patru ore și făceau cu schimbul, zi şi noapte. De cele mai multe 
ori singura lor misiune era să stea nemișcați în poziție de drepți și 
să arate cât mai protocolar, dar, atunci când era frig, gardienii 
mărșăluiau energic înainte și înapoi ca să nu îngheţe. 

O mică portiță separa platforma stației de funicular de vârful 
stâncii. Fără să iasă din umbra acoperișului platformei, Jim începu 
să se târască până ce ajunse aproape de portiță. Santinelele făcuseră 
o cărare în zăpadă pe mica platformă, în jurul steagului; putea auzi 
tropăitul cadențat al bocancilor, dar pentru moment aceștia erau 
ascunși vederii, după zidul staţiei de funicular. 

În spatele lui Jim veneau Adelaide și ceilalți. Fiecare student 
ţinea în mână un pistol. 

Dintr-odată la urechile lor ajunse o comandă răstită: 

— Halt! Cine-i acolo? 

Ei nu erau încă vizibili, așa că trebuia să fi fost vorba despre 
echipa de pe celălalt versant al stâncii. Înainte ca Jim să poată 
reacționa, Adelaide se apropie iute de portiță și spuse clar: 

— Die Königin — Regina. 

Jim fu lângă ea într-o secundă. Soldatul se întorsese confuz, iar 
puștile lor se îndreptau când asupra lui Karl — care se apropia de 
vârf —, când asupra lui Adelaide, care deschidea portița. 

— Lasă pușca jos! îi spuse Karl soldatului. Nu vezi pe cine ai în 
faţă? 

Amândoi soldaţii rămăseseră cu gurile căscate, zgâindu-se la 
Adelaide care făcu un pas înainte în timp ce-și descoperea capul. Un 
student ridică o lampă astfel încât soldaţii să-i vadă fața. Unul se 
uită la celălalt, neîncrezător, dar colegul său, copleșit de uimire, își 
prezenta deja arma. Primul se mai gândi câteva clipe, după care 
procedă la fel. 

— Mi-aș fi dorit ca Becky să fie aici, murmură Adelaide. Jim, 
spune-le că poruncesc să coboare steagul jos, pentru că țara a fost 
invadată şi că-l vom duce la Wendelstein, iar dacă vor să salveze 
această țară spune-le că sunt liberi să ni se alăture. 

Jim traduse cu ajutorul lui Karl. Cei doi soldaţi se uitară unul la 
altul, iar pe faţa lor se citea nedumerirea. 

— Dar, Majestate, Adlerfahne stă aici pe tot timpul vieţii unui 
monarh! Noi suntem aici ca să-l păzim, nu ca să-l dăm jos! 

Adelaide încuviință din cap, iritată, apoi spuse: 

— Ştiu. Iar voi sunteţi niște gărzi de nădejde. Dar acesta e 
motivul pentru care am venit aici, înțelegeţi? Am să car steagul cu 
mâna mea. Dacă nu-l vom duce de aici... 

Adelaide se opri, pentru că dinspre gară se auzi o rafală de arme 
de foc, urmată de bubuitul unui tun. Capetele tuturor se întoarseră 


în direcţia aceea. Jim traduse iute cuvintele ei și adăugă: 

— Cei care trag sunt trupele armatei germane. Un trădător de la 
palat a încercat să o pună pe regină sub arest și a invitat armata 
germană să ne invadeze. Ei aveau de gând să o împuște pe 
Majestatea Sa, dar am reuşit să evadăm la timp. Acum - vreţi să 
faceți așa cum v-a cerut și să dați steagul jos? 

Unul dintre bărbați ridică ochii spre steag, privindu-l cu tristețe. 

— Suntem aici să păzim steagul! spuse el. E mai important decât 
orice rege sau regină! E aici de cinci sute de ani și în tot acest 
timp... în tot acest timp au existat aici bărbaţi ca mine, care l-au 
păzit, iar... eu nu pot, Majestate! Chiar dacă trupele germane sunt 
acolo, în vale, noi trebuie să veghem pentru ca drapelul să fluture 
în continuare pe stâncă! 

Adelaide înțelese destul cât să-şi dea seama ce trebuia să-i 
răspundă. 

— Ai dreptate, spuse ea. Iar dacă Walter von Eschten ar fi în 
viaţă, ar fi mândru de dumneata, așa cum sunt și eu. Dar el nu a 
avut de înfruntat tunuri ca acelea din gară... 

Căci tocmai atunci alt tun bubui. Puteau auzi și strigăte acum, 
iar fumul se ridica ameninţător lângă gară. 

— Dacă steagul rămâne aici, continuă Adelaide într-un amestec 
de germană și engleză, ţara nu va rezista mai mult de o oră. Dacă 
urcă aici acum, am să-i înfrunt alături de voi pentru ca steagul să 
fluture în continuare. Dar, dacă îl vom duce departe, ei nu vor 
putea susține că sunt învingători — pentru că nu vor avea steagul! Și 
gândiți-vă ce a făcut Walter von Eschten atunci, demult? El a 
coborât drapelul și l-a dus la Wendelstein, vă amintiţi? La castelul 
de acolo. S-a luptat cu cei din Boemia și i-a învins. Deci, asta vom 
face și noi. Vom duce drapelul la Wendelstein. Poporul acestei țări 
va ști ce înseamnă asta, și atunci toți ni se vor alătura, ca să 
învingem armata germană. Înțelegeţi? Veniţi cu noi! Mergeţi cu 
mine la Wendelstein și salvaţi steagul! 

Urmară câteva secunde de liniște. Nimeni nu se mișca; în mintea 
soldatului indecis se dădea o luptă între disciplina și imaginaţia sa 
şi în cele din urmă, după vreo jumătate de minut imaginaţia 
învinse. 

El luă poziţia de drepţi cu arma la picior și salută. 

— Soldat Schweigner, zise el. La comanda dumneavoastră, 
doamnă! 

— Caporal Kogler, spuse celălalt. Suntem cu dumneavoastră, 
Majestate. 

Adelaide bătu încântată din palme. 

— Așa vă vreau! Daţi repede steagul jos, și apoi... 

Se întoarseră brusc spre suportul drapelului. În acest timp, Jim 


auzi un fluierat ușurel venind dinspre platforma inferioară și alergă 
la portiță. 

— Becky trage de fir! îi şopti Fritz cât putea de clar. Se întâmplă 
ceva în vale! 

Jim sări pe platforma pe care stătea ascuns Fritz și amândoi 
priviră în josul povârnișului. Șina funicularului, umbrită de tufișuri, 
tăia povârnișul ca o săgeată până la staţia de la poale, bucla de 
trecere pe care o făcea la jumătatea drumului fiind singura deviație. 

— Se vede mișcare pe platformă, șopti Fritz. Sunt doi - mai 
mulți —, se urcă în vagon! Au de gând să vină sus! 

De sub vagonul care staționa lângă ei, Jim și Fritz auziră un 
zdrăngănit, iar vagonul se zdruncină uşor pe loc datorită sistemului 
de frânare prins de șine. Apoi se auzi sunetul apei gâlgâind în 
rezervor. 

— Deschide ușile vagonului, spuse Jim. Iute! 

Alergă înapoi spre trepte, se urcă pe platforma superioară și îl 
găsi pe Karl și alți doi studenţi când aceștia deschideau portița. 
Auziseră și ei zgomotul apei din rezervor. 

— Repede! O să coborâm cu vagonul în timp ce ei urcă; e 
controlat din vale... 

În spatele lui Karl, cei doi soldaţi coborau steagul cu o atitudine 
solemnă. Adelaide îi ajuta, împăturindu-l ca pe un cearșaf proaspăt 
spălat, deși încercările ei se dovediră extrem de dificile, pentru că 
drapelul era îngheţat bocnă. 

—  Grăbiţi-vă! le spuse încetișor Jim. Suntem în pericol! Să 
mergem! Aduceţi steagul pe platforma funicularului! 

Adelaide tocmai împăturea ultimul colț, pentru a-i da o formă 
compactă. Niciunul nu voia să se urnească din loc înaintea ei; 
soldaţii își luară din nou puștile, iar studenții stăteau deoparte ca 
să-i facă loc... 

Dinspre vagon se mai auzi un zdrăngănit, semn că greutatea în 
continuă creştere a acestuia forța din ce în ce mai tare dispozitivul 
de frânare. 

Adelaide făcu primul pas. Nerăbdător, Jim o cuprinse protector, 
luând-o aproape pe sus ca să treacă de poartă. Karl ținu poarta 
deschisă, iar cei care veneau în spatele lui Adelaide trecură și ei în 
cea mai mare vitează, unii sărind gardul. Toate cele patru uși ale 
vagonului de funicular era larg deschise, iar ei se înghesuiră 
înăuntru exact în momentul în care vagonul porni în jos pe 
povârniș. 

— Închideți ușile fără zgomot și ţineţi capetele la cutie! zise Karl. 
Mai bine așezaţi-vă pe podea ca să nu fiți văzuţi! 


Tremurând de neliniște, Becky stătea ghemuită sub un tufiș 


încărcat de zăpadă, urmărindu-i pe cei trei bărbaţi: baronul Gödel şi 
un secretar tânăr cu joben și un ofițer cu sabie la brâu și cască cu 
panaș, se urcară în vagon, urmați de șeful de stație morocănos, care 
își încheia grăbit nasturii de la tunică. 

Fata își scoase firul de lână de pe deget; acesta își îndeplinise 
misiunea. Ea știa că Fritz simţise semnalele ei pentru că-i 
răspunsese, dar era îngrijorată că nu putea vedea nimic din ce se 
întâmpla sus, pe culme. Șeful de staţie verifică tensiunea cablului, 
apoi împinse levierul de frână înainte, iar vagonul se porni brusc, 
zdruncinându-se. Se mișca mult mai uşor în timpul zilei, pentru că 
roțile nu erau îngheţate. Și totuși, începu să urce povârnișul, iar 
Becky ieși din tufișuri şi se cățără printre grinzi, furișându-se pe 
platformă ca să vadă mai bine. 

Ajunse la timp ca să vadă modul spectaculos în care vagonul 
inferior viră la stânga, făcându-i loc celui aflat în coborâre să vireze 
spre dreapta, ca să ajungă din nou, în cele din urmă, pe linia 
principală. Gândindu-se că vagonul care cobora avea să fie gol, ea 
nu-i acordă prea mare atenție; încerca să distingă ceva pe culme. 
Atunci când vagonul se opri însoțit de scârțâitul frânelor, ea privea 
tot în sus, concentrată, și tresări uimită când cele toate patru uși se 
deschiseră și douăsprezece siluete negre coborâră în faţa ei. 

— Cum? Oh, Dumnezeule, Jim! Tu ești? 

— Da. Trebuie să o luăm din loc. Repede. Probabil că în acest 
moment se zgâiesc la suportul steagului, și... 

— Grinda! spuse Becky. 

— Care grindă? 

— Am putea să o așezăm de-a curmezișul, pe linii, și... 

Fata făcu un salt și se întoarse în locul în care așteptase ascunsă, 
în tufişuri. Karl și un alt student o urmară ca să o ajute. În acest 
timp auziră zgomotul apei eliberate din rezervorul vagonului. Apa 
se vărsa probabil într-un canal de scurgere aflat undeva sub șine. Ei 
ridicară grinda pe care şezuse Becky şi o traseră afară din tufișuri, 
până pe șine. 

— Vârâţi-o sub roțile vagonului, strigă disperată Becky, ignorând 
juliturile sau zgârieturile cu care se alegea. 

Încă doi studenţi li se alăturară, iar grinda se rostogoli pe şine, în 
faţa roților, dar fără să le blocheze de tot — chiar în momentul în 
care cablul se tensionă —, și vagonul se puse în mișcare. 

— La o parte! strigă Karl și o trase la timp pe Becky de pe șine. 

Vagonul începu să urce povârnișul clătinându-se și trăgând 
grinda după el. 

Cu un ultim efort, ceilalți doi studenți reușiră să ridice grinda și 
să o proptească de-a curmezișul, între grinzile de ancorare care 
susțineau șşinele. Vagonul se opri brusc, zdruncinându-se, iar cablul 


începu să zbârnâie precum coarda unei harpe. 

— Veniţi înapoi aici, repede, le strigă Jim încetișor, iar ei se 
cățărară peste șine și înapoi pe platformă, ajutaţi de ceilalți. 
Ascultaţi-mă acum, continuă Jim. Willi și Michael s-au întors din 
recunoaștere. Nici urmă de trăsură sau de cai, dar Trenul Regal 
aşteaptă pregătit pe o linie de rezervă. 

Bănuiesc că cineva vrea să fugă cu el din țară, dar, dacă ajungem 
acolo înaintea lor, am putea prelua comanda. Acum ne vom 
despărți în două echipe: eu, soldatul Schweigner, Becky și regina; 
caporalul Kogler, Karl și grupul său; ceilalți sunteți pe cont propriu, 
îndreptați-vă spre gară. Ne întâlnim sub statuia... nu știu a cui o fi, 
femeile alea goale... știți voi care. E aglomeraţie peste tot, va trebui 
să ne prefacem că nu ne cunoaștem și să vorbim în șoaptă. Dar am 
un plan. Acum plecaţi! Repede! 

Se împrăștiară în câteva secunde. Jim o ajută pe Adelaide să 
coboare treptele lunecoase până în stradă, apoi — ţinând în braţe 
voluminosul pachet din mătase la fel ca pe un copil — ea se alătură 
grupului îndreptându-se către gară. Jim își nota ceva în carneţel din 
mers. 

Vârful Stâncii din Eschten se întrezărea de la ferestrele 
apartamentelor contelui  Thalgau,  tronând mult deasupra 
acoperișurilor din oraș. Bătrânul conte lăsă deoparte binoclul și se 
îndreptă de spate. 

— Minna! strigă el. Uniforma mea. Te rog să o pregătești, draga 
mea! 

Contesa se ridică. Până atunci ațipise îngrijorată pe sofa. 

— Dar ce ai de gând să faci? 

— Mă spăl, mă bărbieresc şi mă îmbrac, apoi mă duc la grajduri 
să caut un cal. 

— Nu te simţi bine! 

— În viaţa mea nu m-am simţit mai bine ca acum, zise el. 

Contele era pământiu și avea ochii roșii. Mâna lui dreaptă 
tremura vizibil și se deplasa cu dificultate. Dar, după felul în care 
stătea în fața ei cu bărbia ridicată și cu spatele drept, ea înţelese ce 
avea de gând și recunoștea în sinea ei că era ceea ce se cădea. 
Privirea ei se înceţoșă; nu-l mai vedea clar. Ea nu vedea în el un 
trădător. Tot ce vedea acum era soldatul tânăr și mândru pe care-l 
iubea de mai bine de patruzeci de ani — acesta era încă acolo, în 
sufletul lui. 

Se duse repede să-i pregătească cea mai bună uniformă și 
pantalonii strâmţi, de culoare verde-închis, cu vipușcă lucioasă; 
tunica cu nasturi aurii și șnur; chipiul înalt de culoare neagră, cu 
panaș roșu; cizmele de călărie și mantia; cingătoarea, sabia lungă și 


încovoiată de cavalerie. 

Îl ajută să se îmbrace. Mâna lui stângă era amorţită — nu își 
putea încheia singur nasturii de la tunică, dar ca să nu-i rănească 
orgoliul, contesa se ocupă imediat de ei, fără a mai deschide 
subiectul. 

— Fetița mea, spuse răgușit contele şi o mângâie pe obraz. 

Îşi pregăti apoi tocul din piele și revolverul, și, după ce îl 
reîncărcă, îl prinse la cingătoare, iar în cele din urmă își trase 
mantia neagră peste umărul stâng. 

O privi în ochi. Nu le era ușor să vorbească. Totuşi, micile 
intimități oferite de ritualul simplu al îmbrăcării - încheierea 
nasturilor, perierea hainelor, atitudinea sinceră și mândră, precum 
şi gestul simplu de tandreţe - mâna lui care-i mângâia obrazul — 
aceste lucruri atârnau mult mai greu în balanţă decât rușinea. 

Îi sărută părul sur și plecă. 

Generalul german îi dăduse lui Gödel o oră ca să-i aducă steagul, 
iar pentru el cuvântul era sfânt. După șaizeci de minute, când văzu 
că nu apărea nimeni cu steagul, generalul ceru să-i fie adus calul. 

Lăsând pe mâinile subalternului său harababura de la gară, 
generalul și aghiotantul său plecară folosind o ieșire laterală. 
Tânărul ofițer consultă harta orașului și îi arătă generalului ceea ce- 
l interesa, apoi acesta îşi mână calul în direcţia stâncii. 

— Ştii, Neumann, îi zise aghiotantului în timp ce-și croiau drum 
pe străzile pline de mulțime. Cred că mai e ceva la mijloc. Nu m-ar 
surprinde ca individul acela, Gödel, să aibă un plan de rezervă în 
favoarea lui. Cu atât mai bine. 

— Dar de ce, domnule? 

— Politica, băiete dragă. Dacă există într-adevăr ceva de care ar 
trebui să fie salvaţi — iar noi îi vom salva —, ieşim basma curată. 
Aceea e stânca? Acolo unde e vagonul ăla pe culme? Unde sunt 
oameni cu felinare? 

Priviră mai bine printre acoperișurile caselor. Generalul își trase 
calul înapoi făcând politicos loc unui cuplu de tineri care treceau 
grăbiţi: o fată zveltă acoperită cu o mantie cu glugă, care purta — se 
pare — un copil în brațe, și un tânăr îmbrăcat într-o jachetă de 
postav cu braţul trecut protector pe după umerii fetei. 

— Se pare că ceva nu e în regulă acolo, în vârf, zise tânărul 
ofițer. Priviţi. Cred că linia funicularului nu e în funcțiune sau așa 
ceva. 

Generalul avea aceeași părere. Scutură hăţurile, și copitele 
calului răsunară pe dalele de piatră, în timp ce se îndreptau în 
galop spre staţia de funicular. 


Cam pe la ora aceea doi fraţi trecuți de prima tinerețe, tâlhari de 


râu specializați în spargerea clădirilor de pe mal, încărcând prada 
într-o barcă înainte de a vâsli mai departe, găsiră un cadavru agăţat 
în vâslele lor. Cadavrele scoteau bani frumoși - dacă le duceai la 
Școala de Anatomie înainte să se descompună —, așa că merita să 
abandoneze temporar planul cu depozitul de tutun și să ridice 
cadavrul la bord. 

Și era un cadavru pe cinste: păr negru, buze roșii, linii frumoase. 
Era și normal să te simți dezamăgit atunci când — după ce scoteai 
corpul din apă - acesta revenea la viaţă, tușind și eliminând apa din 
plămâni. Aproape se simțeau tentaţi să-i aplice o lovitură în cap ca 
să facă din ea un cadavru adevărat, dar acești frați erau, de fapt, 
niște oameni sensibili. 

În timp ce Miroslav vâslea spre casa lor dărăpănată din Centrul 
Vechi, Josef îi frecă răbdător mâinile și o ajută pe femeie să se 
ridice în capul oaselor, ducându-i la buze o ploscă cu rachiu de 
prune. Ea începu să respire normal și la un moment dat deschise 
ochii. 

— Cred că se va face bine, Slava! spuse Josef. Da, da, draga mea, 
încearcă să respiri adânc, o să fii curată şi uscată în câteva minute. 
Ai avut mare noroc că noi tocmai dădeam o tură cu barca, nu-i așa? 
Aproape am ajuns acasă. O să fie bine acum... 


Statuia la care se referea Jim era o reprezentare alegorică a 
Păcii, care primea omagii din partea Artei și Comerțului - un 
monument turnat în bronz, așezat pe un soclu din marmură. 

Nu părea să aibă vreo legătură cu Compania de Căi Ferate, dar 
cele trei nuduri durdulii și vesele erau un loc de întâlnire preferat 
de mulți, iar acum - când mulțimea începea să ia în zeflemea 
trupele germane, care se adunaseră la intrarea în gară - Pacea, 
Comerțul și Arta erau mai populare ca niciodată. Mai mulți tineri se 
cățăraseră pe monument, iar unul stătea călare pe umerii 
confortabili ai Păcii, amenințând cu pumnii și strigând obscenități 
invadatorilor. 

Așadar, nu era prea greu pentru Jim şi ceilalți să se strecoare 
neobservațţi printre rebeli. Vorbi cu Anton mai întâi: 

— Anton, tu rămâi în oraș. Ia aceste notițe — sunt doar câteva 
cuvinte — baza pentru o broșură. Încearcă să le tipărești în cât mai 
multe exemplare, apoi împarte-le peste tot: lipeşte-le pe ziduri, 
strecoară-le pe sub uși; trebuie să ajungă în tot orașul. Lucrul cel 
mai important acum este ca oamenii să afle ce s-a petrecut. Regina 
a fost arestată la ordinele lui Gödel şi era cât pe ce să fie executată, 
dar ea a scăpat și a dus steagul într-un loc sigur — la fel ca Walter 
von Eschten — la Wendelstein. Steagul e liber — acesta e mesajul. 
Nimeni nu trebuie să creadă că s-a predat sau că a trădat țara. Fă 


asta imediat! 

Anton încuviință din cap, făcând un soi plecăciune în fața lui 
Adelaide și dispăru. 

Jim îi făcu un semn lui Karl, care spuse: 

— Acum trebuie să ajungem urgent la liniile de rezervă din 
partea dreaptă a gării, undeva în spatele hotelului de acolo. Vedeţi 
unde este postul de manevră. Michael spune că Trenul Regal e tras 
acolo în față, iar locomotiva cu aburi e gata de plecare. Cu 
siguranță, Gödel avea de gând să fugă, dar noi i-am luat-o înainte. 
Unchiul lui Willi e mecanic de locomotivă; el știe bine cum 
funcționează, iar soldatul Schweigner știe și el — vor lua în primire 
locomotiva. Lucrul cel mai important este să o urcăm pe regină la 
bord. Imediat ce va fi în tren, vom pleca indiferent dacă restul 
grupului vor ajunge sau nu la timp. Așa că despărțiți-vă acum, 
vedeți cum ajungeţi acolo și mult noroc! 

Le luă cinci minute să-și croiască drum prin mulțimea adunată în 
jurul hotelului și să se strecoare pe strada din spatele acestuia; 
douăzeci de secunde să pătrundă în holul pustiu și treizeci ca să 
iasă de acolo; apoi se treziră pe un peron mic și murdar, sub un 
turn de apă, și la numai o sută de metri distanţă - în fața unui post 
de manevră înnegrit - se aflau cele două vagoane cafenii ale 
Trenului Regal. Aburul ieşea pe coșul micuţei locomotive, iar ei 
rămaseră pe loc privind siluetele întunecate ale lui Willi și 
soldatului Schweigner - înfășurat în mantaua sa — care săreau în 
cabina acesteia. 

— În regulă, să mergem, zise Jim și coborâră alergând 
povârnișul de la capătul peronului, apoi traversară porțiunea cu 
pietriș până la tren. 

Studentul Michael îi aştepta lângă ușa deschisă a vagonului. Le 
spuse în șoaptă: 

— O să rămânem aici ca să blocăm celelalte trenuri cât vom 
putea. Linia asta duce la Andersbad, iar până acolo drumul e liber. 
Succes! 

Mai multe mâini se întinseră spre ei ca să-i tragă la bord, iar 
Michael le făcu semn cu mâna celor din locomotivă. O altă mână 
flutură în semn de răspuns și, cu o smucitură, trenul se puse în 
mișcare. Reușiseră să scape. 


CAPITOLUL 18 


Întunericul de dinaintea zorilor 


Strigăte, agitaţie și focuri de armă, însă trenul prindea viteză și 
în scurt timp trecu de pe linia de rezervă pe linia principală. În 
urma trenului rămăseseră două siluete negre pe fundalul alb al 
zăpezii, care se îndepărtară în grabă să schimbe macazul. 

Jim se relaxă și privi în jur. 

Se aflau în capătul celui de-al doilea vagon. Nu putea să vadă 
mare lucru înăuntru, pentru că singura lumină provenea de afară, 
dar, în cele din urmă, Karl scăpără un chibrit şi aprinse o lampă cu 
gaz. Pe măsură ce flacăra lămpii se stabiliza, interiorul vagonului 
devenea vizibil: un salon spaţios şi confortabil, cu scaune plușate, 
podea mochetată și lambriuri din lemn de mahon. 

Adelaide depuse cu grijă steagul pe una dintre mese. După ce-l 
aranjă, ridică ochii: 

— Domnule Von Gaisberg, zise ea, vrei să le spui tuturor să vină 
aici, te rog? 

Apoi o zări pe Becky, cu faţa albă ca varul din cauza epuizării, 
abia ţinându-se de spătarul scaunului. 

— Stai jos, îi zise, așezându-se și ea. Mai aşteaptă doar un minut, 
poți să adormi după aceea, dar acum vreau să mă adresez tuturor. 

Karl reveni împreună cu alți cinci studenţi și cu caporalul Kogler. 
Ea le ceru să se așeze, iar ei ascultară — caporalul într-o poziție 
deloc confortabilă, din cauza puștii. 

Adelaide le vorbi, iar Becky traduse. 

— V-aţi descurcat foarte bine cu toţii. Am fost și suntem la un 
pas de a pierde steagul. E evident ce căuta baronul Gödel pe vârful 
stâncii. Dar steagul se află încă în posesia noastră, Razkavia e încă 
independentă, iar eu sunt în continuare regină. lată ce vom face. O 
să ducem trenul acesta la Andersbad - acolo duce linia —, apoi vom 
merge direct la garnizoană. Am să vorbesc cu trupele de acolo şi am 
să fac apel la oamenii loiali din oraș ca să mă susțină. Trebuie să 
ajungem apoi la vechiul castel de la Wendelstein. Toată ţara va ști 
ce înseamnă asta. 

Karl tuși ușurel. 

— Wendelstein e numai la câţiva kilometri de Schwartzberg, 
Majestate. Contele Otto... 

Studentul ezită. Adelaide îl încurajă: 

— Continuă. 

— Fi bine, sunteți sigură de atitudinea acestuia față de 
dumneavoastră? Cu toții știm că se aștepta să urmeze la tron. A fost 


cumva implicat în acest complot? 

Chipul reginei deveni aspru, iar ochii ei întunecaţi aruncau 
săgeți. Jim și Becky cunoșteau prea bine această expresie. 

— Nu ştiu ce va face contele Otto. Am fost regină îndeajuns de 
mult timp ca să cunosc importanța steagului și ce anume a făcut 
Walter von Eschten la Wendelstein. Și contele Otto cunoaște. Va fi 
decizia sa de partea cui să lupte. Mai are cineva vreo întrebare? 

Se uită în jur. Feţele pe care le vedea erau sumbre. Nimeni nu 
spunea nimic. 

— Prea bine. Acum cu toţii avem nevoie de odihnă. Sugerez să 
dormim până ajungem la Andersbad. Vă puteţi instala confortabil 
oriunde vreți. Și vreau să vă mai spun că sunt mândră de voi... 

Becky se afla în acel stadiu al oboselii în care începi să-ți 
imaginezi tot felul de lucruri sau poate să vezi anumite ciudățenii 
care în mod normal sunt invizibile. I se părea că vede pe chipul lui 
Adelaide o expresie aparte atunci când îl privea pe Jim -— lucru 
valabil și pentru Jim, de altfel — o expresie sălbatică, dar în același 
timp tandră și lacomă, timidă și cumva animalică - un amestec 
ciudat din toate. Cei doi nu-și puteau lua ochii unul de la celălalt. 
După ce regina și Becky trecură împreună în primul vagon. Becky 
aprinse lampa în compartimentul de dormit, o surprinse pe 
Adelaide rozându-și nervoasă o unghie, cu obrajii în flăcări și 
respirând grav. 

— Du-te și-l cheamă pe Jim, fu tot ce îi spuse. 

Fata îl chemă, iar când se întoarse însoțită de el, Adelaide tocmai 
desfăcea micul săculeţ din catifea pe care i-l ceruse lui Becky, cel 
din sertarul biroului. Dimineața aceea, în care se treziseră în 
apartamentele ei de la palat, părea atât de îndepărtată! Jim 
tremura. Ochii lui verzi erau roşii de nesomn, dar străluceau, 
aprinşi de emoție, la fel ca ai lui Adelaide. Într-adevăr, se gândi 
Becky, e absolut indecent; dacă se vor atinge vor exploda... 

Apoi Adelaide îi surprinse pe amândoi. 

— Voiam să fac asta de ziua mea, dar nu sunt sigură când pică 
și, oricum, cine știe dacă vom supraviețui până atunci. Și dacă 
vreunul din voi va refuza, am să-i scot ochii, pentru că — ce naiba — 
eu sunt regina și pot să fac ce-mi place. Acum, Jim, trebuie să 
îngenunchezi. Haide, în genunchi! 

El se așeză încet în genunchi, iar ea scoase din săculeț o stea din 
aur — o decorație superbă prinsă de o panglică din mătase verde. 

— Acesta e Ordinul Sf. Ștefan. E un ordin nobiliar. Asta 
înseamnă că ai rang de nobil: baron sau ceva de genul, nu-mi 
amintesc prea bine ce anume. Pentru tot ce ai făcut de la început — 
pentru regele Rudolf și pentru ţară, nu pentru mine. 

Pentru prima dată în viața lui, Jim rămase fără glas. Ochii lui 


străluceau - Becky credea că era furios, dar se înșela. El luă mâna 
pe care Adelaide o ţinea întinsă spre el și o sărută. 

Adelaide îi aranjă panglica în jurul gâtului și se întoarse spre 
Becky. 

— Acum tu, zise ea. Am una și pentru tine. Scotoci în săculeț și 
scoase o medalie din aur prinsă cu o panglică stacojie. Apropie-te, îi 
spuse. 

Becky se apropie, iar Adelaide îi prinse decorația în piept. 

— E Înaltul Ordin al Vulturului Roșu, zise ea, Clasa a Doua. E 
pentru civili. Pentru că ai fost o interpretă atât de bună. Acum du-te 
să te culci în celălalt compartiment, Becky. Vreau... vreau să 
vorbesc cu... 

Becky se retrase, iar în timp ce închidea ușa, auzi un oftat sau un 
geamăt — aşa ceva sau poate amândouă. Sincer, se simţea înlăturată, 
dar nu pentru că fusese trimisă să doarmă în celălalt compartiment, 
ci pentru că cei doi își doreau atât de mult să fie singuri ca să... ce 
anume? Ştia, dar roși când se gândi la asta. Ei își doreau acest lucru 
cu o intensitate de care nu putea decât să se minuneze. Poate că nu 
era destul de matură ca să înţeleagă; poate că pasiunea venea după 
mai mulți ani de experiență sau poate că trebuia să apară o 
persoană anume pe care încă nu o cunoscuse și cu care... 

Cu obrajii îmbujoraţi și medalia prinsă în piept — Înaltul Ordin 
Cavaleresc al Vulturului Roșu, Clasa a Doua - Becky adormi. Trenul 
spulbera pufăind liniştea hibernală a nopții. 


În cabina locomotivei, studentul Willi verifica mecanismele de 
control. Manometrul de presiune oscila în jurul valorii de 75 de 
kilograme pe centimetru pătrat — o valoare destul de scăzută, dar pe 
de altă parte și nivelul apei era scăzut. Nu fusese timp să umple 
rezervorul. Să încerce să alimenteze cazanul cu mai mult 
combustibil, ca să ridice presiunea? Ar fi trebuit poate să se 
oprească undeva ca să găsească apă, dar unde? Oricum, dacă 
mergeau cu viteză scăzută, riscau să fie prinși. Era o adevărată 
dilemă. Şi nu era singura. Să fi fost linia liberă într-adevăr? Nu mai 
erau alte trenuri în grafic, dar o cursă specială ar fi putut apărea 
oricând, și nu puteau schimba macazul după bunul lor plac. 

Şi mai era și soldatul Schweigner. Lui Willi îi venea greu să se 
înțeleagă cu acesta. Se ocupase de umplerea cazanului cu 
combustibil și avusese grijă de foc, dar vorbise foarte puţin, iar 
atunci când Willi îl întreba ceva, soldatul răspundea monosilabic. 
Acum stătea în ușa locomotivei, pe partea stângă, cu capul în afară 
şi mâna pavăză la ochi pentru a evita fumul şi ninsoarea deasă care 
începuse din nou. 

Fulgi mari de nea intrau roind în cabina locomotivei, iar Willi se 


simţea norocos stând atât de aproape de cazan, chiar dacă acesta 
duduia infernal. 

Curios să vadă unde se aflau, scoase capul pe partea dreaptă - în 
timp ce soldatul Schweigner făcea același lucru pe partea stângă — 
şi puse mâna pavăză la ochi. Nu era decât întuneric, viscol și 
vuietul infernal al locomotivei, iar în secunda următoare studentul 
primi o lopată în moalele capului — o lovitură atât de puternică 
încât auzi clopoței — sau era doar imaginaţia lui? Brusc se văzu în 
genunchi, încercă să se prindă de ceva, dar totul se petrecea cu 
încetinitorul în capul lui, și apoi veni o altă lovitură care îi aminti 
toată durerea pe care prima abia dacă apucase s-o răspândească. 

— Regina, îngână el, dar nu mai putu continua, pentru că era cu 
faţa lui în jos, apoi simți că alunecă și vântul îl desprinde din 
locomotivă într-un întuneric profund, cu pietriș și rădăcini de 
copaci şi gheață, iar sub gheaţă — apă, o apă adâncă. 

Soldatul Schweigner se ridică tremurând. Abia mai putea să ţină 
lopata în mână. Dar își făcuse datoria sau mai bine spus, doar prima 
parte a acesteia; pentru restul nu mai trebuia să aștepte prea mult. 

Apucă ferm mânerul, mai azvârli câteva lopeţi de cărbune în 
cazan și închise ușa acestuia. Verifică viteza: 40 de kilometri la oră, 
dar urma un povârniş. Presiunea creştea. Căută conducta de abur și 
găsi supapa de siguranţă, pe care o distruse apoi cu o lovitură de 
lopată. În timp ce locomotiva încetinea până la 32 de kilometri la 
oră, iar acul indicatorului de presiune atinse punctul maxim, 
soldatul Schweigner sări din cabina locomotivei și se rostogoli pe 
un dâmb acoperit de zăpadă, oprindu-se cu răsuflarea. 

Încercă să se ridice ținându-se de copacul în care se izbise și se 
şterse de zăpada la ochi ca să îndepărteze. Trenul trecu pe lângă el 
şi se îndepărtă, prinzând viteză după creasta dealului. Acum urma o 
coborâre abruptă - Schweigner cunoștea bine această rută. Nu 
putea prezice când avea să explodeze boilerul; erau în mâinile 
Domnului, de acum încolo. 

Gemând, escaladă povârnișul și porni târşâindu-și picioarele în 
direcția orășelului Sf. Wolfgang, care se afla la mai puţin de un 
kilometru distanță - unde știa că avea să găsească un oficiu 
telegrafic. 


De la subsolul unui atelier tipografic din cartierul Universității, 
mai multe persoane ce cărau teancuri de foi volante pe care nu se 
uscase încă cerneala se strecurau pe străzi vârându-le în mâinile 
trecătorilor, în cutii poștale ori prin buzunare sau lipindu-le pe 
zidurile caselor, pe stâlpii de iluminat sau pe uși. 

Din loc în loc oamenii se opreau să le citească sau își trăgeau de 
mânecă vecinii şi arătau cu degetul semn în sus, spre stâncă: 


— Regina a luat steagul! A plecat cu el la Wendelstein precum 
Walter von Eschten! 

— Ce lovitură de teatru! E la fel ca în Evul Mediu! 

— Asta o să le vină de hac... 

Străzile erau pline de oameni nedumeriţi; în unele locuri se 
trăgea cu arma. Comandantul forțelor germane, generalul Von 
Hochberg, își ținea în rezervă cea mai mare parte a trupelor, pentru 
că era sigur că la un moment dat armata Razkaviei s-ar putea 
răzgândi și ar veni să susțină micile grupuri de civili care-i 
amenințau cu puștile lor de vânătoare și cu bolovanii din caldarâm. 

De îndată ce aflase ce se petrecuse pe vârful stâncii, îl pusese pe 
baronul Gödel sub arest. Șambelanul, surprins și amărât, nu avusese 
de ales. 

Imediat după aceea, generalul Von Hochberg, văzând că 
izbucnise un incendiu în cartierul bancar trimise o companie de 
grenadieri cu ordin să stingă focul și să-i protejeze pe civili; și 
tocmai se pregătea să plece ca să se ocupe de baricadele din zona 
universității când un maior agitat apăru călare însoțind o trăsură 
acoperită. 

— Domnule general! Priviţi pe cine avem aici! L-am găsit lângă 
gara de la Grădina Botanică. 

Generalul privi înăuntru unde se afla prințul Leopold însoțit de 
infirmiera trimisă de Gödel. 

— Cine e? 

— Prinţul Leopold, spuse infirmiera speriată, încercând să-l 
protejeze pe prinţ și temându-se să nu fie acuzată de ceva. 

— Ah! Acum înțeleg. 

Generalul înțelegea acum restul planului baronului Gödel. 
Aruncă o privire chipului demn de milă al prințului și se întoarse 
spre maior. 

— Du-l pe bietul om înapoi la palat, dă-i o duşcă mare de rachiu 
și lasă natura să-și urmeze cursul. Neumann, unde ești? Hai să 
rezolvăm problema cu baricadele acelea... 

Între timp, studenţii cu broșurile înaintau prin Centrul Vechi pe 
alei, străduțe încâlcite și prin curți înguste, cu mesajul lor de 
evadare și speranță. Miroslav Kovaly, unul dintre bătrânii tâlhari de 
râu, era în stradă căutând ceva de-ale gurii pentru oaspetele lor 
pescuit din apă, când un tânăr îi îndesă în mână o broșură. 

— Uite, tataie! Citeşte asta! Du-l acasă și arată-l familiei! 

— Așa am să fac. Mulţumesc... 


Trenul se legăna ameninţător pe șine, iar Jim se trezi. Braţul său 
înțepenise sub capul lui Adelaide. Ea dormea încă, iar când el 
încercă să-și retragă brațul, ea protestă murmurând: 


— Nu pleca... 

Dar el o sărută și sări din pat, scuturându-și puţin umerii ca să se 
dezmorțească. Nu avea nicio îndoială: trenul se clătina ca o barcă 
prinsă într-o furtună. Șocurile erau atât de puternice încât săculețul 
din catifea al lui Adelaide și jacheta lui căzuseră din cuier. 

— Trezește-te! îi spuse el și o scutură ușurel de umăr. Haide, 
iubito... pentru Dumnezeu... 

— Ce este? 

Adelaide se ridică moleșită în capul oaselor, simți mișcările 
bruște ale trenului și se agăță de braţul lui, surprinsă. Jim, ce se 
petrece? 

— Cred că trenul a scăpat de sub control. Am să mă duc în față 
să verific. Îmbracă-te și vezi de steag. Rămâi lângă pat. Dacă trenul 
sare de pe șine măcar vei ateriza pe moale. 

Îşi puse iute jacheta, își legă șireturile pantofilor, apoi o luă în 
braţe. 

— Te iubesc, îi mărturisi. Înţelegi? Mai mult decât orice pe lume. 
Viața, moartea, Razkavia, Anglia - sunt nimic pe lângă acest 
sentiment. Nu ţi-am spus până acum, dar trebuia să o fac. 

Faţa ei era îngropată în scobitura gâtului său. Îi mângâie părul 
negru, atât de bogat și parfumat, apoi o auzi spunând: 

— Jim, dintre toți bărbaţii pe care i-am cunoscut, te-am iubit 
numai pe tine și te iubesc din prima zi în care te-am văzut la firma 
Lockhart și Selby... de atunci nu am încetat să te iubesc. Te iubesc, 
Jim... 

Trenul fu zguduit de o explozie, care le aminti de dimineaţa 
însorită din St. John's Wood Street — cea petrecută cu câteva luni în 
urmă — pentru că răsunase de parcă ar fi explodat o bombă. O 
secundă mai târziu urmă o hurducătură grozavă, mai puternică 
decât cele anterioare şi vagonul se zgudui sărind de pe şine, apoi se 
răsturnă — moment în care amândoi fură aruncați în perete, deşi nu 
mai știau dacă acela era peretele, tavanul sau podeaua. Urmă o 
luptă disperată cu așternutul și mirosul însoțit de șuierul unei 
scurgeri de gaz, apoi flama unor cărbuni încinși, căldura degajată 
de fierul înroșit... 

Jim îşi adună forţele și făcu un ultim efort. Piciorul îi era prins, 
încercând să se elibereze, căzu pe spate şi sparse un ochi de geam. 
Se ridică din nou, o găsi pe Adelaide aproape inconștientă, cu o 
tăietură la tâmplă, și o eliberă dintr-o singură mișcare. 

Ea era în cămașa de noapte. Jim zări în mormanul de cearșafuri 
mantia ei de culoare neagră și o trase, apoi, ridicându-se, se lovi cu 
capul de geamul de deasupra lui și trase o înjurătură înainte să-l 
spargă. 

— Vino aici, spuse el şi o ridică. Era la fel de ușoară ca un copil. 


O împinse cu putere prin golul ferestrei, apoi o ajută să se caţăre 
singură. Repede! îi spuse. Fugi, îndepărtează-te de locomotivă, mă 
duc după Becky, mai strigă el și în același moment zări una din 
cizmele reginei. Era desculță în zăpadă. Vagonul răsturnat scânteia 
roşu-aprins, iar șuieratul gazului se auzea din ce în ce mai tare. 
După câteva secunde de căutări, Jim găsi și perechea cizmei, apoi 
ieși din trenul răsturnat cu amândouă în mână. 

— Întoarce-te! o strigă el. Du-te și ia steagul! Grăbeşte-te! 

Adelaide încuviință din cap, se uită la el cu acei ochi negri atât 
de dragi și își trase cizmele în picioare orientându-se spre cel de-al 
doilea vagon, mai departe de primul. La urechile lui Jim ajunseră 
alte voci și apoi se iviră braţe și capete, și trupuri care se salvau din 
vagonul avariat, dar el se întoarse, păşind pe carcasa răsturnată și 
îndreptându-se iute spre următoarea ușă. Apăsă clanța, deschise ușa 
și strigă: 

— Becky! Becky! Unde ești? 

Ea răspunse destul de calmă din întuneric: 

— Nu striga. Cred că mi-am rupt ceva. Braţul sau coasta, 
clavicula, nu mai știu. Nu mă pot mișca. 

Jim se lăsă în jos și bâjbâi prin întuneric până ce-i atinse brațul, 
care era întins pe lângă corp. Înţelese că era prinsă sub patul de sus, 
care se desprinsese din peretele de lemn. Jim ridică de un capăt al 
patului și o întrebă: 

— Acum poți să te mişti? 

Becky încercă, adunându-şi puterile, dar scoase un strigăt de 
durere, apoi încercă din nou, în timp ce el ridica patul de deasupra 
cât putea de mult. După ce reuși să iasă, Jim îl lăsă din nou să cadă. 

— Ai cizmele în picioare? 

— Nu... 

— Vei avea nevoie de ele. 

El întinse mâna și începu să caute prin jur până ce le găsi; le 
aruncă afară prin deschizătura ușii de deasupra lor, apoi o cuprinse 
cu mâinile de talie, ca să o ridice. Fata leșină. O ridică mai ușor așa 
şi simţi că avea coastele rupte când o lipi de trupul lui, dar continuă 
să o împingă neîndurător până ce partea superioară a corpului ei 
ajunse în exterior; apoi se cățără deasupra vagonului și o trase 
afară. Majoritatea studenţilor ieșiseră deja din cel de-al doilea 
vagon. Caporalul Kloger tocmai îi întindea îngrijorat drapelul lui 
Adelaide, care văzu că una dintre margini era ruptă. O fâșie de 
mătase de un roșu-aprins atârna acum din steagul împăturit. 

— Toată lumea e teafără? întrebă ea. 

— Michael e mort, zise Gustav cu o voce tremurătoare. Are gâtul 
rupt. E mort... 

În spatele lui, doi studenți ridicau cu grijă trupul lui Michael, pe 


care îl transportară apoi până sub copaci și-l acoperiră cu o pătură. 
Jim puse mâna pe umărul lui Gustav și-l scutură ușurel. Karl 
întrebă: 

— Unde e Willi? L-aţi văzut cumva în cabina locomotivei? 

Priviră de-a lungul șinelor deformate. Strălucirea jăraticului era 
sinistră, trunchiurile negre ale copacilor ițindu-se din întuneric ca 
niște aripi scheletice ale unui decor macabru. Jim, în starea de delir 
şi epuizare în care era, nu ar fi fost deloc surprins să-l vadă în acel 
moment pe Henry Irving[14] ivindu-se în sania sa din Clopotele, sau 
dacă toți copacii s-ar fi dat la o parte alcătuind un cadru de tablou 
ca să-i facă loc să treacă lui Louis dei Franchi, rănit după duelul său 
fatal din Fraţii Corsicani. 

— Adună-te, își spuse el și scutură din cap. Willi nu e de găsit, 
rosti el în germană, și nici soldatul acela, cum se numește... 

— Schweigner! zise caporalul. El nu a fost convins de la început! 
La naiba, ar fi trebuit să mă urc și eu cu el în locomotivă... 

— Nu avem timp să mai îndreptăm lucrurile acum, zise Jim. 
Luaţi repede din vagoane tot ce aveţi nevoie. 

Ca și cum ar fi vrut să-i întărească spusele, o limbă de foc se 
ridică brusc în spatele lor. Gazul scurs luase foc, iar forța 
combustiei îi făcu să se clatine pentru o clipă. 

În timp ce doi dintre ei se cățărau din nou pe vagon ca să-și 
recupereze armele, Jim îl întrebă pe caporal: 

— Ştii unde suntem? 

— Nu departe de Andersbad. Uite, acolo e un indicator. 

Pe trunchiul unui copac era bătută în cuie o tăbliță 
dreptunghiulară cu însemnele șterse ale Companiei de Căi Ferate 
Razkaviene. 

Jim privi mai departe de locomotiva în flăcări, cu mâna strașină 
la ochi, și nu văzu decât o depresiune cu numeroase rânduri 
ascendente de pini maiestuoși pierzându-se în întuneric. 

— Înseamnă că nu suntem prea departe de castel, zise el. 

— E chiar în vârful dealului, auzi o voce gâtuită undeva mai jos 
de el, iar când privi într-acolo o zări pe Becky șezând pe o buturugă 
şi ținându-se de coaste. 

— Dacă e atât de aproape, vom ajunge destul de repede acolo, 
spuse Adelaide. Trebuie să ducem steagul sus... 

Se opri din vorbit și ascultă același sunet pe care-l auzeau toți: 
zgomotul cadențat al unei locomotive cu aburi undeva în depărtare, 
venind dinspre capitală. Noaptea era liniștită, iar trenul era destul 
de departe încă, dar zgomotul era inconfundabil. 

— Nu avem de ales, zise Jim. Plecăm imediat într-acolo. 

Karl interveni: 

— Dar frăulein Winter? 


Becky tăcea. Jim îi putea vedea lacrimile strălucindu-i pe obraz. 

— Te poți mișca? o întrebă încetișor. 

Ea clătină din cap. 

— Lăsaţi-mă aici. O să mă ascund, găsesc eu o soluţie. 

— Nu te prosti! o certă Adelaide. Doar nu crezi că aș putea 
permite așa ceva. Nu are rost să mai comentezi, nu avem timp 
pentru asta. Aduceţi niște pături din vagoane, haideţi. Improvizați o 
targă! 

Karl și alți doi studenţi săriră înapoi în vagoane în timp ce Jim și 
caporalul Kogler smulseră doi copăcei de pe care tăiară crenguțele. 

Două minute mai târziu, Becky era întinsă pe o pătură legată 
între două bețe. Era nespus de dureros, iar când cei patru care 
cărau targa începură să se poticnească pe povârnișul abrupt, abia se 
putea stăpâni să nu urle. 

Dar înaintau - așa zdrenţuiți și obosiţi cum erau - și în scurt 
timp ajunseră destul de departe de calea ferată, mergând printre 
copaci. Jim privi în urmă. Locomotiva în flăcări încă se mai vedea 
din locul acela. Își ciuli urechile. Zgomotul celuilalt tren se auzea 
mult mai distinct. Părea să fi redus viteza — ceea ce însemna că 
văzuseră deja rămășițele trenului regal sau că se așteptau să le vadă 
—, probabil că cineva îi avertizase. Schweigner... Ridică din umeri. 

— Cât mai avem până la castel? îl întrebă pe Karl. 

— E în vârful dealului. Suntem pe drumul cel bun. 

— Aş vrea eu să fim pe un drum sau măcar pe o cărare. Terenul 
ăsta e al naibii de anevoios. Haideţi! Vreţi să mai facem schimb, 
băieţi? 

Cei patru purtători ai tărgii cedară bucuroşi sarcina lui Jim, Karl, 
Gustav şi caporalului. Becky nu se mișca, dar Jim auzea câte un 
geamăt aproape insesizabil care spunea totul despre durerile pe 
care le îndura. 

— Nu mai avem mult, fetițo, o încurajă el, știind însă că era o 
minciună. 

Peste bolovani și rădăcini de copaci, alunecând pe alocuri pe 
mușchi înghețat, sărind peste gropi camuflate de zăpadă, urcau, 
împleticindu-se, fiecare dintre ei concentrându-se asupra bucății de 
pământ de la picioarele lor. Nuanţe vagi de gri și negru erau tot ce 
puteau vedea. După un timp, genunchiul la care Jim se rănise cu 
mulți ani în urmă zvâcnea de durere, dar continua să meargă — cu 
ghetele pline de zăpadă și faţa zgâriată de crengi, încercând să ţină 
bățul de la targă cât mai drept. 

În faţa lui păşea Adelaide, strângând steagul la piept. Regina 
mormăia concentrată un lung șir de imprecaţii, numai pentru sine. 

Apoi sesizară o schimbare în zgomotul cadenţat al trenului care 
se apropia. Se auzi un scârțâit prelung de frâne și șuierul aburului, 


deşi zgomotele erau aproape complet estompate de copaci. 

— Au ajuns la tren, zise Karl. 

— Nu vă opriţi, spuse Jim și merseră mai departe. 

Biata Becky părea să fi leșinat din nou, pentru că nu se mai 
auzea nimic din pătura groasă. Jim o privi cu tristeţe. Fără îndoială, 
era periculos să o transporte aşa — coastele rupte i-ar fi putut 
perfora un plămân. Acesta era doar un mic aspect al întregului 
dezastru. Practic, era sigur că aveau să moară cu toţii — acolo, în 
acel colț al Europei uitat de lume -— pentru o cauză care era deja 
pierdută. Dan Goldberg avea dreptate: Germania sau Austria avea 
să învingă Razkavia, era inevitabil. 

Şi dacă puteai identifica atât cauza, cât și efectul cu oarecare 
acuratețe, își spuse el, puteai reuși să urmărești firul evenimentelor 
mergând invers spre sursa problemei; și acesta s-ar fi putut afla la 
mii de kilometri distanță și cu mulți ani în urmă, în registrele 
vreunui bancher sau în copilăria unui prințișor frustrat; dar cel mai 
probabil existau un milion de astfel de fire — şi dacă oricare dintre 
acestea s-ar fi răsucit sau s-ar fi rupt în mod diferit, consecințele ar 
fi fost și ele diferite. Nu exista o logică a lucrurilor, se gândi Jim; 
totul era haotic, întâmplător. Nu erau decât o bandă de amărâți 
zdrențăroși care voiau să ducă o bucată dreptunghiulară de mătase 
într-un morman de ruine şi aveau să moară apărând-o. Din moment 
ce nimic nu avea sens, această acțiune părea să semnifice la fel de 
mult ca oricare alta. 

Ascensiunea deveni ceva mai ușoară. Copacii se răriseră. Cerul 
încă nu se luminase, dar era ceva în aer care anunța apropierea 
zorilor — o prospețime, o schimbare în direcţia vântului. Era destul 
de rece. Jim simți sudoarea rece pe față. 

— Hai să schimbăm, zise cineva şi cei patru purtători pasară din 
nou bețele celor care se odihniseră între timp. Jim aruncă o privire 
către Adelaide. Aceasta mergea cu capul plecat, iar mantia ei se 
târa pe jos, udă la poale. Avea cămașa ruptă, iar marginile de 
dantelă ale acesteia erau murdare de noroi, însă ţinea steagul la 
piept cu îndârjire. 

— Eşti bine, fetițo? o întrebă el. 

Adelaide dădu capul pe spate şi ridică bărbia. În lumina 
dinaintea zorilor — acea oră a fantomelor, când lumea devine gri — 
ochii ei magnifici străluceau negri, plini de emoție. 

— Da, murmură ea. Cât mai avem? 

— Nu știu, nu mai e mult. 

Jim o luă de mână și o ajută să urce ultimul dâmb abrupt 
acoperit de zăpadă. Ajunseră la marginea pădurii. Rămaseră pe loc 
printre copaci, studiind priveliștea ce li se deschidea în faţă: un lanț 
de munți sălbatici cu văi abrupte. Cerul care atârna deasupra lor 


era greu de zăpadă, având o culoare metalică, întunecată, în tonuri 
gri-vineţii. Chiar în fața lor, pe o colină acoperită de zăpadă 
imaculată, se aflau ruinele castelului Schloss Wendelstein pe care 
Adelaide le văzuse ultima dată sub soarele fierbinte al unei după- 
amiezi de toamnă. Locul arăta acum mult mai dezolant: turnul se 
înălța direct spre cer ca un ultim dinte dintr-o gură știrbă, liniile 
zidurilor năruite abia distingându-se sub stratul de zăpadă. 

În stânga se vedea o cărare care cobora spre castel pierzându-se 
apoi în pădure, către oraş. Întunericul se adunase sub crengi; lumea 
era învăluită în tăcere. 

Și în liniște, după ce cercetară cu atenție împrejurimile, prin 
zăpadă. Drumul era mai lin aici, se deplasau mai ușor, dar le era 
frig și înaintau lent -— căci stratul de zăpadă le ajungea până la 
genunchi. Becky se trezise şi ceruse să fie aşezată jos, iar Karl o 
ajută să meargă. Le luă aproape zece minute să traverseze cei 
aproape patru sute de metri până la primul zid năruit al castelului. 

Nu ar fi folosit la nimic să se refugieze în turnul castelului, 
pentru că acesta era precum o cochilie goală. Acoperișul se 
prăbușise în interior, iar parterul era acoperit cu mormane de 
moloz năpădite de rugi. 

Adelaide privi în jur și era clar că nu încetase deloc să mai fie 
regină. Acum mai mult ca niciodată, era regină și avea un cuvânt de 
spus. 

— Luaţi unul dintre beţele acelea de la targa cu care ați cărat-o 
pe Becky şi puneţi steagul pe el — ăsta e primul lucru pe care 
trebuie să-l faceţi —, apoi ridicați-l și fixaţi-l printre bolovanii de 
acolo. O să fiu mai fericită când o să-l văd fluturând din nou. 

Nu aveau cu ce să lege steagul, dar Jim își aminti de ultimul său 
ghem de lână. Caporalul ridică din sprâncene când auzi că trebuiau 
să folosească un mijloc atât de rudimentar, dar firul de lână se 
dovedi destul de bun. Oricum, steagul nu flutura; atârna inert în 
lipsa vântului, bordura de jos târându-i-se sfâșiată prin zăpadă. Jim 
şi Gustav legară cele două bețe unul de altul folosind niște fâșii 
rupte din pătură, apoi ridicară steagul mai sus, măcar să nu mai 
atârne pe pământ. 

Era important să se încălzească. Jim tremura rău de tot, rămas 
fără pulover de când evadase din închisoare, iar Adelaide, chiar 
dacă era înfășurată în mantia ei groasă, tremura și ea. Jim o puse să 
se așeze lângă Becky, astfel încât să se încălzească reciproc. 

Apoi caporalul Kogler salută și spuse timid: 

— Vă cer iertare, Majestate. Nu știu dacă ar trebui să vă spun, 
dar am făcut ceva rău. Știţi, e atât de frig uneori acolo sus, pe 
stâncă, încât atunci când suntem de gardă luăm cu noi ceva de 
băut. În mod normal cred că m-aţi putea trimite în fața Curţii 


Marţiale, dar nu m-am atins încă de sticlă, iar, dacă asta v-ar putea 
ajuta să vă încălziți, pe dumneavoastră sau pe tânăra domnişoară, 
sunteți bine-venite să... 

Caporalul scoase din buzunar o sticluță plată și uzată din metal 
şi îi deșurubă dopul. 

— Ţuică de prune, zise el. Bunica mea din Erolstein o face. Nu 
ați gustat vreodată ceva mai bun, vă asigur. 

Adelaide îl privea încruntată. Se făcuse lumină, în sfârșit, iar ei 
puteau vedea aproape perfect. 

— Eşti un om rău, zise ea. Dă-o încoace. Nu pot permite ca 
santinelele mele să tragă la măsea când sunt de gardă. Sunt absolut 
şocată. Luă o dușcă, clipi, inspiră adânc și înghiți de mai multe ori, 
apoi adăugă: Dar te iert. Poţi să-i transmiți bunicii dumitale că o 
voi numi Furnizor al Casei Regale. Becky, ia și tu o înghițitură, 
haide. 

Adelaide ridică sticluța la buzele fetei. Becky scoase un geamăt 
când se mișcă, iar Adelaide o întrebă: 

— Vrei să te întinzi, draga mea? O să-ți fac loc. Ia tu tot restul 
păturii, mie mi-e numai bine şi cald... 

Dar Becky clătină din cap. Adelaide se lipi mai tare de ea. 

— Nu ai din întâmplare și vreun cârnat în buzunar? îl întrebă 
Gustav pe caporal. Imaginează-ţi cum ar fi. O bucată de cârnat gros, 
cu bucățele de slănină ca niște perle și bine prăjit la exterior... 

— Eu nu vreau, zise Karl. Mai bine dă-mi o plăcintă. Ştrudel cu 
mere. Cu un praf de scorţişoară, zahăr pudră și multă frişcă 
deasupra. 

— Prea greţos, zise altul. Eu vreau carne. O farfurie cu gulaş din 
carne de vânat - bucăți mari în sos — ținută mai întâi la marinat — 
cu ceapă, usturoi și ardei, aşa cum o prepară la Florestan, cu 
smântână deasupra - și găluşte... 

— Nu, nu, te înșeli, spuse altcineva. Cea mai bună e pâinea. 
Fierbinte şi proaspătă, abia scoasă din cuptor. Rupi coaja, și din 
pâine ies aburi, și o duci la gură, și... 

— Destul, interveni Adelaide. Nu putem mânca vorbe și ne faceți 
mai multă foame. Cât de departe e orașul? E la numai un kilometru 
de aici, nu-i așa? O să trimitem pe cineva jos, în vale, ca să cumpere 
niște pâine și alte lucruri după ce se deschide brutăria. Iar între 
timp... 

Dar nu mai apucă să spună nimic. Adelaide observase o mișcare 
la marginea pădurii, chiar pe dâmbul de pe care coborâseră spre 
castel. Studenţii, Jim și caporalul sesizară expresia ei și se 
întoarseră în direcția aceea. Se ridicară imediat, iar Adelaide puse 
mâna pe steag. Becky, ghemuită sub pătură, își dorea din toată 
inima să poată sta alături de ei — încerca din toate puterile, dar nu 


era în stare — în timp ce se pregăteau să apere steagul împotriva 
soldaților din trupele germane, în uniforme cenușii, care, unul câte 
unul, se iveau de după copaci cu puștile la piept și înaintau spre ei 
prin zăpadă. 


CAPITOLUL 19 


Fantomele 


Becky simţi printre gene primul fulg de nea. Clipi, și acesta 
dispăru, dar imediat simţi alţii, mai mari. Cerul era destul de 
luminos acum, iar când privi în sus, văzu clar fulgii pufoși care 
începuseră să cadă spre pământ. Soldaţii care se iveau din pădure — 
vreo sută sau chiar mai mulți — deveniră fantomatici printre vălurile 
de fulgi învârtejiți, de parcă cineva ar fi sfâșiat un milion de perne. 

Becky credea că are vedenii sau că visează. Acea lume hibernală 
- în două culori: alb și gri, părea să se miște fără oprire și să 
plutească la nesfârșit, iar siluete de pe cealaltă lume treceau prin 
ea, deveneau vizibile pentru câteva secunde, apoi piereau din nou. 
Acesta era locul în care luptase Walter von Eschten, și iată-l că 
apărea din nou acum - o siluetă gigantică înconjurată de cavalerii 
săi cu panaș. Era încă aici după atâta timp. Becky era nespus de 
mândră că ei le veneau în ajutor. Pentru că mai erau și alte siluete 
călare pe cai care treceau printre zidurile năruite ale castelului, 
ivindu-se din ceața albă. Jim și ceilalți le observaseră și ei, de 
asemenea, și le priveau buimăciți. 

Becky stătea și privea acest spectacol cu inima bubuindu-i ca un 
ciocan între coastele dureroase. Fantoma din fruntea soldaţilor se 
apropie de Adelaide și se opri în loc atunci când Jim sări în fața ei 
să o apere, cu pistolul în mână. 

— Englezul! se auzi o voce groasă și profundă, dar în care se 
putea distinge o urmă de amuzament, o voce care nu putea aparține 
în veci unei fantome: vocea contelui Otto von Schwartzberg. 

Becky îşi îndepărtă zăpada din ochi, străduindu-se să vadă și să 
audă, și i se păru că o vede pe Adelaide întinzând mâna bărbatului, 
iar uriașul se aplecă să i-o sărute. 

— Vere, spuse Adelaide, credeam că ai plecat în Africa la 
vânătoarea de lei. 

— Oh, aici e distracţia mai mare. Am auzit de trucul cu steagul — 
tare asta, să-l furi chiar de sub nasurile lor! Și ce loc ar fi fost mai 
potrivit decât Wendelstein? 

— De unde ai aflat? 

— Un fidel supus de-al tău mi-a spus totul, zise Otto și se trase 
într-o parte. 

În spatele lui stătea — pământiu de durere și oboseală, însă foarte 
demn, în poziţie de drepți contele Thalgau. Sub privirea 
pătrunzătoare a lui Adelaide, contele își lăsă ochii în pământ, apoi 
bătrânul războinic îngenunche și își scoase de pe cap chipiul negru, 


astfel încât zăpada începu să cadă pe părul lui cărunt. 

— Majestatea Voastră, rosti el răguşit. Am greșit. V-am trădat și 
mi-am trădat ţara. Nici nu vă pot spune cât îmi este de rușine. 
Dumneavoastră... aveţi o inimă mai bună decât a mea. Aţi acționat 
din instinct și ați făcut bine, iar eu am greșit. Dar nu o să vă mai 
dezamăgesc de acum încolo. Vă rog să aveţi încredere în ce vă 
spun, Majestate, iar eu voi lupta alături de dumneavoastră până la 
moarte. Fiecare strop de sânge, fiecare minut care mi-a mai rămas 
de trăit sunt ale dumneavoastră și vă implor să mă iertați și să mă 
lăsaţi să vă slujesc așa cum trebuie. 

Vocea bărbatului tremura și se stinse în cele din urmă. Ea întinse 
mâna spre el, iar bătrânul i-o sărută cu ardoare. 

— Sigur că vă iert. Acum vă rog să vă ridicaţi și să faceți cum 
spune domnul Taylor. 

— Deci, dumneata ești generalul, îi zise Otto lui Jim, foarte 
amuzat de această descoperire, iar apoi, văzând steaua de aur cu 
panglică verde, adăugă: Felicitările mele, baroane! 

— Vă mulțumesc, conte. Aţi venit să staţi de vorbă sau să 
luptaţi? îl întrebă Jim. 

— Să lupt. O să vorbim mai târziu, în timpul micului dejun. 

Câţi sunteţi? 

— Șase oameni... o puşcă și șase pistoale. Cam atât. Când vom 
rămâne fără gloanţe o să aruncăm cu pietre. 

Otto se uită în jur. Becky, urmărindu-l dintr-un colț al peretelui, 
acolo unde stătea ghemuită, era încă nesigură de ceea ce vedea: 
bărbatul părea să penduleze înainte și înapoi, între secolul al 
nouăsprezecelea și secolul al treisprezecelea, între Otto și Walter, 
între aer și ninsoare. 

— Am înţeles, zise el întorcându-se din nou spre Jim. Ei bine, 
baroane, din moment ce te afli la comandă, îți ofer douăzeci și 
patru de oameni, toți înarmaţi cu puști — și în plus: eu și arbaleta 
mea. Câte gloanţe ti-au mai rămas? 

— Doar șase. 

— Ţine asta, atunci. 

Otto își trase sabia din teacă și îi întinse mânerul lui Jim ținând- 
o de vârf. Jim o apucă de mâner și îl salută pe conte ridicând 
mânerul la frunte în stilul clasic, apoi prinse sabia la centura de la 
brâu. 

— Cu toţii așteptăm cu nerăbdare acel mic dejun, zise Jim. 

Și atunci Becky îl văzu pe Jim transformându-se în general. De 
parcă făcea de-o viaţă acest lucru, el îşi postă oamenii printre ruine, 
unul ascuns aici, alți doi acolo, concentrându-i pe cei mai mulți în 
centru, în spatele zidului nu prea înalt din faţa steagului. Otto îl 
urmărea încuviințând tăcut din cap. 


În cele din urmă, Otto întrebă: 

— Şi regina? 

— Eu voi rămâne lângă steag, zise ea. 

— Ai grijă să-ți fereşti capul, verișoară. Dar fetița asta trebuie să 
se ascundă în turn. 

Becky era mult prea slăbită ca să mai protesteze. Hm, fetiță, ca 
să vezi... Dar contele Otto o ridică în brațe ca pe un copil și o 
ascunse în spatele mormanului de pietre din spatele ușii, în interior. 

— Nu trageţi decât la comanda mea, le spuse Jim. 

Fu ultima imagine clară din mintea lui Becky. După aceea urmă 
un moment de tăcere profundă, în care ninsoarea se învolbura, iar 
fulgii roiau în milioane de direcţii — atât de mulți încât amenințau 
să o sufoce, și chiar și cele mai apropiate siluete erau cenușii, 
fantomatice. 

Apoi auzi un sunet ce semăna cu pocnetul artificiilor într-o 
noapte de iarnă la o petrecere în grădină, auzit prin ferestre de un 
copil aflat în casă, la căldură. 

Focul de armă răsuna înăbuşit și chiar suportabil datorită 
nenumăraților fulgi pufoşi ce cădeau din cer. Apoi se auzi alt foc, 
apoi altul; mici explozii — poc, liniște, poc — păreau inofensive, de 
parcă armele nu ar fi produs decât vreo câteva scântei. 

Dar cu fiecare pocnet era lansat un glonţ și fiecare glonț ţâșnea 
înaintea sunetului precum un șoim eliberat din mâna vânătorului. 
Gloanţele străbăteau direct aerul și fulgii zdrenţuiți, lăsând tunele 
invizibile de foc în urma lor — care se risipeau azvârlind zăpadă în 
sus sau în jos chiar și la mult timp după ce gloanţele se turtiseră 
deja de vreo piatră sau intraseră adânc în pământul rece. 

Becky, cu pieptul în flăcări și mintea îngheţată, era conștientă de 
acel vârtej al detaliilor, care păreau niște piese împrăștiate ale unui 
mozaic. 

Piesele alcătuiseră cândva o imagine și aveau să o alcătuiască 
din nou, dar acum imaginea nu mai era întreagă. 

Văzu un soldat înarmat cu o pușcă, înveșmântat complet în 
verde, ca un vânător, făcând un salt și îngenunchind în spatele unui 
zid nu prea înalt, de unde ridică pușca pentru a ţinti prin vârtejul 
de alb. 

Auzi tânguirea unui glonţ care ricoșase într-o piatră. 

Văzu apoi două siluete care se mișcau cu dificultate prin zăpada 
înaltă până la genunchi, împiedicându-se în paltoanele lungi și 
folosindu-se de puști pe post de bastoane sau proptele. 

Văzu vechiul steag fluturând ușor atunci când o boare de vânt 
din straturile superioare de aer atinse faldurile înghețate și o văzu 
pe Adelaide ridicând ochii spre steag la fel ca un copil mândru de 
părintele său. 


Auzi o ciocnire metalică sonoră, din nou, icnete, lovitură, un 
geamăt, un strigăt stins, încă o ciocnire, o lovitură, un icnet. 

Văzu un panaș — un bărbat cu un coif de armură —, un cal în 
cabraj, copite ridicându-se în aer. 

Văzu apoi o mână zvâcnind, cu palma deschisă. Văzu degetele 
încleștându-se și relaxându-se complet. Palma rămase deschisă, 
țeapănă și, în mai puţin de un minut, fu acoperită de fulgi de 
zăpadă, ca monedele din palma unui cerşetor. La început fulgii se 
topiră, dar după un timp rămaseră întregi, învăluind treptat palma 
până nu mai rămaseră la vedere decât degetele, apoi unghiile, apoi 
patru movilițe și, în cele din urmă, nimic. 

ÎI văzu pe Otto von Schwartzberg aplecându-se în dreptul unui 
bărbat rănit — ca un uriaș în faţa unui copil —, apoi îl ridică pe rănit 
din zăpadă și îl transportă la adăpost. 

ÎI văzu încordându-se şi ridicând faimoasa lui arbaletă, apoi 
trase; auzi vâjâitul şi hohotul de râs pantagruelice când săgeata 
nimeri ţinta. 

Văzu un soldat cu o față lătăreață, roșie, și cu ochi spălăciți; văzu 
uimirea de pe chipul acestuia în momentul în care vârful unei săbii 
trecu pe rând prin fetru, serj, lenjerie, piele, ca să pătrundă în cele 
din urmă între coaste și să-i stingă flacăra din inimă. 

ÎI văzu pe Jim plin de sânge, sărind de pe bolovanii din jurul 
steagului, îndreptând ţeava pistolului într-o anumită direcţie, 
trăgând de două ori, apoi apăsând pe trăgaci pentru a treia oară și 
aruncând în cele din urmă pistolul gol în faţa unuia dintre cei care 
se apropiau de el prin zăpadă, iar bărbatul căzu la pământ. Îl văzu 
pe Jim trecându-și sabia dintr-o mână în cealaltă pentru echilibru, 
apoi lansându-se din nou în atac și începând să spintece, să 
înjunghie, să pareze — ca o fantomă cenușie în luptă cu umbrele. 

Văzu sânge; văzu cum un dâmb acoperit de nea se îmbibă de 
purpură; văzu picături de sânge scurgându-se grele și topind albul 
prin căldura roșie — lăsând găuri întunecate ca niște răni în stratul 
de omăt. 

Îl văzu apoi pe contele Thalgau - curajul bravului bătrân în fața 
inamicului. Era neclintit în luptă chiar dacă nu mai avea putere. Îl 
văzu ridicând ochii spre Adelaide și simțindu-i recunoştinţa, și 
continuând să lupte cu îndârjire, neînfricat, până ce se cufundă în 
întunericul greu al morții. 

Becky își aminti de pistolul pe care-l avea în geantă și - gemând 
de durere - îl scoase. Trase, ținându-l cu ambele mâini, și simți o 
bucurie sălbatică atunci când un bărbat căzu la pământ. 

O văzu pe Adelaide - chiar în momentul în care aceasta era 
rănită de un glonţ — era mic și negru, de mărimea unei albine, 
croindu-și drum prin aerul înghețat și cuibărindu-se în pieptul ei. 


Văzu șuvoiul de sânge și o mână palidă întinzându-se după steag, îl 
văzu pe Jim prinzând-o în braţe și steagul înclinându-se și căzând. 
Îl văzu pe Otto repezindu-se să-l prindă și fluturându-l deasupra 
capului într-o mână, eliberându-și calea în timp ce în cealaltă ținea 
pistolul. 

ÎI văzu pe Jim aplecat deasupra trupului lui Adelaide cu ochi 
fioroși de felină, demonici, scăpărând de furie. Jim părea să se lupte 
cu aerul, tăind, hăcuind, despicând, înjunghiind, iar cerul și 
văzduhul înțesat de ninsoare păreau să se rotească și să se strângă 
în jurul lui, pline de umbre periculoase care-l prindeau în gheare, îl 
ridicau și-l târau, îl trăgeau în jos, luptându-se cu el, atacându-l. 

Apoi totul se cufundă în tăcere. 

Cerul cernea în continuare fulgi din înalt, acoperind cu ei 
crăpăturile din ziduri, așezându-i pe ochi sau pe dinţi, acoperind 
fiecare chip cu un strat subţire care deveni cu o mască de carnaval 
şi apoi nimic - doar o suprafață netedă. Sângele care înflorise în 
zăpadă - la fel ca în poveștile străvechi — se disipa în nuanţe de roz, 
apoi, cedând albului supremaţia, dispărând complet. Soldaţi și 
studenți, trupuri şi bolovani, vânători și cai erau acum doar niște 
movilițe sub zăpadă. 

Dar apărură niște voci. La început, crezu că erau frânturi dintr- 
un vis ori un fragment de conversaţie de pe altă lume - mai bine zis 
de pe lumea cealaltă. 

— ... pierit... 

— ...i-am auzit trăgând dinspre fermă... 

— ...contele Otto von Schwartzberg... 

— ...mort! Atât de mulți... 

— ...0 uniformă germană... 

— ...din trenul din vale... 

— ...regina? Nu, cu siguranță... 

— ...un nobil — uite — panglica cu steaua... 

— „respiră? 

— ...nu poate fi în viaţă... 

— ...rachiul! Adu repede... 

— ...nu-i pot descleşta degetele... 

— ...0 strânsoare de babuin -— în regulă, suntem prieteni — ia o 
înghițitură... 

— ...contele Otto — steagul e la el... 

— ...a trimis un om în vale după ajutor... 

— ...ce-a fost asta? Ai auzit o voce... 

— ...în turn = repede... 

— „Vie! 

Pentru că Becky dorise să vorbească, chiar dacă doar unor 
fantome. Un bărbat apăru în pragul ușii: era bătrân și avea mustață. 


Părea îngrijorat. O văzu și se întoarse să cheme pe cineva în ajutor, 
apoi încercă să se cațăre, neputincios, întinzându-se spre ea o mână 
cu degete tremurânde, făcându-i semn să vină spre el — la fel ca un 
bunic care îndeamnă cu blândeţe un copil mic să se apropie ca să 
fie luat în braţe. 

Atunci înţelese că totul se sfârşise. 


CAPITOLUL 20 


Clinica elveţiană 


Oamenii din Andersbad se ocupaseră atât de transportul 
supraviețuitorilor, cât și al celor morţi, fie ei germani sau 
razkavieni. Era o călătorie tristă, friguroasă şi inconfortabilă, iar 
Institutul Medical al micii stațiuni deveni din ce în ce mai 
aglomerat, cu oameni răniți care zăceau pe coridoare sau 
inconștienți prin saloane, în clinica de hidroterapie sau în saună. 
Doctorii munceau din greu, dar ei erau obișnuiți să stea mai mult 
pe la casele nobililor, tratându-i pe arhiduci de gută sau pe baroni 
de indigestie, și nu să vindece răni de sabie sau de glonţ. 

Apele medicinale erau bune, dar nu miraculoase, aşa cum erau 
prezentate în broșuri. Directorul ordonă personalului medical să-i 
împartă pe pacienţi în trei: cei care mai puteau aștepta, cei care ar 
fi murit oricum și cei pe care puteau fi salvați dacă intrau în 
operație cât mai curând. Se concentrară asupra celor din urmă. La 
ora trei și jumătate după-amiaza, medicii ajunseră la Jim. 

— Mă mir că nu i-au venit de hac amicului ăsta? zise chirurgul. 
Două gloanţe... 

— Trei, zise asistenta sa, lăsând un obiect să cadă într-un bol de 
porțelan cu un clinchet sonor. 

— Trei gloanţe, patru răni — tăieturi de sabie? Se pare că are 
nevoie de niște copci. Leziuni multiple, vânătăi... Cine e? 

— Nu-i ştiu numele. Are la gât Ordinul nu-știu-care; o fi un 
nobil, ceva. 

— De-al lor sau de-al nostru? 

— Oh, de-al nostru. Ai lor sunt curați și spilcuiți. 

— Ţine-l sub observaţie. Ai mai găsit vreo rană? 


Un tânăr masiv, cu o tăietură lungă peste un ochi și clavicula 
ruptă, îşi făcu loc cu greu prin mulțimea din holul în care Becky 
zăcea întinsă pe o sofa, într-un separeu, ameţită de durere. 

— Fräulein Winter... 

— Karl! Eşti chiar tu? Slavă Domnului! Eşti... 

— Se vor ocupa de fractura mea peste puțin timp. Altfel sunt 
bine. Cum este... 

— Ai auzit dacă... 

— Regina? Nu știu. Am văzut-o căzând! Cred că au dus-o la 
Camera cu aburi. Acolo îi duc pe cei care... 

Ea ştia ce voia să spună: cei care erau morți. 

— Oh, nu... Dar tu ce ai de gând să faci? 


— Mă voi alătura contelui Otto. El mi-a spus să vin aici ca să fiu 
pansat, apoi să-l însoțesc pe dealurile de la Neustadt, dar cred că va 
mai dura un timp până ce vor reuși să-i trateze pe cei ca mine care 
mai pot să meargă. Acum trebuie să plec. 

— Ai grijă! Te rog, ai grijă! 

Karl îi vorbise încetişor, stând ghemuit lângă ea, iar acum îi luă 
mâna și i-o sărută formal. 

— Cu bine, Fräulein Winter. 

— Oh, te rog, spune-mi Becky! Dacă ai să pleci... 

— Mi-aş dori foarte mult să te revăd, Becky. Când toate astea... 

Erau timizi, încurcați. Apoi ea zări niște uniforme trecând prin 
mulțimea adunată la ușă: niște uniforme curate, deloc murdare sau 
ude; oricum, nu le mai văzuse până atunci, să fi fost uniforme 
germane? 

— Fii prudent, îi șopti ea. Du-te. Contele Otto va fi un 
comandant bun. Te rog să rămâi în viaţă... 

Karl îi mai sărută o dată mâna și plecă. 


Câteva ore mai târziu, doctorul nu voia să o asculte. 

— Odihniţi-vă, îi spuse el. Staţi liniștită. Nu trebuie să faceți 
efort. E cel mai bun leac pentru coaste rupte. Se vor vindeca, dar 
dacă vă agitați așa... 

— Nu vedeţi că din cauza dumneavoastră sunt mai agitată ca 
înainte? strigă Becky. Vreau să aflu unde este! E moartă sau vie? Nu 
puteți să-mi spuneți nici măcar atât? 

— Cine? Nu ştiu la cine vă referiți. Cred, Fräulein, că ar fi mai 
bine să vă prescriu un somnifer. În aceste momente, prea multă 
agitaţie poate... 

— Regina! Regina Adelaide! E moartă sau vie? Trebuie să-mi 
spuneți! Eu sunt asistenta ei, însoțitoarea ei, prietena ei — sunteți 
mult prea crud. Trebuie să-mi spuneţi! 

Doctorul se întoarse spre sora medicală: 

— Soră, te rog, adu-mi niște tinctură de valeriană de la farmacie. 
Şi nişte sirop de papaverină. 

Imediat ce asistenta plecă, doctorul duse o mână la fruntea lui 
Becky și zise încetișor: 

— E vie, dar nu se știe dacă va scăpa teafără. A fost foarte grav 
rănită: un glonț i-a trecut la mai puțin de doi centimetri de inimă. 
Nu suntem siguri dacă se va putea recupera; o vom trimite la altă 
clinică. Dacă o vom ţine aici, cu siguranţă va fi arestată din nou. 
Acum, de exemplu, poliția germană scotocește tot spitalul, și am 
mai avut și o femeie nebună, care... Fräulein? 

Becky nu mai avea nevoie de tinctura de valeriană; la auzul 
cuvântului teafără, sistemul ei nu reuși să absoarbă valul imens de 


ușurare. Adormi brusc. 


Doctorii care se ocupau cu trierea nemiloasă a pacienţilor în cele 
două categorii - cei care aveau să trăiască și cei care aveau să 
moară — o încadraseră pe Adelaide fără să ezite în ultima categorie 
— asta dacă nu era deja moartă. Îi aşezaseră trupul firav şi rece în 
saună, și abia târziu în după-amiaza aceea se ivi o schimbare. Un 
îngrijitor care întindea pe un pat trupul unui nefericit auzi un suflu 
uşor, iar când se întoarse observă tremurul pleoapelor, buzele 
întredeschise și mișcarea aproape insesizabilă a degetelor femeii. 

Nouăzeci de secunde mai târziu un doctor îi lua pulsul și după 
alte două minute alți doi colegi de-ai acestuia veneau să o consulte. 

— Ar trebui să o operăm? 

— Da, de urgenţă. 

— Și ce se va întâmpla apoi? 

— Vă referiți la politică? 

— Am auzit că au încercat ieri să o execute. A fugit cu steagul. I 
l-a dat lui Schwartzberg. Dacă află... 

— Oraşul e în haos. Nu dă nimeni ordine decât generalul 
german. Asta am auzit. 

— Dacă ei află că trăiește... 

— O vor vrea înapoi pe tron. Ea e simbolul independenţei țării — 
chiar mai mult decât steagul, aș spune. 

— Ar obliga-o să se supună. 

— Ea nu ar face așa ceva! 

— Atunci ar trimite-o la închisoare și ar lăsa-o să moară de 
foame. Nu o vor lăsa să trăiască. 

— Ei bine, noi nu o putem lăsa să moară. 

— De acord... Ce trebuie să facem? 

— O vom opera. Apoi o vom trimite în secret în Austria. La 
clinica lui Schwannhofer din Viena. 

— În Elveţia ar fi mai bine. Austriecii... 

— Ar putea să o folosească drept monedă de schimb. Da, o 
observaţie justă. Cunosc pe cineva în Trinkhalle Kreuzlingen; la St. 
Johann... 

— Excelent. Haideţi; să o ducem în sala de operații. 


Și patru zile mai târziu, Jim Taylor şedea într-un scaun cu rotile, 
privind gânditor nişte patinatori pe gheaţă din faţa ferestrelor mari 
ale verandei străjuite de coloane care ducea în Kreuzlingen, un oraș 
elvețian situat pe malul unui lac. 

Înăuntru era un aer greu, de spital — o combinaţie de liniște 
mormântală, conducte cu aburi și săpun carbolic. 

În vase mari din sticlă, pe lângă mesele din răchită, creșteau 


ferigi viguroase, iar un domn mai în vârstă întoarse pagina unui 
ziar după cinci minute de studiu, făcând un zgomot enervant. Jim îl 
privi încruntat. 

Muzica lui Strauss și Suppe interpretată de un trio de coarde 
răzbătea prin ușa deschisă de la Trinkhalle[15] și cele câteva 
aplauze politicoase care urmară acoperind zgomotul paşilor care se 
apropiau. Tânăra blondă într-o blană de vulpe se așeză pe banca de 
fier aflată la doi metri de Jim, așteptând răbdătoare ca acesta să se 
întoarcă și să o vadă. 

El arăta palid şi obosit. Pe genunchi avea o pătură. Dar părul lui 
blond era proaspăt pomădat, gulerul său înalt de mare crai era 
imaculat, iar jacheta verde-închis cu trei nasturi extrem de 
elegantă. 

La un moment dat, întoarse capul și o recunoscu pe buna lui 
prietenă, exclamând ușor: 

— Sally! 

Întinse spre ea amândouă mâinile. Ea i le strânse bucuroasă și se 
aplecă spre el să-l sărute. 

— Ce s-a întâmplat? întrebă Sally Goldberg. Adelaide e... 

— Stă la pat. Nu are voie să se miște. Să-ţi spun... 

Jim se opri zărindu-l pe chelnerul care stătea atent lângă ei. 
Acesta ținea în mână o tavă pe care erau niște pahare și o carafă cu 
apă sulfuroasă de la izvor. 

— Tu ești prea sănătoasă pentru poșirca asta, iar eu sunt prea 
bolnav, îi zise Jim lui Sally. Să comandăm mai bine niște supă clară 
de vită. Fleischbriihe, bitte, îi spuse el chelnerului, care murmură 
politicos și se îndepărtă în grabă. 

— Ți s-a adresat cum? întrebă mirată Sally. 

— Mi-a spus „baron”. Titlul e autentic. A fost aproape ultimul 
lucru pe care l-a făcut ea înainte de confruntare. Nu a... eu nu am... 
nu ar fi fost corect să refuz. Iar ea avea dreptul să ofere acest titlu — 
fiind regină, înţelegi tu. După ce m-au îngrijit la Andersbad și m-au 
trimis aici, singurul lucru după care m-au putut identifica a fost 
panglica pe care o aveam la gât, pentru că eram inconștient. 
Chelnerii sar imediat, în fața lor sunt baron, dar când ne vom 
întoarce acasă voi fi iarăși Jim. Ce te-a adus aici? Nu știam că te-ai 
întors din America. 

— Ne-am întors mai devreme decât plănuiserăm. Şi primul lucru 
pe care l-am văzut la întoarcere a fost asta. Scoase din geantă un 
articol decupat dintr-un ziar. Am telegrafiat Institutului Medical din 
Andersbad, iar ei mi-au spus unde te-au trimis. Și iată-mă. 

Jim luă din mâna ei articolul și citi: 


CĂDEREA UNUI STRĂVECHI REGAT 


Regina Cockney a fugit 
Dispariţia Vulturului Roșu 


Veşti despre anexarea Regatului Razkaviei de către 
Imperiul German. Această țară mică, ceva mai mare decât 
Berkshire, a fost independentă încă din 1276, dar revoltele 
civililor din ultimele zile și apelul cancelarului, baronul Von 
Grodl, pentru ajutor, au impus necesitatea unui răspuns din 
partea autorităților germane. Un regiment de grenadieri 
pomeranieni este încartiruit acum în capitala ţării, 
Estenburg. Continuă discuţiile cu privire la intrarea țării în 
Uniunea Vamală Germană și la guvernarea ei de la Berlin. 

Razkavia a devenit un obiect de mare interes cu șase luni 
în urmă, la încoronarea ultimului rege, Rudolf al II-lea. 
Cititorii își pot aduce aminte de faptul că acesta a fost 
asasinat la ceremonia de încoronare și că locul său a fost 
luat de către regină, soția lui - o englezoaică. Regina 
Adelaide a domnit vreme de șase luni, dar nu a mai fost 
văzută în capitală de mai multe zile. 

Au dispărut, de asemenea, mai multe obiecte de valoare 
ale Trezoreriei din Razkavia, inclusiv străvechiul drapel al 
țării. 


Jim rupse furios ziarul și-l aruncă pe jos. 

— Toate scriu același lucru! Se sugerează că a dat bir cu fugiţii și 
a jefuit trezoreria țării! Mincinoși nenorociți... 

— Aşa m-am gândit și eu. Am adus-o pe doamna Winter cu 
mine. Apropo, ea e acum cu Becky. Acum povestește-mi tot ce s-a 
întâmplat. 


— Mamă, doar nu crezi tot ce scriu ziarele. Crede-mă pe mine, 
fiica ta. Am fost acolo. Oh, a fost atât de aproape, mamă! Mai era o 
zi, și tratatul ne-ar fi asigurat independenţa și siguranța pentru 
totdeauna! Iar oamenii o iubeau; să fi văzut cum am luptat — la 
final... 

Mâinile doamnei Winter se desprinseră de mâinile fiicei sale ca 
să aranjeze pătura pe care Becky o mototolise din cauza agitației. 

— Nu am s-o iert niciodată pentru faptul că te-a pus în pericol. 
Dacă m-aș fi gândit la... 

— Mamă, trebuie să o ierți dacă vrei să-ți mai vorbesc vreodată. 
A fost hotărârea mea să o urmez, nu mi-a poruncit să o fac. Și nu ea 
a cauzat pericolul, ci a fost trădată. Ai citit ziarele? Nu mi-aș fi 
închipuit că pot scrie astfel de lucruri. Credeam că nu e permis, 


credeam că trebuie să scrie doar adevărul. E o adevărată cruzime, 
mamă, după câte a făcut ea pentru ţară. Dar contele Otto ştie toate 
astea. lar oamenii care au luptat... ştiu și ei. Of, mamă, oare când 
vor asculta oamenii? 

Frau Winter nu știa. 


În după-amiaza aceea, Sally Goldberg îi făcu o vizită consulului 
britanic. Acesta era un bărbat durduliu destul de repezit, iritat într- 
o oarecare măsură că fusese chemat din biroul său, unde cataloga 
fericit specimenele de floră alpină culese și uscate peste vară. 

— Da? Cu ce vă pot ajuta, doamnă? 

— Mă întreb dacă-mi puteți da vreo informație privind 
atitudinea guvernului britanic față de invazia din Razkavia. Avem 
vreun reprezentant la Berlin? Dar rezidenții britanici? Sunt în 
siguranță acolo? Și ce-mi puteţi spune despre atentatul la viața 
reginei, care este de origine britanică? 

— Îmi permiteţi să vă întreb care este interesul dumneavoastră? 

— Mă interesează din punct de vedere politic. 

— Înţeleg. Ei bine, Razkavia nu se numără printre preocupările 
guvernului Majestății Sale. Din câte știu, sunt puţini rezidenţi 
britanici acolo, dar, fără îndoială, interesele acestora sunt apărate 
foarte eficient de către reprezentanții Majestății Sale în capitală. Ce 
altceva vreţi să știți? Despre Berlin? Oh, da. Politica guvernului 
Majestății Sale a fost încă din cele mai vechi timpuri de a încuraja 
dezvoltarea relațiilor cu marile puteri. Germania e o națiune de 
importanță imensă - nu ar fi în interesul nostru să ne amestecăm în 
ceea ce este, înțeleg eu, o problemă de politică internă a Germaniei. 
Și, în sfârșit, care era următorul subiect? Ah, da — faimoasa Regină 
Cockney. Ei bine, vedeţi, așa se întâmplă de obicei în cazul unui 
regim învechit, corupt și slăbit de probleme — aceste orânduiri cad 
pradă primului şarlatan aventurier care le câștigă încrederea. 

Înţeleg că a fugit cu jumătate din tezaurul ţării — nu aţi citit în 
ziare? Era dansatoare sau mai rău de-atât. Probabil că e deja în 
drum spre Brazilia. Oricum, a fost subiectul unor poveşti amuzante. 
Dar, pentru Dumnezeu, doamnă de Goldberg, nu este treaba 
Serviciului Diplomatic să ofere protecție unor infractori de rând, 
oricât ar fi ei de pitorești. Nu, munca diplomaților e serioasă și, 
dacă-mi este permis să o numesc așa, o treabă pentru adulți. Regina 
Cockney nu ne interesează. Mai este ceva... 

— Înţeleg. Vă mulțumesc. Nu, nu mai vreau nicio informaţie. 
Bună ziua! 


În timp ce lumina zilei pălea deasupra lacului, asistenta intră ca 
să-i schimbe hainele lui Adelaide și să-i spună că avea un vizitator. 


— Doar o oră la dispoziţie, îi spuse asistenta. Nu trebuie să vă 
agitaţi. Trebuie să vă odihniti. 

Adelaide se încruntă, dar fuseseră buni cu ea în locul acela și, în 
orice caz, nici măcar nu avea destulă energie ca să protesteze. 
Asistenta o ajută să se ridice și îi aranjă cămașa de noapte înainte 
de a părăsi tăcută încăperea. 

În faţa patului erau niște ferestre lungi care se puteau deschide 
când era vreme frumoasă, deasupra unui balcon cu vedere spre lac. 
Adelaide nu era însă impresionată de frumuseţea acestui peisaj, dar 
după trei zile în care zăcuse în fața aceleiași imagini ajunsese să 
considere schimbările de lumină sau vreme aproape la fel de 
fascinante ca diplomaţia. Era oricum o compensație având în 
vedere că trebuia să zacă atâta timp nemișcată. Șuierul îndepărtat și 
grav al unei sirene o făcu să privească spre stânga și văzu luminile 
ultimei nave cu aburi ce părăsea debarcaderul tăind apele 
întunecate ale lacului. 

— Adelaide? 

Nu putea fi decât Jim. Inima începu să-i bată mai repede și 
întoarse capul spre el. Bastonul lui de Malacca, cravata de mătase, 
ochii lui verzi, plini de tandreţe și atât de ironici... 

— Măi să fie, zise ea. Elegant, dar deloc țipător... 

— Așa cum a spus și maimuța când și-a pictat fundul roz... 

— Și şi-a legat coada cu verde. Oh, Jim, te iubesc! 

— Mă bucur să aud asta. Am venit pentru un sărut. 

El se aplecă, iar ea se ridică. Erau mult prea trişti pentru un sărut 
pasional, dar știau că aveau timp destul pentru asta; amândoi aveau 
aceeași senzaţie, de parcă ar fi gândit la unison: că zidul închisorii 
dispăruse ca prin farmec lăsând la vedere un peisaj superb, că nu 
mai existau obstacole în calea lor, că nu-i mai urmărea nimeni. 
Erau liberi. 

— Așază-te lângă mine, zise ea. 

— Nu cred că aș putea să-mi sui picioarele pe pat. Amândoi o s- 
avem de tras cu recuperarea. 

Cu mare efort, Jim aduse un scaun lângă pat și se așeză luând-o 
de mână. 

— Eu nu am bani, Jim. Nu-mi pot permite să plătesc toate astea. 
Nu știu ce se va întâmpla când... 

— Am eu. Termină cu văicăreala. 

— De unde-i ai? Eşti cumva bogat? 

— Jocuri de noroc. Și câte ceva din ceea ce am scris, ca să nu 
mai pun la socoteală povestea cu investigațiile private de unde mai 
scot și de acolo un ban. Ai fi surprinsă să afli cât am adunat. Avem 
destul cât să putem plăti până ce ne vom întrema. Apoi am să câștig 
mai mult. Vom avea nevoie dacă ne vom căsători. 


— Ne vom căsători? Dar când am luat această hotărâre? 

— Când erau pe tren. Nu ai voie să te răzgândești. Asta nu e 
permis. 

— Prea bine. 

Stătea liniștită în pat, iar fericirea îi pulsa în vene. Luminile 
vaporașului cu aburi se îndepărtau încet spre Friedrichshafen, pe 
țărmul german. 

— Jim, spuse ea, vreau să-mi spui ceva, cu toată sinceritatea. Aș 
vrea să o întreb și pe Becky. De fapt, sunt hotărâtă să o întreb. Am 
fost regină, nu-i așa? A fost adevărat? 

— Da. 

— Și m-am descurcat bine? 

— Ai fost cel mai bun lider - fie acesta rege sau regină — pe care 
l-ar fi putut găsi Razkavia vreodată. Ai fost magnifică. 

— Bine. Așa mi se părea și mie, dar... Acum tu crezi că ar trebui 
să mă întorc acolo și să lupt? Voi fi o regină în exil sau am terminat 
cu asta? 

— Îţi aminteşti bătălia de la Wendelstein? 

— Îmi amintesc frigul. Și zăpada din cizme. Îmi aduc aminte 
când am înfipt steagul în mormanul acela de pietre... și țuica 
bunului caporal, dragul de el. Și bietul conte... Și Otto ivindu-se din 
viscol. Am crezut că era o fantomă. El mi-a zis verișoară, nu-i așa? 

— Așa e. Îți aminteşti când ai fost împuşcată? 

— Nu, doar o bubuitură și s-a făcut întuneric. 

— Ei bine, tu ai căzut într-o parte, iar eu te-am prins, în vreme 
ce steagul a căzut în cealaltă parte. Tu îl țineai în mână. Atunci 
când a căzut, Otto l-a prins. Dumnezeule, omul acela e un uriaș! 
Flutura steagul deasupra capului ca pe o batistă — acesta e ultimul 
lucru pe care l-am văzut. 

— Așadar, el este Adlertrăger acum! 

— Așa se pare. 

— Nu mai sunt eu... sunt liberă. Liberă. Oh, mulţumesc 
Domnului pentru asta! 

— Să înţeleg că nu ţi-a plăcut să fii regină? 

— Mi-a plăcut să am puterea de a hotărî anumite lucruri... Să-i 
fac pe toți acei diplomaţi să fie de acord în privința tratatului. Oh, 
mi-a plăcut asta la nebunie, Jim! A fost cea mai grozavă misiune 
din lume. Dar... Tot protocolul acela, eticheta. Era sufocant. Nu 
cred că aș fi putut rezista prea mult timp. 

Adelaide zâmbi. 

— De ce zâmbești? 

— Când eram mică - acolo, pe Burton Street; tu, domnișoara 
Lockhart şi domnul Garland —, îmi amintesc ziua aceea în care 
doamna Holland a intrat şi m-a prins. Eu fusesem la o plimbare cu 


bătrânul Trembler Molloy, care m-a dus să văd Palatul Buckingham. 
Mi-a zis că aveam o întrevedere cu regina, care urma să ne invite la 
ceai, iar eu l-am crezut. Dar când am ajuns acolo, înţelegi, drapelul 
regal - Royal Standard - nu era arborat. Și el a spus: „La naiba! 
Probabil că a plecat peste weekend. Nu mă miră”. Iar cât am fost 
regină m-am gândit că ar fi fost amuzant să fac o vizită la Palatul 
Buckingham. Doar că aievea, de această dată. Covorul roșu, garda 
de onoare, tot tacâmul. Dar acum nu cred că voi mai avea ocazia. 

— Ai fi regretat amarnic după aceea. Regina nu e decât o 
cotoroanță seacă, din câte am auzit. Mai degrabă aș prefera să 
fumez și să schimb o vorbă cu Prințul de Wales. 

— Da! Cred că lui i-ar plăcea la Andersbad, nu crezi? 

— Ar trebui să renoveze mai întâi Cazinoul pentru vizita lui. 

— În regulă. O să facem asta... Nu, nu o să o facem, nu-i aşa? 
Totul s-a sfârșit. Jim, am văzut ziarul de astăzi. Am rugat-o pe soră 
să mi-l aducă, iar neobrăzata asta șmecheră mi-a adus un ziar 
german, doar că am păcălit-o. Pot citi germana mai bine decât 
engleza. Am văzut ce scriu despre mine. 

— Da, dar sunt doar minciuni. Toţi știu asta. 

— Toţi cei care au fost acolo știu asta. Dar pentru tot restul 
lumii, eu sunt Regina Cockney, o ticăloasă nenorocită... 

— Care se ţine de escrocherii. 

— Care se ţine de găinării, da, şi de astfel de lucruri. Doar o 
şarlatancă de doi bani. Trebuie să fiu prudentă, Jim, și să nu mă 
înfurii prea tare. Îmi bate inima mai repede. 

Ignorându-şi propriile răni, Jim se urcă lângă ea în pat și o 
cuprinse cu braţul stâng, punându-și mâna dreaptă pe pieptul ei 
fragil, în dreptul inimii. O putea simţi — se zbătea ca o pasăre în 
colivie. 

— Mă simt mai bine, zise ea. 

— Am un plan pentru ca adevărul să iasă la iveală, spuse el după 
un minut. 

— Cum? 

— Am să scriu o carte. Nu ceva sângeros sau șocant; o carte 
serioasă, istorică, documentată despre negocieri și tratat. O să scriu 
acolo tot ce-ţi aminteşti și tot ce-și amintește Becky, apoi voi merge 
la Viena și voi sta de vorbă cu reprezentanţii Austriei. O să trec 
totul acolo — negru pe alb. Apoi am să scriu cum ai fost trădată și ce 
s-a întâmplat exact cu steagul. Asta îl va ajuta și pe Otto. Va putea 
să revendice dreptul său la tron. 

Adelaide se lipi de el fără să spună nimic. Respirația ei se 
domoli, iar când o privi, văzu că avea ochii închiși. Se minună în 
faţa genelor negre, lungi și curbate, de felul în care - precum 
penelul muiat în negru al unui pictor — acestea mângâiau obrajii ei 


mătăsoși și îmbujoraţi. Respirația lui îi răsfira ușor părul des și 
parfumat și pentru moment — își spuse — era tot ce voia: să stea așa 
şi să o ţină în braţe i-ar fi fost de-ajuns. 


La parter, doctorii își analizau însemnările înainte de vizita de 
seară; bucătarii îşi preparau sosurile, întindeau aluatul pentru 
prăjituri sau tocau legumele; muzicienii începeau să sosească pentru 
concertul care urma să aibă loc în Trinkhalle; îngrijitorii, asistentele 
de la saună și maseurii se ocupau de ultimii lor pacienţi din ziua 
aceea. 

Becurile electrice erau aprinse în jurul patinoarului și mai mulți 
bărbați măturau gheața pentru patinatorii care urmau să sosească 
mai târziu în seara aceea ca să se plimbe lunecând dintr-o parte în 
alta lăsând în urma lor aburii respirației. 

Inspectorul Calităţii Apei își terminase analizele zilnice și 
închidea laboratorul, ca în fiecare seară. La subsol, în camera 
pompelor, inginerii răsuceau robinetele care făceau ca apa din izvor 
să se colecteze în rezervoarele igienice pentru stocare ale fabricii de 
îmbuteliere. Acestea trebuiau umplute peste noapte pentru ca în 
ziua următoare să fie pregătite pentru schimbul de dimineaţă. 

Cei de la casa de bilete a companiei de transport pe apă se 
pregăteau să încuie pe timpul nopţii, iar controlorul, care 
întâmpinase o problemă, era bucuros să predea ștafeta șefului său. 

— Ea a venit cu vaporul de la Friedrichshafen și spune că și-a 
pierdut biletul. Ei bine, nu-mi pot asuma răspunderea în acest caz. 
Eu îi spun că trebuie să plătească, pentru că așa e regulamentul, iar 
ea îmi spune că a plătit deja pe cealaltă parte. Așa că eu zic... 

— Bine, bine. Unde e? 

Controlorul făcu un semn cu capul către sala de aşteptare, unde 
şedea „problema”: o femeie între două vârste, în haine ponosite, cu 
ochii negri și tenul închis la culoare, având un coș în poală. Părea a 
fi italiancă sau hispanică. 

— Vedeţi, problema este că - adăugă controlorul pe un ton 
confidenţial — eu nu cred că are vreun ban. Cred că minte. Dacă mă 
întrebaţi pe mine... 

— Nu vreau să te întreb, îi zise șeful și deschise ușa sălii de 
așteptare. Doamnă, trebuie să închidem. Înţeleg că v-aţi pierdut 
biletul. 

Femeia păru să facă un efort pentru a-și canaliza atenţia asupra 
lui în locul a ceva interesant. Avea o expresie ciudată: era confuză, 
părea prinsă între vis şi realitate. 

— Da? 

Femeia se ridică și aşteptă ca șeful controlorilor să spună altceva. 

— Ei bine, este un formular pe care l-ați putea completa. 


Cu cât o privea mai bine, cu atât i se părea mai ciudată — 
aproape nebună, putea spune. lar timpul trecea și el trebuia să 
ajungă la concertul din seara aceea unde urma să cânte la trombon 
alături de Kreuzlingen Silver Band, și... 

— Oh, nu mai contează, zise el în cele din urmă. Veniţi, am să vă 
conduc afară. 

În timp ce-i ținea ușa ca să treacă, bărbatul observă că femeia nu 
se mai spălase de ceva vreme și că purta o conversaţie foarte 
animată ce ea însăși. În coş nu avea altceva decât o foarfecă lungă. 

— E nebună, îi zise el controlorului în timp ce o urmăreau 
traversând strada. 

Femeia verifică apoi un indicator și începu să urce dealul spre 
clinică. 

— Nu are rost să pierdem timpul certându-ne cu una care nu e 
sănătoasă la cap. Haide, să încuiem. 


Becky se plimba pe veranda cu coloane înalte împreună cu 
doamna Goldberg, urmărindu-i pe bărbaţii care măturau gheaţa. 

— Cum merge recuperarea? întrebă Sally. 

— Încă mai am dureri. Se pare că ei nu pot face mare lucru 
pentru coastele rupte. Le lasă pur și simplu să se prindă singure. 
Dar cel puţin nu am făcut pneumonie — așa cum se întâmplă uneori. 
Cred că sunt la fel de puternică precum un cal. Doar că mă simt atât 
de... confuză... frustrată... 

— Îmi pot imagina. 

— Ştii, înainte să înceapă toate astea obișnuiam să citesc 
romanele de un penny pe care le ilustra mama și mă prefăceam că 
sunt Deadwood Dick sau Jack Harkaway înfruntând tot felul de 
tâlhari sau capturând pirați. Voiam atât de mult să fac lucruri 
măreţe, captivante, curajoase! Și acum am făcut toate astea. Am 
luat parte la negocieri diplomatice importante și am evadat dintr-un 
castel, apoi am luptat... Am tras cu un pistol și poate chiar am 
omorât pe cineva... și eu... nu cred că există cineva care să fi avut 
parte de șase luni mai palpitante. Știi ce simt? 

— Un gol. 

— Exact. Un gol imens, copleșitor. Mă simt secătuită de puteri. 
Totul a fost pentru nimic. Trădarea... Adelaide a muncit atât de 
mult și atâta vreme, și era atât de aproape... Și în tot acest timp 
cineva uneltea să-i submineze puterea. Se juca cu ea! Se juca cu 
întreaga țară — până și cu baronul Gödel. Şi nici măcar nu știm cine 
a fost acela. 

— A fost un bărbat pe nume Bleichrâder, zise doamna Goldberg. 

Becky o privi uimită. 

— Cine e? Și de unde știi? 


— Este bancherul prințului Bismarck. Dan, soțul meu, a strâns 
până acum o mulțime de informaţii la dosarul acestui om. 
Bleichrâder e un soi de spion, un agent secret, un... Care e cuvântul 
acela idiş? Un macher. Un intermediar. În aparență bancherul e un 
bătrân gentleman curtenitor, aproape orb. Este evreu, deci nu e 
acceptat de către societatea germană - mai ales de către cei de la 
curte, dar se ocupă de afacerile lui Bismarck de ani de zile. Pur și 
simplu se pricepe la astfel de lucruri. Imediat ce a auzit toate astea, 
Dan a ghicit că a fost mâna lui Bleichrâder. Se pare că Bismarck e 
angajat într-o luptă cu Reichstagul — parlamentul german -, iar 
sabotarea tratatului a făcut parte din planul lui prin care a reușit să- 
i păcălească pe toți. Dar ne-am dat seama prea târziu ca să vă 
putem avertiza, desigur. În ziarele americane nu a apărut nimic. 

Becky își șterse o lacrimă de furie. 

— Deci, toate greutățile pe care le-am înfruntat au fost o 
consecință a unui plan de care nu am știut niciodată, organizat la 
sute de kilometri distanță... Oh, e o mare cruzime! Razkavia nu a 
avut nicio șansă! 

— Tu, Adelaide și Jim i-aţi dat cea mai bună șansă pe care ar fi 
putut-o avea. Aţi făcut tot ce v-a stat în putință prin imaginație, 
inteligență și curaj, dar forța învinge întotdeauna. Mai ales când e 
vorba despre o asemenea forță. 

— Pentru totdeauna? Nu există speranță pentru altceva decât 
forță? 

— Nu pentru totdeauna. Pentru un timp. La un moment dat, 
apar fisuri, iar centrul își pierde puterea. Oamenii își amintesc cum 
au fost pe vremuri și simt că vor să-şi controleze din nou propriul 
destin. Vezi tu, Becky, viața nu stă pe loc, vezi tu. Viaţa e dinamică. 
Totul se schimbă. În asta constă frumuseţea ei... 

Se opriră la capătul verandei. Bărbaţii care curățau gheaţa 
tocmai terminau de finisat cu măturile lor luciul suprafeţei sticloase 
şi călcau în mers de rac pe gheață până ajunseră la platforma de 
lemn din exterior. 

— Ce va face Adelaide? continuă Sally. Am întâlnit-o o dată pe 
fosta regină a Sardiniei. Aceasta a avut o viață îngrozitoare. A 
rămas ancorată în trecut și s-a implicat în nenumărate conspirații 
pentru redobândirea tronului. Era mereu înconjurată de fanatici în 
zdrenţe care fuseseră exilați. A îmbătrânit, biata de ea, fără să-și 
trăiască viaţa. Sper că Adelaide nu va face la fel. 

— Eu cred că știu ce va face, zise Becky. Nici ea nu știe încă, iar 
eu nu i-am menţionat nimic. Dar în prima dimineaţă a negocierilor, 
când a intrat în Camera de Consiliu, a arătat exact ca o actriță pe 
scenă. Le-a atras atenţia tuturor și s-a jucat cu ei, şi este atât de 
isteaţă... E o stea. Nu m-ar surprinde deloc dacă s-ar apuca de 


teatru. 

— Ce idee bună! Iar Jim ar putea să scrie piese special pentru ea. 
Iar tu vei merge la universitate. Sunt atâtea lucruri de făcut, Becky 
— lucruri care merită... Uite, au început să aranjeze scaunele pentru 
orchestră. Mergem să ne schimbăm pentru cină? 


Becky se simţea înviorată de discuția cu doamna Goldberg. Ea 
era așa cum visa Becky să devină într-o zi; ea îi demonstrase că era 
posibil, îi retrezise speranța și reușise să-i redea optimismul, pentru 
că viaţa nu se oprea aici. Când auzise ce făcuse Jim cu puloverul 
tricotat de ea, izbucnise în râs. Râsul ei părea să spulbere tot 
întunericul din lume, de parcă întregul univers ar fi fost doar un joc 
vesel de lumini. 

Becky părăsi veranda și urcă încet scările până în camera ei, 
acolo unde se odihnea doamna Winter. În curând aveau să aşeze la 
masă și poate că Jim avea să li se alăture. Într-o zi sau două, 
Adelaide urma să se ridice din pat. Probabil că mai trebuia să treacă 
un timp până ce avea să se recupereze complet: fără patinaj - nici 
pentru ea și nici pentru Becky, care tânjea să dea o tură pe gheaţă — 
tânjea să încerce măcar. 

Visând cu ochii deschişi, ea ajunse pe coridorul lung - atât de 
liniștit şi apăsător — la capătul căruia se afla camera ei — la trei uși 
distanță de Adelaide. În timp ce trecea prin dreptul ușii de la casa 
scării de serviciu, se opri ca să facă loc unei asistente cu braţele 
pline de pături, care tocmai intrase pe coridor. Aceasta iuți dintr- 
odată pasul. Poate pentru că Becky era prea relaxată și calmă în 
comparație ori din cauză că Jim i-o descrisese atât de detaliat pe 
Carmen Ruiz, sau poate pur și simplu din întâmplare - ceva în 
atitudinea femeii care mergea în fața ei, acum la doar câțiva metri 
distanță — îi atrase atenţia lui Becky: pantofii. 

Erau purtați şi murdari! 

În acel templu al igienei... Și cu siguranță boneta femeii era pusă 
strâmb și, dacă ea tocmai... 

Becky trase aer în piept și încercă să strige: Hilfe! Zu Hilfe![16] 
Dar coastele o dureau îngrozitor și nu îi permiteau să scoată vreun 
strigăt. Din gâtul ei nu ieși decât un horcăit. Asistenta îl auzi și se 
întoarse, aruncă păturile pe jos și se repezi la ea ca un animal 
sălbatic. Becky văzu sclipirea foarfecii ridicate deasupra capului, 
apoi văzu o gură rotundă de un roșu strident şi dinţii albi. Întinse 
mâna după mânerul celei mai apropiate uși — oriunde, numai să fie 
în siguranță, să se ascundă... 

Se prăbuși într-o cameră întunecoasă cu miros persistent de 
fenol. Chinuindu-se să se ridice de pe podeaua lucioasă, ea încercă 
să o împingă pe femeie — care, după ce-și pierduse echilibrul din 


cauza întoarcerii bruște, căzuse peste picioarele ei. Femeia ridică 
din nou foarfecă și coborî brusc brațul, cu putere. Foarfecă se 
înfipse o dată, de două ori, de trei ori. Becky se feri într-o parte, se 
răsuci și îşi simţi fusta pironită de podea. O apucă pe femeie de păr 
- era unsuros și încâlcit, iar boneta îi căzu imediat. Se luptă cu ea 
smucindu-se într-o parte și-n alta — ca un călăreț pe un cal sălbatic — 
până ce simți că foarfecele ieșise din podea, apoi se prinse de 
capătul băncii din laborator care era deasupra ei și încercă să se 
ridice icnind de durere... 

Dar banca nu era fixată în podea, așa că începu să se încline — 
mai întâi un obiect greu alunecă jos, un altul se vărsă, căzu și se 
făcu țăndări, apoi marginea grea a băncii începu să se bălăngăne în 
faţa lui Becky, amenințând să-i vină peste picioare; apoi Carmen 
Ruiz se aruncă din nou asupra ei ţinând în mână teribila armă. 

Marginea băncii o lovi pe femeie în gât, mai jos de ceafă, ca o 
ghilotină. Lovitura o lăsă inertă. Foarfecă se opri la un centimetru 
de gâtul lui Becky, apoi se făcu liniște. Nu se mai auzeau decât 
picăturile de lichid care se scurgeau pe podea. 

Becky nu se putea mișca. 

Picioarele îi erau prinse sub trupul greu al femeii. Capul lui 
Carmen se odihnea în poala ei într-un unghi atât de ciudat încât 
Becky înțelese că era moartă. Marginea băncii masive de stejar 
rămăsese înțepenită pe gâtul femeii. Valuri de durere invadară 
pieptul fetei, care începu să pulseze: erau mai puternice ca 
niciodată; nu mai putea nici măcar să geamă. 

Cineva avea să vină curând. 

Mâna ei stângă era țintuită la spate, dar dreapta i se odihnea în 
poală, lângă obrazul lui Carmen. Era ud. Faţa femeii era plină de 
lacrimi. Cu un gest mecanic, Becky încercă să le şteargă. 

Oh! Durerea asta! Era de neînțeles... Ştia că era la un pas să-și 
piardă cunoștința, între vis şi realitate. I se părea că doarme și era 
atât de obosită! Frânturi de imagini începură să-i bântuie mintea, ca 
niște apariții dintr-un spectru de lumini - imagini care se 
aprindeau, păleau și dispăreau într-o clipă sau fuzionau... Și-o 
imagina pe Carmen Ruiz intrând în clinică și căutând vestiarul 
asistentelor; găsind o uniformă de rezervă, deghizându-se în grabă, 
verificând lista pacienţilor ca să vadă pe unde trebuia să se furișeze. 
Îl văzu pe prințul Leopold rătăcind pe coridoarele pustii ale 
palatului, strigând în camerele goale și reci după servitorii care 
fugiseră, fantomele copilăriei sale. Văzu apoi jocurile pe care le 
jucase cu Adelaide: prinţesa de tinichea, zarurile, piesele și pionii 
de șah, abandonate, adunând praf. Văzu proprietarii de magazine 
din Centrul Vechi măturând cioburile de sticlă spartă de pe străzi și 
pe contesa Thalgau îmbrăcată în negru, cu faţa palidă de tristețe, 


împachetând încet lucrurile contelui; și pe studenţii din 
Richterbund adunându-se tăcuţi la Café Florestan ca să aștepte vești 
despre Karl și Gustav și despre cei care muriseră. Și-l imagină pe 
generalul german - acum guvernator, administrator de provincie 
sau cum s-o fi numind — un bărbat viclean, protocolar și necruţător 
(cel puţin așa îl concepea mintea ei) convocând oficialități la palat 
şi împărțind responsabilități, rezolvând fiecare problemă și 
ocupându-se de noii săi supuși. Îl văzu pe șeful stației de funicular 
supraveghind doi muncitori în timp ce aceștia ridicau de sub roțile 
vagonului o grindă mare de lemn. Văzu birouri cu ușile din nou 
deschise, funcționari care-şi muiau tocurile în călimări, chelneri 
scuturând șervete de firimituri, fiice aliniate ca să-și sărute tatăl 
devotat, cafea măcinată, pâine coaptă, bere cu spumă în halbe de 
lut. Și mai văzu un stâlp fără steag, văzu că nimeni nu mai privea în 
sus, spre stâncă; văzu ziarele noi care apăreau la standuri, 
cumpărate și citite cu voioșie şi nerăbdare. 

Văzu un tânăr pe un cal, cu brațul într-o bandulieră, pe o cărare 
ce urca prin pădure. Văzu un uriaș cu mustață neagră și mâinile 
pline de cicatrici întinzând binoclul unui camarad arătându-i un 
mic fort pustiu acoperit cu zăpadă, în vale, printre pini. Văzu o 
peşteră în munți, un foc aprins, o stivă de puști lângă stâncă, un 
steag străvechi strălucind în lumina flăcărilor roșii. 

Dar erau doar visuri. Atunci când un doctor trecu pe coridor și 
observă ușa deschisă a laboratorului, descoperi cea mai stranie 
priveliște: o femeie moartă, cu capul în poala unei fete care 
adormise. 


[1] Dispozitiv optic care redă în relief imaginile obiectelor. (n.tr.) 
[2] Personaj al romanului Vechiul magazin de curiozităţi, de Charles 
Dickens. (n.tr.) 

[3] Cartier în centrul Londrei (n.tr.) 

[4] Situaţia în care fiecare zar afișează câte un punct (n.tr.) 

[5] Conform proverbului englezesc: „O pisică se poate uita la un 
rege“ (n.tr.) 

[6] Trăiască regina! 

[7] Trăiască Adelaide! 

[8] Da - hei rup! Hei rup! (n.tr.) 

[9] Tigăiţă (eng.) (n.tr.) 

[10] Cine ar avea ceva de câștigat din asta? (lat.) (n.tr.) 

[11] Uliţa aurului (n.tr.) 

[12] Aur (ger. în orig.) (n. red.) 

[13] Replică de vodevil despre viața de marinar. În traducere 


aproximativă: „Odată ajuns pe vas, și fata e a mea“. (n.tr.) 

[14] Renumit actor britanic (n.tr.) 

[15] Construcţie în jurul unui izvor de apă minerală, unde 
vizitatorii veniţi la băi se pot relaxa, pot socializa și consuma apa 
direct de la sursă (n.red.) 

[16] Ajutor! 


